
INDLEDNING. 

INI aar man sammenligner »Brand« eller »Peer Gynt« 
med Ibsens seneste Skuespil »Hedda Gabler« eller »Byg- 
mester Solness«, saa er der jo en forbavsende Forskel 
i disse Dramers hele Karakter ; og de fleste ville vel 
være tilbøjelige til at indrømme, at denne Forskel til- 
lige i højeste Grad betegner en Tilbagegang. Denne 
Tilbagegang har nu næppe sin egentlige Grund i, 
at Digteren imidlertid er bleven en ældre Mand, hos 
hvem den digteriske Evne ved Aarenes Tryk maatte 
antages at være hendøende; thi Ibsen synes efter sin 
Natur ingenlunde at høre til de Digtere, som ere tid- 
ligt udviklede og hurtigt afblomstrede — tvært imod. 
Heller ikke kan Grunden søges i, at der skulde være 
foregaaet et gennemgaaende Omslag i Digterens Livs- 
anskuelse. Hvis Ibsen slet intet havde skrevet imellem 
de to førstnævnte Digte og »Hedda Gabler«, saa maatte 
man vel nærmest antage noget saadant; men nu viser 
den hele mellemliggende Række af Skuespil fuldkom- 
men tydeligt, at et saadant Omslag ikke har fundet 
Sted, men at det er en jævnt fremadskridende, nedad- 
gaaende Bevægelse, vi have for os. Den egentlige og 
væsentlige Aarsag til den nævnte Tilbagegang maa 
derfor vistnok søges i en Grundmangel i Digterens 

Individualitet, en Mangel, som maatte være afhjulpen, 
dersom han skulde have naaet det høje Maal, hvortil 
han sikkert af Naturen var bestemt, men som imid- 
lertid kun er bleven tilsløret, medens han stod paa 
sit højeste, for derefter, som rimeligt er, at aabenbare 
sig med altid voksende Klarhed i hans senere Aar. 
Naar jeg nu nærmere skal betegne, hvori denne Grund- 
mangel bestaar, saa vil jeg minde om en Ytring af 
G. Brandes, hvor han med Hensyn til Paludan-Muller 
siger, at denne Digter »ikke blot har gennemgaaet en 
Udvikling som Kunstner, men ogsaa sædeligt som 
Aand«. Ligesaa vist som det nemlig fremgaar af 
Paludan-Mullers Digtning, at han har udviklet sig »sæde- 
ligt som Aand«, ligesaa vist fremgaar det af Henrik 
Ibsens Digtning, at han ikke har gennemgaaet en 
saadan ethisk Frihedsudvikling. Det er vel overflødigt 
at bemærke, at der her jo ikke er Tale om det sæde- 
lige i dagligdags, borgerlig Betydning; der gives som 
bekendt mangfoldige Mennesker, paa hvis borgerlige 
Sædelighed der ikke kan sættes den mindste Plet, men 
som desuagtet ikke i mindste Maade kunne siges at 
have gennemgaaet nogen sædelig Frihedsudvikling (man 
tænke saaledes blot paa Pastor Stramand eller 
Styver i »Kærligheds Komedie«, om hvem selv deres 
Modstander, Falk, maa indrømme, at de ere »respektable 
folk i grunden«); Henrik Ibsen kan da selvfølgelig 
meget godt være den respektableste Borger, den for- 
træffeligste Familiefader o. s. v., til Trods for at det 
maa siges om ham, at han ikke har udviklet sig »sæde- 
ligt som Aand« ; men denne Omstændighed er, saa 
vidt jeg ser, bleven skæbnesvanger for hans Digter- 
gerning. Vil nu nogen spørge, om en Mand da ikke 
kan være og vedblive at være en stor Digter, selv om 



han slet ikke gennemgaar nogen sædelig Udvikling 
som Aand, saa maa dette vistnok i sin Almindelighed 
indrømmes; men i det specielle Tilfælde vil det selv- 
følgeligt bero paa, hvorledes vedkommendes Natur- 
anlæg er beskaffent. Om Henrik Ibsen gælder det nu 
vistnok, at han af Naturen har haft en sjælden og 
dyb Forstaaelse af den Kraft, som kan rummes 
i den menneskelige Personlighed; og dermed 
staa da to andre Egenskaber i nær Forbindelse, nem- 
lig for det første et skarpt Blik for de mægtige 
Hindringer, der stille sig i Vejen for Personlighedens 
frie Udvikling: den onde Arv fra Fædrene, egne For- 
tidssynder og de ydre Omgivelsers Magt; — og for 
det andet et skarpt Blik for Halvheden, det ud- 
viskede, det kraftløse, usle og jammerlige 
hos Nutidens Mennesker. Men naar en Digters Natur- 
gave er af denne Art, saa er dermed ogsaa hans Op- 
gave givet, nemlig at skildre ikke blot Personlighedens 
Kamp og Undergang, men ogsaa Personlighedens Kamp 
og Sejr; og det er indlysende, at denne Opgave ikke 
vil kunne løses paa en tilfredsstillende Maade uden 
under den Forudsætning, at det lykkes Digteren selv 
at udvikle sig sædeligt som Aand. Sker dette ikke, 
da vil hans Dom over Tidens Usselhed nødvendigvis 
komme til at mangle sin rette Begrundelse; og denne 
Mangel kan vel til en Tid tilsløres, men paa Grund 
af den Retfærdighed, der nu engang raader i Til- 
værelsen, vil den dog ikke i Længden kunne skjules. 
Tilstedeværelsen af denne Grundmangel hos Ibsen 
giver sig nu til Kende gennem hans Digtning paa en 
højst ejendommelig Maade. Flere Kritikere have, som 
bekendt, ment, at Ibsen var paavirket af S. Kierke- 
gaard; Ibsen selv har benægtet det, og dette Spørgs- 

raaal er da ogsaa mindre betydningsfuldt. En Kends- 
gerning er det derimod, dels at Ibsen efter sit Natur- 
anlæg er ikke saa lidet beslægtet med Kierkegaard, og 
dels at han i sine Skuespil oftere har fremført de 
samme Tanker, som tidligere vare udtalte af Kierke- 
gaard. Dog har Ibsen ingenlunde derved indlagt sig 
nogen Fortjeneste af Kierkegaards Forfattervirksomhed; 
tvært imod har han i høj Grad bidraget til at forvirre 
og forkludre de Kierkegaardske Tanker. Kierkegaard 
har i »Enten-Eller« og senere med vidunderlig Skarp- 
hed og Konsekvens fremstillet to modstaaende Livs- 
anskuelser, den æsthetiske og den ethiske, og har der- 
ved ligesom forudafbildet den Strid, som vi i Øjeblikket 
ere stedte midt i. Hos Ibsen derimod finder man det 
mærkværdige, at han paa engang synes at hylde begge 
disse to modstridende Opfattelser, og at han udtaler 
sin Dom over Tiden baade fra det ene og fra det 
andet Standpunkt. G. Brandes gør i »Æsthetiske 
Studier«, S 247, den fortræffelige Bemærkning, at »er 
der noget Ord, der i Korthed og med Fynd betegner 
Ibsens Valgsprog, da er det disse aphoristiske Ord af' 
»Enten-Eller«: »Lad andre klage over, at Tiden er 
ond ; jeg klager over, at den er ussel, thi den er uden 
Lidenskab. Menneskenes Tanker ere tynde og skrøbe- 
lige som Kniplinger, de selv ynkværdige som Kniplings- 
piger. Deres Hjertes Tanker ere for usle til at være 
syndige«.« Men disse Ord findes, som bekendt, hos 
Æsthetikeren i første Del, og de ere da ogsaa, som 
man kunde vente, talte ganske ud af den Aand og 
Tankegang, som her er raadende; Kierkegaard vat* jo 
en Mand, som nok forstod at holde Standpunkterne 
klart ud fra hinanden. De nævnte Ord udtale da 
ingenlunde en ethisk Dom over Tiden, men de udtale 



en negativ Aands ophøjede Ringeagt for Tiden og 
dens Mennesker ; og at denne Grundtone vil genfindes 
paa mangfoldige Punkter i Ibsens Skrifter, deri har 
Brandes utvivlsomt Ret. Men paa den anden Side 
synes Ibsen paa mange Steder at hævde netop den 
samme ethiske Grundopfattelse, som er raadende i 
anden Del af »Enten-Eller«, og at dømme Tiden ud 
fra dette Synspunkt, (saaledes ikke mindst i »Peer Gynt«). 
Med andre Ord, det store Enten-eller, som Kierkegaard 
med uforlignelig Klarhed har sat ud fra hinanden, det 
har Ibsen i sin Digtning paa den mest forvirrende 
Maade sammenblandet. Nu er der ganske vist meget, 
der lader sig mediere, og mange Modsætninger, der 
lade sig forlige i den samme Bevidsthed; men noget 
er der dog, som er og bliver uforligeligt, og dertil 
hører blandt andet netop de to Livsanskuelser, som 
Kierkegaard i »Enten-Eller« har stillet imod hinanden. 
Og naar derfor en Forfatter dømmer Tiden baade fra 
det ene og fra det andet af disse to Standpunkter, 
saa er det et sikkert Vidnesbyrd om, at han paa en 
eller anden Maade er bleven splidagtig med sig selv. 
— Dersom man med Ibsenske Udtryk vilde betegne 
Forskellen mellem de to Standpunkter i »Enten-Eller«, 
saa maatte det jo blive saaledes, at Ethikeren i anden 
Del har til Valgsprog at være sig selv, medens 
Æsthetikeren i første Del har til Valgsprog at være 
sig selv nok. Men nu er det det ejendommelige ved 
Ibsens Digtning, at han vel paa mange Steder docerer 
den ethiske Lære om at være sig selv, men dog sam- 
tidig med altid voksende Klarhed røber sig som den, 
der kan og vil være sig selv nok. Han optræder paa 
den ene Side stærkt revsende lige over for Samfundets 
og den enkeltes mangehaande Brøst, og det vel at 



mærke paa en saadan Maade, at der anlægges en 
ethisk Maalestok; men paa den anden Side har det i 
Aarenes Løb stedse tydeligere aabenbaret sig, at han 
selv er ganske blottet for en ethisk Grundanskuelse. 
Det er derfor ret naturligt, at flere Forfattere have 
søgt efter Henrik Ibsens »moralske Grundanskuelse«, 
men det er dog endnu mere naturligt, at de have haft 
ondt ved at finde den. 

At nu den her paapegede skæbnesvangre Dobbelt- 
hed virkelig er til Stede hos Ibsen, derom har G. 
Brandes givet et vistnok ufrivilligt, men derfor ikke 
mindre slaaende Vidnesbyrd. I »Det moderne Gen- 
nembruds Mænd« 2den Udgave, S. 89 — 93, udvikler 
Brandes meget fortræffeligt, at Ibsens Pessimisme ikke 
er af filosofisk Art saaledes som f . Eks. Schopenhauers ; 
men hans hele Livsbetragtning er moralsk. Hvor 
skeptisk han end ellers er, tvivler han dog egentlig 
ikke paa Lykkens Mulighed; Tilværelsen selv er ikke 
glædeløs; nej, naar et Liv gaar tabt for Livsglæden, 
saa er der en skyldig eller rettere mange skyldige. 
Skaden, som han blotter, er altid af moralsk Natur, 
den beror paa Skyld. Og Hovedresultatet sammen- 
fatter Brandes da i følgende Ord: »Ibsens Pessimisme 
er ikke af metafysisk men af moralsk Natur, grunder 
i Overbevisningen om en Mulighed af Idealernes 
Virkeliggørelse; den er med eet Ord Indignations- 
pessimisme.* — - Det forekommer mig, at Brandes her 
har set rigtig, for saa vidt som man virkelig paa 
mangfoldige Punkter i Ibsens Digtning maa faa det 
bestemte Indtryk, at hans Livsbetragtning er moralsk, 
og at han paa Bunden af sin Sjæl nærer en Over- 
bevisning om Muligheden af Idealernes Virkeliggørelse. 

I andet Afsnit af samme Afhandling søger nu 



Brandes at tegne Billedet af Ibsens Individualitet mere 
levende ved at fremdrage Udtalelser fra Samtaler og 
Breve og sammenholde disse med forskellige Ytringer 
i hans Skrifter. Og efter at dette er gjort, sammen- 
fatter Brandes sin Dom om Ibsens Grundbetragtning 
af Livet i følgende Ord (S. 110—112): »Jeg vilde imid- 
lertid fornægte mit eget Væsen, hvis jeg sagde, at 
Ibsens Livsanskuelse forekom mig at eje mere end et 
kraftigt Sandhedselement. Det er en Livsanskuelse, i 
Kraft af hvilken man kan tænke og digte, men ikke 
handle, ja strengt taget: i Verden, som den er, ikke 
engang udtale sig direkte, da man derved til en vis 
Grad opfordrer andre til Handling, hvad der i dette 
Tilfælde vil sige: halsløs Gerning.« Og videre (S. 112): 
»Denne Livsbetragtning medfører og nødvendiggør en 
Dualisme mellem det teoretiske og det praktiske, mel- 
lem Individet og Borgeren, mellem aandelig Frihed og 
de praktiske Friheder, der have Forpligtelsens Form, 
en Dualisme, der i Eksistensen ikke lader sig gennem- 
føre uden af en i Landflygtighed levende dramatisk 
Digter, der ikke behøver at have det ringeste med 
Stat, Samfund, Politik, Menneskegrupper, Partier eller 
Reformer at gøre.« — Ogsaa her har Brandes uden 
Tvivl set rigtig. Det er en slaaende sand Karakteristik 
af Ibsens Livsanskuelse, at det er en saadan, i Kraft 
af hvilken man ikke kan handle. Men hvad 
betyder nu dette? Det betyder aabenbart, at Ibsens 
Livsanskuelse, ligesom H. C. Andersens Stoppenaal, 
er »for fin for denne Verden«, hvilket atter vil sige, 
at den ikke er moralsk. Den kan maaske være 
original og interessant, og hvad man ellers vil, men 
moralsk kan den ikke være, eftersom jo en moralsk 
Livsanskuelse først og fremmest har den Hovedegen- 

skab, at man i Kraft af den maa kunne handle. Det 
vil sikkert indrømmes fra de forskelligste Standpunkter, 
at en moralsk Livsanskuelse ifølge Sagens Natur til- 
sigter en Forening af Teori og Praksis; men dersom 
da Ibsens Livsanskuelse efter sit Væsen »medfører 
og nødvendiggør en Dualisme mellem det 
teoretiske og det praktiske«, saa er den aaben- 
bart saa langt, som det vel er muligt, fra at være 
moralsk. Og hermed hænger det da sammen, at efter 
denne sidste Karakteristik af Ibsens Livsbetragtning 
kan han ikke have nogen Overbevisning om Mulig- 
heden af Idealernes Virkeliggørelse. Naar nemlig en 
Mand ulykkeligvis har tilegnet sig en Livsanskuelse, i 
Kraft af hvilken man ikke kan handle, saa foreligger 
der ham kun tvende Alternativer: Enten maa han 
blive sin Livsanskuelse tro og altsaa lade være med 
at handle og raade andre til det samme (hvis da ikke 
dette sidste allerede kan kaldes at handle); men da 
har han med det samme opgivet ethvert Haab om 
Idealernes Virkeliggørelse; thi disse ere nu engang saa 
stædige, at de kræve Handling for at virkeliggøres og 
ville ikke lade sig realisere alene ved Tænken og 
Digten. Eller han maa blive sin Livsanskuelse utro 
og indlade sig paa at handle paa Trods af denne; 
men dermed har han selvfølgelig ogsaa opgivet ethvert 
Haab om Idealernes Virkeliggørelse. 

Brandes har altsaa i det første Afsnit af sin Af- 
handling paavist, at Ibsens Livsbetragtning er moralsk 
og grunder i Overbevisning om en Mulighed af Idealer- 
nes Virkeliggørelse; og i det andet Afsnit af samme 
Afhandling har han paavist, at Ibsens Livsbetragtning 
ikke er moralsk og ikke grunder i Overbevisning om 
Muligheden af Idealernes Virkeliggørelse. Jeg kan nu 

ikke se rettere, end at begge Brandes' Resultater ere 
lige rigtige, fordi man af Ibsens Digtning og øvrige 
Udtalelser med samme Ret kan drage baade den ene 
og den anden Slutning. Men det mærkværdige bliver 
da her, at Brandes aabenbart anser Ibsens Livsanskuelse 
for at være konsekvent gennemført og af een Støbning; 
— det mærkværdige er, at en Kritiker med Brandes' 
Skarpsindighed ikke har faaet Øje paa den selvmod- 
sigende Dobbelthed hos Ibsen, hvilken han dog ufri- 
villig har blottet, og at han derfor heller ikke har op- 
daget, at denne Dobbelthed er et sikkert Vidnesbyrd 
om en Aand, der er i Splid med sig selv. 

At Ibsen oprindelig er anlagt som en dyb Natur, 
derom kan der fornuftigvis ikke være nogen Tvivl ; og 
at der i hans bedste Værker ikke blot findes Aand og 
Vid, men ogsaa Dybde, det er ligeledes givet. Dog 
har Dunkelheden i hans Forfatterskab ikke sin egent- 
lige og væsentlige Aarsag i Dybden, men i den her 
paapegede indre Usandhed, hvorunder det hele er 
kommet til at lide ; og dette er ganske vist en væsent- 
lig Mangel hos en Forfatter, der gennemgaaende er 
optraadt som Talsmand for Sandheden. — Det er 
dette, jeg nu nærmere vilde paavise, idet jeg forsøger 
at fremstille Udviklingsgangen i Henrik Ibsens 
Digtning. 



Skepticismen og Dommen over den, 

(Fra »Fru Inger til Østråt'^ til »Kongsemnerne«) 

Fpu Ingen til Østnåt og Hærmændene paa Helgeland. 

»JTru Inger til ØstråU har som bekendt i æsthetisk 
Henseende ikke ubetydelige Fortrin. Det er helt igen- 
nem interessant, den dramatiske Knude er slynget 
med megen Kunst, og der findes flere Partier af ual- 
mindelig Skønhed, der varsle om, at et virkelig digterisk 
Talent er i Frembrud (saaledes Scenerne mellem Niels 
Lykke og Eline). Her skal imidlertid kun dvæles ved 
Grundstemningen i Skuespillet og det Livssyn, hvor- 
udfra det er skrevet: Fru Inger havde i sin Ungdom 
svoret ved Knut Alfsøns Baare at ville ofre sit Liv 
for Norges Frigørelse fra det danske Aag, og hun 
betragtede dette som et guddommeligt Kald, hvilket 
hun ogsaa i syv Aar trolig holdt fast ved. Saa lærte 
hun Sten Sture at kende og kom til at bo en Vinter- 
under Tag med ham, og i denne Vinter tænkte hun 
mindre og mindre paa Fædrelandets Velfærd. Og 
Frugten af denne Forbindelse blev en Søn, som Sten 
Sture Aaret efter afhentede, og som blev sat til Op- 
fostring hos Peder Kanzler i Sverrig. Hermed var nu 
en skæbnesvanger Splid kastet ind i hendes Liv; thi 

paa den ene Side holdt hun fast ved sit Kald, Tanken 
om at blive Fører "i Norges Frihedskamp, ligesom hun 
ogsaa vidste, at den norske Almue saa hen til hende 
som deres eneste Redningsplanke; og paa den anden 
Side turde hun, af Frygt for Sønnens Liv, ikke slutte 
sig aabenlyst til Frihedsbevægelsen. Paa Grund af 
denne Tvedragt i hendes Sjæl glider hun nu efter* 
haanden ned ad Bakke, idet hun først selv gifter sig 
med den danske Rigshovmester, Gyldenløve, og der- 
ved »bliver hjemløs i sine landsmænds hjærter,« og 
siden efter giver sin ældste Datter til en anden dansk 
Adelsmand, Vincents Lunge. Denne indre Splid, der 
har fordærvet hendes Liv og lammet hele hendes 
Virkekraft, kommer nu i koncentreret Form til Ud- 
brud i den skæbnesvangre Nat, da Niels Lykke kom- 
mer til Østråt, og Resultatet bliver da, at hun for at 
frelse sin Søns Liv og bane Vej for ham til Tronen, 
lader netop denne Søn dræbe i den Tro, at det er en 
anden, og hun ender saaledes i Fortvivlelse. — Paa 
ganske lignende Maade gaar det Datteren Eline. Hun 
har arvet Moderens kække Sind og glødende Fædre- 
landskærlighed; men da hun i den nævnte Nat for 
første Gang ser den danske Rigsraad Niels Lykke, 
bliver hun saa overvældet af Elskov, at hun i Løbet 
af faa Timer glemmer Fædrelandet og alt andet og 
ikke har Tanke for andet end ham. Og da hun saa 
kort efter faar at vide, at han er den Mand, som har 
forført hendes yngre Søster, Lucia, og voldt hendes 
Død, d. v. s. netop den Mand, som hun med Grund 
har hadet og afskyet af sit inderste Hjerte, — saa kan 
hun med Rette sige: »Jeg har forspildt mit hjærtes 
fred!« — Ikke bedre gaar det endelig Dramaets tredje 
Hovedperson, Niels Lykke selv. Denne har som Natur- 

gave faaet en ejendommelig Evne til at bedaare alle 
Kvinder, og denne Evne har han fra sin tidligste Ung- 
dom misbrugt paa den mest samvittighedsløse Maade 
Nu træffer han for første Gang i Eline en Kvinde, 
som han virkelig elsker; men skønt ogsaa hun elsker 
ham, maa hun dog forbande og afsky ham som den, 
der har ødelagt hendes elskede Søsters Liv. Ogsaa 
hans Stilling er derfor ved Dramaets Slutning lige saa 
fortvivlet som de to andres. 

Ser man nu tilbage paa Skuespillet i dets Helhed, 
da er Hovedindtrykket ikke egentlig tragisk, men 
snarere disharmonisk. Det er uden Tvivl rigtigt, 
naar G. Brandes om det tragiske udtaler, at »det 
tragiskes Virkning paa Sindet er en begejstrende, op- 
løftende Virkning, og derfor hører det tragiske ind 
under den Cyklus af Begreber, der enes i at udtrykke 
det Sindet opløftende.«*) Dette vil jo med andre Ord 
sige, at intet er virkelig tragisk, uden at der paa en 
eller anden Maade findes et befriende Moment deri; 
der maa midt i Mørket være et Lys, midt i Undergangen 
være noget, der varsler om Sejr, eller, som Brandes 
samme Steds udtrykker sig: hvor det tragiske virkelig er 
til Stede, der maa det ophøjede »overleve sit eget Fald« ; 
Men det er nu netop et Særkende ved »Fru Inger til 
Østråt«, at det befriende Element ganske mangler; de 
nedbrydende Magter have paa alle Punkter sejret, og 
der er intet, som overlever Faldet; det er lykkedes 
Digteren at frembringe et stort Mørke, men han har 
ikke ladet skimte noget Lys i dette Mørke. — Det 
sande tragiske er som Efteraarsstormen, der vel hvirv- 
ler Løvet fra Træerne, men med det samme aaben- 

*) G. Brandes: »Æsthetiske Studier«, S. 4. 

barer Knopperne, som bebude en ny Vaar; men naar 
Stormen i »Fru Inger« har udraset, øjner man intet, 
som bebuder Vaar; det er lykkedes Digteren at frem- 
bringe »Øde og Tomhed«, men der er ingen Aand, 
som svæver over Vandene og varsler om nyt Liv. 

Ogsaa »Hærmændene paa Helgeland« har i flere 
Henseender fremragende Egenskaber, hvilket jo oftere 
er paapeget; men ikke desto mindre er Helhedsind- 
trykket, ligesom ved »Fru Inger«, ikke saa meget tra- 
gisk som disharmonisk. En og anden vilde maaske 
finde et Lyspunkt, et befriende Moment, i den Om- 
stændighed, at Sigurd til sidst dør som Kristen. Dette 
er saaledes Tilfældet med Vasenius, der om detto 
Punkt udtaler sig paa følgende Maade*): »Endast så 
få vi en tillracklig forklaringsgrund for hans adla 
sinnesro och hans nyss omtalade ofverlågsenhet gent 
emot de andra, hvilkas sedliga begrepp han betraktar 
från en hogre synspunkt. Rent kristlig år slutligen 
åfven den forsakelse han visar: alla sina åralystne 
ungdomsdrommar hade han uppgifvat, hans saga år 
»tung som livet selv«.« Og i samme Skrift, S. 169: 
»Sigurd, den måktige sjøkungen, bojer sig for hvite 
Krist, emedan han kånner, att han felat emot sitt 
hjårtas innersta bud; och han vinner åfven resigna- 
tionens f rid. « Og i denne Sigurds Kristendom ser da 
Vasenius et af Vidnesbyrdene om, at Ibsen ikke kan 
»savne ideel Tro og Overbevisning.« — Jeg ser nu 
ikke rettere, end at dette er en meget besynderlig 
Misforstaaelse, der ganske. vist hænger sammen med 
Vasenius' hele Standpunkt, idet han har paataget sig 
den højst utaknemmelige Opgave at paa vise, at Ibsens 



") Valfrid Vasenius: >Henrik Ibsen, ett skaldeportrått«. S. 115. 

egentlige Ideal er Harmonien. Man vil nemlig i 
Virkeligheden gennem hele Dramaet slet ikke finde 
noget, der tyder paa, at Sigurd er Kristen. Han har 
rigtignok vist en storslaaet Selvfornægtelse, idet han 
dræbte Bjørnen i Gunnars Sted; men dette Offer har 
ikke noget med Kristendom at gøre, det har han bragt 
paa Fostbroderskabets Vegne, og dette er jo ikke 
nogen kristelig Institution; tilmed maa det vel nær- 
mest antages, at han endnu ikke har været Kristen, 
da denne Begivenhed fandt Sted. Endvidere viser han 
sig vel helt igennem som en ædel, højsindet og fred- 
elskende Kæmpe; men disse samme Egenskaber findes 
ogsaa hos Gunnar, som dog ikke angives at have 
været Kristen. Paa den anden Side er der flere 
Ytringer, der netop pege i modsat Retning: at han 
ikke er Kristen; saaledes i tredje Akt, naar han siger 
til Hjørdis: »Mangt værk mægter mænds vilje at 
fremme; men de store gerninger styres af 
skæbnen, — så er det gået med os to«; og 
ligeledes i sidste Akt, hvor Hjørdis klager over, hvor 
ilde han har handlet og forspildt baade hendes Liv 
og sit eget, og han da ikke har anden Trøst at give 
hende end denne: »Unyttig er den klage nu. Mener 
du, det er lysteligt, det liv, jeg har i vente? Hver dag 
at være Dagny nær og gøgle en elskov, som hjærtet 
klemmes ved. Og dog, det må så være, ændres 
kan det ikke.« Der er derfor næppe nogen Læser af 
»Hærmændene«, som har anet, at Sigurd er Kristen, 
førend Digteren lader ham selv meddele det i Døds- 
øjeblikket. — Her maa det nu dog erindres, at det i 
hine Tider vel ikke var saa sjældent, at en Viking gik 
over til Kristendommen uden derfor i særlig Grad 
at forandre sin hidtidige hedenske Tankegang. Der 

er derfor i og for sig ikke noget at indvende imod, 
at Digteren lader Sigurd være en Kristen, skønt hans 
Udtalelser ganske vist ikke have røbet særligt Kend- 
skab til Kristentroen. Men Spørgsmaalet bliver da, 
hvad der har bevæget Ibsen til at indføre dette Træk ? 
Han er ikke tvungen dertil ved de Udtalelser, han 
tidligere har lagt Sigurd i Munden. Det er naturligvis 
heller ikke en blot Tilfældighed; thi dertil er Ibsen 
en alt for beregnende Kunstner. Men hvad er da Be- 
tydningen af dette Træk? — Dette forekommer mig 
at ligge ganske klart for Dagen: I tredje Akt søger 
Hjørdis at overtale Sigurd til, uden at ænse Gunnar 
og Dagny, at fare ud paa Vikingetog sammen med 
hende. Da det imidlertid ikke lykkes, og da straks 
derefter Tvekampen mellem Gunnar og Sigurd er 
bleven bestemt, saa ender denne Akt med følgende 
Enetale af 

HJØRDIS 

(efter en pavse, sagte og tankefuld): 

»Til holmgang imorgen? Hvem vil falde? (tier lidt og 

udbryder derpaa, som greben af en stærk beslutning.) Lad falde, 

hvem der vil, — Sigurd og jeg skal endda blive 
sammen.« 

Denne Tanke, at hun og Sigurd efter Døden skulle 
blive sammen, den er det nu, som med lidenskabelig 
Voldsomhed helt opfylder hende gennem sidste Akt. 
Saaledes udbryder hun S. 121: »Hvad der er hændt? 
Det ved jeg ikke; men sandt var det, du sagde idag, 
at Gunnar og Dagny stod imellem os; bort fra dem 
og fra livet maa vi; da kan vi blive sammen!« 
— og da hun snart efter har sendt ham det dræbende 
Pileskud, kommer den sidste Samtale imellem dem, 

m 

der lyder saaledes: 

HJØRDIS 
(jublende, idet hun iler hen til ham): 

Sigurd, min broder, — nu høre vi hinanden til! 

8IGURD. 

Nu mindre end før. Her skilles vore veje; ti jeg er 
en kristnet mand. 

HJØRDIS 
(forfærdet) : 

Du — ! Ha, nej, nej! 

SIGURD. 

Den hvide Gud er min ; kong Ædhelstan har lært mig 
ham at kende; det er op til ham, jeg nu går. 

HJØRDIS 

(i fortvivlelse): 

Og jeg — ! (slipper buen). Ve, ve! 

SIGURD. 

Tungt var mit liv fra den stund, jeg tog dig ud af 
mit eget hjærte og gav dig til Gunnar. Tak, Hjørdis; — 
nu er jeg saa let og fri. 

(dør). 

HJØRDIS 
(stille) : 

Død! Saa har jeg visselig forspildt min sjæl! (Uvejret 
vokser, hun udbryder vildt): De kommer! Jeg har galdret dem 
hid! Men nej, nej; — jeg følger jer ikke; jeg vil ikke ride 
uden Sigurd! Det hjælper ej; — de ser mig; de ler og 

vinker, de sporer sine heste ! (iler ud paa fjeldkanten i bag- 
grunden.) Der er de over mig; — og intet ly, intet skjul! 
Jo paa havets bund kan hænde! 

(hun styrter sig ud). 

Denne Scene lader ikke nogen Tvivl tilbage om, 
hvad den virkelige Betydning er af dette Træk, at 
Sigurd er Kristen. Det er saa langt fra at indeholde 
et befriende eller forsonende Moment, at Digteren 
tvært imod har indført det for at gøre Dissonansen 
saa skærende som muligt ved at vise, at de 
tvende, som en ond Skæbne har holdt adskilt under 
Jordelivet, ogsaa efter Døden skulle være evig ad- 
skilte. I »Romeo og Julie« dø vel de elskende; men 
det er lykkedes Shakspeare at give os et stærkt Ind- 
tryk af, at Kærligheden er stærkere end 
Døden. I »Hærmændene« synes det, at Ibsen har 
villet vise os det modsatte: at Døden er stærkere 
end Kærligheden; thi her er det ikke blot de 
elskende, der dø, men det er Kærligheden selv, 
der taber Slaget. Dette ses ikke alene paa Hjørdis, 
som føres bort i Fortvivlelse af de onde Magter, hun 
har galdret frem; men det ses ogsaa paa Sigurd, idet 
det lykkes ham, inden han dør, at rive Kærligheden 
til Hjørdis med Rod ud af sit Hjerte; i samme Øje- 
blik nemlig, som han meddeler hende, at deres Veje 
nu evig skulle være adskilte, og idet han ser hendes 
Fortvivlelse derover, — i samme Øjeblik kan han ud- 
tale: »Nu dør jeg saa let og fri«; saa det er aaben- 
bart, at han ikke tager sin Kærlighed med sig i Graven. 
Altsaa, medens ellers, i Tragedien som i Musikken, 
Dissonansen træder i Harmoniens Tjeneste, saa er her 
til en Forandring Harmonien (at Sigurd dør som en 
glad Kristen) traadt i Dissonansens Tjeneste. Hermed 
stemmer da ogsaa de Ytringer godt overens, som vi 
hore af Dagny og Gunnar, dengang det opdages, at 
Hjørdis har dræbt Sigurd, idet Dagny siger (for sig 
selv): »Så bittert har hun da hadet ham,» — og 

A. Schack: Ibsens Digtning 2 

Gunnar, ligeledes sagte: »Fældet ham — natten før 
holmgangen; så har hun endda elsket mig.« Digteren 
har ligesom ikke kunnet nægte sig den Fornøjelse at 
gøre opmærksom paa, at den Trøst, de to efterlevende 
Ægtefæller beholde tilbage, er ganske hul og falsk. 

I Volsungesagnet, hvis Hovedmotiver Ibsen her 

har benyttet, er det jo Brynhild, der driver Gunnar 
til at dræbe Sigurd, hvorefter hun selv tager Livet 
af sig for at fare til Valhal sammen med ham. Naar 
nu Ibsen ikke har benyttet denne Sagnets Katastrofe, 
saa er det formodentlig, fordi han ikke har kunnet, 
d. v. s. der har været noget i hans Indre, i hans hele 
Livssyn, som tvang ham til at gøre Udgangen, ikke 
tragisk men disharmonisk. 

Naar man da betragter de to her nævnte Skue- 
spil, saa har Digteren vel paa en gribende Maade vist 
os de vældige Kræfter, som kunne rummes i den 
menneskelige Personlighed; men han har tillige vist 
os, hvorledes disse Kræfter spildes, ødes og gaa til 
Grunde uden Haab. Det passer paa disse Skuespil, 
hvad G. Brandes har udtalt om Ibsens Digtning i Al- 
mindelighed, at »Grundstemningen i alle de pathetiske 
Partier er vild Uhyggelighed«*). Man gør derfor ikke 
Digteren Uret, naar man siger, at det Livssyn, fra 
hvilket disse Dramaer ere skrevne, er Skepticisme; 
le Livsbilleder, han her har oprullet for os, kunne 
passende have til Overskrift: Haabet her lad ude! 



f ) »Det moderne Gennembruds Mænd«. 2. Udgave S. 77. 

Kærlighedens Komedie 

Dette Skuespil minder i en vis Henseende om 
Heibergs »De Uadskillelige«, særlig om de bekendte 
Linjer: 

Og naar man først har deklarert, 



Saa har man Elskov assurert 
Mod al udvendig Skade. 

Det fremstiller for os fire Par. Først det 
aldrende Ægtepar, Pastor Straamand med Hustru og 
tolv Børn, og dernæst de halvgamle forlovede, Kopisten 
Styver og Frøken Skære. Ironien, der hviler over 
disse to Par, er nu den, at Forholdet vel i det ud- 
vortes er ganske betrygget, men Elskoven har unægte- 
lig lidt indvendig Skade, eller rettere den er for- 
svunden og har givet Plads for det aandløst vane- 
mæssige. Det tredje Par er den unge Theolog Lind 
og Frøken Anna. De ere nyforelskede og nyforlovede, 
men ikke desto mindre ser man af Udviklingen, at de 
ville komme til at friste den samme triste Skæbne som 
de to foregaaende. Det fjerde Par endelig er Stykkets 
Hovedpersoner, Falk og Svanhild. Falk er en kritisk 
og Svanhild en virkelig dyb Natur; de have derfor 
begge en Fornemmelse af det vanskelige ved Forholdet, 
og efter at de i anden Akt ere blevne forlovede, be- 
slutte de sig i tredje Akt til atter at skilles ad for 
Livet. Det ender da med, at Falk drager ud for at 
»synge med i Norges Ungdoms Kor«, medens Svanhild 
rækker sin Haand til Gulstad, den halvgamle, brave 
og fornuftige Grosserer, som engang er bleven svigtet 
af sin Ungdomselskede og nu paa sine ældre Dage 

søger Trøst i et Ægteskab med en brav og god Pige. 

2* 

— Dette er mere udvortes set Stykkets Indhold. Hvad 
der er dets Indhold i dybere Forstand, lader sig ikke 
sige, fordi dets Svaghed netop er, at det mangler en 
Idé, en ledende Grundtanke, hvilket nu nærmere skal 
paa vises. 

Der kunde være Grund til at spørge, om dette 
Skuespil nærmest bør opfattes som en Komedie eller 
som en Tragedie. Digteren selv synes at holde paa 
det første, idet han ikke blot har kaldt Stykket »Kær- 
lighedens Komedie«, men ogsaa i Undertitlen betegner 
det som »Komedie i tre akter«, og i Forordet til 
andet Oplag omtaler det som »min komedie«. Skal 
det imidlertid betragtes under dette Synspunkt, saa 
kan der næppe være Tvivl om, at det maa betegnes 
som et ganske forfejlet Arbejde. Det har nemlig den 
for en Komedie uheldige Egenskab, at Komikken 
gennemgaaende ikke er rigtig ægte og sund. Dette 
beror nu for det første paa en mere tormel Mangel, 
nemlig den, at Ibsen ikke formaar at give sig den 
rette Begrænsning, men jævnlig gør sig skyldig i den 
samme Fejl som visse komiske Skuespillere, der i 
deres Iver for at gøre det rigtig godt slaa over i det 
burleske, hvorved den komiske Virkning naturligvis i 
større eller mindre Grad gaar tabt. Jeg skal blot 
nævne et enkelt, slaaende Eksempel, nemlig Scenen i 
Begyndelsen af anden Akt, hvor Straamand og 
Falk misforstsa hinanden med Hensyn til »Kaldet« 
og »Offeret«. Det er utvivlsomt, at her er ypperlige 
Momenter til Stede; men lige saa utvivlsomt er det, 
at den gode Præst vilde have været ikke blot langt 
mere virkelighedstro, men ogsaa langt mere ægte 
komisk, dersom Digteren havde formaaet at lade hans 
naive, prosaiske Verdslighed skinne tydeligt igennem 

uden ganske plumpt at lade ham udtale den med rene 
Ord; og det samme gælder paa mangfoldige andre 
Steder, og ikke blot med Hensyn til Straamand, men 
ogsaa om de andre Personer, der gennemhegles: 
Lind, Styver, Frøken Skære etc. — Men der er dog 
en anden, mere væsentlig Mangel, som fordærver 
Komikken i »Kærlighedens Komedie«. Idet nemlig 
Digteren vil svinge Tugtens Ris over alt det pjattede 
og usande i Forlovelserne og Ægteskaberne, har han 
været uforsigtig nok til at give dette Ris i Haanden 
paa en Mand, der er ganske inkompetent til at føre 
det. Denne Mand, Falk, viser sig nemlig for det 
første at være en lidt mer end almindelig cynisk 
Egoist, saaledes som det særlig træder frem i første 
Akt, hvor han vil overtale Svanhild til at ofre sin 
Ungdom for hans Digterliv for da siden, naar han har 
brugt hendes »sjælerigdom«, at sejle sin egen Sø. Og 
dernæst da Svanhild viser ham Vintervejen og sætter 
ham alvorlig i Rette, saa gennemgaar han vel en Slags 
Omvendelse — rigtignok af en særdeles uklar og over- 
fladisk Beskaffenhed — ; men ikke desto mindre viser 
han sig fremdeles i anden Akt som en uforbederlig 
Deklamator og Frasemager, der blandt andet ender en 
højtidelig og begejstret Udvikling med en tragikomisk 
Tirade som denne: 

»Min krig skal føres midt i døgnets rige; — 
jeg eller løgnen — en af os skal vige!* 

Idet nu Ibsen lader en saadan Person svinge 
Svøben over de andre uden at gøre noget alvorligt 
Forsøg paa at kalde ham til Orden, saa maa det 
komiske uundgaaelig tabe sin Kraft. G. Brandes gør 

etSteds*) den rigtige Bemærkning, at »til Latter virker 
kun den Ufuldkommenhed, der, saa snart den for- 
nemmes, river os over i Følelsen af det fuldkomne og 
af dette ikke som et fremmed men som vort eget 
Væsens Fuldkommenhed ; Glæden over det uskønne er 
saaledes i Grunden eet med Glæden over Idealet«. 
Men Grundskaden ved Komikken i »Kærlighedens 
Komedie« er nu netop denne, at man egentlig aldrig 
faar Lov til at »rives over i Følelsen af det fuld- 
komne«, fordi den Person, der saa at sige har opkastet 
sig til Repræsentant for Idealet, i Virkeligheden selv 
er komisk, og Digteren desuagtet ikke har kunnet eller 
villet sætte ham i den fortjente komiske Belysning. 

Hvad specielt Slutningskatastrofen angaar, da maa 
den Komik, som ogsaa her findes, nærmest betegnes 
som Galgenhumor. Den mangler nemlig absolut det, 
der er Kvintessensen i al sund og ægte Komik: den 
befriende Magt; og den falder derfor under den 
Dom, som Kierkegaard har udtalt i følgende Ord**): 
»Er det komiske koldt og trøstesløst, saa er det Tegn 
paa, at ingen ny Umiddelbarhed er i Spire, saa er det 
ingen Høst, men en ufrugtbar Vinds indholdsløse 
Lidenskab, naar den raser over nøgne Marker.« 

Men man kunde spørge, om ikke dette Skuespil, 
til Trods for Digterens Paastand, at det skal være en 
Komedie, alligevel snarere burde betragtes og be- 
dømmes som en Tragedie. Under dette Synspunkt 
betragtes det da ogsaa af flere Æsthetikere, saaledes 
Robinson, der skriver, at Svanhilds Ægteskab med 
Guldstad »kommer »Kærlighedens Komedie« att i inre 



*) »Æsthetiske Studier« S. 108. 
**) Afslut, uvid. Efterskrift, S. 212. 

hånseende sluta tragiskt, om an i yttre måtto med den 
ofliga krans af forlofvade par«*); og ligeledes 
Vase ni us, der ikke blot taler om det »ganska tragiska 
slutet af stycket«, men ogsaa opfører det midt imellem 
»Hærmændene« og »Kongsemnerne« under Titlen 
»Sørgedramer«. Det er nu ganske interessant at se 
netop disse to Æsthetikeres forskellige Opfattelser; de 
ere nemlig ikke blot begge ivrige Beundrere af Ibsen, 
men de ere tillige hver for sig fuldkommen overbeviste 
om at have begrebet Digterens egentlige og virkelige 
Mening med »Kærlighedens Komedie«, i Modsætning 
til den store Mængdes Misforstaaelser; og desuagtet 
ere de indbyrdes i den Grad uenige, at dersom Robin- 
son har Ret, saa er Vasenius blottet for al virkelig 
Forstaaelse af Skuespillet — og omvendt. Om Falk 
udtaler da Robinson sig saaledes (S. 25): »Den talfore, 
djerfve Falk — år en som ofver hufvud ånnu ingen- 
ting kan, hvari något osjelfviskt indgår«; og ligeledes, 
S. 34: »Falk år ingenting annat an en forflugen 
pojkslyngel, om ån en snillrik og idealistisk slyngel«. 
Om S van hi Id hedder det, S. 15: »Når S vanhild slut- 
ligen indgår på en forlikning med hela det ofriga 
sållskapet, och, med sitt »lad nu verden få mig« under 
kacklet af tanternas jublande korus gifver sin hånd 
åt Guldstad, som hon icke ålskar, — då begår hon, 
enligt skalden, samma okyskhetens brott, som det 
Helena begår i forhållandet till Julianus«. Og om 
Guldstad endelig, S. 52: »Ibsen har gjort Falk så 
omogen, framfusig och karaktersløs och Guldstad så 
hygglig, att den senare verkligen må kunna vara en 
den vårste frestare for Svanhild — ja, eller hvilket 



*) Robinson: »Ibsen och åktenskapsfrågan« S. 34. 

hår egentligen ar fråga om, for åskådarekretsen, 
for sållskapslifvets tillfålliga ombud vid åskådandet 
eller lasandet af stycket. Ty hele Guldstad år ett 
enkom for dem iordningstålldt forsåt, i afsigt at locka 
dem till tankebekånnelse. På deras uppfattning af 
Guldstads tal och beteende — såsom ett sedligt eller 
ett osedligt — beror alldeles deras egen stållning till 
Kærlighedens Komedie«. — Vasenius derimod 
udtaler sin Opfattelse i følgende Ord*): 

»Men vi få folga Falk og S vanhild ånn ett steg 
på den nya bana de betrådt. Falk, da han går på 
sin fjellvandring med studenterne, lofvar sjunga tenor 
i Norges ungdoms kor och sager till kamraterne: 

Godt; sværm da, biflok i det grønne løv, 
hjem bær vi engang hjemmets blomsterstøv 
til kubens dronning, til vor store moder! 

Han, som forut stått utanfor lifvet, som en be- 
traktare, han har nu ett mål att arbeta for — foster- 
landet. Och hvarfor? Jo, ty sorgen har mognat honom, 
nu kan han kånna sympati med sina medborgare, dem 
han forut blott kritiserat. Derfor sager han med skål : 

Jeg har en dobbelt sangbund i mit bryst, 
en langelek med underspundne strænge, 
med tvefold klang, en høj for livets lyst, 
og en, som dirrer under dybt og længe. 

Svanhild åter, hon tar åfven steget fullt ut, då 
hon ger sin hånd åt Guldstad. Man har mycket 
klandrat denna yttersta konseqvens; mig forefaller den 
fullkomligt beråttigad. Hon har ju kommit till er- 



*) »Henrik Ibsen, ett skaldeportrått«, S. 145 — 46. 

farenhet af att Guldstad har rått, att han forstår 
lifvets konst, och då hon ger honom sin hånd ar detta 
ingenlunde något martyrskap i annan mening an att 
genom denna handling inseglet tryckes på hennes 
erkånnande af sitt misstag. Hon blir derigenom all- 
deles jemnståld med Guldstad, hvilken samtidigt, åfven 
han, offrat en ungdomsillusion, och just denna 
omsesidiga uppoffring utgor borgen for att de åfven 
skola kunna vara måktiga den »viljers bøjning mod 
hinanden ned«, som Guldstad med råtta anser vara 
grundvalen for aktenskaplig lycka«. 

Som man ser, er Uenigheden mellem de to Æsthe- 
tikere temmelig central. Ifølge Vasenius er Falk 
en nobel Personlighed, der ved at skilles fra Svanhild 
viser sig at staa »oåndligt hogt ofver den alldagliga 
hopen«, og som, modnet ved Sorgen, ofrer sig for 
Fædrelandet; — ifølge Robinson derimod er han 
slet og ret en »forflugenpojkslyngel«. Ifølge Vasenius 
er Svanhilds Ægteskab med Guldstad aldeles sæde- 
ligt, idet Guldstad »med Rette« anser denne »viljers 
bøjning mod hinanden ned« som Grundvolden for 
ægteskabelig Lykke; — ifølge Robinson er dette Ægte- 
skab aldeles usædeligt, og Guldstad er en »Frister«, 
der forleder Svanhild til at begaa det samme '»Ukysk- 
hedens Brud« som Fyrstinde Helena. Jeg skal nu ikke 
forsøge at afgøre, hvem af de tvende der har truffet 
Digterens virkelige Mening, eller om maaske ingen af 
dem har truffet den; der er Grund til at antage, at 
Digteren ikke selv kan afgøre dette, langt mindre da 
en anden. Derimod skal jeg gaa lidt nærmere ind paa 
Vasenius' Opfattelse i og for sig. Denne Forfatter 
driver nemlig sin Beundring for sin Helt saa vidt, at 
det endog lykkes ham at linde Slutningskatastrofen i 

»Kærlighedens Komedie« harmonisk og skøn. Jeg 
skal da i Korthed søge at vise, hvor urimelig denne 
Opfattelse er. 

De fleste Læsere af »Kærlighedens Komedie« have 
vistnok fundet, at Falk lige til Stykkets Slutning er 
en temmelig vindig Person. Man forstaar ikke, at han, 
saa kort Tid efter at han har maattet skilles fra den 
elskede, ganske frejdig og let kan drage ud med 
»Norges ungdom«; man føler sig lidt flov paa hans 
Vegne og har en Fornemmelse af, at det Saar, der 
synes at læges saa hurtigt, næppe kan have været 
synderlig dybt. For da at redde Falks Ære gør 
Vasenius opmærksom paa, at »Sorgen har modnet 
ham«. Det er nu ganske vist utvivlsomt, at Sorgen 
har en modnende Indflydelse paa ædle Naturer; men 
man maa her have in mente, at der kun er gaaet 
højst en halv Time, siden Sorgen ramte ham, og det 
er da undgaaet Vasenius' Opmærksomhed, at enhver 
Modningsproces, i Aandslivet som i Naturlivet, kræver 
Tid. Et Æble eller en Pære kan rives fra Grenen i 
et Øjeblik, men det kan ikke modnes i Løbet af en 
halv Time, og lige saa lidt kan dette ske med et 
Menneskehjerte. Den Sorg derfor, hvis modnende Ind- 
flydelse allerede viser sig i Løbet af en halv Time, 
den maa være mildest talt lidt overfladisk, den kan i 
det allerhøjeste være, hvad Ghr. Richardt kalder »en 
let lille Hjerteforkølelse«. Ved at gøre opmærksom 
paa denne vidunderlige Modningsevne har Vasenius 
saaledes givet et ganske ufrivilligt Vidnesbyrd om, at 
Falk er og bliver en Vindmager. — Men ogsaa Svan- 
hilds Ægteskab med Guldstad finder Vasenius skønt 
og godt. Lad os da engang se, med hvilke Forudsæt- 
ninger hun gaar ind i dette Ægteskab. Efter at det 

er gaaet op for hende, at hun maa skilles fra Falk, 
finde vi i tredje Akt følgende Scene: 

SVANHILD. 



Og er den kæntret end, vor fremtids båd, — 
et bræt er oven vande, — jeg ved råd; 
den kække svømmer rækker paradiset! 
Lad lykken synke, gå i graven våd; 
vor kærlighed skal dog, Gud være priset, 
nå sejersfrelst i land ifra forliset! 

FALK. 

O, jeg forstår dig! Men at skilles så! 
Just nu, den fagre verden står os åben, — 
her, midt i våren under himlens blå, 
den samme dag vor unge pagt fik dåben! 

SVANHILD. 

Just derfor må vi. Efter denne stund 
vort jubeltog går ned ad bakke kun! 
Og ve, når engang regnskabsdagen kommer, 
og når vi stedes for den store dommer, 
og når han kræver, som retfærdig Gud, 
den skat, han lånte os i livsens haven — 
da, Falk, et svar, som sletted nåden ud: 
»Den har vi mistet undervejs til graven!« 

FALK 
(i stærk beslutning): 

Kast ringen! 

SVANHILD 

(ildfuldt) 

Vil du? 

FALK. 

Kast din! Jeg forstår dig! 
Ja, det er kun på denne vej, jeg når dig! 
Som grav er vej til livets morgenskær, 
så er og elskov først til livet viet, 
når løst fra længsler og fra vild begær 
den flyr til mindets åndehjem befriet! 
Kast ringen, Svanhild! 

Disse ord vise os, at naar de elskende skilles, 
saa er det, fordi de have gjort den Opdagelse, at 
kun paa denne Maade kunne de bevare deres 
Kærlighed fra at gaa til Grunde i det dag- 
lige Livs Prosa. Denne Tanke udtrykker Falk 
saaledes, at Elskov først er »viet til livet«, naar 
den flyr til »mindets åndehjem«; og Svanhild giver 
den samme tanke et religiøst Anstrøg, idet hun hen- 
tyder til den bibelske Lignelse om de betroede Ta- 
lenter: Hendes Kærligsed til Falk er den »Skat«, som 
Gud laante hende her paa Jorden, og som kan derfor 
engang vil kræve hende til Regnskab for; og hendes 
væsentlige Livsopgave, hvis hun ikke paa den store 
Dag vil staa til Skamme, vil altsaa være at bevare 
denne Kærlighed. — Med disse Forudsætninger rækker 
hun saa Guldstad sin Haand. 

Det er da indlysende, at den ulykkelige Kone i 
sit Ægteskab har en dobbelt Opgave, en ideel og en 
ethisk, og tillige, at disse tvende Opgaver ere saaledes 
beskafne, at den ene med Nødvendighed ophæver den 
anden. Hendes ideelle Opgave er den at bevare sin 
Kærlighed til Falk. Naar hun bringer det store Offer 
at skilles fra den elskede, saa er det jo fordi hun 
haaber netop gennem Skilsmissen at kunne bevare 

Kærligheden. Men denne Kærlighed kan hun nu dog 
ikke opbevare i sin Kommodeskuffe; Kærligheden kan 
fornuftigvis kun bevares derved, at man vedbliver at 
elske. Hun skal altsaa under sit Ægteskab vedblive 
at elske Falk, vel ikke med »vildt begær«, men dog 
elske ham, d. v. s. ofre ham sit Hjertes bedste Tanker 
og Følelser; og hvis hun ikke gør det, saa vil det gaa 
hende ilde, naar engang den store Dommer kræver 
hunde til Regnskab for »den skat han lånte hende i 
livsenshaven«. — Men saa har Svanhild jo tillige sin 
ethiske Opgave, nemlig den at elske sin Ægtefælle. I 
Slutningsscenen siger Guldstad (alvorlig): »Jeg gaar 
til arbejds med et bramfrit digt — om én, som lever 
for en hellig pligt«. Svanhild synes nu aabenbart at 
være, ikke blot en honnet Pige, men ogsaa en dyb og 
ædel Natur; det er da rimeligt, at hun i sit Ægteskab 
næppe vil staa tilbage for sin Mand; hun vil ikke 
kunne nøjes med at lave god Mad til Grossereren og 
pleje ham godt, naar han bliver syg etc , men hun vil 
betragte det som en »hellig Pligt« frem for alt at ofre 
ham sit Livs bedste Tanker og Følelser, eller med eet 
Ord: at elske ham. Og lad os nu antage, at det 
lykkes hende, — lad os antage, at den brave Grosserer, 
der ifølge Vasenius »forstaar Livets Kunst«, efter- 
haanden ganske vinder hendes Hjerte, saa at Forholdet 
til Falk bliver et fuldkommen overvundet Stadium, — 
ja, da er dette vel fra den ene Side set meget for- 
træffeligt og godt, men fra den anden Side set er det 
ikke desto mindre aldeles ravgalt; thi jo højere hun 
har elsket sin Mand, Guldstad, og jo mere trofast hun 
har levet for ham, desto dybere vil den ulykkelige 
Kone komme til at skamme sig paa den store Kegn- 
skabsdag, naar det nemlig viser sig, at hun har mistet 

den Skat, Gud laante hende i Livserishaven, hvilken 
jo var Kærligheden til Falk. — Naar da Vasenius 
finder, at dette Ægteskab hviler paa en god Grund og 
er begyndt under gode Auspicier, da ligger det aaben- 
bart i, at han slet ikke har forsøgt paa at tænke 
Tanken til Ende; og dersom han fremdeles vil fast- 
holde denne besynderlige Opfattelse, da bør han vise, 
hvorledes han tænker sig, at Svanhild under sin Ægte- 
stand løser den vanskelige Dobbeltopgave, som Digteren 
paabyrder hende : at elske Falk i Ideen og Guld- 
stad i Virkeligheden. 

Vasenius er, saavidt jeg ved, den eneste, der har 
forsøgt at finde Slutningskatastrofen i »Kærlighedens 
Komedie« harmonisk og skøn*); og dette Forsøg er, 
som ovenfor paavist, aldeles mislykkedes. Man bør 
derfor vistnok opgive at søge Harmoni, hvor denne 
ikke findes, og hellere indrømme, at G. Brandes klart 
og korrekt har udtrykt dette Skuespils Væsen og Værd 
i følgende Ord: »Som bekendt er i »Kærlighedens Ko- 
medie« intet utvivlsomt undtagen Spotten. Stykket 
indeholder en Satire over Ægteskabet, der meddeler 
én lige liden Sympati for det bestaaendes Forsvarere 
og Angribere, og af hvilken det er umuligt at se, om 
det i sidste Instans er Digterens Mening at ville holde 
paa det overleverede eller at ville kaste det over Ende. 
Det sikre er kun hans misantropiske Blik paa For- 

*) Henrik Jæger udtrykker sig herom paa følgende diplo- 
matiske Maade: »Stykkets Katastrofe, der for en ordinær 
Betragtningsmaade altid vil synes pinlig, har for Ibsen 
staaet som den eneste smukke og poetiske Løsning« (»Henrik 
Ibsen« S. 148). Han tager altsaa Afstand fra den »ordi- 
nære« Betragtning, men undgaar dog viselig at slutte sig 
Ibsens egen. 



31 

loveiserne og Ægteskaberne rundt omkring ham« *). 
Ved disse Ord er paa den ene Side udtalt en skarp, 
men berettiget Dom om Dramaets Værdi; thi det er 
klart, at naar man efter Læsningen af en Digtning 
ikke beholder andet tilbage som det sikre og reelle 
Indhold end Spotten, da er denne Digtning som 
Helhed betragtet af meget ringe Værd, hvor meget 
den end ellers maatte glimre ved aandrige Enkeltheder. 
Men paa den anden Side vise disse Ord os tillige, at 
den egentlige Grundskade ligger i Digterens Livssyn, 
idet Digtet er skrevet ud fra den Skepticisme, der med 
Vid og Skarphed kan polemisere mod alt og mod alle, 
men som foreløbig heller ikke synes at kunne mere. 
At nu denne Skepticisme virkelig er Ibsens egen, 
det har Brandes yderligere godtgjort, idet han efter 
ovenstaaende Citat fortsætter saaledes: »Jeg husker 
en Samtale med Ibsen, der i Relation til dette Stykke 
drejede sig om Kærligheden hos forlovede Par i Al- 
mindelighed. Jeg sagde: »Der gives syge Kartofler, 
og der gives sunde Kartofler«. Ibsen svarede: »Jeg 
er bange for, jeg aldrig har set nogen af disse Kar- 
tofler, som var sunde««. — Ved denne Bemærkning 
har Ibsen, som man ser, personlig vedkendt sig sit 
skeptiske Livssyn med Hensyn til det specielle Livs- 
omraade, der omhandles i »Kærlighedens Komedie«. 

Naar det nu forholder sig saaledes med dette 
Skuespil, da gør det et noget underligt Indtryk at se 
Forfatteren i Forordet til andet Oplag udtale sig paa 
følgende overlegne Maade: »Jeg begik den fejl at ud- 
give denne bog i Norge. Både tid og sted var uheldigt 
valgt. Digtet vakte en storm af uvilje, voldsommere 



*) »Det moderne Gennembruds Mænd«. 2. Udgave S. 131. 

og mere udbredt end de fleste bøger skal kunne rose 
sig af i et samfund, hvis overvejende flerhed ellers 
betragte literære anliggender som sig så temmelig 

uvedkommende. Da jeg nu i min komedie 

efter bedste ævne svang pisken over kærlighederne og 
ægteskaberne, var det i sin orden, at de mange skreg 
på kærlighedens og ægteskabets vegne. Den tankens 
tugt og dressur, som kræves for at begribe vildfarelsen, 
har flertallet indenfor vor bogdømmende og læsende 
almenhed kun ufuldstændigt gennemgået. Det er 
imidlertid ikke min sag at give noget kursus. Et for- 
ord er ingen ABC«. — Den Overlegenhedstone, som 
gaar igennem disse Ord, er sikkert noget hul og falsk. 
Det vilde næppe have nyttet Ibsen synderligt, om hans 
Bog var bleven udgivet paa et andet Sted eller til en 
anden Tid; thi det har jo vist sig, at ikke blot Nord- 
mænd, men ogsaa Danske og Svenske — ikke blot 
det menige Publikum, men ogsaa de lærde Æsthetikere, 
endnu den Dag i Dag ere ude af Stand til at fatte 
den Dybsindighed, som skal ligge skjult paa Bunden 
af dette Drama. Som det efter Sagnet skal være gaaet 
Hegel, saaledes synes det her at være gaaet Ibsen: 
han har kun haft een Læser, der har forstaaet ham, 
nemlig Vasenius, og denne ene har misforstaaet ham. 
Hvis der da overhovedet i dette Skuespil skulde ligge 
en eller anden sund og sand Tanke gemt under 
Spotten, saa er den i ethvert Tilfælde altfor godt 
gemt; og det vilde derfor have gjort Digteren større 
Ære, om han havde haft Mod til at indrømme, at 
dette Ungdomsarbejde er mislykkedes for ham, i Steden 
for at give det Skin af, at han, naar han blot vilde, 
med Lethed kunde give et Kursus til nærmere For- 
klaring deraf. Man kan dog ved at læse sligt ikke 

godt undgaa at trække paa Smilebaandet og tænke 
paa, at naar Ibsen hidtil ikke har villet give, og 
næppe nogensinde giver dette »Kursus« til bedre For- 
staaelse af »Kærlighedens Komedie«, saa har det nok 
sine gode Grunde. 

Selv om man derfor med Brandes har Øje for 
»det Spil af Aand og Vid«, hvormed Digtet unægtelig 
glimrer, saa kan man dog ikke ret beundre dette eller 
glæde sig derover, men føler sig snarere fristet til at 
beklage det Spild af Aand og Vid, som her har fun- 
det Sted. Thi Ibsen har i denne Digtning bogstavelig 
talt spildt, forødt et ikke ringe Kvantum af Aand 
og Vid, som havde været en bedre Skæbne værdig. 

På vidderne. 

Iblandt Ibsens Digte fra hans yngre Aar er der et, 
som i særlig Grad kaster Lys over hans Forfattervirk- 
somhed, nemlig »På vidderne«, om hvilket P. Hansen 
i »Nordiske Digtere« har udtalt, at i dette ligger »in 
nuce de afgørende Tanker i Ibsens senere Digtning « 
I Form af en Fortælling skildrer dette Digt den indre 
Livsudvikling hos et Menneske, som under Skin af at 
»vinde sig selv« ender med at være sig selv nok. 
»Vidderne«, som har givet Digtet Navn, ere de ud- 
strakte norske Fjældsletter, hvor alt vel er mægtigt og 
kæmpemæssigt, men tillige koldt og øde. Paa disse 
Vidder begiver den unge Skytte sig op med sin Riffel 
efter i Dalen først at have taget Afsked med sin gamle 
Moder og dernæst med sin Brud, hvem han i Afskeds- 
stunden forfører. Det er dog ingenlunde hans Mening 
at svigte Hjemmet og blive deroppe for stedse; tvært 
imod synes han snarere at være dreven derop af ædle 

A. Schack: Ibsens Digtning. 3 

Motiver, af en uklar Trang til at komme bort fra det 
lave og halve Liv, han hidtil har levet, saaledes som 
det fremgaar af anden Sang, hvor det blandt andet 
hedder : 

Her står jeg som påny besjælt, 

så svalt er nu mit blod; — 

et liv, ej halvt — langt mindre helt, 

et liv i synd og anger delt 

jeg træder under fod. 

Saa træffer han imidlertid den fremmede Skytte, 
der imod hans Vilje faar Magt over ham, og om hvem 
det hedder i fjerde Sang: 

Midt på vidderne vi mødtes, 
jeg med rifle, han med hunde; 
mellem os et forbund fødtes, 
som jeg brød, ifald jeg kunde. 

Hvorfor har hos ham jeg tøvet? 
tidt jeg gad mig fra ham skille; 
nu jeg tror, han har mig røvet 
selve ævnen til at ville! 

Denne Mefistofeles-Skikkelse, der paa mystisk Maade 
kommer og forsvinder, er vel nærmest at betragte som 
en Personifikation af hans eget onde Jeg, af Aands- 
hovmodet i ham ; og denne fremmede benytter nu den 
Magt, han har faaet, til med isnende Spot at dræbe 
Hjemlængselen, Hjertelivet, hvergang det begynder at 
røre sig hos den unge Skytte. Det varer da heller 
ikke længe, førend Skytten begynder at føle tig tilpas 
paa Fjældet, saa at han endog tænker paa at hente 

de to fra dalen«, Moderen og Bruden, derop, for at 
»lære dem sin nye visdom« og sammen med dem 
»lokke latter over hjemmet«. Et Par Gange faar 
han dog Anfægtelser af Hjemve; saaledes staar han 
Juleaften paa Fjældets Rand og hører fra Dalen den 
hjemlige Klokkeklang og ser Lyset skinne ud fra sin 
Moders Stue; men just som hans Hjerte begynder at 
blive vemodig stemt ved Mindernes Magt, — 

Da lo det bag mig saa kort og tørt; 
det var den fremmede skytte. 
Han havde min ordløse tanke hørt: 
»Mig synes, min unge ven er rørt, — 
ak ja, den hjemlige hytte!« 

Og atter jeg stod med stålsat arm 
og kendte, jeg var den stærke; 
viddernes luftning kølte min barm, 
aldrig den mere skal banke sig varm 
for et vinkende julemærke! 

Og da straks efter Luen slaar ud fra hans Moders 
Hus, hvorved Moderen indebrænder, saa trøster den 
fremmede Skytte ham ved at gøre ham opmærksom 
paa den ypperlige æsthetiske Virkning, der fremkom- 
mer ved Sammenspillet af det brændende Hus og 
Maaneskinnet : 

Han talte så klogt i al min nød, 

at fast mig voldtes en gysning; 

han viste, hvor virksomt luens glød 

over i månens strejflys flød 

til en sammensat natbelysning. — — — 

Borte var skytten og månen dækt; 

i blodet var brand og gysning, — 

over vidden jeg bar min kvides vægt — — 

men det kan ikke nægtes, der var effekt 

i den dobbelte natbelysning. 

Endelig naar hans Udvikling sin sidste Fuldendelse, 
da han ved Midsommertid ser sin fordums Brud ride 
til Kirke sammen med en anden Brudgom. Denne 
Gang kommer han dog over Anfægtelsen uden den 
fremmede Skyttes Hjælp, og herom hedder det i Dig- 
tets sidste Sang: 

Over bækken red hun skridt for skridt 
tæt indved brudgommens side. — 
Da havde jeg sørget mit hjærte frit, 
til ende havde jeg kampen stridt, 
jeg havde ikke mer at lide. 

Jeg stod for stupet med stålsat ånd, 

og højt over sommerlivet 

toget så ud som et blinkende bånd, — 

jeg holdt for øjet den hule hånd 

til vinding for perspektivet. — — — 

Det alt til hobe jeg stod og så 
oppe fra livets vidder; 
et højere lys over synet lå, — 
men se, det kan nu ingen forstå, 
som nede i sværmen sidder. 

Da lo det bagved mig kort og tørt, 
det var den fremmede skytte: 

»Kammerat, efter det jeg nu har hørt, 

jeg ser, jeg forgæves har skræppen snørt, — 

her er jeg til ingen nytte!« 

Nej, nu er jeg mand for at hjælpe mig selv, 

men tak for din gode mening; 

det flommer ej længer i årens elv, 

°g j e g t ror > jeg mærker i bringens hvælv 

alleslags tegn på forstening. 

Den sidste styrkende saft jeg drak; 
ej længer paa vidden jeg fryser; 
mit sejl gik under, mit livstræ knak, — 
men se, hvor smukt hendes røde stak 
mellem birkestammerne lyser. — — 

Nu er jeg stålsat, jeg følger det bud, 
der byder i højden at vandre! 
Mit lavlandsliv har jeg levet ud; 
heroppe på vidden er frihed og Gud, 
dernede famler de andre. 

Den Livsudvikling, som Ibsen i dette Digt har 
skildret, er vel bekendt for de fleste, i det mindste 
blandt danske Læsere. Det er den samme Hjerte- 
forhærdelse, som er fremstillet i første Del af »Enten 
— Eller« og i første Afsnit af »Stadier paa Livets Vej«. 
Naar Kierkegaard siger om Johannes Forføreren, paa 
det sidste Stadium (ved Symposiet), at han er »en 
mærket og uddød Individualitet«, saa passer denne 
Betegnelse jo fuldstændig paa Ibsens Skytte. Mellem 
de to Forfatteres Fremstilling er der imidlertid for det 
første den mere formelle Forskel, at hvad Ibsen kun 

løseligt har skitseret i korte og ikke altid ganske klare 
Træk, det har Kierkegaard udviklet grundigt og ud- 
førligt med en genial Tænkers Skarpsindighed. Men 
dernæst er der en anden og mere væsentlig Forskel 
mellem de tvende Fremstillinger: Hos Kierkegaard er 
det nemlig fuldkommen klart, i hvilket Forhold 
Forfatteren staar til det her omtalte Standpunkt, idet 
han ikke blot har skildret dette, men tillige dømt det 
for, hvad det er, nemlig Fortvivlelse. Hos Ibsen 
er det derimod temmelig uklart, i hvilket Forhold 
Forfatteren staar til det af ham fremstillede Stand- 
punkt. Vel er der enkelte Træk, som tyde paa, at 
Forfatteren staar over dette Standpunkt og vil udtale 
en Dom over det, saaledes f. Eks. naar det hedder: 
»Jeg tror, jeg mærker i bringens hvælv — alleslags 
tegn til forstening«; men det bliver dog ikke rigtig 
klart, om denne Dom er alvorligt ment. Digteren har 
udstyret Helten med et Skær af Idealitet, hvilket i og 
for sig er rigtigt, da jo ogsaa den dæmoniske Fortviv- 
lelse besidder en Art Idealitet, men det er ikke lykkedes 
ham at gøre det tydeligt, at denne Idealitet efter sit 
Væsen er hul og tom, og hvorfor den maa være 
det; og man faar derved af Digtet som Helhed en 
Fornemmelse af, at Digterens Sympati muligvis halvt 
eller mere end halvt er paa Skyttens Side. — Hvis 
man derfor læste dette Digt uden at vide Besked om 
Ibsens senere Digtning, saa vilde følgende Spørgsmaal 
ganske naturligt paatvinge sig: Hvorledes vil det gaa 
med denne Forfatter? Vil det lykkes ham at over- 
vinde den Fristelse, han her har fremstillet, og som 
han aabenbart kender af egen Erfaring? Vil han vinde 
sig en Plads i »Dalen«, i Samfundet, og der gøre en 
opbyggende Gerning, saa at han med sine rige Evner 

kan bidrage til at højne det »Lavlandsliv«, hvori vi 
alle færdes? — Eller vil »den fremmede Skytte« faa 
Magt over ham, saa han ender som en »uddød Indi- 
dualitet«, der »fra Vidderne« ser med Ringeagt ned 
paa »de andre«, og som i sin øde Storhed finder en 
fattig Trøst i at »lokke Latter over Hjemmet«, og 
finder en Slags æsthetisk Nydelse i at iagttage, hvor- 
ledes Elendigheden der nede, betragtet paa Afstand 
gennem den hule Haand, dog kan tage sig ganske 
»effektfuld« ud? — Dengang Ibsen skrev »På vidderne«, 
var dette Spørgsmaal endnu ganske uafgjort. Nu synes 
det at være afgjort; thi Ibsens seneste Arbejder bære 
aabenbart stærke Spor af, at »den fremmede Skytte« 
har faaet Bugt med ham. Men med Bestemthed kan 
sligt naturligvis aldrig vides, da ingen aner, hvilke- 
Livsspirer, der imod Forventning kunne ligge gemte i 
en Menneskesjæl. 

Kongsemnenne. 

Det er vistnok almindelig erkendt, at der i Ibsens 
tidligere Digtning er en Grundmangel til Stede, og at 
denne Mangel netop staar i nøje Forbindelse med 
hans skeptiske Livssyn. Dette er endogsaa indrømmet 
af hans gode Ven og første Biograf, Botten-Hansen, 
som i »Norsk 111. Nyhedsblad« har udtalt de bekendte 
Ord : » Et skarpt Blik og Interesse for særegne psykiske 
Udviklinger, Kombinationstalent i Knuders Slyngning, 
aabent Øje for dramatiske Situationer, kritisk Ro og 
Overlæg til at stække det lyriske Indfalds Vinger og 
en ved lang Erfaring erhvervet Indsigt i Scenens Krav 
og Tarv ere for hans Produktion i denne (dramatiske) 
Retning lige saa mange gunstige Betingelser, og hvis 

han i samme Grad besad ideel Tro og Over- 
bevisning, vilde han kunne give os dramatiske 
Værker af højeste Rang.« 

At nu denne Anke fra en Ven virkelig er beret- 
tiget, det har Ibsen gennem »Kongsemnerne« indirekte 
tilstaaet. — Der synes blandt Æsthetikerne at være 
temmelig almindelig Enighed om, at dette Drama er 
Ibsens mest fuldendte Værk*), og at det saaledes og- 
saa staar over de tvende følgende, »Brand« og »Peer 
Gynt«, som ellers uden Tvivl have et større Navn 
blandt det store Publikum. Denne Opfattelse er sik- 
kert rigtig. Vel findes der baade i »Brand« og »Peer 
Gynt« lige saa dybe og slaaende Tanker som i »Kongs- 
emnerne«, saavel som enkelte Partier af lige saa stor 
eller større Skønhed; men »Kongsemnerne« er det 
eneste af alle Ibsens Dramer, hvor Grundtanken i 
Digtet som Helhed er klar og gennemsigtig, — hvor 
han baade har vidst, hvad han vilde, og har naaet 
det. Brandes anker over, at der i »Peer Gvnt« kiin 
findes »Skønheder« og »Sandheder« (i Flertal); og 
den samme Anke kan med god Grund rettes mod 
»Brand«. Men i »Kongsemnerne« findes det, som 
Brandes dengang og med Rette fandt mere værdifuldt, 
nemlig Skønhed og Sandhed. Det er nu imidlertid 
ikke min Hensigt nærmere at udvikle denne Digtnings 
udmærkede Egenskaber, da det jo oftere er gjort, og 
meget bedre end jeg vilde være i Stand dertil **). Jeg 
vilde kun, i Overensstemmelse med den foreliggende 



*) Se saaledes Brandes: »Æsthetiske Studier«, S. 242 — 261. 
Rudolf Schmidt: »Ad egne Veje«, S. 273. Smlgn. ogsaa 
Henrik Jæger: »Henrik Ibsen«, S. 155, og P.Hansen: »Nor- 
diske Digtere«, S. 550. 
**) Se navnlig Brandes: »Æsth. Slud.«, S. 250- 81. 

Opgave, forsøge i Korthed at paapege, hvilken Stilling 
»Kongsemnerne« indtager i Udviklingen af Henrik 
Ibsens Digterliv. 

Det er da for det første indlysende, at Hoved- 
interessen her ikke er det historiske, men det psyko- 
logiske eller det psykologisk-ethiske, eller med andre 
Ord, at Interessen ikke saa meget knytter sig til Kam- 
pen mellem Håkon og Skule som snarere til den Kamp, 
der foregaar i Skules egen Sjæl ; thi at Skule er Hoved- 
personen, derom ere formentlig alle enige. Naar man 
nu spørger, hvorfor Skule, der oprindelig synes at 
være en baade rigere og dybere Natur end sin Mod- 
stander, alligevel maa bukke under for denne, da be- 
høver man kun at mindes Forskellen mellem det at 
ville være noget stort og det at ville noget 
stort. Håkon vil ikke blot være noget stort, være 
Norges Konge, men han vil noget stort, nemlig for- 
vandle Norge fra at være blot et Rige til at være et 
Folk; han vil forene Trønder og Vikværing, Håloga- 
lænding og Sogndøl, saa de herefter »alle skal vide 
med sig selv og skønne, at de er ét« ; — det er hans 
store »Kongstanke«, og havde han ikke dette Maal, 
saa vilde han kaste Kongedømmet fra sig, som man 
kaster en Skærv til en Tigger. Skule derimod vil 
slet og ret være noget stort, men han har aldrig 
tænkt paa at ville noget stort. For nemlig at ville 
noget stort er det klart, at man maa have Tro, — 
først Tro paa det store og paa Muligheden af at 
realisere det, og dernæst Tro paa sig selv, d. v. s. 
Tro paa sit Kald, at man er den udvalgte, der er ud- 
set til at virkeliggøre det store. Men Skule har hver- 
ken det ene eller det andet; den Orm, der nager hans 
Hjerte, er Tvivlen; og da derfor Håkon meddeler 

ham sin Kongstanke, saa forbavser den ham vel, ja 
griber ham paa en vis Maade, men han kan ikke til- 
egne sig den, han forstaar den ikke, den forstærker 
kun den dybe Tvivl i hans Sjæl; og Tvivlen virker da 
atter i de kritiske Øjeblikke den Tvivlraadighed, 
som lammer hans Handlekraft og volder hans Under- 
gang. — Dette Skules Misforhold til Ideen, som man 
kunde kalde det, er ypperligt skildret i fjerde Akt i 
en af hans gribende og dybsindige Monologer og den 
derpaa følgende Samtale med Skjalden Jatgejr: 

KONG SKULE. 

— — — — — Siden Håkon talte sin store kongs- 
tanke ud, ser jeg ingen anden tanke i verden end denne 
ene. Kan jeg ikke tage den og gøre den til sandhed, så 
øjner jeg ingen tanke at stride for. (tankefuld). Og kan jeg 
det da ikke? Hvis jeg ikke kunde, hvorfor elsker jeg da 
Håkons tanke? 

JATGEJR 
(kommer ind fra baggrunden). 

Tilgiv, herre konge, at jeg kommer — 

KONG SKULE. 

Godt at du kommer, skald ! 



JATGEJR. 

Jeg hørte bymændene tale gådefuldt i herberget om 



at 



KONG SKULE. 

Vent med det. Sig mig, skald; du, som har faret 
vidt om i fremmede lande, har du nogentid set en kvinde 
elske et fremmed barn? Ikke blot have det kær, — det 
mener jeg ikke; men elske det, elske det med sin sjæls 
hedeste kærlighed? 

JATGEJR. 

Det gør kun de kvinder, som ikke har egne børn at 
elske. . 

KONG SKULE. 

Kun de kvinder — ? 

JATGEJR. 

Og helst de kvinder, som ere ufrugtbare. 

KONG SKULE 

Helst de ufrugtbare — ? De elsker de andres børn 
med al sin hedeste kærlighed? 

JATGEJR. 

Det hænder ofte. 

KONG SKULE. 

Og hænder det ikke også stundom, at slig ufrugtbar 
kvinde dræber en andens barn, fordi hun selv intet har? 

JATGEJR. 

Å jo; men hun gør ikke klogt i det. 

KONG SKULE. 

Klogt? 

JATGEJR. 

Nej, ti hun giver sorgens gave til den, hvis barn hun 
dræber. 

Denne Scene viser os, hvorledes Skule paa engang 
elsker og hader Håkons Kongstanke, Han elsker den, 
fordi han har en Fornemmelse af, at kun gennem den 
gaar Vejen til Herskerstillingen i Norge; men paa den 
anden Side hader han den og kunde have Lyst til at 
tage Livet af den, fordi han ved, at det er Håkons 

Tanke og ikke hans egen, og at netop i denne Tanke 
ejer Håkon den Styrke, som gør ham uovervindelig. 
Der er da to Veje, der fremstille sig for ham: Han 
kan dæmonisk bekæmpe denne Tanke (»dræbe den 
andens Barn, fordi han selv intet har«), — eller han 
kan optage den og bruge den som et Trappetrin til 
Herskermagten. Den første Vej fraraader Skjalden 
ham at følge, og han vælger da den anden, som 
sikkert ogsaa harmonerer bedst med hans af Tvivlen 
splittede Sind. Men det er indlysende, at der ogsaa 
er en tredje Vej, som netop er den sande, men som 
imidlertid slet ikke fremstiller sig for hans Bevidsthed, 
nemlig den: at ville tjene denne Tanke ved at tjene 
Håkon, som er dens Bærer og Organ. — Forholdet 
imellem de to Modstandere er altsaa dette, at Håkon 
vil være Norges Hersker for at tjene Ideen, tjene 
Sandheden, medens Skule vil bruge Ideen, bruge 
Sandheden, for ved Hjælp af den at blive Norges 
Hersker. For Håkon er Sandheden lige fra Begyndelsen 
Maalet, — for Skule bliver den, da han faar Øje 
paa den, kun et Middel. Men dermed er da ogsaa 
hans Ulykke givet, dermed har han selv beseglet 
sin Dom. 

Men det, der i høj Grad maa interessere Læseren 
af »Kongsemnerne«, er dog ikke blot den mesterlige 
Skildring af Skules Sjælskamp, men ogsaa det Forhold, 
hvori denne Skildring aabenbart staar til Digterens 
egen Personlighed. Lige saa vist som Aladdins Lykke 
er en Genspejling af Oehlenschlågers Lykke, da han 
fandt Tryllelampen i Digtningens Rige, lige saa vist 
er det, at Skules Ulykke er en Genspejling af Ibsens 
egen Ulykke, naar han i sit Liv har erfaret Skepti- 
cismens Afmagt til at frembringe noget virkelig stort. 

Det er derfor utvivlsomt rigtigt, naar hans beundrende 
Biograf, Henrik Jæger, udtaler følgende*): »Intet er 
sikrere end, at naar Ibsen i »Kongsemnerne« blev 
Tvivlens Digter, saa var det, fordi han selv havde følt 
dens Orm gnave paa sin Hjerterod«. Det er her lære- 
rigt at lægge Mærke til, hvad H. Jæger ligeledes op- 
lyser**), at Ibsen arbejdede flere Aar (1859—62) paa 
»Kærlighedens Komedie«, medens »Kongsemnerne« er 
skrevet uno tenore i Løbet af seks Uger. »Kærlig- 
hedens Komedie« er aabenbart det af Ibsens tidligere 
Arbejder, hvor hans skeptiske Livsbetragtning har gjort 
mest Fortræd. At her er ypperlige Kræfter til Stede, 
er indlysende; men de ere ikke rettede mod noget 
Maal; Digteren har ikke vidst, hvad han vilde, af den 
gode Grund, at han i Virkeligheden intet vilde. Man 
kan derfor godt forstaa, at han maa have slidt meget 
for at faa noget, der kunde ligne Enhed eller Helhed, 
ind i dette Skuespil, uden at det dog er lykkedes ham; 
og man kan forstaa, at han her maa have erfaret 
noget af den samme Sjælevaande som Skule Jarl, idet 
han paa den ene Side følte de stærke Digterevner i 
sin Sjæl, og paa den anden Side manglede Gnisten, 
manglede en »Kongstanke«, der kunde samle alle de 
spredte Kræfter til et fælles Maal; thi til Trods for al 
Aandrighed og alt Vid er og bliver dette Skuespil 
nærmest et slaaende Vidnesbyrd om Skepticismens 
Impotens. — I »Kongsemnerne« derimod er det 
pludselig og med mærkelig Klarhed gaaet op for ham, 
hvad der var Grundskaden i hans eget Liv; og da 
dette altid er det første, store Skridt til Personlig- 



*) Henrik Jæger: > Henrik Ibsen«, S. 156. 
**) Smst. S. 142—43 og 149. 

hedens Frigørelse, saa kan man forstaa, at han, lige- 
som i en Forudanelse af Frihedens Glæde har kunnet 
fuldføre dette ypperlige Værk i saa kort Tid som ikke 
noget andet af sine Dramer. — At nu denne Op- 
fattelse af »Kongsemnerne«s Forhold til Ibsens Digter- 
liv er rigtig, det finder jeg bekræftet ved det ejen- 
dommelige lille Vers, som slutter de senere Udgaver 
af hans Digtsamling, og som lyder saaledes: 

At leve er — krig med trolde 
i hjærtets og hjærnens hvælv. 
At d,igte, — det er at holde 
dommedag over sig selv. 

Det kan selvfølgelig ikke være Ibsens Mening, at 
den her givne Definition af Digtekunsten skulde være 
almengyldig eller udtømmende. Skal der da over- 
hovedet være Mening i den, saa kan det kun være 
den, at for Ibsen selv har det at digte i hans 
bedste Øjeblikke været »at holde dommedag over sig 
selv«. Naar man nu imidlertid betragter hans Digt- 
ning som Helhed, kan man ingenlunde sige, at man 
faar Indtrykket af en Forfatter, der holder Dom over 
sig selv; tvært imod synes han snarere at holde Dom 
over alt andet og alle andre, medens han selv i op- 
højet Fjernhed staar udenfor og over det hele. Der 
er kun et eneste af alle haris Dramer, som denne De- 
finition ganske passer paa, og det er »Kongsemnerne«. 
Her, hvor han naaede højest og skrev sit eneste virke- 
lige Mesterværk, har han i Sandhed holdt Dommedag 
over sig selv. 

Det er altsaa fuldkommen rigtigt, naar Vasenius 
siger, at »Kongsemnerne« indtager »en central Stil- 
ling i hele den Ibsenske Digtning«. Men den egentlige 

Aarsag hertil er dog ingenlunde den, som Vasenius 
angiver, nemlig »Mangesidigheden hos Personerne« i 
dette Drama. Den egentlige Aarsag er den, at »Kongs- 
emnerne« betegner det store Vendepunkt i Ibsens 
Digterliv. Han har her faaet Øje paa, hvad det var 
for en Sjælesygdom, han led under; og Spørgsmaalet 
er da, om han ogsaa vil finde Lægedom derimod, — 
om han personlig vil bøje sig for den Dom, han indi- 
rekte, gennem Skule, har fældet over sig selv, — om 
han, som her digterisk har dømt Skepticismen, ogsaa 
personlig vil komme bort fra den og vinde frem ad 
bedre Veje? — Dette Spørgsmaal kan naturligvis først 
til fulde besvares ved at betragte hans senere Digt- 
ning; men der er dog allerede i »Kongsemnerne« en 
enkelt Ytring, der tyder hen paa, at Ibsen ikke vil 
lade sig advare af Skules Ulykke, hvor gribende han 
end har fremstillet den. Jeg sigter til de bekendte 
Slutningsord : 

HÅKON. 

Hver mand dømte ham galt ; der var en gåde ved ham. 

DAGFINN BONDE. 

En gåde? 

HÅKON 
(griber ham om armen og siger sagte): 

Skule Bårdssøn var Guds stedbarn på jorden; det var 
gåden ved ham. 

Det er let forstaaeligt, at Vasenius, i Kraft af sin 
Opfattelse af Ibsen som en harmonisk Natur, maa 
være i Forlegenhed med denne Ytring, og han søger 
da at bortforklare den paa følgende Maade: »Dessa 
mårkvårdiga ord uppfattas, skulle jag tro, oftast oratt: 
man ser i dem ett utttalande att Skule af Gud skulle 

varit behandlad som ett stjufbarn. Visserligen kunde 
nu en sådan utlåtelse låggas i Håkons raun utan att 
derfor vara Ibsens egentliga mening; men icke ens 
med Håkons uppfattning for ofrigt skulle den ståmma. 
Den, hvilken som han kånner och år tacksam for alla 
de vålgerningar han åtnjutit, riktar icke en anklageise 
mot Gud; men han kan kånna deltagande for den, 
hvilken liksom Skule kant sij? såsom Guds stjufbarn«. 
— Der kan nu næppe være Tvivl om, at den gængse 
Opfattelse af denne Ytring er den rette og Vasenius' 
den urette. Det synes mig umuligt, at Meningen slet 
og ret skulde være den, at Skule Bårdssøn følte sig 
som Guds Stedbarn paa Jorden. Det er nemlig en 
Kendsgerning, at der er Tusinder af Mennesker, der 
føle sig som Guds Stedbørn, idet de vel ere overbe- 
viste om, at der er en Gud, som styrer alting, men 
dog gennemgaaende ere temmelig utilfredse med hans 
Styrelse. Et saadant Menneske er altsaa ikke i 
mindste Maade nogen gaadefuld Fremtoning; og hvis 
derfor Vasenius havde Ret, forekommer det mig, det 
vilde blive rent ud komisk, at Håkon højtidelig griber 
Dagfinn Bonde i Armen og med dæmpet Røst betror 
ham en ganske almindelig Hverdagsbemærkning som 
den, at Skule følte sig som Guds Stedbarn paa Jorden. 
Derimod vilde det i Sandhed være en Gaade, hvis der 
skulde gives enkelte Mennesker, som virkelig ere Guds 
Stedbørn paa Jorden; og denne Gaade har netop Ibsen, 
som bekendt, oftere grublet over, saaledes f. Eks. i 
»Kejser og Galilæer«, hvor Slutningsordet er den 
kristne Kvinde Makrinas Udtalelse om Julian: »Vild- 
farende menneskesjæl, — måtte du fare vild, da skal 
det visselig regnes dig til gode på hin store dag, når 
den vældige kommer i skyen for at sige dommen over 

de levende døde og de døde levende«. Nu har Vasenius 
ganske vist Ret i, at det slet ikke passer med Håkons 
øvrige Karakter at rette en saadan »Anklage mod 
Gud«; men endnu mindre passer det med en ivrig 
troende Kvinde som Makrina at rette en ganske lig- 
nende Anklage; og dér er ingen Bortforklaring mulig. 
Naar altsaa ingen af de omtalte tvende Ytringer passe 
med de fremstillede Personers Væsen, saa bliver man 
nødt til at betragte dem hver især som en Røst fra 
Digterens eget Indre. Ibsen har ellers i »Kongs- 
emnerne« fremstillet Skules Tvivl ikke blot fra et 
psykologisk, men ogsaa fra et ethisk Synspunkt, — 
ikke blot som en Ulykke, men ogsaa som en Brøde. 
I Slutningsordet svigter han pludselig det ethiske Syns- 
punkt, idet han lægger Skylden fra Skule over paa 
Gud, og han har herved uforvarende røbet, 
hvad hans senere Digtning til fulde godtgør, 
at om han end i dette Drama har faaet Øje 
paa Skepticismens Forbandelse, saa har han 
dog ikke personlig overvundet den. 



A. Schack: Ibsens Digtning. 



Den uægte Idealisme. 

(Fra »Brand« til »En Folkefjende«). 

Vjrennem »Kongsemnerne« var det gaaet op for 
Ibsen, at for virkelig at blive noget stort, maa man 
først og fremmest ville noget stort, man maa have 
en Ide til Maal for sin Stræben, med andre Ord : man 
maa have et Ideal, være Idealist. Det er da 
ganske naturligt, at Ibsens følgende Digtning i en 
længere Aarrække har et stærkt idealistisk Præg. Men 
ved nærmere Eftersyn viser det sig dog paa flere af- 
gørende Punkter, at denne Idealisme ikke er af ægte 
Beskaffenhed. At en digterisk Idealisme er sand og 
ægte viser sig jo nemlig paa to Maader: dels objek- 
tivt derved, at de fremstillede Idealer ere sande og 
ægte, indholdsrige og værdifulde, — dels' subjektivt 
derved, at Digteren som saadan har gjort disse Idealer 
til sine og lever i dem. Det uægte i den Ibsenske 
Idealisme viser sig nu dels deri, at de Ideer, han frem- 
stiller, kun ere Fantomer, Skyggebilleder uden nogen- 
somhelst aandelig Realitet, og ganske uduelige til som 
Idealer at være Maalet for Digterens eller noget andet 
levende Menneskes Stræben (saaledes navnlig i »Kejser 
og Galilæer«); — dels viser det uægte sig i, at de 
fremstillede Ideer vel ere sande og indholdsrige, men 

de ere ikke Digterens egne, han har ikke tilegnet 
sig dem, altsaa ikke forstaaet dem, og er da heller 
ikke i Stand til at fremstille dem med den rette digte- 
riske Myndighed. Det uægte i denne Idealisme røber 
sig særlig igennem den Rolle, som Polemikken 
spiller. At en idealistisk Digter i større eller mindre 
Grad kan optræde polemisk, er uden Tvivl ganske 
naturligt. Men hvor Idealismen er ægte, der vil det 
polemiske være tjenende, være et blot Middel for 
det egentlige Maal, som er Fremstillingen af Idealet. 
Hvor Idealismen derimod er uægte, der vil det polemiske 
let blive Hovedsagen, medens de Idealer, som Digteren 
tager i Brug, med større eller miudre Tydelighed frem- 
træde som Midler i Polemikkens Tjeneste. — 
Jeg skal nu forsøge at vise, at det mangelfulde, der 
klæber ved Ibsens Digtning i denne Periode, hænger 
væsentlig sammen med det her paapegede Misforhold 
til Ideen. 

Brand, 

Medens »Rærlighedens Komedie«, ifølge Digterens 
egne Ord, fremkaldte en > Storm af Uvilje«, vakte der- 
imod »Brand« ved sin første Fremkomst en Storm af 
Begejstring, ikke mindst i Danmark*). Denne for- 
skellige Modtagelse havde vistnok ikke alene sin Grund 
i, at det sidste Digt er ganske anderledes dybt og ind- 



*) En Korrespondent fra København til det norske »Morgen- 
bladet« udtaler sig paa følgende Maade: »Af de litterære 
Nyheder, som i den senere Tid have set Lyset, indtager 
Henrik Ibsens her udkomne Drama »Brand« en Plads saa 
fremragende, som sjælden noget Digterværk har indtaget. 
Det læses med den største Interesse, dets Ros er i alles 

Munde og dets vægtige Ord i alles Tanker.« 

4* 

jjoJdferigt end dot første, men tillige i, at medens i 
* Køn-lighedens Komedie- Skepticismen var temmelig 
aabeubar, saa synes Ibsen i >Brand« at være bleven 
fuldblods Idealist; og en saadan vil altid have for- 
holdsvis gode Chaneer for at tage Publikum med 
Storm. Den Ide, der er den bevægende Kraft i dette 
Digt, er som bekendt Kravet »intet eller alt«, stillet 
religiøst som en Fordring fra Gud til Mennesket. 
Higtignok har Ibsen villet hævde, at det religiøse i 
»Brand« er af underordnet Betydning. Han skriver 
saaledes i et Brev til Brandes af 26. Juni 1869*): 
»Brand er bleven mistvdet, i al fald overfor min 
intention. — - - — — Mistydningen har aabenbart 
sin rod i, at Brand er præst, og at problemet er lagt 
i det religiøse. Jeg skulde været mand for at gøre 
den samme syllogismus lige saa godt om en billed- 
hugger eller om en politiker som om en præst. Jeg 
kunde fået den samme frigørelse for stemningen, der 
drev mig til at producere, om jeg, isteden for Brand 
havde behandlet f. ex. Galilei (med den forandring, at 
han naturligvis matte holde sig stiv og ikke indrømme. 
at jorden stod stille)«. Hertil maa nu siges, at det 
vel er meget muligt, at Ibsen, om han vilde, kunde have 
skrevet et Drama om Galilei, men det er ikke rime- 
ligt, at det vilde være blevet den samme syllogismus« 
som »Brand«; tvært imod er der al Grund til at tro, 
at det vilde være blevet noget ganske andet, eftersom 
der jo er en meget væsentlig Forskel mellem den 
religiøse Sandheds og den videnskabelige Sandheds 
Forhold til Menneskelivet. For blot at pege paa et 
enkelt Punkt, saa er det let forklarligt, at det religiøse 



*) Det moderne Gennembruds Mænd« S. 120. 

Krav »intet eller alt« kunde blive af epokegørende 
Betydning for Agnes' personlige, indre Liv; men 
derimod er det ikke let tænkeligt, at den naturviden- 
skabelige Sandhed om Jordens Bevægelse kunde være 
bleven af lignende epokegørende Betydning for Fru 
Galileis personlige, indre Liv (forudsat at Galilei havde 
en Frue). Dersom altsaa ifølge Ibsens Intention det 
religiøse i »Brand« skulde have været af underordnet 
Betydning, saa maa man sige, at denne Hensigt ikke 
er naaet; og Digtet maa da selvfølgelig bedømmes, 
ikke efter hvad Digteren muligvis kan have villet, 
men efter hvad han virkelig har leveret. — Den Ide, 
hvorom alting her drejer sig, er altsaa den religiøse 
Fordring: intet eller alt. Dette er nu, som bekendt 
en af Kristendommens Hovedtanker. Ganske vist er 
Brand ingenlunde Repræsentant for bibelsk Kristen- 
dom eller for orthodoks-kirkelig Kristendom i en eller 
anden bestemt Form; han siger om sig selv: »knap 
ved jeg, om jeg er en kristen,« og han udtaler de 
ofte citerede Ord: 

»Det er ej dogmer eller kirke, 
som jeg vil løfte med mit virke; 
ti begge så sin første dag, 
og derfor var det muligt vel, 
at begge ser sin sidste kvæld.« 

Men dette kan dog ikke omstøde den Kends- 
gerning, at det religiøse Krav, som Brand er Tals- 
mand for, alligevel er en af Kristendommens Grund- 
tanker, saaledes som det paa mange Maader er udtalt 
saavel af Jesus selv som af Apostlene Og naar man 
da vil komme efter, hvad der er den egentlige Mening 

med Digtet, saa bliver et Hovedspørgsmaal dette: 
Hvorledes stiller Digteren sig selv til denne 
fra Kristendommen laante Grundtanke, hvor- 
over han har bygget sit Digt? En og anden 
vil her maaske gøre den Indvending, at dette Digterens 
Forhold maa være os uvedkommende. Ligesom Ibsen 
selv med Hensyn til »Gengangere« har hævdet, at 
Forfatteren der er ganske udenforstaaende, »absolut 
fraværende«*), saaledes kunde man ville hævde ham 
samme Stilling med Hensyn til »Brand.« Dette lader 
sig dog ikke gøre. I »Gengangere« har nemlig Ibsen 
ifølge sine egne Ord kun haft til Hensigt »at frem- 
kalde hos læseren det indtryk, at han under læsningen 
oplevede et stykke virkelighed.« I »Brand« derimod 
har han aabenbart sat sig et langt højere Maal; det 
fremgaar formentlig tydeligt nok af Digtet selv, men 
det kan da ogsaa godtgøres ved en utvetydig Udtalelse 
af Digteren: I et Andragende til Kong Karl om Stats- 
understøttelse skriver Ibsen nemlig følgende: »Det er 
ikke for et sorgfrit udkomme, jeg her kæmper, men 
for dea livsgerning, som jeg uryggelig tror og ved, 
at Gud har lagt på mig, — den livsgerning, der står 
for mig som den vigtigste og fornødneste i Norge, 
den at vække folket og bringe det til at tænke stort.«**) 
Dette er skrevet i April 1866, kort efter at »Brand« 
var udkommet; og der kan da ikke være Tvivl om, 
at Meningen med dette Digt netop maa være den her 
angivne: at vække det norske Folk. Men naar en 
Digter i Kraft af Idealer vil vække sit Folk af uværdig 



*) Et Brev til Schandorph af Jan. 1882 i > Norsk forfatter- 
lexikon,« om Ibsen. 
**) Norsk forfat-lex. S. 16. 

Sløvhed, dømme dets Usselhed og bevæge det til at 
tænke stort, saa bliver det af afgørende Betydning, 
om Digteren selv staar i et sandt og levende Forhold 
til disse Idealer; gør han nemlig ikke det, da bliver 
aabenbart hans Dom uberettiget og han selv en Smule 
uvederhæftig. Jeg behøver vel næppe at tilføje, at 
der her naturligvis ikke er Tale om, hvorvidt Digteren 
i sit private Liv kan staa Maal med Idealet; hans 
private Liv er Offentligheden uvedkommende; men 
Talen er om, hvorvidt han gennem selve sit Digt 
viser sig at være i levende Forstaaelse med det Ideal, 
i Kraft af hvilket han dømmer. Jeg vilde nu forsøge 
at vise, at Ibsen i »Brand« viser sig at staa i et Mis- 
forhold til den Ide, der er den bevægende Kraft i 
Dramaet, og at dette Misforhold netop er Aarsag til 
den Uklarhed, hvorunder Digtet lider, og dermed og- 
saa Aarsag til, at dette Arbejde ikke er blevet et 
Mesterværk, men kun et Tilløb til et saadant. 

Her maa jeg imidlertid begynde med at imødegaa 
en Opfattelse, som hyldes af flere Æsthetikere, nemlig 
den, at dette Drama skulde være en Tragedie i Ordets 
sædvanlige Betydning: Brand har ved sin ensidige 
Hævdelse af Viljeslivet, af Kravet »intet eller alt,« 
forsyndet sig mod sine Medmennesker, særlig mod 
Agnes og Alf; derfor rammer Straffen ham; men da 
han dog til sidst angrer sine Fejlgreb, hører han i 
Dødsøjeblikket Naadens Ord: »han er deus caritatis.« 
Denne Opfattelse er navnlig konsekvent gennemført 
af Vasemus i det tit nævnte Værk, og ihan maa ind- 
rømme denne Forfatter, at man paa den Maade unægte- 
lig faar en Slags Klarhed og Harmohi bragt ind i 
Ibsens Digt. Men ikke desto mindre lider denne Op- 
fattelse af en meget væsentlig Mangel, nemlig den, 

at den aldeles ikke lader sig forlige med det 
faktisk foreliggende Drama. Den A n g e r nemlig, 
som Vasemus tillægger Brand, findes faktisk ikke i 
det virkelige Digt Da han mod Slutningen fristes af 
»Akkordens Aand,« der har paataget sig Agnes' Skikkelse, 
og som vil lokke ham til at opgive Kravet »intet eller 
alt,« saa fastholder han urokkelig sit Standpunkt; 
selv om det, han hidtil har ment at opleve, kun har 
været en Drøm (som Skikkelsen paastaar), saa vil han 
netop for Fremtiden »leve hvad til nu er drømt — 
gøre sandt, hvad end er skrømt,« d. v. s. han vil 
»fri og vågen« gaa den samme Vej i Virkelighedens 
Verden, som han hidtil kun har gaaet i Drømme; han 
vil fri og vågen »slippe barnet,« og lade Agnes gaa 
i Døden og »ride rædslens ridt i drommetågen.« Dette 
aldeles tydelige Sted fortolker Vasenius paa følgende 
mærkværdige Maade: »Han vill »leve hvad til nu er 
drømt;« han erkånner alttså, att han med sin predi- 
kan stått utom lifvet och sjelf ej fyldt hvad han lært ; 
nu vill han i sitt eget hjerta »gore sandt, hvad end 
er skromt.«« Med andre Ord: Vasenius finder en 
begyndende Anger der, hvor vi i Digtet med al ønske- 
lig Klarhed finde udtrykt nøjagtig det modsatte. 
Mærkeligt vilde det ganske vist ogsaa være, om netop 
»Akkordens Aand« pludselig mod Digtets Slutning 
skulde for Alvor optræde som en frelsende Engel, 
der leder den vildfarende Sjæl til Omvendelse. — Og 
da Brand snart efter i Iskirken brister i Graad, saa 
viser det sig straks, at det kun er Længselens 
men ingenlunde Angerens Taarer, han udgyder. Han 
udbryder nemlig (klar, strålende og ligesom forynget): 

Frostvejr bær igennem loven, — 
siden sommersol fra oven! 



Til idag det gjaldt at blive 
tavlen, hvorpå Gud kan skrive; — 
fra idag mit livsensdigt 
skal sig bøje varmt og rigt. 

Disse Ord »til idag det gjaldt at blive,« vise os 
jo fuldkommen tydelig, at den Vej, han hidtil har 
gaaet, netop er den sande og rette, den som det 
gjaldt om at tilbagelægge, som han skulde og maatte 
frem ad. Men nu da denne tunge Gang er overstaaet, 
nu kan han vente at naa de »livets sommerriger,« 
som hans Sjæl har længtes efter. — Og ganske det 
samme lære vi a,f hans sidste Spørgsmaal i Døds- 
øjeblikket: »Svar mig, Gud, i dødens slug! — gælder 
ej et frelsens fnug mandeviljens kvantum satis — ?« 
Thi disse Ord kunne i det højeste udtrykke en be- 
gyndende Erkendelse af, at hans hidtidige Stand- 
punkt ikke har været det rette; men en saadan 
begyndende Erkendelse er endnu ikke Anger, om den 
end kan føre dertil; og skulle altsaa disse Ord over- 
hovedet betyde noget, saa vise de os klart, at der 
hidtil ikke har kunnet være Tale om Anger hos 
Brand. — Og endelig: hvad skulde Brand egentlig 
angre? Det maatte vel nærmest være hans Færd 
imod sin Hustru. Men Digteren har i fjerde Akt 
fremstillet os denne paa en saadan Maade, at vi 
umulig kunne tro, han vil have den anset for for- 
kastelig. Naar man læser den sidste, skønne Scene, 
hvor Agnes vinder den store Sejr over sig selv, og 
vinder den netop ved Brands Hjælp, saa hun med 
Sandhed kan sige ham »Tak for alt,« da vil sikkert 
ingen normal Læser falde paa, at denne Brands Daad 
efter Digterens Mening skulde være af det onde og 
burde angres. 

Det kan altsaa ikke nytte at forsøge paa at ind- 
føre Klarhed og Harmoni i dette Digt; ethvert saadant 
Forsøg vil strande paa den uløselige Strid, der findes 
mellem Slutningsordet »han er deus caritatis« og hele 
den foregaaende Del af Digtet. Dersom nemlig dette 
Slutningsord overhovedet skal betyde noget, saa kan 
det kun opfattes som en Dom over Brand, at hans 
Liv, til Trods for den store Viljekraft og Iver for 
Sandheden, dog har været forfejlet. Men her beholder 
G. Brandes uimodsigeligt Ret, naar han hævder, at 
denne Dom kommer ganske umotiveret; »Digtets sidste 
Ord lyder uden overbevisende Kraft, thi Brand har 
slaaet enhver Beskyldning af Marken og har for- 
træffeligt gendrevet ogsaa den Beskyldning, han i sit 
Dødsøjeblik hører, at han ikke har forstaaet, at Gud 
er Kærlighed.«*) Paa den ene Side har Ibsen ikke 
kunnet og ville dømme Brand; det viser sig i, at 
han hele Digtet igennem væsentlig giver ham Ret 
over for de andre, ikke blot over for Fogden og 
Provsten, men ogsaa over for Doktoren og Agnes; 
— men paa den anden Side har han heller ikke 
kunnet og villet godkende Brand; det viser sig i, 
at han gennem Slutningsordet udtaler en Dom over 
ham. Den uløselige Modsigelse i Digtet ligger altsaa 
i, at Digteren selv indtager en holdningsløs Stilling 
over for sin Helt, hvad Brandes ypperligt har ud- 
trykt saaledes: »Ibsen har her fremmanet en Aand, 
han ikke selv formaar at besværge.« Men lad os nu 
nærmere undersøge, hvorpaa denne Digterens Hold- 
ningsløshed beror, og hvorfor den nødvendigvis har 



*) »Æsthetiske Studier«, S. 269. 

maatte øve en skæbnesvanger Indflydelse paa Digtet 
som Helhed. 

»Giv mig et Sted, hvor jeg kan staa, saa vil jeg 
bevæge Jorden.« Dette Ord af den gamle græske 
Vismand har ogsaa sin Betydning i Digtningens Rige, 
særlig da naar Digteren i Kraft af Idealer vil > vække 
Folket og bringe det til at tænke stort;« thi dette vil 
jo med et andet Udtryk sige at løfte Folket; men 
det gælder i den aandelige Verden som i den fysiske, 
at den, der vil løfte, maa selv have et fast Stade. 
Naar man da spørgerom Ibsens Standpunkt i »Brand,« 
da er den simple Sandhed den, at han har intet. 
Hans Standpunkt falder ikke sammen med Brands, 
thi i saa Fald bliver Slutningsordet ganske menings- 
løst; og paa den anden Side er hans Standpunkt 
heller ikke udtrykt i selve dette Slutningsord; thi 
dersom det skal gælde i Modsætning til Brand 
og uden nærmere Forklaring, at Gud er deus 
caritatis, saa falder med eet alt, hvad Ibsen i det 
foregaaende har kæmpet for, — saa rejser sig igen 
alle de slagne Mænd, Fogden og Provsten, Skole- 
mesteren og Klokkeren, og udbryde i Kor: »Ja er 
det ikke det, vi altid have sagt, at Gud er Kærlighed! 
Det var det, han ikke forstod, denne »haarde Lovens 
Mand,« og derfor behøve vi ikke at agte paa hans 
Kritik.« — Men var der da ikke et Standpunkt, ud 
fra hvilket Ibsen kunde have dømt Brand uden dog 
at bringe Uklarhed og Forvirring ind i sit Digt? Jo 
der var og der er et saadant Standpunkt, og det 
ligger i den organiskeForening af de to Hoved- 
tanker: Kravet »intet eller alt« og »han er 
deus caritatis.« Den sidste Tanke er, lige saa vel 
som den første, en af Kristendommens Grundtanker, 

og i den retmæssige Forening af dem begge ligger 
Kristendommen? Hemmelighed: og kun den, der har 
Øje for den levende Forbindelse mellem disse tvende, 
kun han vil kunne stille hver enkelt af dem paa sin 
rette Plads. G. Brandes nævner det med Rette som 
et Misgreb af Ibsen, at han »ikke har ladet Helten 
mode enten en Heros, der var sandere, eller en Ironi, 
der var stærkere end han selv.« Men saaledes som 
nu Digtet engang er anlagt, maatte en Heros, som 
var sandere end Brand, nødvendigvis blive en saadan, 
der uden at opgive Kravet intet eller alt,« dog tillige 
havde forstaaet. at Gud er Kærlighedens Gud; og 
dersom Ibsen havde formaaet. (hvad der jo laa saa 
snublende nær » i Agnes at fremstille en saadan Heros, 
da vilde der være kommen Klarhed i hans Digt, thi 
da kunde han have vist os. hvor Brands Ret hører 
op, og hans Uret begynder, medens han nu lader os 
staa lige saa vildfarende, som han aabenbart selv har 
været. Brandes bemærker, at Ibsen har haft en Følelse 
af, at der i Brands Standpunkt var noget skævt, 
men har ikke ret kunne klare for sig, hvori Fejlen 
egentlig stak. Dette er fuldkommen rigtigt, og denne 
Følelse er det da aabenbart, der har drevet ham til 
at søge et Korrektiv lige over for Heltens Ensidighed, 
og han har da ogsaa fundet det eneste Korrektiv, der 
i dette Tilfælde kunde bruges, nemlig at Gud er 
Kærlighed; men Ulykken er, at dette Korrektiv er 
anbragt paa en aldeles udvortes, mekanisk 
Maade, det kommer dumpende som en Reminiscens 
fra Digterens kristelige Børnelærdom, uden at der 
gøres noget som helst Forsøg paa at bringe det i 
Forbindelse med Digtets Totalitet. Havde Ibsen der- 
imod haft Evne til gennem en af Dramaets Hoved- 

personer at bringe de tvende Grundtanker i levende, 
organisk Forbindelse, da vilde * Brand« uden Tvivl 
være bleven et Mesterværk som kun faa i Nordens 
Litteratur. Men for at kunne dette maatte han ganske 
vist have været i inderligere Forstaaelse med Kristen- 
dommens Aand, end han gennem sin Digtning har vist 
sig at være. 

Naar man nu vil klare sig, hvad der er den 
egentlige og dybeste Grund til, at »Brand* som Helhed 
betragtet maatte mislykkes, saa tror jeg, man kan 
finde Gaadens Løsning ved at kaste et Blik tilbage 
paa »Kongsemnerne.« Det forekommer mig nemlig, 
at der er en iøjnefaldende Lighed mellem Skules 
Forhold til Håkons »Kongstanke« og Ibsens Forhold 
til Kristendommens Kongstanke, Kravet »intfet eller alt« : 
Ligesom Skule har en levende Fornemmelse af det 
store og skønne i Håkons Kongstanke og har Lyst til 
at »tage den og gøre den til sin,« saaledes har Ibsen 
aabenbart i »Brand« en levende Fornemmelse af det 
store og herlige i det guddommelige Krav »intet eller 
alt« og er godt paa Vej til at »tage denne Tanke og 
gøre den til sin.« Men Skule formaar dog ikke i 
Sandhed at tilegne sig Håkons Tanke; han tror i 
Virkeligheden ikke paa Muligheden af at realisere den, 
derfor kan ikke tjene den som Håkon, men maa nøjes 
med at bruge den som Middel for sin Ærgerrighed. 
Paa lignende Maade er det gaaet Ibsen i »Brand;« 
han har ikke forstaaet den Tanke, hvorom det hele 
drejer sig, thi den kan kun forstaas i sin organiske 
Forbindelse med den anden store Grundtanke, at Gud 
^r Kærlighedens Gud; — han tror derfor heller ikke 
paa Muligheden af at realisere den, og han kan der- 
for ikke i Sandhed tjene denne Tanke, men maa lade 

sig nøje med at bruge den som et Middel for sin 
polemiske Aand. Eller med andre Ord, den For- 
syndelse mod Ideen, som Ibsen i »Kongs- 
emnerne« har dømt, den har han i »Brand« 
selv gjort sig skyldig i. Her har man sikkert 
den egentlige Grundskade i dette Digt; og man gør 
derfor næppe Digteren Uret, naar man betegner hans 
Standpunkt i »Brand« som uægte Idealisme. 

Som en Kuriositet skal endnu bemærkes, at lige- 
som ved »Kærlighedens Komedie,« saaledes har Ibsen 
ogsaa med Hensyn til »Brand« søgt at dække over 
Grundmangelen ved at antyde Tilstedeværelse af en 
dybere Mening, som Publikum ikke har kunnet faa 
fat paa. Han skriver nemlig i det ovenanførte Brev 
til Brandes; »I det hele taget er der mere objektivitet 
i »Brand,« end man hidtil er kommet under vejr med 
og det gør jeg mig, qva poet, til af.«*) Men som man 
ser, er Ibsen heller ikke her til Sinds at ville paapege, 
hvori denne foregivne »objektivitet« skulde bestaa, 
og det vil derfor sikkerlig indtil Verdens Ende for- 
blive en Hemmelighed. 



Peer Gynt. 

L. Passarge stiller i sit Værk om Ibsen »Peer 
Gynt« i Række med »Odysseen«, »den Guddommelige 
Komedie«, »Don Quijote« og »Faust«. Han gør op- 
mærksom paa, at om der end kan paavises Dunkelheder 
og Fejl i det enkelte, saa har dette i en saadan 
Digtning mindre at betyde; thi »ikke at et Værk er 
fuldkommen korrekt, betinger dets Værd, men den 



*) »Det moderne Gennembruds Mænd« S. 120. 

Omstændighed, at det staar som af een Støbning og 
er fuldkommen gennemtrængt af sin Mesters Aand « 
Denne Sætning er jo i al Almindelighed rigtig nok; 
men med Hensyn til »Peer Gynt« er Ulykken netop 
den, at Digtet ikke er »fuldkommen gennemtrængt af 
sin Mesters Aand« og ikke er »af een Støbning. Eller 
om man hellere vil, kan man ogsaa udtrykke det 
saaledes, at Værket vel paa en vis Maade er gennem- 
trængt af sin Mesters Aand, men denne Mesterens 
Aand er af en saadan Beskaffenhed, er paa en saa 
ejendommelig Maade i Splid med sig selv, at det eo ipso 
oetop ikke har kunnet blive af een Støbning. Idet 
jeg nu vil forsøge at eftervise dette, skal jeg forud- 
skikke den Bemærkning, at »Peer Gynt« var det første 
Arbejde, Ibsen udførte, efter at han i den ovennævnte 
Ansøgning til Kong Karl havde udtalt sig om sin af 
Gud paalagte Livsopgave. Man maa altsaa antage, 
at det her ligesom i »Brand« har været hansFormaal 
at »vække folket og bringe det til at tænke stort,« 
eller med andre Ord at løfte Folket; og man maa 
da her som der spørge om, hvor Ibsens eget Stand- 
punkt er, thi uden et saadant vil han jo overhovedet 
ikke kunne løfte. Det vil da vistnok med det samme 
blive klart, om Værket virkelig er af een Støbning 
eller ikke. 

Medens i »Brand« Prolemet »er lagt i det religiøse,« 
er det i »Peer Gynt« lagt i det ethiske. Den Grund- 
tanke, hvorom alting drejer sig, er det at være sig 
selv som Udtryk for det sande, ædle Menneskeliv, i 
Modsætning til det at være sig selv nok, hvilket 
efter sit Væsen er noget umenneskeligt. Ligesom 
man nu paa flere Punkter i Ibsens Digtning mindes 
om S. Kierkegaard, saaledes ogsaa her. Naar man 

f. Eks. læser »Enten— Eller. < II. Afhandlingen om 
2 Ligevægten mellem det æsthetiske og ethiske i Person- 
lighedens Udarbejdelse. « da vil man hvert Øjeblik 
have Anledning til at tænke paa » Peer Gynt.« Ethikeren 
taler her til sin Ven Æsthetikeren fra første Del om. 
hvorledes han kan »vinde sig selv, erhverve sig selve, 
og han ytrer da blandt andet følgende: > Valget selv 
er afgørende for Personlighedens Indhold; ved Valget 
synker den ned i det valgte, og naar den ikke vælger, 

henvisner den i Tæring.« »Dersom du tænker 

dig en Styrmand i hans Skib i det Øjeblik, der skal 
gøres et Slag. saa vil han maaske kunne sige, jeg 
kan enten gøre det eller det; men dersom han ikke 
er en maadelig Styrmand, saa vil han tillige blive sig 
bevidst, at Skibet under alt dette skyder sin sædvan- 
lige Fart. og at det altsaa kun er et Øjeblik, hvor det 
er ligegyldigt, om han gør dette eller dette. Saaledes 
med et Menneske; glemmer han at beregne denne 
Fart, saa kommer der til sidst et Øjeblik, hvor der 
ikke mere er Tale om et enten— eller, ikke fordi han 
har valgt, men fordi han har ladet det være, hvilket 
ogsaa kan udtrykkes saaledes, fordi andr 6 have valgt 

for ham, fordi han har tabt sig selv.« »Naar 

man tror, at man noget Øjeblik kan holde sin Person- 
lighed blank og bar, eller at man i strengere Forstand 
kan standse og afbryde det personlige Liv, saa er 
man i en Vildfarelse. Personligheden er allerede, før 
man vælger, interesseret i Valget, og naar man ud- 
sætter Valget, saa vælger Personligheden ubevidst eller 

de dunkle Magter i den.« »Overhovedet er det 

at vælge et egentligt og stringent Udtryk for det 
ethiske.«*) — Disse Ytringer kunde for saa vidt gerne 



f ) »Enten-Eller,« II S. 169—173. 

være rettede mod Peer Gynt; thi det er jo det ejen- 
dommelige ved dennes Tankegang, at han frem for 
alt skyr det »afgørende,* som ligger i ethvert alvorligt 
Valg; han kan ikke lide at »bryde overtvært;« han 
vil helst altid holde sig en Dør aaben bagved, 
ad hvilken han, om han skulde ønske det, kan 
»træde tilbage.« Medens det ellers ligger i Sagens 
Natur, at ethvert betydningsfuldt Valg medfører enten 
Vinding eller Tab, saa siger derimod Peer Gynt i sit 
Livs mest kristiske Øjeblik: 

»Jeg får udenom dette på sæt og vis, 

så det hverken blir vinding eller forlis.* 

Og hvad der er Kernen i denne hans Livsfilosofi, 
udtaler han i et løftet Øjeblik for Master Cotton og 
Konsorter paa følgende aabne og frejdige Maade: 

PEEE GYNT. 

Vi mænd fra Nord forstår at føre 

vor krig igennem! Kunstens nogle 

i livets sag er simpelt hen 

at holde øret tæt igen 

for indpas af en farlig 6gle. 

MASTER COTTON. 

Hvad for en ogle, dyre ven? 

PEEE GYNT. 

En liden en, en fult forførende 
til det i et og alt afgørende. 
Hvad hele vovekunsten gælder, 
den kunst at eje dådens mod, — 

A. Schack: Ibsens Digtning. 5 

det er: at staa med valgfri fod 

imellem livets lumske fælder, — 

at vide vist, at alle dage 

er ikke slut men stridens dag, — 

at vide, dig står åben bag 

en bro, som bære kan tilbage. 

Den theori har holdt mig frem; 

den har min hele vandel farvet; 

og theorien har jeg arvet 

fra slægten i min barndoms hjem. 

Og netop paa Grund af hans sørgelige Virtuositet 
i at holde denne »farlige ogle,« det afgørende Valg, 
tre Skridt fra Livet, netop derfor gaar det ham, som 
Ethikeren udtrykker det: »de dunkle Magter i ham 
vælge for ham,« hans Personlighed »henvisner i 
Tæring,« »han taber sig selv.« 

En lignende Overensstemmelse mellem Kierkegaads 
Afhandling og Grundtanken i »Peer Gynt« vil kunne 
træffes paa mangfoldige andre Punkter. Saaledes 
skriver Ethikeren S. 185 : »Det æsthetiske i et Menneske 
er det, hvorved han umiddelbar er det, han er; det 
ethiske er det, hvorved han bliver det, han bliver.« 
Men det ejendommelige ved Peer Gynt er jo netop 
dette, at han hele sit Liv igennem »umiddelbar er det, 
han er,« og aldrig nogen Sinde gennem en personlig 
Udvikling »bliver det, han bliver.« — Ligeledes S. 239: 
»Den der lever ethisk, hans Stemning er centraliseret, 
han er ikke i Stemningen, han er ikke Stemning; 
men han har Stemning og har Stemningen i sig.« 
Men det ejendommelige ved Peer Gynt er netop dette, 
at hans Stemning aldrig er centraliseret, fordi han i 
det hele fattes ethvert Centrum; han har ikke Stem- 

ning, men Stemningen har ham, behersker ham, han 
er Stemning. — Ligeledes S. 260: »Deri ligger et 
Menneskes evige Værdighed, at han kan faa Historie, 
deri ligger det guddommelige i ham, at han selv, 
hvis han vil, kan give denne Historie Kontinuitet; 
thi det faar den først, naar den ikke er Indbegrebet 
af, hvad der er sket eller hændt mig, men min egen 
Gerning, saaledes at selv det, der er hændt mig, ved 
mig er forvandlet og overført fra Nødvendighed til 
Frihed.« Men det er netop det ejendommelige ved 
Peer Gynt, at han aldrig faar Historie i egentlig 
Forstand, thi hans tilsyneladende Historie er netop 
kun, »Indbegrebet af, hvad der er hændt ham,« og 
intet er ved ham overført fra Nødvendighed til Fri- 
hed ; derfor mangler hans Liv ogsaa ganske Kontinuitet, 
hvad han selv et Steds fortræffeligt udtrykker paa 
følgende Maade: 

• 

Mit forretningsliv er et sluttet kapitel; 

min kærlighedsleg er en aflagt kittel. 

Til krebsegang føler jeg ingen drift. — — — 

Altsaa noget nyt; en forædlet færd; 

et formaal, som er møjen og pengene værd. 

Ligeledes S. 261: »Den, der ethisk vælger sig 
selv, han vælger sig konkret som dette bestemte Individ, 
og denne Konkretion opnaar han derved, at denne 
Vælgen er identisk med Angeren, der ratihaberer 
Valget.« Men det er netop det ejendommelige ved 
Peer Gynt, at naar han altid vil udenom Valget, saa 
hænger det sammen med, at han godt ved, at »denne 
Vælgen er identisk med Angeren,« hvad han paa det 

5* 

før nævnte kritiske Tidspunkt udtaler paa følgende 
Maade : 

Anger? Så skulde der kanske gå ar, 
for jeg vandt igennem. Det liv blev magert. 
Slå sønder, hvad skært er, og vænt og fagert, 
og klinke det ihob af stumper og skår? 

Ligeledes S. 261: »Den, der lever æsthesisk, ser 
overalt kun Muligheder, disse udgøre for ham den 
tilkommende Tids Indhold, hvorimod den, der lever 
ethisk, overalt ser Opgaver.« Men det er netop et 
Særkende ved Peer Gynt, at han aldrig nogen Sinde 
har haft en Opgave, men hans Fremtids Indhold har 
altid kun været Muligheder. — Ligeledes S. 342: »Der 
kommer et Øjeblik, hvor det egentlig gælder om at 
begynde at leve, og det er da en farlig Sag at have 
adsplittet sig saaledes, at det bliver forbundet med 
stor Vanskelighed at samle sig, ja man nødsages til 
at gøre dette i en saadan II og Hast, at man ikke 
kan faa alt med og da ender med, i Stedet for at 
blive et ualmindeligt Menneske, at blive et defekt 
Eksemplar af et Menneske.« Et saadant Øjeblik som 
det her omtalte kom for Peer Gynt, da Solvejg havde 
opsøgt ham paa Højfjældet for at dele Livet med 
ham; men da havde han ulykkeligvis »adsplittet sig 
saaledes,« at det viste sig umuligt for ham at samle 
sig. Og Øjeblikket kom atter, da han som gammel 
Mand blev haardt trængt af Knappestøberen ; denne 
Gang lykkedes det ham ganske vist af Digterens 
Naade at faa sig samlet sammen, men han maatte 
da netop gøre det »i en saadan II og Hast,« at han 
unægtelig ender som et temmelig »defekt Eksemplar 
af et Menneske.« 

Naar jeg noget udførligt har paavist dette Slægt- 
skab mellem »Peer Gynt« og den nævnte Afhandling 
i »Enten-Eller«, saa er det ingenlunde for at anke 
over, at Ibsen skulde have laant Ideen til sit Digt fra 
S. Kierkegaard; det er meget muligt, at han slet ikke 
har gjort dette, og selv om han skulde have gjort det, 
har han jo som enhver Digter Lov til at >tage sit 
Gods, hvor han finder det.« Men jeg har villet gøre 
det saa klart som muligt, at Peer Gynts Liv er en 
enkelt Form for den æsthetiske Leven, som Ethikeren 
i »Enten-Eller« opponerer imod og fordømmer; og da 
nu Ibsen aabenbart har villet dømme Peer Gynt og 
gennem Peer Gynt sin Samtid, saa maa det foreløbig 
antages, at han, om ikke i alle Enkeltheder, saa dog 
i det væsentlige er enig med hin Ethiker, navnlig da 
enig med ham i, at det at være sig selv naas kun 
gennem et afgørende Valg, hvilket atter hænger sam- 
men med Angeren, og at den diametrale Modsætning 
til det at være sig selv er at være sig selv nok. 

Dommen over »Peer Gynt« som Helhed vil da 
væsentlig bero paa Besvarelsen af følgende Spørgs- 
maal: »Er det lykkedes Ibsen at fremstille Digtets 
ethiske Grundtanke, det at være sig selv, i hele sin 
Skønhed og Sandhed?« Besvarer man dette Spørgs- 
maal bekræftende, da beholder Passarge Ret, naar 
han paastaar, at Digtet er et Mesterværk »af een 
Støbning.« Besvarer man det derimod benægtende, 
da beholder Brandes Ret, naar han hævder, at til 
Trods for alle glimrende og dybsindige Enkeltheder 
er dog Digtet som Helhed »hverken skønt eller sandt.« 
— Jeg skal nu forsøge at vise, at den sidste Opfat- 
telse er den rette. Det er saa langt fra, at Ibsen har 
fremstillet Dramaets Grundtanke sandt og klart, at 



70 

han tvært imod i sidste Akt, hvor Forklaringen skulde 
komme, har paa den ejendommeligste Maade forkvak- 
let og forvirret denne Grundtanke. 

Da Peer Gynt i femte Akt mødes, først med 
Knappestøberen og siden med den Magre, kommer 
han i en ganske ejendommetig Forlegenhed. Han be- 
gynder med at forklare, at han »i værste fald kan 
kaldes en flynder, men slet ikke nogen særdeles syn- 
der.« Han erfarer imidlertid snart, at dette netop er 
det betænkelige ved Sagen; det er netop > Knuden«, 
at han er »ingen -synder i højere forstand«; havde 
han blot været dette, kunde han endda haft Haab om 
at slippe igennem, thi de, der have »fotograferet sig 
ad negativ vej,« d. v. s. have været konsekvente i 
det onde, have syndet »med kraft og alvor«, de komme 
i Skole hos »den Magre«, der »damper og drypper og 
brænder og renser, med svovl og med lignende ingre- 
dienser,« indtil det rette, det positive Billede kommer 
frem. Har man derimod som Peer Gynt kun fusket 
i det onde og saaledes »visket halvt sig ud, saa nytter 
hverken svovl eller kali-lud,« — saa maa man til 
Knappestøberen for med Vraggodset at smeltes og »gå 
over i massen.« 

Det er iøjnefaldende, at den Betragtning af det 
onde, som her gøres gældende, er ikke ethisk, 
men æsthetisk. Ser man lidt nøjere til, vil man 
ogsaa bemærke, at Knappestøberen i Virkeligheden er 
en Meningsfælle af Æsthetikeren i første Del af »Enten- 
Eller«. Denne klager ikke over, at Tiden er ond, 
men at den er ussel: »Menneskenes Hjertes Tanker 
ere for usle til at være syndige.« Og ganske i samme 
Tonart taler Knappestøberen til Peer Gynt, naar han 
siger : 



71 



En synder af den rigtig storladne slags 
træffes ikke langs alfarvej nu til dags ; 
der skal mere til end at traske i dynd; 
der kræves både kraft og alvor til en synd. 

Thi hvad vil dette sige andet end, at Menneskene 
i det hele ere for usle til at være syndige; og naar 
derfor Peer Gynt trues af Tilintetgørelsen, saa er det 
ingenlunde, fordi han har været ond, men fordi han 
har været ussel; havde han blot været konsekvent i 
det onde, saa kunde han dog haabe, om end ad en 
Omvej, at frelse sit Selv. — Fra et rent æsthetisk 
Synspunkt kan man forstaa denne Distinktion mellem 
dagligdags Syndere, som kun fuske i det onde, og de 
storladne Syndere, hos hvem det onde har antaget 
kolossale Dimensioner, og som Digterne derfor ofte 
have en vis Forkærlighed for. For en ethisk Betragt- 
ning derimod eksisterer denne Forskel ikke. Fra et 
ethisk Synspunkt bliver det nemlig absurd at ville 
tænke sig Synden under en højere Form end det at 
være sig selv nok, hvilket jo er et Udtryk for den 
gennemførte Egoisme ; — fra et ethisk Synspunkt maa 
enhver Forhøjelse af Synden netop vise sig som en 
potenseret Form for det at være sig selv nok. Hvis 
derfor Ibsen vil dømme Peer Gynt ethisk, fordi han 
har været sig selv nok (hvilket han endnu i femte 
Akt synes at ville gøre), da maa han udelukke Di- 
stinktionen mellem de to Slags Syndere. Og omvendt, 
hvis han vil fastholde denne Distinktion, da kan han 
ikke dømme Peer Gynt ethisk, da maa han tværtimod 
dømme ham, fordi han ikke med Konsekvens og Kraft, 
men kun paa en »vaaset« Maade har søgt at være sig 
selv nok. Men Ulykken er nu, at Ibsen i femte Akt 

har sogt at dømme Peer Gynt baade fra det ene og 
fra det andet af disse to modstridende Synspunkter. 
— Modsætningen mellem de to Synsmaader vil kunne 
blive yderligere klar, naar man vil foretage en Sam- 
menligning mellem »Peer Gynt« og Skytten i »På 
vidderne«. Rent æsthetisk set vil man ganske vist 
kunne hævde en Klasseforskel mellem disse tvende; 
thi Skytten hører aabenbart ikke til den pjaltede Peer- 
Gyntske Genre ; han har været konsekvent og gennem- 
ført sit Standpunkt med »alvor og kraft« ; han har 
»fotograferet sig ad negativ vej« og skal altsaa til 
den Magre for at det positive Billede kan blive bragt 
frem. Ser man derimod ethisk paa Sagen, saa bort- 
falder øjeblikkelig denne Klassedeling; thi da vil en- 
hver, ogsaa Henrik Ibsen selv, indrømme, at Særken- 
det ved Skytten netop er dette, at han er bleven sig 
selv nok; han hører altsaa nøjagtig til samme Klasse 
som Peer Gynt og maa falde under samme Dom. 
Rent æsthetisk set kan Ibsen hævde Skyttens Over- 
legenhed over Peer Gynt; thi ganske vist have de 
begge været sig selv nok, men naar man ser bort fra 
det ethiske, saa maa det indrømmes, at inden for den 
Sfære, hvor de nu engang befinde sig, har Peer Gynt 
været en Fusker og Skytten derimod en Mester, og det 
er for saa vidt et Fortrin. Ethisk set kan Ibsen der- 
imod ikke hævde Skyttens Overlegenhed; thi da ram- 
mer Dommen Peer Gynt, ikke fordi han har syndet 
paa en vaaset Maade, men fordi han har været sig 
selv nok; og da maa den samme Dom selvfølgelig 
falde endnu haardere paa Skytten, fordi han er kom- 
men videre i Forhærdelsen. 

Med andre Ord, de tvende Betragtninger, den 
ethiske, der enfoldig dømmer det at være sig selv 

nok, og den æsthetiske, der distingverer mellem de to 
Slags Syndere — disse to Betragtninger forholde sig 
til hinanden som Ild og Vand, udelukke gensidig hin- 
anden. En Digter kan som saadan operere enten 
med den ene eller med den anden. Naar han der- 
imod, som Ibsen i Peer Gynt, vil operere med dem 
begge paa een Gang, da undgaar han ikke at forkludre 
sit Arbejde. Der er derfor næppe synderlig Mening i 
med Passarge at ville hævde, at dette Værk er »af 
een Støbning.« Digtets ethiske Grundtanke, at være 
sig selv, er ingenlunde fremstillet i sin Skønhed og 
Sandhed, men er tvært imod paa den forunderligste 
Maade fordunklet og forvirret. En anden Sag er det, 
at der i Peer Gynts Samtaler med Knappestøberen og 
den Magre findes ypperlige Momenter, som i en anden 
Sammenhæng, hvor det passede ind i Helheden, kunde 
være af stor Virkning; men her, hvor det ikke passer, 
bevirker det kun, at Digtet som Helhed bliver uden 
indre Sandhed og indre Sammenhæng. 

Men hvorledes gaar. det da til, at Ibsen, der dog 
i »Peer Gynt« i udpræget Grad viser sig som en dyb- 
sindig Natur, har kunnet lade sig hilde i denne Selv- 
modsigelse? Jeg skal atter her anføre nogle Ord af 
»Enten-Eller«, II. Ethikefen skriver til sin Ven Æsthe- 
tikeren (S. 167 og 191): »Du øver dig i den Kunst at 
blive gaadefuld for alle; — du vil mætte Tvivlens 
Hunger i dig paa Tilværelsen. Dertil danner du dig, 
dertil forhærder du dit Sind; thi det tilstaar du gerne, 
du duer til intet; kun dette forlyster dig at gaa 7 
Gange omkring Tilværelsen og blæse paa Basunen 
og derpaa lade det hele gaa under, at din Sjæl kan: 
blive beroliget, ja vemodig, at du kan faa Ekko kaldet 
frem, thi Ekko lyder kun i Tomhed. — — Du ytrede 

engang med vanlig Dumdristighed, at man ikke kunde 
fortænke Nero i, at han brændte Rom af for at faa 
en Forestilling om Trojas Ildebrand, men man maatte 
spørge, om han nu virkelig havde Kunst nok til at 
forstaa at nyde det. Det er nu en af dine kejserlige 
Lyster aldrig at gaa af Vejen for nogen Tanke, aldrig 
at forfærdes af den.» — Naar man undtager Tilstaael- 
sen af »at due til intet«, er det iøjnefaldende, i hvor 
høj Grad disse Ytringer passe paa Henrik Ibsen. Han 
har jo drevet det til en stor Virtuositet i den Kunst 
»at blive gaadefuld for alle« ; — hans Digtning bærer 
paa mangfoldig Maade Vidnesbyrd om »Tvivlens Hun- 
ger« i hans Sjæl; — han synes at være i Besiddelse 
af den Dumdristighed, der »ikke gaar af Vejen for 
nogen Tanke eller forfærdes af den«, og han er ikke 
ukendt med den »kejserlige Lyst« til at skabe Tomhed 
om sig ved at »lade det hele gaa under«, eller som 
han selv har udtrykt det, »slå spillet overende«. Der 
er derfor fornuftigvis ingen Grund til at tro, at Ibsen 
i al Enfoldighed skulde være enig med Ethikeren i 
»Enten-Eller«, men der er megen Grund til at tro, at 
hans Livsanskuelse i væsentlige Hovedpunkter falder 
sammen med Æthetikerens samme Steds. — Naar 
man betænker dette, bliver det let forklarligt, at Ibsen 
ikke har formaaet, skønt og klart at fremstille Grund- 
tanken i »Peer Gynt«. Det er atter her gaaet ham 
paa lignende Maade, som det gik Skule med Håkons 
Kongstanke: Han har haft en Fornemmelse af det 
store og skønne ved den ethiske Grundtanke »at være 
sig selv« i Modsætning til det uethiske og umenneske- 
lige »at være sig selv nok«; men han har ikke kunnet 
personlig tilegne sig denne Tanke; thi i sit Hjertes 
Dyb huser han, bevidst eller ubevidst, et ganske andet 

Ideal, som netop gaar ud paa at være sig selv nok, 
blot ikke paa en vrøvlagtig Maade, men med Konse- 
kvens og Kraft. Han har derfor ikke formaaet at 
tjene den ethiske Grundtanke i Digtet saaledes som 
en Digter kan tjene Ideen ved at fremstille den i sin 
Skønhed og Sandhed; men han har maattet nøjes 
med at bruge den som et Middel for sin polemiske 
Aand. Derfor rammer da ogsaa Nemesis ham, idet 
han, uden vel at være sig det fuldt bevidst, kommer 
til at indføre en Betragtning, der strider mod Digtets 
Ide og fordærver dets Totalitet. Han slaar drabelige 
Slag mod dette Uhyre, at være sig selv nok; men da 
han hemmelig er i Ledtog med Uhyret, hænder det 
ret naturligt, at idet han kaster det ud ad Hoveddøren, 
smutter det i al Stilhed under en Forklædning ind 
gennem en Bagdør. — Her som i »Brand« er altsaa 
hans Dom over Tiden uvederhæftig, fordi han selv 
ikke staar der, hvor han synes at staa ; — her som hist 
er Standpunktet det samme, nemlig uægte Idealisme. 

Kejser og Galilæer. 

»Kejser og Galilæer« udkom først 1873, men ifølge 
Meddelelse fra Digteren til Vasenius er det paabegyndt 
allerede i 1864. Da det nu ogsaa efter sit Indhold er 
nærmest beslægtet med »Brand« og »Peer Gynt«, vil 
det være naturligt at tage det paa denne Plads. — 
Dette Drama hører uden Tvivl til de Arbejder, der 
ville bevare Ibsens Navn som en af Nordens store 
Digtere. Dets fremragende Egenskaber kunne næppe 
udtrykkes bedre, end det er gjort af Brandes (i »det 
nittende Aarhundrede«), hvor det blandt andet hedder: 
»Det er og bliver Ibsens Ære, at ingen tidligere Dig- 

ter paa langt nær har givet et saa rigt, saa individuelt, 

saa alsidigt Billede af denne Karakter. — Man 

ser den nye Religion sprudle uimodstaaelig frem af 
uudgrundelige indre Kilder. Man føler, at den maa 
sejre, at ingen Magt paa Jorden kan hæmme den eller 
forhindre den fra at bryde sig sin Vej. Hvorfor? 
Fordi den er Sandheden? Fordi den da var Sand- 
heden, svarer Ibsens Værk.« 

Ibsen har imidlertid ikke nojedes med at give et 
slet og ret historisk Skuespil, hvor Forsvareren af 
det gamle paa tragisk Vis gaar til Grunde i sin Kamp 
mod det frembrydende nye; men han har tillige, lige- 
som i »Brand« og »Peer Gynt«. villet give et »Ide- 
drama«. Han giver Antydninger af en Livsmagt, som 
er stærkere end de tvende, der den Gang bekæmpede 
hinanden (Hedenskab og Kristendom), og som er be- 
stemt til at optage dem begge i sig. Det er det be- 
kendte »tredje Rige«, der i Digtet betegnes som »den 
store hemmeligheds rige, det rige. som skal grund- 
lægges på kundskabens og på korsets træ tilsammen, 
fordi det hader og elsker dem begge, og fordi det har 
sine levende kilder under Adams lund og under 
Golgatha.**) Denne Ide, hvis Talsmand er Mystikeren 
Maximos, spiller en betydelig Rolle i Ibsens Digt, idet 
den bliver afgorende for Hovedpersonens. Kejser Julians, 
Skæbne. Og det er ikke blot en Ide. der historisk er 
lagt i Munden paa Mystikeren Maximos. men som 
ellers er Digteren personlig uvedkommende. Ibsen har 
nemlig selv vedkendt sig den i den bekendte Tale, 
han i 1887 holdt i Stockholm. Efter at han her har 
henvist til Evolutionslærens Betydning ogsaa for det 

* > Kejser og Galilæer*. S. 124. 

aandelige Liv, fortsætter han paa følgende Maade*): 
»Jeg tror, at der nu ret snart forestår en tid, da det 
politiske begreb og det sociale begreb vil ophøre at 
eksistere i de nuværende former, og at der ud af dem 
begge vil vokse sammen en enhed, som foreløbig 
bærer betingelserne for menneskenes lykke i sig. Jeg 
tror, at poesi, filosofi og religion vil smelte sammen 
til en ny kategori og til en ny livsmagt, som vi nu 
levende for øvrigt ikke kan have nogen klarere fore- 
stilling om. Man har ved forskellige anledninger sagt 
om mig, at jeg er pessimist. Og det er jeg også, for 
så vidt som jeg ikke tror på de menneskelige idealers 
evighed. Men jeg er også optimist, for så vidt som 
jeg fuldt og trygt tror på idealernes forplantningsævne 
og på deres, udviklingsdygtighed. Navnlig og nærmere 
bestemt tror jeg, at vor tids idealer, idet de gå til 
grunde, tendere imod det, jeg i mit drama »Kejser og 
Galilæer« har antydet ved betegnelsen »det tredje 
rige«. Tillad mig at tømme mit glas for det vordende 
— for det kommende.« 

Denne Ide om det tredje Rige stammer nu aaben- 
bart fra den kristne Religion. Ibsen har laant den 
fra Kristendommen paa lignende Maade som Oldtidens 
Gnostikere laante deres Hovedideer samme Steds fra. 
Det er den kristne Menigheds Haab om Herligheds- 
riget, om alle Tings Fuldendelse, som Digteren her 
har sammensmeltet med moderne filosofiske Ideer. 
Naar Ibsen saaledes mener, at Poesi, Filosofi og Reli- 
gion ville forsvinde, idet de gaa op i en ny og højere 
Livsmagt, — da er dette et Haab, som kun bliver for- 
staaeligt under kristelige Forudsætninger. Gaar man 



') Norsk Forfatterlexikon, om Ibsen, S. 24. 

ud fra Kristendommens Haab om en fuldkommen Til- 
værelse, da er det selvforstaaeligt, at Poesien og over- 
hovedet al Kunst engang vil have udspillet sin Rolle. 
Dette er udtrykt klart og skønt af Poul Møller i Af- 
handlingen »Om Udødelighed«. Efter at have defineret 
den sande Kunst som »en Anticipation af det salige 
Liv«, fortsætter Poul Møller saaledes: »Men Kunsten 
er kun et Bil led paa det salige Liv, fordi den bevæger 
sig i en Verden, der baade fra et Standpunkt, der 
ligger over den, og et Standpunkt, der ligger under 
den, med Sandhed betragtes som Leg og Skin. Kunst- 
nerens Verden beholder lige over for sig en Verden, 
der i Sandhed sættes imod den som den virkelige, og 
som med Rette gør Fordring paa med Tiden at gøre 
Kunsten overflødig. Det virkelige Liv vil engang blive 
saaledes forherliget, at Kunstnerne have fuldbragt 
deres profetiske Kald, og Individernes Liv umiddelbart 
selv fremstiller den Harmoni mellem det menneskelige 
og guddommelige, der af Kunsten bebudes som til- 
kommende. Disharmonien mellem den prosaiske og 
den poetiske Verden skal i Tidens Fylde forsones i 
den sande Tilværelse.« *) Og som det vil gaa med 
Kunsten, saaledes ogsaa med Filosofien. Carlyle be- 
holder sikkert Ret, naar han siger, at. »Begyndelsen 
til al Forskning er Sygdom; al Videnskab, ligesom 
den maa have sin Oprindelse i Følelsen af, at noget 
er galt, saaledes er den og vedbliver den at være bare 
Deling, Sønderlemmelse og delvis Helen af det gale; 
Kundskabens Træ vokser fra en ond Rod.« Men naar 
da engang i den sande Tilværelse al Sygdom er for- 
svunden, saa er det selvforstaaeligt, at der ikke læn- 



»Efterladte Skrifter«, 2, S. 217—218. 

ger er Brug for Forskning og Videnskab, altsaa heller 
ikke for Filosofien. Og paa samme Maade vil det 
endelig gaa med Religionen. Religionen er jo Vejen, 
ad hvilken den skjulte Gud aabenbarer sit Væsen for 
Menneskene og fører dem tilbage til sig. Men naar 
da engang Maalet er naaet, da vil Vejen være et 
tilbagelagt Stadium, og der vil ikke mere være Brug 
for Religion. — Ligeledes er det et Laan fra Kristen- 
dommen, naar Ibsen lærer, at der ved det tredje Riges 
Frembrud skal opstaa en Personlighed i Lighed med 
Kain og Judas, en Personlighed, som skal være stor 
i det onde, og som skal være Rigets svorne Modstan- 
der, men som ikke desto mindre imod sin Vilje maa 
hjælpe til Rigets Virkeliggjørelse. Dette stemmer jo 
helt godt med Apostlenes Lære om »Antikristen«, der 
skal fremstaa umiddelbart før Herrens Genkomst, det 
»Syndens Menneske, som ophøjer sig over alt, hvad 
der kaldes Gud eller Gudsdyrkelse, saa at han sætter 
sig i Guds Tempel som en Gud og udgiver sig for at 
være en Gud « Men Ibsen har ganske vist omdannet 
den kristelige Ide ved at sammensmelte den med mo- 
derne Determinisme, idet kan fremstiller de tre store 
Modstandere som »udvælgelsens offerlam« og som 
»hovedhjørnestene under nødvendighedens vrede«. 
(S. 125). 

Naar man nu i Korthed vil betegne Forskellen 
mellem den kristelige Ide om Herlighedsriget og den 
Ibsenske Ide om det tredje Rige, da er det en Forskel 
som mellem den sande og den uægte Mystik, 
idet jeg ved den sande Mystik forstaar en saadan, 
hvor man trods Dunkelheden faar en levende Følelse 
af, at Digteren eller Profeten virkelig har set noget, 
men ved den uægte Mystik en saadan, hvor man 

mærker, at Dunkelheden kun skjuler over Tankens 
Tomhed. Jeg kan her benytte Ibsens egne Ord i den 
Tale, han i September 1874 holdt til de norske Stu- 
denter*): »Og hvad er så det at digte? For mig gik 
det sent op, at det at digte, det er væsentlig at se, 
men vel at mærke at se således, at det sete til- 
egnes af den modtagende, som digteren så 
det.**) Men således ses og således modtages kun 
det gennemlevede.« Heri er der aabenbart noget rig- 
tigt; og det er tillige klart, at særdeles meget af, hvad 
Ibsen har digtet, har sin Rod i, hvad han har gennem- 
levet. Han siger saaledes i den ovennævnte Tale føl- 
gende: »Når kejser Julian står ved enden af sin bane, 
og alt styrter sammen om ham, da er der intet, der 
nedslår hans sind så dybt som den tanke, at alt, 
hvad han vandt, var det: at erindres med agtelsesfuld 
anerkendelse hos klare og kolde hoveder, medens 
hans modstander sad rig på kærlighed i varme, levende 
menneskehjerter. Dette træk er fremgået af noget 
gennemlevet; det har sin oprindelse fra et sporgsmål, 
som jeg undertiden har fremsat for mig selv dernede 
i ensomheden.« Dette er uden Tvivl fuldkommen 
sandt. Naar det nævnte Udbrud af Julian gør en saa 
ægte tragisk Virkning, saa kommer det sikkert af, at 
det hænger nøje sammen med, hvad Digteren selv har 
gennemlevet. Men Ulykken er, at med Hensyn til 
»det tredje Rige« er Forholdet et ganske andet. Naar 
Profeter og Apostle varsle om det kommende Herlig- 
hedsrige, da føler enhver, som ikke er ganske blottet 
for aandelig Sans, at deres Tale har sin Rod i noget 



*) Norsk Forfatterlexikon, om Ibsen, S. 21. 

gennemlevet. Naar derimod Ibsen gennem Maximos 
docerer om »det tredje Rige«, da mærker man snart, 
at han i Stedet for profetiske Digtersyner byder os 
Tankeabstraktioner. Det, som Ibsen selv kræver, 
vil her ikke kunne ske — Profetien om det tredje 
Rige vil ikke kunne »tilegnes af den modtagende, som 
digteren så det«, af den simple Grund, at Digteren i 
Virkeligheden intet har set, men kun ad Tænkningens 
Vej konstrueret noget, der kunde afrunde hans 
Værk til et Idedrama. Denne Svaghed ved Ibsens 
Drama har G. Brandes udtrykt paa følgende Maade: 
»Betegnende for Ibsens aandelige Holdning er det, at 
i begge hans Behandlinger af religiøse Emner er alt 
det, som er Kamp og Stræben, uendelig mere frem- 
trædende og vellykket end det, der betegner Forsonin- 
gen og Harmonien. »Det tredje Rige« staar i »Kejser 
og Galilæer« paa samme Maade utydeligt i Baggrunden 
som hin »deus caritatis«, der slutter »Brand«.«*) 
Men hvorfor forholder det sig nu saaledes, som 
Brandes her meget rigtigt har udtalt? Af den natur- 
lige Aarsag, at hvad der betegner »Kamp og Stræben« 
har sin Rod i Digterens eget Liv, hvorimod det, som 
betegner »Forsoningen og Harmonien«, ikke har sin 
Rod i noget gennemlevet, og Digteren maa derfor 
sætte det sammen ad Tænkningens Vej ; men Tænk- 
ningen er nu engang en daarlig Digter. 

At Mystikken i »Kejser og Galilæer« er uægte, er 
Ibsen paa en ganske pudsig Maade kommen til at 
røbe i den før nævnte Tale i Stockholm 1887. Naar 
han nemlig her peger paa den nye Livsmagt, der skal 
sammensmelte Poesi, Filosofi og Religion i en højere 



*) >Det moderne Gennembruds Mænd«, S. 123. 

Enhed, saa føler han, at dette Haab trænger til en 
nærmere Forklaring, og han udtaler da: »Navnlig og 
nærmere bestemt tror jeg at vor tids idealer, idet 
de gaa til grunde, tendere imod det, jeg i mit drama 
»Kejser og Galilæer« har antydet ved Betegnelsen 
»det tredje rige.«« Det var jo ikke umuligt, at en 
eller anden troskyldig Tilhører, der ønskede at stifte 
nøjeie Bekendtskab med den berømte Digters Fremtids- 
haab, har af disse Ord ladet sig tilskynde til at studere 
»Kejser og Galilæer« grundigt igennem. Men han vil 
da til sin Sorg have opdaget, at den eneste positive 
Oplysning, man her faar om >det tredje Rige,« er 
den, at det skal forlige og forsone de to andre 
(II, S. 187 og 277); det skal forlige Kulturens Rige 
og Korsets Rige, med andre Ord det skal forlige 
Poesi og Filosofi (Kultur) med Religion. Men 
dette var jo nøjagtig, hvad han vidste i Forvejen; 
Forklaringen siger ikke det mindste mere end det, 
der skulde forklares; eller med andre Ord, idet Ibsen 
vil »nærmere bestemme« sit Fremtidshaab, maa han 
gøre det ved at henvise til noget, som netop mangler 
enhver nærmere Bestemmelse. Men naar saadant 
hænder en dybsindig og tænksom Digter, saa tyder 
det stærkt paa, at Dybsindigheden paa dette Punkt 
ikke kan være af ganske ægte Beskaffenhed. 

I Parenthes kan endelig bemærkes, at der gennem 
»Kejser og Galilæer« falder Lys tilbage over »Peer 
Gynt.« I Maximos' Slutningsreplik hedder det nemlig: 
»Det tredje rige skal komme! Menneskeånden skal 
tage sin arv igen, — og da skal der tændes sonoffer 
for dig og for dine to gæster i symposiet.« Denne 
Tanke harmonerer jo fuldstændig med den æsthetiske 
Opfattelse af det onde, som vi gøre Bekendtskab med 

i femte Akt af »Peer Gynt,« den Opfattelse, ifølge 
hvilken det onde er tilgiveligt, naar det antager kolossale 
Dimensioner, naar der syndes med »kraft og alvor,« 
medens det er utilgiveligt, naar der blot syndes paa 
en pjattet og vaaset Maade. Det er klart, at Kain 
og Judas i udmærket Forstand have fotograferet sig 
selv negativt; de kunne fremfor nogen være visse 
paa ikke at komme i Knappestøberens Ske, men de 
skulle hos den Magre faa det positive Billede bragt 
frem, eller med andre Ord, de skulle, om end ad en 
Omvej, blive frelste. Men hvor Personligheder som 
Kain og Judas, netop paa Grund af deres Stor- 
hed i det onde, slippe vel igennem, der har man 
aabenbart opgivet enhver som helst ethisk Betragtning 
af Menneskelivet. 

Den fælles Ejendommelighed ved Ibsens tre Ide- 
dramer er da den, at Digterens Forhold til Ideen i 
dem alle er et Misforhold, og at den Uklarhed, som 
findes i dem, netop har sin væsentlige Grund i dette 
Misforhold. I »Brand« opererer han med Kristen- 
dommens to religiøse Grundtanker, at Gud er den 
hellige, der stiller Kravet »intet eller alt,« men dog 
tillige Naadens Gud, »deus caritatis.« I »Peer Gynt« 
opererer han med Kristendommens et hi ske Grund- 
tanke: »at være sig selv er sig selv at døde — er 
altid at møde med mesters mening som udhængs- 
skilt.« i »Kejser og Galilæer« endelig opererer han 
med Kristendommens eschatologiske Grundtanke, 
Ideen om det kommende Rige, hvor alle Dissonanser 
skulle opløses i Harmoni. — I »Brand« bevirker nu 
den manglende Forstaaelse, at Digteren er ude af 
Stand til at finde den organiske Sammenhæng mellem 

de to religiøse Hovedtanker og maa da nøjes med at 

sætte dem sammen paa rent mekanisk Maade. I »Peer 
Gynt« bevirker denne manglende Forstaaelse, at Digteren 
sig selv uafvidende kommer til at indføre en rent 
æsthetisk Livsbetragtning, der saa at sige sprænger 
Værkets ethiske Grundtanke i Luften. I »Kejser og 
Galilæer« bevirker den samme manglende Forstaaelse, 
at han i Stedet for levende Fremtidssyner maa nøjes 
med at give os tomme Tankeabstraktioner. 



De unges Forbund. 

»De unges Forbund« aabner Rækken af Ibsens 
borgelige Dramer, af hvilke jeg her har de fem første 
for Øje (indtil »En Folkefjende«). Disse have ligesom 
Digterens tidligere Arbejder et stærkt pessimistisk 
Præg. Men denne Pessimisme er ikke indifferent; 
den er, som Brandes bemærker, »ikke af metafysisk 
men af moralsk Natur,« dener »Indignationspessimisme;« 
og det er netop Indignationen, den moralske Harme, 
som væsentlig giver disse Værker deres ideale Præg. 
Men Indignationen i og for sig er jo en negativ Be- 
stemmelse. Skal den være ægte, maa den til Bag- 
grund have noget positivt. Den, der harmes moralsk 
over Tidens Synder og dømmer dem, maa have en 
Maalestok, hvorefter han dømmer; eller med andre 
Ord, den sande og ægte Indignation maa til 
sit Udgangspunkt have en Ide. — Nu træffer 
man ganske vist i de her omhandlede Arbejder Spor 
af en Ide, nemlig det at være sig selv i Sandhed 
og Frihed; men det er ikke nogen Steds lykkedes 
Ibsen at give denne Ide et levende, sandt og skønt 
digterisk Udtryk. Undertiden gør han slet intet For- 
søg herpaa, men nøjes med det negative, Indignationen, 

Polemikken (»De unges forbund,« »Gengangere«) ; under- 
tiden giver han lette, meget uklare Antydninger (»Et 
Dukkehjem,« »En Folkefjende«); undertiden gør han 
et gennemført Forsøg, som dog ikke lykkes ganske 
(»Samfundets Støtter«). Denne Impotens hos Digteren 
har sikkert ikke sin egentlige Grund i manglende 
Evne, men i en mangelfuld Karakterudvikling. I hans 
Sjæl kæmpe to uforligelige Principper: det ethisk at 
ville være sig selv og det dæmonisk at ville være sig 
selv nok (som »den fremmede Skytte«); eller rettere 
de kæmpe egentlig ikke, men de findes der, og 
Fejlen er netop, at Digteren ikke med fuld og klar 
Bevidsthed har taget Kampen op mod »den fremmede 
Skytte,« mod den Fristelse, der aabenbart ligger i 
hans Natur, til dæmonisk at være sig selv nok. Men 
naar man hemmelig lefler med det sidste Princip, saa 
lader det sig naturligvis ikke gøre digterisk sandt og 
skønt at fremstille det ethisk at være sig selv, det vil 
altid hindres af den Retfærdighed, som nu engang 
hersker i Aandens Verden. Men heraf følger da atter, 
at den moralske Indignation, hvor berettiget den end 
i det enkelte kan synes at være, dog som Helhed 
betragtet bliver uægte og uberettiget. Naar man nemlig 
harmes moralsk, da beror jo Ægtheden af denne 
Harme paa, hvor vidt man selv staar i et sandt For- 
hold til den Ide, i Kraft af hvilken man harmes og 
dømmer. Men naar nu Ibsen, som ovenfor paavist, 
netop staar i et usandt Forhold til Ideen, saa siger 
det sig selv, at hans Indignation ikke kan blive ægte. 
— Jeg skal nu forsøge at vise, at Manglerne ved 
disse Dramer netop have deres væsentlige Grund i 
Uægtheden af den Idealisme, der bærer dem. 

Som bekendt minder »De unges Forbund« ikke 

saa lidt om »Peer Gynt.« Sagfører Stensgård er 
en ægte Peor-Gynt-Natur, der fra Æventyrets Verden 
er flyttet over i den dagligdags Virkelighed. Dette 
Skuespil har nu, som det ofte er fremhævet, meget 
store Fortrin. Ikke blot Helten, men ogsaa flere af 
de andre Personer, fremfor alt Daniel Hejre, ere 
tegnode med stor komisk Kraft; og Ibsen er i dette 
sit første Nutidsdrama kommen Virkeligheden ind paa 
Livet paa en Maade, som er et stærkt Vidnesbyrd om 
de ualmindelige Gaver, der ere ham betroede. Ikke 
desto mindre er det gaaet ham her ganske som i 
»Brand« og »Peer Gynt:« han har været lige ved 
at skabe et Mesterværk, men han har ikke naaet det. 
Hvad der mangler, har G. Brandes træffende udtrykt 
paa følgende Maade*): »Det er ikke tilstrækkeligt at 
skitsere en Karakter, man maa ogsaa forstaa at ud- 
folde den og vedligeholde Interessen for den. Mangelen 
ved »De unges Forbund« er med Hensyn til dette Punkt, 
at Stensgård bestandig bliver ringere og ringere, 
nærmer sig mere og mere til at blive en almindelig 
simpel Kæltring og efterhaanden sporløst taber ethvert 
Præg af, at der dog i det mindste er gaaet noget 
betydeligt til Grunde i ham. Foruden at synke i 
Hæderlighed, synker han tillige saa stærkt i Forstand, 
at hans Frieri til tre Kvinder paa een Gang, hvoraf 
den ene staar alt for lavt paa Dannelsens Stige, mere 
gør Indtryk af en slyngelagtig Dumrians Taabelighed 
end af en snild, i sit eget Net fanget Intrigants fejl- 
agtige Beregning. Man bliver til sidst træt af at være 
til Stede ved en saa elendig Stympers Eksekution. 
Indtrykket er for hæsligt, og Eksekutionen sker ikke 

med noget saa overordnet eller olympisk Lune, at 
Lystigheden eller Morskaben kan bøde paa den Anti- 
pathi, som Synet vækker. Og hvad der her er sagt 
om Hovedpersonen, gælder om de fleste af Bipersonerne; 
de ere for ringe til, at man ikke i Længden skulde 
føle sig ilde tilpas i deres Selskab.« — Denne Dom 
er i enhver Henseende sand og berettiget. Men hvor- 
for er det nu gaaet Ibsen saaledes? Er det et til- 
fældigt Uheld, eller er det saa at sige med Natur- 
nødvendighed udsprunget af en Mangel ved hans Digter- 
individualitet? Der kan ikke være Tvivl om, at det 
sidste er Tilfældet. Det lønner sig her at foretage 
en Sammenligning med Paludan-Mullers Adam Homo. 
Ogsaa i dette Digt er jo Indignationen paa en vis 
Maade Digterens Muse; og Paludan-Muller giver ingen- 
lunde sin Helt nogen blid Medfart; tvært imod, Ironien 
er i Adam Homo fuldt saa bitter og skærende som 
i »De unges Forbund.« Hvoraf kommer det da, at 
Paludan-Muller er i Stand til at »vedligeholde Interessen« 
for sin usle Helt indtil det sidste, men Ibsen derimod 
ikke? Hvoraf kommer det, at man ikke i »Adam 
Homo,«, saaledes som i »De unges Forbund,« bliver 
»træt af at være til Stede ved saa elendig en Stympers 
Eksekution?« Ja, det kommer ikke af, at Ibsen i al 
Almindelighed skulde staa saa dybt under Paludan- 
Muller i Genialitet; — det er heller ikke et særegent, 
tilfældigt Uheld; men det kommer af, at der i Paludan- 
Mullers Digterpersonlighed findes noget, som Ibsen 
mangler, og dette noget er netop det, som giver 
Indignationen sin Berettigelse, og som gør den moralske 
Harme virkelig moralsk. Og hvad dette noget er, 
kan man atter lære af G. Brandes. Han opkaster 
nemlig i Anledning af Adam Homo det Spørgsmaal 

til Digteren: »Har du da ikke en Taare til overs for 
vor sædelige Svaghed, for vor Menneskenaturs besyn- 
derlige Blanding, der gør en saadan Elendighed mulig?« 
Og han giver selv Svaret paa følgende Maade: »Da 
er det, man maa erindre sig om, at denne Digter har 
et Formaal med sit Digt, at han er en indigneret 
Moralist, en afgjort Pessimist, en af lutter Kærlighed 
til det gode Svagheden spottende og fordømmende 
Aand. Han frygter for at blive vemodig paa urette 
Sted, han tør ikke græde, han maa være stærk for 
at kunne dømme og straffe.«*) Dette er fuldkommen 
rigtigt. Naar man forsoner sig med de strenge Domme 
i Adam Homo, saa kommer det netop af, at Digteren 
baade direkte og indirekte lader os fornemme den dybe 
og alvorlige Kærlighed til det gode, som bærer 
det hele; — naar han ikke tør græde og ikke vil 
græde paa urette Sted, saa mærker man dog klart, 
at han kan græde, at der i hans Bryst slaar et 
stort og rent Hjerte, og at dette netop er Udgangs- 
punktet for de strenge Domme. Anderledes i »De 
unges Forbund.« Det lykkes ikke Ibsen, hverken direkte 
eller indirekte, at give Kærligheden til det gode et 
positivt Udtryk, og derfor kommer hans Dom til at 
mangle sin moralske Berettigelse. Eller med andre 
Ord: den Idealisme, der bærer Stykket, er uægte, idet 
den synes at være moralsk Indignation, men den 
er det i Virkeligheden ikke, den er kun en overlegen 
Aands Ringeagt for det usle (ganske som Æsthetikerens 
i »Enten— Eller«) Og dernæst: Hos Paludan-Muller 
medfører det virkelig ethiske Standpunkt en aldrig 
svigtende Selvbeherskelse, saa at hvor strængehans 



*) »Æsthetiske Studier,* S. 187. 

Domme end ere, nødes vi dog altid til at godkende 
dem, og han lader sig ikke friste til paa uberettiget 
Maade at mishandle sin Helt. Hos Ibsen derimod 
medfører Mangelen af et virkelig ethisk Standpunkt, 
at ogsaa den rette Selvbeherskelse mangler, saa at 
Digteren lader sig forlede til efterhaanden at mishandle 
sit Offer, indtil han ender som den Blanding af en 
Kæltring og et Fjog, der ovenfor er karakteriseret af 
G. Brandes. Men dette vil jo med andre Ord sige, 
at Stykkets Grundfejl netop har sit Udspring fra det 
uægte i Digterens Idealisme : det bæres af en moralsk 
Indignation, som dog efter sit Væsen ikke er moralsk. 



Samfundets Støtter. 

Om dette Skuespil er ikke meget at bemærke. 
Det er vistnok rigtigt, naar P. Hansen udtaler, at der- 
som Stykkets Handling skulde faa den typiske Betyd- 
ning, det tilsigter, saa »burde vel Hovedpersonen, 
Konsul Bernick, være en Slyngel af mindre specifik 
kriminel Art, og paa den anden Side slippe for mindre 
godt Køb, end han gør.« *) For en Digter af Ibsens 
Natur er det i og for sig en ypperlig Opgave at vise 
det forlorne, som skjuler sig hos mange formentlige 
Samfundsstøtter; og der findes da ogsaa, ikke blot 
hos Konsul Bernick, men ogsaa hos de andre Personer 
(saaledes Adjunkt Rørlund og hans Dameselskab) en 
Mængde slaaende Træk. Men naar han tilsidst lader 
Bernick begaa en gemen forbryderisk Handling, skyder 
han aabenbart langt over Maalet. Der gives jo nemlig 
en hel Del »Samfundsstøtter,« som ikke nogen Sinde 



f ) »Nær og Fjærn« VII. 

have begaaet eller kunne begaa en saadan Handling, 
men som ikke desto mindre i sig selv ere hule og 
trøskede nok. Disse ville ikke ganske med Urette 
ryste Konsul Bernick af sig og tænke: »Nej, saadanne 
Kæltringer ere vi heldigvis ikke.« Skønt de altsaa i 
Virkeligheden burde rammes af Digterens Dom, saa 
rammes de dog ikke af den, og Skylden herfor er 
væsentlig Digterens. — Men det mærkeligste ved dette 
Skuespil og det, som giver det en enestaaende Stilling 
blandt Ibsens Nutidsdramer, er den Omstændighed, 
at det ikke blot faar en »glædelig Ende,« men det 
ender med en Slags moralsk Omvendelse, idet 
Bernick til sidst tilstaar alle sine Fadæser for de 
forbavsede Borgere og lover at begynde et nyt Levnet; 
og Stykket slutter da med Lona Hessels bekendte 
Ord: »Sandheden og frihedens ånd — det er sam- 
fundets støtter.« Slutningsoptrinet vil vistnok altid 
forekomme en uhildet Læser noget flovt og mindre 
vel motiveret; men betragter man Digtet isoleret, saa 
er det ganske vist noget uklart, hvorvidt Digteren 
selv er i Pagt med denne Sandhedens og Frihedens 
Aand, eller det kun er tilfældigt, at han her er bleven 
positiv. Saa snart som man derimod kender Ibsens 
Digtning i Sammenhæng, saa er det fuldkommen klart, 
at det sidste er Tilfældet, at med andre Ord »Sam- 
fundets Støtter« kun er den ene Svale, der ikke gør 
nogen Sommer. Digteren har jo her forsøgt at vise 
os, hvorledes et Menneske kommer til sig selv ud af 
Løgn og Usandhed og aandeligt vinder sig selv. Men 
at han selv er ganske i Vilderede med dette store 
Spørgsmaal, hvorledes et Menneske aandeligt vinder 
sig selv, det har han paa den allertydeligste Maade 
lagt for Dagen allerede i sit næste Arbejde, nemlig 

Et Dukkehjem. 
Dette Skuespil er blevet et af de berømteste af 
alle Ibsens Arbejder. Denne Berømmelse er næppe 
ganske velfortjent — Rigtignok maa det indrømmes, 
at det er en original Ide at fremstille et Ægteskab, 
hvor Ægtefællerne ikke blot leve skikkeligt og fredeligt 
med hinanden, men hvor de endog efter otte Aars 
Forløb ere »forelskede« i hinanden, og saa dog vise, 
at dette Forhold ikke desto mindre er ganske hult 
og tomt. Og ligeledes maa det indrømmes, at Ud- 
førelsen i flere Henseender er fortrinlig; ikke blot 
den indgroede Egoisme, der hos Helmer skjuler sig 
under den ulastelige Optræden, men ogsaa Noras 
elskværdige og pjattede Barnagtighed er fremstillet 
med mange mesterlige Træk. Naar man imidlertid vil 
danne sig en begrundet Mening om Stykket som Helhed, 
saa maa man fremfor alt fæste Opmærksomheden 
paa den sidste store Scene, hvor det kommer til et 
Opgør mellem Ægtefællerne, og som ender med, at 
Nora forlader sin Mand og sit Hjem. Er nu denne 
Løsning fra et rent æsthetisk Synspunkt sand og 
naturlig? Er det rimeligt, eller er det blot tænkeligt, 
at en Kvinde af Noras Beskaffenhed skulde kunne 
tale og handle saaledes, som Digteren lader hende 
gøre i sidste Akt? Dette Spørgsmaal maa uden Tvivl 
besvares benægtende. Erik Bøgh siger herom træf- 
fende:*) »Psykologerne ville meget nødig tro paa 
den Forvandling, som omskaber den lille, sukker- 
gnaskende Barnekone til en iskold, sofistisk Fiskal.« 
Og P. Hansen udtrykker den samme Tanke udførligt 



*) »Dagens Nyheder^ 1881, Nr. 343. 

og klart paa følgende Maade:*) »Den Dom, der 
rammer . Helmer, og gennem hvilken Tilskueren faar 
at vide, hvad det er, han har forbrudt, udtales over 
ham af Nora Hun taler klart, med uigendrivelige 
Argumenter, med kold Sønderlemmelse af enhver Ind- 
vending; Tilskueren gyser ved denne ubønhørlige Logiks 
knusende Kraft, men han beundrer paa samme Tid 
dens Skarphed, dens Følgerigtighed og dens Slægtskab 
med den kunstneriske Sikkerhed, hvormed Stykkets 
første fem Sjettedele ere komponerede. Han har Ret 
i denne Beundring, thi Noras Logik er Digterens egen. 
Det er Henrik Ibsen, der taler gennem hendes Mund, 
ikke saaledes at forstaa som det altid er Tilfældet 
med en Digter i Forhold til hans Figurer, men saa- 
ledes, at Henrik Ibsen har forvandlet sin Fantasis 
levende Skabning, den Nora, hvis Karakters skønne 
og svage Sider vi have lært at kende, til en Abstraktion, 
til en upersonlig Tolk for sin egen forstandsskarpe 
Fremstilling af Forholdet mellem Ægtefolkene. Den 
Nora. som vi have hørt beundre sin Mand, elske sine 
Børn, spøge med den fælles Ven og vaande sig under 
Skrækken for det frygtelige, der forestod, gaar ind i 
sit Sovekammer for at klæde sig om; idet hun skifter 
Kjole, skifter hun tillige Personlighed og kommer til- 
bage som en Højesteretsdom, skrevet paa en Sten- 
tavle. Hvis en saadan Forvandling er mulig i Livet 
— ja saa er det ogsaa muligt, at hun forlader Hjem 
og Mand og Børn, fordi Samfundet er saa elendig 
indrettet, at hun ikke har faaet speciel Undervisning 
i den Del af Retsvidenskaben, der forbyder at skrive 
falske Navne paa Pengeforskrivninger. Men en Over- 

*) »Nær og Fjern« IX. 

raskelse er og bliver det i alt Fald, og som saadan 
ikke heldig for Stykkets Totalitet«. 

Den Dom, som her er udtalt af E. Bøgh og P. 
Hansen, vil sikkert i Tidens Længde vise sig uom- 
stødelig. Og naar flere, ogsaa blandt Kritikere af Pro- 
fession, hidtil ikke have kunnet indse dette, saa har 
det enten sin Grund i, at man har ladet sig imponere 
af Ibsens kunstneriske Talent, eller det beror paa, at 
Sympathien for Digterens Tendens har bragt Kri- 
tikeren til at overse den Skade, som forvoldes netop 
af denne Tendens. I hvilken Grad det her er lykkedes 
Ibsen at dupere selv ansete Æsthetikere, derpaa skal 
jeg anføre et enkelt slaaende Eksempel: 

Da Nora fortæller sin Mand, at hun saa usvigelig 
sikkert havde ventet, at han vilde paatage sig Skylden 
for hendes falske Underskrift, saa svarer han: »Jeg 
skulde gladelig arbejde nætter og dage for dig, Nora, 
— bære sorg og savn for din skyld. Men der er 
ingen, som ofrer sin ære for den, man 
elsker«. Og Nora kommer da med den berømte Re- 
plik: »Det har hundre tusinde kvinder gjort«. 
Dette kvikke Svar har bragt mange ikke blot ukyndige, 
men ogsaa kyndige Læsere i Henrykkelse. Vasenius 
finder saaledes i dette Ord en »dræbende kvindelig 
Logik«*); og G. Brandes taler om »disse Replikker, 
der falde som Sværdhug«, og mener gennem dem at 
kunne se, hvorledes »Afgrunden aabner sig mellem de 
to Ægtefolk, som sidde der paa hver sin Side af 
Bordet, aabner sig rædselsfuldere, end Underverdenen 
gør det i gamle romantiske Dramer«**). — Det er højst 



*) Vasenius »Henrik Ibsen« S. 303. 
**) »Det moderne Gennembruds Mænd« S. 133 — 134. 

besynderligt, at to dygtige Fagmænd have kunnet over- 
se det hule og falske i Noras ovennævnte Svar og 
ganske naivt tage det for gode Varer. Hvorpaa beror 
i Virkeligheden det tilsyneladende saa slaaende i 
Noras Replik? Det beror ganske simpelt paa et Kneb, 
det beror paa, at hun bruger Udtrykket »at ofre sin 
Ære for« i ganske anden Betydning end den, hvori 
Helmer bruger det, og hvori det nødvendigvis maa 
bruges, hvis der skal være Mening i Samtalen. Hvad 
er det nemlig, der handles om? Der handles om, at 
Helmer (efter Noras Mening) burde være villig til at 
ofre sin egen Ære for at frelse sin Hustrus 
Ære. Men har nu virkelig 100,000 Kvinder gjort noget 
saadant? Nej, naturligvis har de ikke. Der er 100,000 
Kvinder, som have ofret deres Ære, o: tilsat deres 
Ære ved at give sig hen til den Mand, de elskede, og 
denne Kendsgerning er det jo, Nora sigter til; men 
intet fornuftigt Menneske vil vel paastaa, at de gjorde 
dette for at frelse den elskedes Ære; tværtimod 
vil det vel indrømmes, at ikke blot Kvindens, men 
ogsaa Mandens Ære lider et føleligt Knæk derved, at 
han faar Lov til at forføre den elskede. Skal der 
blive nogen Mening i Noras Replik, saa maa hun 
kunne paavise, at det blandt Kvinder er ganske al- 
mindeligt at opofre, om just ikke deres kvindelige Ære, 
saa dog deres gode Navn og Rygte for at frelse 
den elskedes Navn og Rygte. Men noget saa- 
dant lader sig næppe paavise. Sagen er altsaa den, 
at den > Offervillighed«, som Nora fremhæver hos de 
100,000 Kvinder, er ganske uensartet med den Offer- 
villighed, hun kræver af sin Mand. Et Offer i Ordets 
ædle Betydning bestaar altid i, at man opgiver sig 
selv eller sit eget for at frelse, redde, hjælpe en anden; 

det er altsaa efter sit Væsen et Udslag af sædelig 
Kraft, et Udtryk for, at det højere Selv har 
sejret over det lavere; og netop et saadant 
Offer er det jo, Nora forlanger af Helmer. Men med 
»Offervilligheden« hos de 100,000 Kvinder forholder 
det sig ganske anderledes; hvor meget der end med 
Rette kan siges til deres Undskyldning, saa er dog 
det, at en Kvinde opgiver sin Ære, væsentlig set et 
Udslag af sædelig Svaghed, et Udtryk for, at 
det lavere Selv har sejret over det højere, 
altsaa netop en Handling af ganske modsat Natur. 
Æren i Ordets ædle Forstand bør det ene Menneske 
sikkert aldrig opofre for det andet, og derom er Talen 
heller ikke her. Talen er om, hvorvidt den ene Ægte- 
fælle bør ofre sit gode Navn og Rygte for at redde 
den andens. Dette Spørgsmaal kan ikke besvares 
apriorisk; hvert enkelt Tilfælde maa bedømmes for 
sig. Men hvad man end mener om det her fore- 
liggende Tilfælde, saa er det dog aldeles meningsløst 
at ville bevise Mandens Forpligtelse til at redde sin 
Hustrus Navn og Rygte ved at ofre sit eget — at ville 
bevise denne Mandens Forpligtelse deraf, at 100,000 
Kvinder have gjort noget ganske andet. »Naar 
100,000 Kvinder paa Grund af sædelig Svaghed 
have vist »Offervillighed« i daarlig Forstand, bør da 
ikke Manden have sædelig Styrke til at vise Offer- 
villighed i god Forstand,« — det er den »Logik«, som 
ligger til Grund for Noras Svar, og denne Logik er 
aabenbart meget langt fra at være »dræbende«. Den 
er sikkert heller ikke »kvindelig«, i ethvert Tilfælde 
ikke i god Betydning; Nora taler ikke som et Barn 
eller som en uforstandig Kvinde, men hun taler som 
en behændig Sofist, der i en snæver Vending forstaar 

at redde Situationen og afvæbne sin Modstander ved 
et Svar, der tilsyneladende er aldeles slaaende, 
men som i Virkeligheden er intetsigende, fordi det 
ene og alene henter sin Kraft fra, at Modparten har 
udtrykt sig paa en tvetydig Maade. Dersom Helmer 
havde udtrykt sig nojagtigt og utvetydigt, saa havde 
han sagt: »der er ingen, der ofrer sit gode Navn og 
Rygte for at redde den elskedes.« Men saa snart som 
han udtrykker sig saaledes, da er Noras Replik umulig. 
Men en Replik, der henter sin Styrke alene fra en 
Unojagtighed i Modstanderens Udtryksmaade, og som 
falder til Jorden, saa snart som denne Unøjagtighed 
rettes, — en saadan Replik har aabenbart ikke ret 
meget med Sandheden at gøre. — Naar da Brandes 
gennem disse Ord synes at hore Lyden af »Sværdhug«, 
saa er det i Virkeligheden kun Theaterhug. Eller med 
andre Ord, den Kunst, der giver sig til Kende gennem 
disse Replikker, og som i det hele karakteriserer den 
sidste store Scene, er ikke Kunst i Ordets ædle Be- 
tydning, men er snarere et Kunststykke, som 
ganske vist er udfort med beundringsværdig Behændig- 
hed, men som dog ikke egentlig er, hvad man venter 
af de gode Digtere. — At denne Opfattelse er rigtig, 
haaber jeg skal blive yderligere klart gennem det føl- 
gende. — 

Det er altsaa ikke den kunstneriske Nødvendighed, 
der har tvunget Ibsen til at lade Nora optræde saa- 
ledes, som hun gør i sidste Akt; tvært imod, dersom 
det kunstneriske Hensyn havde faaet Lov at raade, 
saa maatte Slutningen være bleven en ganske anden. 
Men er det da maaske Digterens sædelige Alvor, 
der har forledet ham til at sætte Æsthetik og Psyko- 
logi til Side for at give et Indlæg i Ægteskabsspørgs- 

umalet? Eller med andre Ord, hvad skulle vi dømme 
om den sædelige Ide, som Ibsen her gennem Nora 
gør sig til Talsmand for? — Med Hensyn til dette 
Punkt mener Vasenius, at Nora fra et ethisk Syns- 
punkt ikke kunde gøre andet, end hun gjorde. Hun 
var nødsaget til at forlade sit Hjem, først og fremmest 
for sin egen Skyld, for at hun kunde »begynde Livet 
fra Begyndelsen« og saaledes lære at »blive et Menne- 
ske«; kun paa den Maade kunde hun »redde det 
ædleste af sin Personlighed«. Men dernæst maatte 
hun gøre det for Mandens Skyld; thi kun »naar 
Dukken blev tagen fra ham«, var der Udsigt til, at 
ogsaa han kunde blive en anden. Kort sagt. naar 
hun bryder med den borgerlige Lov og den herskende 
Skik, saa adlyder hun »i Virkeligheden en 
højere Sædeligheds Bud«*). 

Der kan ikke være Tvivl om, at Vasenius' Op- 
fattelse her falder sammen med Digterens egen. Ibsen 
har efter alt det foreliggende netop villet vise os en 
Kvinde, som for at redde sin Personlighed maa bryde 
ud af Ægteskabet, altsaa en Kvinde, som, idet hun 
bryder den sædelige Lov, dog handler efter en højere 
Sædeligheds Bud. At noget saadant kan hænde, skal 
i al Almindelighed indrømmes. Ligesom Ibsen sikkert 
vil indrømme, at den ene Ægtefælle ikke uden videre 
har Ret til at løbe bort fra den anden, saaledes maa 
det fra anden Side indrømmes, at der virkelig gives 
Tilfælde, hvor den ene Part netop i Kraft af Sædelig- 
hedens Bud maa kræve Ægteskabet opløst. Men der 
handles ikke her om Ægteskabets Uopløselighed i al 
Almindelighed; der handles (som ogsaa Vasenius be- 



*) Vasenius »Henrik Ibsen« S. 303 — 305. 
A. Schack: Ibsens Digtning. 

mærker) om dette: Har denne Hustru Ret til at for- 
lade denne Mand? Det er altsaa dette enkelte Spørgs- 
maal, vi her skulle undersøge: om Nora Helmer, 
idet hun forlader sin Mand og sine Børn, handler 
efter en højere Sædeligheds Bud? 

Vil man nu imidlertid danne sig en begrundet 
Mening herom, saa maa man allerførst erindre, at 
Ibsen, imod gammel Digterskik, har allieret sig med 
den ene af Ægtefællerne mod den anden; han op- 
træder i sidste Akt gennemgaaende som Aktor over 
for Helmer og som Defensor for Nora Deraf følger 
da uundgaaeligt, at Sagens virkelige Sammenhæng 
bliver i høj Grad fordunklet, idet Helmers Brøde bliver 
lagt for Dagen med al ønskelig Tydelighed, medens 
Noras Skrøbelighed bliver tildækket med megen Kunst. 
Og hvis man da vil have et sandt og klart Billede af 
den foreliggende Situation, saa maa man allerførst 
med et uhildet Blik, upaavirket af Digterens Partisk- 
hed, betragte Noras virkelige Stilling og Forhold, selv- 
følgelig ud fra de af Digteren selv givne Forudsæt- 
ninger. 

For det første lægge vi da Mærke til, at Digteren 
væsentlig lægger Skylden for Noras Skrøbeligheder 
over paa »Samfundet«. Det er Faderens slette Op- 
dragelse og Ægtemandens daarlige Behandling, der er 
Skyld i, at hun ikke er bleven andet, end det hun er. 
Men har nu da »Samfundet« slet ingen Skyld i Helmers 
Skrøbeligheder? Han har ganske vist lært mere end 
Nora; han er bleven en hæderlig Forretningsmand, 
har æsthetiske Interesser og en fin Smag; men har 
»Samfundet« i hans Barndom og Ungdom ogsaa tænkt 
paa at udvikle hans indre, aandelige Væsen og spe- 
cielt paa at lære ham, hvorledes et Ægteskab ret skal 

føres? Ja, derom høre vi intet, og det tør vel fore- 
løbig betvivles Man maa huske paa, at det er det 
selvsamme Samfund, der opdrager Pigebørnene og 
Drengebørnene, og det Samfund, der demoraliserer 
Pigebørnene ved at lære dem, at de som Hustruer 
kunne nøjes med at være Dukker, det demoraliserer 
ganske paa lignende Maade Drengebørnene ved at lære 
dem, at man kan betragte sin Hustru som et Stykke 
Legetøj. En og anden kunde indvende, at selv om en 
Mand har faaet en mindre heldig Opdragelse, saa bør 
han dog, naar han gifter sig, søge at udvikle baade 
sig selv og sin Hustru. Fuldkommen rigtig, det bør 
han unægtelig. Men nu Hustruen? Nora har ikke blot 
været gift i otte Aar, men har faaet tre Børn. Saa- 
dant plejer ikke at gaa af ganske uden Smerte og Be- 
kymring. Hvis hun da ikke er en aldeles uforbederlig 
Pjattegaas (hvad Nora jo dog ikke skal være), saa maa 
der have været visse Lejligheder, som hun kunde have 
benyttet til at blive noget mere end en Dukke, men 
som hun desværre har forsømt. Det svnes da ikke 
ganske billigt og retfærdigt, at medens Helmer person- 
lig maa bære hele Vægten af sin Brøde, faar Nora 
Lov til at kaste Skylden for sine Synder over paa 
Samfundet. Man kan jo, om man vil, betragte dette 
som et Slags Galanteri; men naar man som Digter 
sidder til Doms i en saa alvorlig Sag som Forholdet 
mellem to Ægtefæller, saa er det næppe forsvarligt at 
bøje Retten for at være galant imod Damerne*). 



*) Dette med »Samfundet« er et talende Vidnesbyrd om Rigtig- 
heden af P. Hansens ovennævnte Opfattelse, at Ibsen i den 
sidste Scene har forvandlet Nora til en Abstraktion. Den 
virkelige, »sukkergnaskende« Nora, der lever i uskyldig 
Uvidenhed om moderne Ideer, vilde det selvfølgelig aldrig 

Vi betragte dernæst de Skrøbeligheder hos Nora, 
som Digteren direkte har aabenbaret os. Hun er ikke 
blot slem til at gaa og smaalyve, men hun bedrager 
sin Mand, idet hun bruger en Del af de Penge, som 
han giver hende til Husets Førelse, til at afbetale sin 
hemmelige Gæld, og det falder hende aldrig ind, at 
der skulde være noget urigtigt heri. Heller ikke har 
hun nogen Anelse om, at hun begaar en Forsyndelse 
mod sin Mand og sit Ægteskab ved overhovedet at 
holde sin Ægtefælle ganske uden for denne Sag. Alt 
dette kan man nu forholdsvis let tilgive hende, fordi 
hun er et barnagtigt og ganske uudviklet Menneske, 
hos hvem det umoralske har et ureflekteret og halvt 
ubevidst Præg. Hvad der derimod er værre, er dette, 
at da hun endelig kommer til Bevidsthed om det falske 
i sin Stilling, saa er denne Erkendelse aldeles blottet 
for Selverkendelse. Hun vaagner til Bevidsthed 
om, at man har gjort hende blodig Uret og har krænket 
hendes helligste Rettigheder; men det falder hende 
ikke ind at anklage sig selv for alle sine forsømte 
Pligter. Ganske vist indser hun, at hun har været en 
daarlig Hustru og Moder, men hun forstaar med stor 
Behændighed at lægge hele Skylden for disse Mangler 
over paa sin Ægtefælle eller paa Samfundet, saa at 
hun slet ikke faar noget at anklage sig selv for. Naar 
derfor Henrik Jæger skriver, at »op af hendes Kær- 
ligheds Grav vokser en bitter, men styrkende Urt: 
Selverkendelsen«*), saa beror denne Bemærkning 



være faldet ind at kaste Skylden over paa »Samfundet«. 
Naar hun gør det, er det kun, fordi hun har Henrik Ibsen 
til Sufflør. 
*) »Henrik Ibsen og hans Værker« S. 149. 



4 » 



101 

aabenbart paa en Misforstaaelse. Der er i Noras 
aandelige Opvaagnen ikke Gnist af Selverkendelse ; thi 
til Selverkendelse i moralsk Forstand hører dog nød- 
vendigvis nogen Erkendelse af egen Skyld, og en saa- 
dan finde vi hos Nora intet Spor af. Og her have vi 
netop Grunden til, at hendes Kærlighed, der skal have 
været saa dyb og inderlig, dog finder en saa pludselig 
og uventet Død. Ganske vist maa det være et haardt 
Slag for en Kvinde pludselig at faa Øje paa en saa 
sejg Egoisme som Advokat Helmers; men en virkelig 
ædel Kvindes Kærlighed dør ikke saa let; og naar da 
Noras Kærlighed ikke kan overleve dette Stød, saa 
har det netop sin naturlige Grund i hendes mageløse 
Selvretfærdighed. Det er jo nemlig en vel be- 
kendt psykologisk Erfaring, at de Mennesker, der have 
lettest ved at lægge al Skyld fra sig selv over paa 
andre, de have netop sværest ved at holde paa Kær- 
ligheden. 

Endelig er der ved Noras Optræden endnu en 
mislig Omstændighed, hvis Betydning Ibsen selv ganske 
har overset, og som han kun ufrivillig, sig selv uaf- 
vidende kommer til at røbe. Hvad er det nemlig, som 
ifølge Digteren giver Nora ubetinget Ret over for 
Helmer? Det er hendes store, opofrende Kærlig- 
hed, lige over for hvilken Helmers Kærlighed viser 
sig som den pure Egoisme. Men hvorledes har da 
denne Kærlighed lagt sig for Dagen? Jo, hun har i 
sin Tid, for at redde sin Mands Helbred, skrevet et 
falsk Navn under en Obligation. Men hun troede jo 
fuldt og fast, at dette var en uskyldig og lovlig Hand- 
ling; og det at redde Mandens Helbred ved en for- 
mentlig ganske uskyldig Handling, det tør man vel an- 
tage, at enhver nogenlunde skikkelig Kone vilde have 

gjort, saa deri kan man dog næppe finde nogen sær- 
lig Opofrelse. Dernæst har hun i de forløbne otte 
Aar af og til gaaet og ventet paa, at »det vidunder- 
lige« engang vilde vise sig. Dette er i og for sig et 
smukt Træk, idet det er et Vidnesbyrd om, at hun 
ikke (saaledes som Helmer) følte sig fuldt tilfreds med 
Sagernes Stilling, eller med andre Ord, at der endnu 
var nogen Idealitet i hendes Sjæl; men noget bestemt 
Vidnesbyrd om sand og dyb Kærlighed kan man for- 
nuftigvis ikke finde i denne Venten paa »det vidunder- 
lige«. Det egentlig store Vidnesbyrd om hendes Kær- 
ligheds Ægthed kommer da ogsaa ifølge Digteren først 
ved den sidste Katastrofe, da hun ser, at det er galt 
fat med den falske Underskrift, og at det ikke længer 
lader sig skjule. Hun faar da ikke blot Haab om, at 
nu endelig maa »det vidunderlige« vise sig, men hun 
arrangerer forud i sin lille Hjærne, hvorledes det nøj- 
agtig skal komme, nemlig saaledes, at Helmer bered- 
villig og opofrende skal paatage sig Skylden for hendes 
Forseelse, men naar han har gjort det, vil atter hun 
rense ham fra al Mistanke ved at tage Livet af sig 
selv. Mod dette romantiske Arrangement kunde sikkert 
gøres flere berettigede Indvendinger; men jeg skal her 
kun paapege det, som øjensynligt er det svageste 
Punkt. Hvorledes man nemlig end tænker sig, at det 
vidunderlige kan komme, saa vil dog vistnok ethvert 
sundt tænkende Menneske indse, at det vidunderliges 
Komme, i eller uden for Ægteskabet, lader sig ikke 
uden videre forud arrangere; selv en virkelig opofrende 
og forstaaende Ægtemand kunde muligvis komme i 
Forlegenhed, dersom hans Hustru forud vilde be- 
stemme, hvorledes han i en for ham uventet kritisk 
Situation skulde vise sin Vidunderlighed. Hvad be- 

tyder altsaa .dette Arrangement fra Noras Side? Det 
er ganske simpelt et Udslag af hendes barn- 
agtige, romantisk- forskru ede Tankegang. 
At hun nu overhovedet kan tænke saaledes, er slet 
ikke saa mærkeligt og er forholdsvis let tilgiveligt ; thi 
da hun havde faaet en daarlig Opdragelse af sin Fader, 
og da hendes Mand ikke havde forsøgt at udvikle 
hende, og da hun heller ikke havde forsøgt at udvikle 
sig selv, saa er det jo saa at sige en Selvfølge, at og- 
saa hendes Opfattelse af Kærligheden og Offervillig- 
heden maatte være barnagtig og forskruet. Men det 
mærkelige er, at denne usunde, forskruede 
Tankegang hos Nora, den udgives af Digte- 
ren for et Vidnesbyrd om den ægte, dybe, op- 
ofrende Kærlighed, — og det endnu mærkeligere 
er, at mange ansete Æsthetikere lade sig dupere og 
tage dette for gode Varer. 

Først naar man saaledes har bortdraget det Slør, 
hvormed Ibsen har søgt at tildække Noras Skrøbelig- 
heder, først da vil man paa en forstandig og uhildet 
Maade kunne besvare det foreliggende Spørgsmaal: 
Om Nora, idet hun forlader sit Hjem, handler 
efter en højere Sædeligheds Bud. — Dette 
skæbnesvangre Skridt skal, siges der, først og fremmest 
være nødvendigt for hendes egen Skyld; hun maa 
»begynde Livet fra Begyndelsen« for at redde det 
ædleste af sin Personlighed. Det er nu rigtigt nok, 
at en Kvinde som ethvert Menneske fremfor alt maa 
se at redde sin Personlighed, at »redde sin Sjæl« ; 
men det »at begynde Livet fra Begyndelsen« lader sig 
som bekendt ikke gøre i rent udvortes, bogstavelig 
Forstand; en Kvinde, der som Nora har været gift i 
otte Aar, kan ikke ganske ligefrem lade sig opdrage 

som et Barn ; den Opdragelse, der virkelig skal hjælpe 
hende, maa væsentligt set være Selvopdragelse. 
Men er det nu nødvendigt og altsaa forsvarligt, at hun 
for denne Selvopdragelses Skyld bryder sit Ægteskab? 
Dette Spørgsmaal er i det foreliggende Tilfælde meget 
let at besvare. Enhver alvorlig Opfattelse af Ægte- 
skabet vil nemlig indrømme, at en Kvinde i ethvert 
Tilfalde ikke for sin Selvopdragelses Skyld tør bryde 
sit Ægteskab, førend hun gennem længere Tids- 
rum paa den alvorligste Maade har forsøgt, 
om ikke denne Selvopdragelse var mulig 
inden for Ægteskabet. Hvis man ikke vil ind- 
rømme dette, da har man opgivet enhver som helst 
moralsk Betragtning af Ægteskabet. Men hvilke For- 
søg havde nu Nora gjort i denne Retning? Ingen — 
absolut ingen. Hun opgiver altsaa Ævret med 
Hensyn til sit Ægteskab uden at gøre noget 
somhelst Forsøg paa at tage den Kamp op, 
som hun hidtil, ikke blot ved Samfundets, men 
ogsaa ved egen Skyld har forsømt. At dette er 
umoralsk og ikke kan føre til virkelig Selvopdragelse, 
vil ethvert uhildet Menneske ved nærmere Eftertanke 
indrømme. Og naar alligevel mange i denne Noras 
Optrøden have set et Udslag af »en højere Sædelig- 
hed«, saa er det et mærkeligt Eksempel paa Ibsens 
Evne til at frembringe Tankeforvirring endog hos ellers 
fornuftige Mennesker. — Dernæst hedder det, at Ægte- 
skabet maa opløses for Helmers Skyld, for at han 
kan blive til en virkelig Mand derved, »at Dukken 
tages fra ham«. Mange Kritikere have beundret 
den slaaende Logik i dette Noras Svar, og dog er 
denne Logik i Virkeligheden hul og falsk. Det er 
ganske rigtigt, at hvis Helmer skal blive en anden, da 



105 

maa Dukken tages fra ham; men dette sker paa en 
meget udvortes og lidet grundig Maade derved, at hans 
Hustru løber fra ham. Saadan som han nu engang 
er, er der nemlig en Del Chancer for, at han, naar 
Separationstiden er forbi, gifter sig igen med Dukken 
Nr. 2; og da vil ikke blot det sidste blive værre for 
ham end det første, men da vil ogsaa Nora have sin 
væsentlige Del af Skylden for det sørgelige Resultat. 
Men der var jo en anden, bedre og naturligere Maade, 
hvorpaa Dukken kuude tages fra ham, nemlig derved, 
at Nora blev i sit Hjem og hørte op med at 
være Dukke. Paa den Maade vilde aabenbart 
Dukken grundigt og uigenkaldeligt være ham berøvet. 
Om det vilde lykkes hende at faa noget godt ud af 
ham, kan ikke paa Forhaand afgøres; men at Chan- 
cerne paa denne Maade vilde være størst, er uimod- 
sigeligt. Naar det da slet ikke falder Nora ind, at hun 
paa denne naturlige og nærliggende Maade kunde »tage 
Dukken fra« sin Mand, saa er det ganske simpelt et 
Vidnesbyrd om hendes Mangel paa moralsk Begreb. 
Man kan ogsaa paa dette Punkt beundre hende som 
Sofist, thi tilsyneladende er hendes Svar aldeles 
slaaende og har jo ogsaa duperet mange; men som 
Moralist staar hun her som ellers meget lavt, og at 
paapege nogen Forbindelse med en »højere Sædelig- 
hed«, vil sikkert vise sig umuligt. 

' Naar altsaa Nora mener det fornødent at forlade 
sit Hjem, saa er det ikke i Kraft af en højere Sæde- 
lighed, men det er, fordi hun endnu ikke er naaet til 
det, som er Begyndelsen til al højere Sædelighed, nem- 
lig Selverkendelse. Idet hun lægger hele Skylden over 
paa de Forhold, hvorunder hun har levet, saa er det 
i sin Orden, at hun ogsaa, for at blive et Menneske, 

maa kræve helt nye ydre Forhold. Saa snart som 
hun derimod i Overensstemmelse med Sandheden 
havde kunnet indse, at Skylden for Sagernes slette 
Stilling for en meget væsentlig Del laa hos hende 
selv, saa vilde hun ogsaa have indset, at det, som 
hun først og fremmest trængte til, var ikke en For- 
andring i de ydre Forhold, men en Forandring i hende 
selv, i hendes hele Tankemaade og Opførsel. Og efter- 
haanden som hun indsaa dette, vilde hun begynde 
ganske jævnt paa det, som var hendes vigtigste Hverv, 
nemlig at blive en virkelig Moder og Opdragerinde 
for sine Børn i Stedet for som hidtil at betragte 
dem som Dukker og Legetøj. Hun vilde da til sin 
Forundring erfare, at idet hun opdrog sine Børn, 
opdrog hun tillige sig selv, og idet hun forsøgte 
at hjælpe Børnene til at blive Mennesker, blev 
hun selv et Menneske. Og naar det gik op for 
Helmer, at hans Barnekone var begyndt at blive til 
en Kvinde, saa er det ikke aldeles umuligt, at han 
til sidst vilde erkende, at en forstandig Hustru dog 
er mere værd end en Dukke. Og det kunde da ske, 
at Nora en Dag vilde forstaa, at »det vidunderlige,« 
som hun engang paa barnagtig-forskruet Maade havde 
villet fremtvinge, det var nu kommet som af sig selv, 
gennem trofast og alvorligt Arbejde. Om det nu i 
Virkeligheden vilde gaa saa lykkeligt, kan naturligvis 
ingen vide, da det beror paa Noras og Helmers 
individuelle Udvikling. Men dersom Nora var bleven 
i sit Hjem og havde taget Lære af, hvad hun havde 
gennemlevet under den store Katastrofe, saa var der 
i det mindste en Mulighed for en saadan lykkelig 
Udgang. Men denne Mulighed afskærer hun nu selv 
ved at opgive Ævret og løbe fra det hele. Naar Ibsen 

alligevel paa den sidste Side antyder noget »vidunder- 
ligt,« som Fremtiden muligvis kunde bringe, da er 
dette kun et Fantom, ganske i Lighed med »det tredje 
Rige,« — noget fantastisk uvirkeligt, hvormed Digteren 
ikke selv har forbundet nogen levende Forestilling, 
og hvormed overhovedet ingen levende Forestilling 

lader sig forbinde. 

Naar en Kvinde faktisk er Hustru og Moder, og 
det da gaar op for hende, at hun ikke er bleven et 
Menneske, da vil hun, saafremt hun ellers er en sand 
og sund Natur, snart indse, at der kun er een Vej, 
ad hvilken hun maa se at indhente det forsømte, 
nemlig ved at blive Hustru og Moder i Sandhed; 
og først naar alle Muligheder i denne Retning ere 
udtømte, først da kan der være Tale om nogen sædelig 
Berettigelse til at søge andre Udveje. Denne simple 
Sandhed har Ibsen ganske overset og røber derved, 
at han i Virkeligheden er ganske i Vilderede med, 
hvorledes en Kvinde i Noras vanskelige Situation 
kan vinde sig selv og blive til et virkeligt Menneske. 
Hvor sandt det da end er, at et Ægteskab som Noras 
og Helmers ikke duer, saa er det dog klart, at den 
moralske Indignation, der bærer »Et Dukkehjem,« er 
uægte, fordi Digteren selv ikke har noget moralsk 
Standpunkt, der kunde give hans Dom sin Berettigelse. 
En anden Sag er det, at han unægtelig i høj Grad 
har forstaaet at skjule Stykkets Svagheder ved sin 
ualmindelige Behændighed som dramatisk Kunstner. 



Gengangere. 

1 et Brev til Schandorph fra Januar 1882 har 
Ibsen udtalt, hvorledes han mener, »Gengangere« rettelig 

bor betragtes:*) »Man søger at gøre mig ansvarlig 
for de meninger, som enkelte af dramaets personer 
udtaler. Og dog findes der i hele bogen ikke en 
eneste mening, ikke en eneste ytring, som står der 
for forfatterens regning. Det vogtede jeg mig vel 
for — — — . Min hensigt var at fremkalde hos 
læseren det indtryk, at han under læsningen oplevede 
et stykke virkelighed. Men intet vilde i højere grad 
modarbejde denne hensigt end at indlægge forfatter- 
meningen i dialogen. Og tror man da ikke hjemme, 
at jeg besidder så megen dramaturgisk kritik, at jeg 
skulde indse dette? Jo jeg har indset det, og jeg har 
handlet derefter. I intet af mine skuespil er for- 
fatteren så udenforstående, så absolut fraværende, 
som i dette sidste.« Man kan nu gerne sige, at Ibsen 
til en vis Grad har naaet det Maal, han har sat sig, 
idet »Gengangere« paa mange enkelte Punkter gør et 
stærkt Virkelighedsindtryk. Saa snart som man 
imidlertid nærmere overvejer Stykkets Indhold som 
Totalitet, saa faar man en Mistanke om, at dette 
»Stykke Virkelighed« dog ikke er nær saa virkeligt, 
som det giver sig Udseende af. Det viser sig, — at 
Ibsen her (ligesom i sidste Akt af »Et Dukkehjem«) 
har brugt sin Kunst til at give noget uvirkeligt 
et skuffende Skin af Virkelighed. Dette kunde 
man jo fristes til at kalde Kunst i anden Potens; i 
ethvert Tilfælde hører der Talent til at udføre det, 
og det lader sig ikke gøre af enhver Stymper. Men 
mere korrekt vil det dog vist være at kalde det en 
Misbrug af Kunsten. At det nu forholder sig med 



*) ]Sorsk Forf atter lexikon, Artikelen om Ibsen. 

»Gengangere« som her antydet, skal jeg søge nærmere 
at paavise. 

Et Hovedpunkt i Bogen er den skæbnesvangre 
Sygdom, som Osvald Alving skal have taget i Arv 
efter sin udsvævende Fader. Herom udtaler Henrik 
Jæger sig saaledes:*) »Men een Genganger gives der 
ingen Frigørelse fra; det er den forfærdelige Sygdom, 
som hendes Søn har faaet i Arv fra sin aandelig 
som legemlig nedbrudte Fader. Denne Gengangers 
gradvise Nærmelse og endelige Fremtræden danner 
Toppunktet og Afslutningen paa det uhyggelige Familie- 
drama, der ryster Læseren til det allerinderste ved 
sin skrækkelige Tragik.« Det er nu sandt nok, at 
der er noget rystende ved Osvalds sørgelige Skæbne, 
dersom man blot er vis paa at det hænger rigtig 
sammen; men netop dette er uheldigvis Tvivl under- 
kastet. Saaledes skriver Professor Seved Ribbing 
om dette Punkt:**) »En saadan Sygdomsform som 
Osvald Alvings kommer aldrig af arvelige Aarsager, 
og da den nu engang findes, have vi ingen anden 
Forklaring end med den franske Læge at antage, at 
Osvald ikke har kunnet taale det saakaldte herlige 
Frihedsliv. Den specifikke Sygdom, som der her 
sigtes til, angriber sit uskyldige Offer i den første 
Barndomstid, og enten dræber Giften hastig, eller 
den svækkes under en god Pleje og viser senere hen 
ringe eller ingen Spor af sin Tilværelse.« Endvidere 
gør Seved Ribbing meget træffende opmærksom paa, 
at Osvalds Fader, som forsætter med sine vilde Ud- 
svævelser, efter Osvalds Fødsel bliver Fader til et i 



*) »Henrik Ibsen og hans Værker,« S. 157. 
*•) »Ny svensk Tidsskrift,« S. 114—15. 

fysisk Henseende saa kernesundt Væsen som Regine, 
og deraf maatte man da drage den Slutning, at Faderen 
trods alt er sund, men at Forskellen mellem Børnene 
beror paa Moderen, og at saaledes Osvalds Sygdom 
bliver en Arv fra Fru Alving. Og endelig hedder det 
videre: »Hvorledes man end betragter dette Digt, 
træder dets naturlige Umulighed for Dagen; og hvor 
udmærkede Sandheder det end abstrakt indskærper, 
hører det dog mere til Fantasiens Rige end til Virkelig- 
hedens Verden, hvorfor ogsaa dets Lærdomme miste 
noget af den Kraft, som de vilde have haft, hvis det 
havde staaet paa Erfaringens Grund.« — At en saa- 
dan Indvending kan fremføres fra sagkyndig Side er 
aabenbart meget uheldigt for et Skuespil, som særligt 
gør Krav paa at fremstille »et Stykke Virkelighed.« 
Dersom f. Eks. en ung Mand ligesom Henrik Jæger 
er bleven »rystet til det allerinderste« ved Osvalds 
sørgelige Lod, og dersom han maaske for sine mulige 
Efterkommeres Skyld har besluttet sig til at føre et 
moralsk Levnet, saa er det dog uheldigt, at en læge- 
kyndig Ven skal kunne berolige ham ved at oplyse, 
at det paa dette Punkt ikke gaar saa strængt til, som 
Præsten Ibsen prædiker; en saadan Rystelse med 
efterfølgende Beroligelse kunde let gøre mere Skade 
end Gavn. Om der fra kompetent Side kan gøres 
nogen Indvending mod Seved Ribbings Paastand, ved 
jeg ikke; jeg har hidtil ingen set; men i ethvert Til- 
falde synes det uheldigt for et Drama, at Ægtheden 
eller Uægtheden af dets »skrækkelige Tragik« skal 
bero paa Afgørelsen af et rent lægevidenskabeligt 
Spørgsmaal. Man kommer her til at mindes den 
gamle Sandhed, at det ikke er noget heldigt Tegn, 
naar Poesien tyr til Specialiteter. »Poesien er det 

almengyldige. Til det specielle tyr man, naar i en 
Litteratur det almenmenneskelige er opbrugt, i Raffine- 
ments- og Forfaldsperioder, naar Kunsten begynder 
at synke.« *) 

Men hvad er nu den egentlige Mening med »Gen- 
gangere?« Thi Digterens Hensigt kan dog vel ikke 
have været at fremstille et rent tilfældigt Stykke 
Virkelighed, hvorved han kunde give en Prove paa 
sit Talent. Naar han valgte netop dette Stykke 
Virkelighed, saa maa det dog vel være, fordi der var 
en eller anden Tanke, han derigennem mente at 
kunne indskærpe sin Samtid; og hvad er nu dette 
for en Tanke, eller hvad er med andre Ord Stykkets 
ideelle Indhold? Svaret herpaa kan man finde ret 
tydeligt udtalt af G. Brandes, som om Hovedpersonen, 
Fru Alving, skriver følgende.**) »Ved at blive hos sin 
Mand, ved at hengive sig til ham, har hun ikke blot 
bragt sin personlige Velfærd og Lykke som Offer, 
men er bleven Moder til et fra Fødselen af ødelagt 
Væsen, til en Søn, hvem Dødstræthed, Fortvivlelse, 
Afsind, Idioti rammer ved Indtrædelsen i Mandsalderen 
— og dog! Dog finder den Del af Samfundet, som 
Hr. Pastor Manders repræsenterer, at hendes Ofring 
af sig selv og Sønnen var Pligt, at et Opstandsforsøg 
mod dette græsselige var Forbrydelse. Dette er Stykkets 
Pathos, og denne Pathos torfærdede det store Filiste- 
rium end mere end »Dukkehjemmet.«« — Dette er 



*) G. Brandes: »Kritikker og Portrætter,« S. 183. Denne Sand- 
hed, som Brandes i sin Tid indskærpede i Anledning af 
»Kong Renés Datter,« synes han ganske at have overset, 
da han senere hen i »Morgenbladet« (1881 No. ^02) skrev 
en begejstret Anmeldelse af »Gengangere.« 
**) »Det moderne Gennembruds Mænd,« S. 135. 

for saa vidt rigtigt, som Stykkets Pathos, det, der 
giver det sit ideelle Præg, er netop den moralske 
Indignation over for det Samfund, som ifølge Digteren 
skal være Skyld i Fru Alvings Ulykke. Men er nu 
denne Pathos ægte? Er denne moralske Indignation 
sand og naturlig, eller er den maaske fremkommen 
ved Kunst gennem en Forvanskning af de virkelige 
Forhold? Med andre Ord: Har de virkelige For- 
hold paa en sund og naturlig Maade frem- 
bragt Digterens Indignation og derigennem 
hansDigt, eller omvendt: harDigteren tildannet 
Forholdene saaledes, at han kunde faa an- 
bragt den Indignation, uden hvilken han nu 
engang ikke kan digte? Det er dette, vi nu skulle 
undersøge. 

Naar man da undersøger Aarsagerne til Fru 
Alvings Ulykke, saa er det vistnok naturligt ikke blot 
at spørge om, hvorfor hun ikke kom ud af sit 
ulykkelige Ægteskab, men først og fremmest at spørge 
om, hvorledes hun overhovedet kom ind i det. Dette 
Punkt gaar Ibsen temmelig løseligt hen over og lader 
os kun i Korthed vide, at det er hendes Moder og to 
Tanter, som »gjorde regnestykket op« for hende og 
søgte at vise hende, at da Løjtnant Alving var en 
formuende Mand, vilde det være den rene Daarskab 
at vrage et saadant Tilbud. Jeg vil nu ingenlunde 
formindske de tre gamle Damers Brøde; men det bør 
dog ikke overses, at den mest skyldige paa dette 
Punkt aabenbart var den unge Pige selv. Hun vidste, 
at Alving førte et daarligt Levned og var, hvad hun 
senere kalder »en falden Mand;« og hvad der er 
værre, hun vidste, at hun ikke elskede ham. Naar 
man derfor spørger om det egentlig skæbnesvangre 

Øjeblik i Fru Alvings Liv, det, der lagde Grunden til 
hele hendes sørgelige Skæbne, saa maa man uden 
Tvivl pege paa det Øjeblik, da hun begyndte at lytte 
til de gamles kloge Raad og besluttede sig til at sælge 
sin Sjæl for Penge. At hun selv lægger Skylden over 
paa Moderen og Tanterne, er ikke saa underligt, da 
det jo er en ret almindelig Tilbøjelighed hos os at 
ville lægge Skylden for vore Ulykker over paa andre. 
Derimod bør sikkert Digteren lastes, fordi han har 
søgt at tilsløre Betydningen af dette Hovedpunkt, idet 
han gennem hele Digtet ikke gør noget somhelst For- 
søg paa at paavise Sammenhængen mellem FruAlvings 
egen Skyld og hendes Ulykke. Dette tyder 
ganske vist ikke paa nogen videre dyb moralsk Op- 
fattelse. 

Men Hovedaarsagen til den hele Tragedie ligger 
ifølge Ibsens Digt paa et ganske andet Sted, nemlig i 
den Omstændighed, at Fru Alving ikke faar Lov til 
at bryde ud af det sørgelige Ægteskab. Da hun har 
lært sin Mands ryggesløse Levnet at kende paa nær- 
mere Hold, bliver det hende uudholdeligt, hun flygter 
fra ham og henvender sig til Husvennen, Pastor 
Manders. Denne belærer hende imidlertid om, at »en 
hustru ikke er sat til at være sin husbonds dommer,« 
og at det var hendes »skyldighed med ydmygt sind 
at bære det kors, som en højere vilje havde eragtet 
tjenligt« for hende; kortsagt, han nøder hende gennem 
et religiøst og moralsk Tryk til at vende tilbage til 
Manden og fortsætte Samlivet med ham. Derved sker 
det, at Sønnen Osvald kommer til Verden, og hun 
kommer ind i hele den grænseløse Elendighed, som 
Digtet fremstiller for os. Det er altsaa, hvad Henrik 
Jæger kalder »den nedarvede Opfatnings Sejr,« der 

A. Schack: Ibsens Digtning. 8 

er Skyld i hele Ulykken; havde denne »Genganger« 
ikke sejret, saa vilde der overhovedet ikke have været 
nogen Søn, som kunde tage Arv efter Alving. Denne 
nedarvede Opfatning, der repræsenteres af Pastor 
Manders, er det onde Træ, som bærer de onde Frugter. *) 
— Men hvori bestaar da denne »nedarvede Opfatning,« 
denne Genganger, som gør saa mange Ulykker, og 
som Digteren her søger at knuse ved sin moralske 
Harmes Magt? Er det den Anskuelse, at Ægteskabet 
efter sit Væsen er en livsvarig Forbindelse, efter 
sit Væsen er uopløseligt undtagen ved Døden? 
Dette er unægtelig en nedarvet Opfattelse af vidt 
rækkende Betydning. Forkaster man den, vil det 
næppe være muligt at hævde nogen somhelst sædelig 
Opfattelse af Ægteskabet. Men det er sikkert ikke 
den, Ibsen her vil til Livs; og naar han undertiden 
er bleven beskyldt for at ville angribe Ægteskabet i 
Almindelighed som livsvarig Forbindelse, saa har man 
uden Tvivl gjort ham Uret. Hvad Ibsen gennem sit 
Drama vil angribe, maa da være den Opfattelse, 
at det ægteskabelige Forhold bør opretholdes, 
selv om Manden lever i Usædelighed, — og 
den Del af Samfundet, som repræsenteres af Pastor 
Manders, er da alle de Mennesker, der gennem 
Religion og Moral ville tvinge en stakkels 
Kvinde som Fru Alving til at blive hos sin 
ryggesløse Mand, og som anse hendes Forsøg 
paa at frigøre sig for en Forbrydelse. — Men 
hvor skulle vi nu søge denne ulykkebringende »ned- 
arvede Opfatning?« Ifølge Digtet maa man jo tro, 



*) Smig. Henrik Jæger: »Henrik Ibsen og hans Værker,« 
S. 157—158. 

at den nærmest bør søges hos Præsterne og de af 
dem paavirkede mer eller mindre religiøse Mennesker. 
Men dette viser sig dog snart at være en Fejltagelse. 
Hvor forskellige nemlig end Meningerne kunne være 
hos Kristne om hvad der bør anses for gyldig Grund 
til Skilsmisse, saa ere de dog alle enige om eet Hoved- 
punkt, nemlig, at naar een af Ægtefællerne lever i 
Usædelighed, saa har den anden Part i Kraft af Frelse- 
rens egne Ord en fuldgyldig Skilsmissegrund ; og naar 
Pastor Manders synes at være ganske uvidende her- 
om, saa staar han ikke som en Type paa en eller 
anden Klasse Mennesker, men maa nærmest betegnes 
som en Abnormitet, hvis Genbillede vanskelig vil 
kunne træffes i det virkelige Liv. Hvor skulle vi da 
søge den Del af Samfundet, som repræsenteres af 
Pastor Manders, og som anser det for en Forbrydelse, 
at en Kvinde vil skilles fra en usædelig Mand? Den 
kan, naar man vil være Sandheden tro, kun søges og 
findes paa et eneste Sted, nemlig i Henrik Ibsens 
Fantasi. En og anden kunde her maaske spørge, 
om der dog ikke gives Kvinder, der med altfor stor 
Taalmodighed, til Skade for sig selv og Børnene, 
finde sig i at fortsætte Samlivet med en usædelig 
Mand. Dette er højst rimeligt; om Kvindernes Taal- 
modighed i dette Stykke kan der vistnok tales baade 
for og imod; den har sikkert sit Udspring fra slette 
som fra gode Bevæggrunde. Men herom er der jo 
slet ikke Tale i »Gengangere.« Een Ting er det 
nemlig, at en Kvinde frivillig, med Rette eller Urette, 
vælger at fortsætte Samlivet med en usædelig Mand; 
og en ganske anden Ting er det, at »Samfundet« 
gennem Præsterne og Religionen søger atnøde 
og tvinge en stakkels Kvinde til atblivehosen 

8* 



116 

usædelig Mand, som hun netop vil bort fra. 
Det sidste Forhold er det jo, Ibsen her udøser sin 
moralske Harme over; men denne Harme kunde være 
sparet; thi dette Forhold eksisterer i Virkeligheden 
ikke. Det er en slet og Ret Fiktion af Digteren selv. 
Men hvorledes er det da lykkedes Ibsen at give 
dette »Stykke Uvirkelighed« et saa skuffende Skin 
af Virkelighed, at en stor Mængde ellers fornuftige 
Mennesker i al Troskyldighed have taget det for gode 
Varer? Dette har han opnaaet ved at indblande et 
Moment, hvorved han bortleder Læseres Opmærksom- 
hed fra Sagens egentlige Kerne. Han lader nemlig 
Fru Alving være forelsket i Pastor Manders, ligesom 
denne ogsaa synes at have noget til overs for hende. 
Hun kommer ikke slet og ret for at søge Hjælp hos 
ham i sin Nød, men hun kommer med det Udbrud: 
»Her er jeg, tag mig!« Derved er aabenbart den 
stakkels Præst bragt i en prekær Stilling; thi vel er 
det moralsk berettiget, at Fru Alving vil bort fra 
Samlivet med sin ryggesløse Mand, men det er vel 
næppe moralsk berettiget, at en Kvinde i en saadan 
ulykkelig Stilling sporenstregs vil have Præsten til at 
løbe bort med sig; og dersom Præsterne viste Til- 
bøjelighed til at give efter for saadanne Krav, saa 
vilde Henrik Ibsen selv næppe tage lempeligt paa 
dem. I denne vanskelige Situation taber nu Pastor 
Manders Hovedet og er ikke i Stand til at skelne 
mellem de to Ting, som her skulde holdes skarpt ud 
fra hinanden, nemlig paa den ene Side, at Fru Alving 
havde god Grund til til at ville skilles fra sin Mand, 
og paa den anden Side, at han selv (Manders) dog 
ikke kan være forpligtet til at løbe bort med hende. Det 
synes mig nu ret undskyldeligt, at Manders taber 

Hovedet, da hau ikke har meget at tabe af; men 
mindre undskyldeligt er det, at Ibsen, som jo ikke 
mangler Hoved, har sammenblandet disse to Ting og 
saaledes forvirret Situationen og forvirret Læsernes 
Tankegang. — Hvis Samfundet virkelig var skyldig i 
den Brøde, som Ibsen her vil paadutte det, nemlig 
den, gennem et religiøst Tryk at ville nøde ulykkelige 
Hustruer til at fortsætte Samlivet med usædelige Mænd, 
— saa er det klart, at han vilde have ramt langt 
haardere og mere virkningsfuldt, dersom han havde 
holdt Sagen i sin Renhed uden at indblande uved- 
kommende Momenter. Han kunde da have ladet Fru 
Alving henvende sig til en fornuftig Præst, som hun 
aldeles ikke var forelsket i, og ladet denne Præst 
belære hende om, at Usædelighed og Horeri fra Mandens 
Side aldeles ikke var nogen gyldig Skilsmissegrund, 
men var noget, hun maatte lære at finde sig i, naar 
Gud nu engang havde »eragtet det tjenligt« at give 
hende en saadan Mand. Men Sagen er jo, at saa 
snart som Forholdet var blevet saaledes fremstillet, 
saa vilde enhver straks have kunnet se, at det var 
en ren Fantasi, der intet havde med Virkeligheden 
at gøre. For derfor at faa anbragt den moralske 
Indignation, han har Brug for, har Digteren været 
nødt til at opfinde et abnormt Tilfælde, hvor- 
igennem Samfundet faar Udseende af at gøre sig 
skyldig i en Brøde, som det i Virkeligheden er ganske 
uskyldigt i. Men en Pathos, der virker paa dette 
Grundlag, kan næppe siges at være af ægte Beskaffen- 
hed. — — — 

Kort efter, at »Gengangere« var udkommet skrev 
P. Hansen (i »Nær og Fjern XXIII. S. 194) følgende 
træffende Ord: 

»En Digter lader til Orde komme 
Gode som onde, frække som fromme; 
Men den Mening, han selv om begge har, 
Af hele Værket maa blive klar.* 

»Mod denne Lov er Ibsens Digtning hyppigt en 
levende Protest og opnaar som Følge deraf ofte at 
vække en stormende Diskussion pro et contra, medens 
han selv sidder i fjern Højhed og lader Stormen rase. 
Men efterhaanden som det behandlede Problems øje- 
blikkelige Dristighed taber Overraskelsens Interesse, 
vil denne Mangel paa positivt Stade blive mere og 
mere fremtrædende i hans Digtning; thi vel er den 
ovenfor paaberaabte Lov meget gammeldags, men det 
er f. Eks. den lille Tabel ogsaa, og dog er 2 og 2 
endnu den Dag i Dag 4.« 

Som man ser anker P. Hansen her over, at 
Digteren i »Gengangere* er »absolut fraværende«, 
hvilket Ibsen jo selv i det ovenanførte Brev til Schan- 
dorph har indrømmet Rigtigheden af. Jeg skal nu 
ikke undersøge, om der muligvis gives Digtarter, hvor 
det kan være Digteren tilladt at være aldeles fraværende ; 
men i et Drama, hvis Pathos er moralsk Indignation, 
kan det i ethvert Tilfælde ikke lade sig gøre, uden at 
det hele maa blive forfejlet. Thi at Digteren her er 
»absolut fraværende«, det betyder, at hans Værk ikke 
er gennemtrængt af nogen moralsk Grundanskuelse, 
ud fra hvilken det hele belyses og bedømmes ; og dette 
betyder atter, at hans moralske Indignation er uægte. 
Naar derfor Henrik Jæger udtaler*), at »Gengangere« 
er »det fuldstændigste og mest gennemførte Udtryk for 
Ibsens Grundanskuelse,« saa vilde han vistnok være 
kommen i en betydelig Forlegenhed, hvis det var 



*) »Henrik Ibsen og hans Værker,« S. 161. 

blevet ham paalagt nærmere at præcisere, hvori vel 
egentlig denne gennemførte Grundanskuelse bestaar. 

En Folkefjende. 

Det er oftere bemærket, at medens det humo- 
ristiske kun optræder sporadisk i Ibsens tidligere 
Digtning, indtager det i »En Folkefjende« en frem- 
trædende Plads. Dette er fuldkommen rigtigt. Det, 
der giver dette Skuespil sit æsthetiske Værd, er netop 
det kostelige Humor, som møder os atter og atter 
gennem alle Stykkets fem Akter; og man faar gennem 
dette Skuespil et Indtryk af, at Ibsen kunde have 
bragt det vidt som humoristisk Lystspildigter, hvis 
ikke andre Sider i hans Natur traadte hindrende i 
Vejen. Men ulykkeligvis er der saadanne Hindringer. 
Det lader sig ikke gøre at nyde denne Digtning slet 
og ret som et Lystspil. Her som ellers nødes man 
til at spørge, hvad Digteren egentlig har ment, hvad 
han har villet. I al Almindelighed kan det da svares, 
at det er et Angreb paa Løgnen, der gennemtrænger 
vort hele Samfundsliv, og et Angreb, der her er mere 
omfattende end hidtil. I »De unges Forbund« gik han 
løs paa den forlorne Folkelighed; — i »Samfundets 
Støtter« gjorde han det af med den konservative Part, 
- i »Et Dukkehjem« og »Gengangere« søgte han at 
vise, hvorledes det staar til med Ægteskaberne — og 
endelig i »En Folkefjende« tager han hele Samfundet 
saa at sige i een Mundfuld og søger at vise, at det 
helt igennem »hviler paa løgnens pestsvangre grund.« 

For nu at faa Rede paa Betydningen og Værdien 
af dette Drama maa man vistnok først og fremmest 
lægge Mærke til, at Hovedpersonen, Doktor Stockmann, 
om hvem Interessen fra først til sidst samler sig, er 
aldeles fortegnet. Da han i fjerde Akt optræder paa 

det store Borgermøde, er han bleven en ganske anden 
Person end hidtil, vel ikke i det udvortes, men i hele 
sit indre Væsen ; han har gennemgaaet en fuldstændig 
Forvandling, og vel at mærke en saadan, som ingen- 
lunde lader sig forklare af de Skuffelser, han i de 
sidste Døgn har gennemgaaet. Jeg skal nærmere 
paavise dette. 

Doktor Stockmann er i de første Akter skildret 
som en sjælden oprigtig, ærlig, uegennyttig, livfuld, 
opbrusende og hensynsløs Mand, hvis mest fremtrædende 
Egenskab dog er en naiv Troskyldighed, der grænser 
stærkt til det utrolige, og i Overensstemmelse hermed 
er han da ogsaa en lille Smule dummere end Folk 
er flest. Denne naive Dumhed faar et komisk Udtryk, 
hvor han for ramme Alvor beder Hovstad og Aslak- 
sen om endelig at forpurre enhver Demonstration, 
Festmiddag eller Fanetog eller deslige, som man 
skulde ville sætte i Scene til Ære for ham, fordi han 
har gjort en for hele Byen meget ubehagelig Opdagelse; 
— eller hvor han, ligeledes i fuldt Alvor, forsikrer 
sin Hustru om, at han ikke vil tage imod noget som- 
helst Gagetillæg, om Badebestyrelsen skulde falde paa 
at bevilge ham et saadant. Ved Folkemødet i fjerde 
Akt hører man imidlertid til sin Forbavselse, at 
Stockmann, aabenbart med Digterens fulde Billigelse, 
regner sig blandt » Forpostfægterne« i aandelig For- 
stand, dem som kæmpe paa fremskudte Pladser for 
de unge fremspirende Sandheder. At dette skulde 
forholde sig rigtigt, synes ganske utroligt. Det for- 
holder sig nemlig med Sandheden i Almindelighed 
som med den mathematiske i Særdeleshed: for at 
gøre Opdagelser i den »højere«, maa man ikke være 
ganske ubekendt med den elementære. Den som ikke 
er rigtig sikker i den lille Tabel, vil næppe drive det 

vidt i den rene Mathematik ; og paa lignende Maade 
tør det vel anses for givet, at den, der skal være 
blandt de aandelige Forpostfægtere, kan ikke være 
helt ubekendt med Livets elementære Sandheder. Jeg 
skal minde om en enkelt af disse sidste, nemlig den 
at »Menneskene ikke ere saa gode, som de burde 
være.« Denne Sandhed findes allerede udtalt i den 
bekendte »Balles Lærebog« fra Slutningen af forrige 
Aarhundrede, men den er i Virkeligheden af langt 
ældre Datum. Men ikke desto mindre viser Doktor 
Stockmann sig i de første Akter ganske ubekendt 
med denne elementære Sandhed. Han glæder sig som 
et Barn over, at han, ifølge Hovstads og Aslaksens 
Forsikringer, har »den frisindede Presse« for sig og 
»den kompakte Majoritet« bag sig; det falder ham 
ikke ind, at der skulle kunne være Mangler ved disse 
gode Forbundsfæller, og han tiltaler sin Kone paa 
følgende kostelige Maade: 

De vil støtte mig alle sammen, ifald det skulde knibe. 
Katrine, — ved du, hvad for noget jeg har bag mig? 

FRU STOCKMANN. 

Bag dig? Nej; hvad har du for noget bag dig? 

DOKTOR STOCKMANN. 

Den kompakte majoritet. 

FRU STOCKMANN. 

Ja så. Er det godt for dig, det, Tomas? 

En Mand, der er uvidende om den ovennævnte 
Sandhed, han kan uden Tvivl være, hvad man kalder 
»et godt Skind«, en ærlig og troskyldig Sjæl, men en 

Forpostfægter i Aandens Verden, det kan han for- 
nuftigvis ikke være. Og naar hans naive Tro paa 
Menneskene paa ubarmhjertig Maade rives fra ham, 
saa kan han bedrøves og harmes, buldre og larme, 
men han kan ikke i Kraft af denne Skuffelse i Løbet 
af et Par Døgn blive forsat fra Bagtroppen til de 
aandelige Forpostfægtere, — med mindre det da sker 
ved et Mirakel. 

Dernæst forbavses man over i fjerde og femte Akt 
at erfare, at Doktor Stockmann hører til de »aandelig 
fornemme« Personligheder, noget som man efter de 
foregaaende Akter mindst af alt skulde have ventet. 
I Analogi med den borgerlige Fornemhed maa man 
ved »aandelig Fornemhed« forstaa dette, at et Menne- 
ske i aandelig Henseende staar over Mængden og 
er sig dette bevidst. Betegnelsen er aabenbart 
tvetydig og hører, som man let ser, nærmest hjemme 
i den æsthetiske Sfære; Johannes Forføreren saavel 
som Skytten i > På Vidderne« høre saaledes uden Tvivl 
til de aandelig fornemme Personligheder. Det er 
imidlertid blevet moderne ogsaa at bruge Udtrykket i 
den moralske Sfære, nemlig om Mennesker, der gennem 
gode Slægttraditioner, god Opdragelse og Selvudvikling 
have faaet Afsmag for alt det lave, usle, lurvede, 
smaaligt egennyttige, og som ere sig dette Fortrin be- 
vidst. Saaledes hører Doktor Fjeldbo i »De unges 
Forbund« til de aandelig fornemme. Den aandelig for- 
nemme vil da altid have et skarpt Blik for det smaa- 
lige og lurvede hos sine Medmennesker og vil forstaa 
at holde sig den Slags Personer tre Skridt fra Livet. 
Selv om Doktor Fjeldbo ikke fra Barndommen havde 
kendt Sagfører Stensgård, vilde han dog aldrig have 
kunnet goutere ham, og lige saa lidt vilde han være 

bleven Kammerat med de Herrer Hovstad og Billing. 
Ganske anderledes forholder det sig med Doktor 
Stockmann. Han er i de første Akter god Kammerat 
ikke blot med den ret fiffige Hovstad, men ogsaa med 
et Fjog som Billing, der i lige Grad mangler sund 
Fornuft og moralsk Sans. Men en Mand, som kan 
fryde sig over »det spirende, sprættende liv«, der re- 
præsenteres af et Par saadanne Ungersvende, han kan 
maaske være en ærlig, troskyldig Sjæl*), men en 
aandelig fornem Personlighed kan han fornuftigvis 
ikke være. — Doktor Stockmann er altsaa i de første 
Akter fri for ethvert Stænk af aandelig Fornemhed, og 
naar han da i fjerde Akt regner sig selv blandt dem, 
der have »arbejdet sig ud til aandelig fornemhed«, saa 
maa denne »Udarbejdelse« være foregaaet i Lobet af 
de sidste to Dage. Men dette er alt for utroligt til, 
at det kan tages for gode Varer. Thi vel kan der i 
et Par Dage foregaa meget i en Menneskesjæl; men 
at arbejde sig ud til aandelig Fornemhed lader sig 
virkelig ikke gøre paa saa kort Tid, — med mindre 
det da sker ved et Mirakel**). 

Endvidere hører man paa Folkemødet, hvorledes 
Stockmann bebrejder Redaktør Hovstad og »Folke- 
budet«, at de udbrede den Lære, at »Almuen, Massen, 



*) Vanskeligt nok for Resten, thi den virkelige Sindsrenhed, 
selv om den slet ikke er forenet med Begavelse, har som 
bekendt en instinktmæssig fin Følelse for alt det smaalige 
og egennyttige. 
**) Naar man har sammenstillet Doktor Stockmann med 
Shakespeares Coriolan, saa er der dog blandt andet den 
iøjnefaldende Forskel, at sidstnævnte er en virkelig 
aandelig fornem Personlighed, der netop af den Grund 
aldrig har været eller kunde være Kammerat med Plebejere. 

Mængden er Folkets rette Kerne, er Folket selv«. 
Dette, siger Stockmann, er i Grunden »en fæl Løgn«, 
hvorved »Folkebudet« trækker sine Læsere »skamme- 
lig efter Næsen«. Han påaviser dette nærmere ad 
videnskabelig Vej ved at gøre opmærksom paa, at 
ligesom en almindelig Bondehund maa gennemgaa en 
Udvikling gennem flere Slægtled for at blive til en 
klog og fornem Puddelhund, saaledes maa ogsaa Menne- 
sket gennemgaa en lignende Udvikling fra Køter- 
menneske til Puddelmenneske o. s. v. Det viser sig 
med andre Ord, at Doktor Stockmann har tilegnet sig 
den Darwinske Anskuelse og ved, at denne finder sin 
Anvendelse ikke blot paa Dyrene, men ogsaa paa 
Menneskene. — Men har nu Doktoren haft denne Ind- 
sigt i længere Tid? Ja, i saa Fald staar det aaben- 
bart daarligt til med hans Ærlighed. Dersom han 
har været gode Venner med Redaktør Hovstad og 
glædet sig over det spirende og sprættende Liv, som 
gav sig Udslag i »Folkebudet«, samtidig med, at han 
dog vidste, at dette Blad udbredte »fæle Løgne« under 
Navn af »godkendte Sandheder« og trak sine Læsere 
»skammelig efter Næsen«, — ja i saa Fald er det kun 
smaat bevendt med hans Ærlighed; thi under denne 
Forudsætning synes det jo, at han ret vel har kunnet 
finde sig i Løgnen, saa længe som den kun ikke kom 
ham selv paa tværs i hans Gerning som Badelæge. 
Men gaa vi da ud fra, som vi uden Tvivl bør, at 
Stockmann i Virkeligheden er et ærligt Menneske, saa 
maa det anses for givet, at han lige indtil de sidste 
Dage ikke har haft nogen Anelse om, at det var fæle 
Løgne, der udbredtes af »Folkebudet«, ogaltsaa heller 
ingen Indsigt i den Darwinske Theori og dens Konse- 
kvenser med Hensyn til Menneskenes Udvikling fra 

Køter- til Puddelmennesker. Men hvorledes har han 
da erhvervet denne videnskabelige Indsigt, hvormed 
han glimrer paa Folkemødet, og hvormed han nu 
gennemskuer »Folkebudet« s fæle Løgne, som han for 
et Par Dage siden ikke havde nogen Anelse om? Ja, 
det er aabenbart ikke gaaet til paa naturlig Maade; 
thi om end et Menneske kan gennemleve meget i to 
Dage, saa kan han dog næppe i saa kort et Tidsrum 
opnaa en dybere gaaende Indsigt i et vanskeligt viden- 
skabeligt Problem. Der bliver derfor ikke andet til- 
bage end at antage, at han paa mirakuløs Maade, 
gennem en Slags Aabenbaring, er bleven delagtiggjort 
i denne Viden og derigennem med det samme gjort 
til en »Forpostfægter« og en »aandelig fornem« Per- 
sonlighed. 

Men hvad er nu Aarsagen til, at Doktor Stock- 
manns Skikkelse er bleven saaledes fortegnet? Den 
ligger aabenbart ikke langt borte. Det er oftere og 
med Rette bemærket, at der er en psykologisk Sammen- 
hæng mellem »Gengangere« og »En Folkefjende«. 
Førstnævnte Drama vakte baade i Norge og Danmark 
en Storm af Uvilje mod Digteren, som blandt andet 
viste sig i, at alle Theatre nægtede at opføre det. »En 
Folkefjende« er nu Ibsens Svar paa denne Modtagelse 
fra Publikums Side; »den krænkede Digter rejser sig 
i fuld Vrede, ryster sin graasprængte Løvemanke og 
tager Bladet fra Munden for at fortælle sine Læsere, 
hvilke Usselrygge de i Grunden ere« *). Digtet er, som 
Garborg bemærker, egentlig en Allegori: den lille 
Kystby er Norge, den sandhedskærlige Læge, som vil 
rense Badet for Infusorier, er Henrik Ibsen, som vil 



') Henrik Jæger: »Henrik Ibsen og hans Værker« S. 166. 

rense det norske Samfund; og den Tak, Doktor Stock- 
mann faar for sin betydningsfulde Opdagelse, er et 
Billede paa den Tak, Henrik Ibsen fik for den Tjeneste, 
hangennem > Gengangere« havde villet yde sine Lands- 
mænd. Da Doktoren ved Borgermødet i fjerde Akt 
foretager den store Opgørelse med sine Medborgere, 
er han i Virkeligheden kun et Talerør for Digteren. 
Henrik Jæger bemærker herom med fuld Ret: »Her er 
det. at Henrik Ibsen selv bestiger Talerstolen og 
taler gennem hans Mund«. Og efter at Jæger korte 
lig har refereret Talens Hovedindhold, slutter han saa- 
ledes: »Det er. som man ser, Svar paa Tiltale baade 
for Stockmanns og for Ibsens Vedkommende« *). — 
Det er nu let at se, at om der end kunde findes 
enkelte Lighedspunkter mellem Ibsen og Stockmann, 
saa ere de dog i alt det væsentlige grundforskellige 
Naturer. Stockmann er helt igennem en primitiv 
Natur; men er der nogen Digter, som ikke er primi- 
tiv, saa er det Henrik Ibsen. Grundtrækket i Stock- 
manns Karakter er troskyldig Naivitet; men er 
der noget, Henrik Ibsen ikke er, saa er det naiv tro- 
skyldig. Et Særkende ved Stockmann er hans totale 
Ubekendtskab med den elementære Sandhed, at Menne- 
skene ikke ere saa gode, som de burde være; men 
er der noget, Henrik Ibsen fra sin Ungdom har vidst 
god Besked om, saa er det netop denne gamle Sand- 
hed. Men naar da en Stockmann tvært imod sin Na- 
tur skal pines og presses til at være Talerør for en 
Ibsen, da er det selvfølgeligt og uundgaaeligt, at Fi- 
guren maa gaa i Stykker. — Rent udvortes set kan 
man vel nok kalde det et klogt Valg, naar Ibsen her 



'; »Henrik Ibsen og hans Værker« S. 170 — 171. 

bruger en Stockmann til Tolk for sine Følelser. Det 
er nemlig klart, at naar han udtaler Dommen over 
Samfundet gennem en ren og ærlig Sjæl som Stock- 
mann, saa synes den at falde med en særegen knusende 
Vægt; og naar han saa at sige forskanser sig bag den 
enfoldige og sandhedskærlige Doktor, saa har han 
skaffet sig en meget gunstig og tilsyneladende uan- 
gribelig Position. Ibsens Valg vidner altsaa her om 
en beregnende Klogskab, som ganske vist paa 
sin Vis kan kaldes beundringsværdig, men som paa 
den anden Side netop danner den grelleste Modsæt- 
ning til den Stockmannske ubevidste og for enhver 
Beregning fremmede Enfoldighed. Og naar da Stock- 
manns Skikkelse er bleven forkvaklet, saa maa dette 
betragtes som en Protest fra den i Kunsten raadende 
Retfærdighed og Sandhed, hvorved denne gør opmærk- 
som paa, at en troskyldig, ærlig Sjæl som denne Læge 
ikke kan bruges til det Formaal, som Digteren her bar 
villet bruge ham til. 

Naar man nu vil danne sig en Mening om Be- 
rettigelsen og Værdien af det Ibsen-Stockmannske An- 
greb paa Samfundet, saa vil det være rigtigt lidt nøjere 
at betragte Hovedstedet, som findes i Begyndelsen af 
Doktorens Tale, og som jeg her skal anføre: 

DOKTOR STOCKMANN. 

Jeg har sagt, at jeg ikke gider spilde et ord paa den 
lille, trangbrystede, stakåndede flok, som ligger agterud. 
Med dem har det pulserende liv ikke længer noget at be- 
stille. Men jeg tænker på de få, de enkelte iblandt os, 
som have tilegnet sig alle de unge, fremspirende sandheder. 
Disse mænd stå ligesom ude mellem forposterne, så langt 
fremskudt, at den kompakte majoritet endnu ikke har 

rakket did, — og der kæmpe de for sandheder, som endnu 
ere for nybårne i bevidsthedens verden til at ha' fået 
noget flertal for sig. 

HOVSTAD. 

Nå, så doktoren er ble't revolutionsmand da! 

DOKTOR STOCKMANN. 

Ja, så pinedød er jeg så, hr. Hovstad! Jeg agter at 
gøre revolution imod den løgn, at flertallet sidder inde med 
sandheden. Hvad er det for sandheder, som flertallet plejer 
at flokke sig om? Det er de sandheder, som ere så vidt 
til års, at de ere på vejen til at bli' affældige. Men når 
en sandhed er ble't så gammel, så er den også på gode 
veje til at bli' en løgn, mine herrer. 

(Latter og udtryk af hån). 
DOKTOR STOCKMANN. 

Ja, ja, De kan tro mig, om De vil; men sandhederne 
ere slet ikke nogen sådanne sejglivede Metusalemmer, som 
folk bilder sig ind. En normalt bygget sandhed lever — 
lad mig sige — i regelen 17 — 18, højst 20 år; sjælden 
længer. Men slige alderstegne sandheder ere altid for- 
skrækkelig skindmagre. Og alligevel er det først da, at 
flertallet gir sig i færd med dem og anbefaler dem til sam- 
fundet som sund åndelig føde. Men der er ikke stor 
næringsværdi i den slags kost, kan jeg forsikre jer; og det 
må jeg som læge forstå. Alle disse flertalssandheder ere 
at ligne med fjorgammel spegemad; de ere ligesom harske, 
ulne, grønsaltede skinker. Og deraf kommer al den mo- 
ralske skørbug, som grasserer rundt om i samfundene. 

ASLAKSEN. 

Det forekommer mig, at den ærede taler skejer vel 
langt ud fra teksten. 

BTPOGDEN. 

Jeg må i det væsentlige tiltræde dirigentens mening. 

DOKTOR STOCKMANN. 

Nej, men jeg tror, du er rent gal, Peter! Jeg holder 
mig jo så tæt ind til teksten, som jeg kan. For det, jeg 
vil tale om, det er jo netop det, at massen, flertallet, 
denne Ian dens kompakte majoritet, — at det er den, siger 
jeg, som forgifter vore åndelige livskilder og forpester 
grunden under os. 

HOVSTAD. 

Og det gør folkets store frisindede flertal, fordi det er 
sindigt nok til bare at hylde de godkendte sandheder? 

DOKTOR STOCKMANN. 

Ak, min snille hr. Hovstad, snak ikke om sikre sand- 
heder ! De sandheder, som massen og mængden godkender, 
det er de sandheder, som forpostfægterne holdt for sikre i 
vore bedstefædres dage, vi godkende dem ikke længer; og 
jeg tror slet ikke, der er nogen anden sikker sandhed til 
end den, at intet samfund kan leve et sundt liv på slige 
gamle margløse sandheder. 

HOVSTAD. 

Men istedenfor at stå her og tale sådan hen i det 
blå, så kunde det være morsomt at få høre, hvad det er 
for nogen gamle margløse sandheder, vi lever på. 

(Tilslutning fra flere kanter). 
DOKTOR STOCKMANN. 

o 

A, jeg kunde regne op en hel hob af sligt noget 
styggetøj ; m en for det første vil jeg holde mig til een god- 
kendt sandhed, som i grunden er en fæl løgn, men som 

A. Schack: Ibsens Digtning. 9 

alligevel lir. Hovstad og »Folkebudet* og alle »Folke- 
budet« s tilhængere lever på. 

HOV8TAD. 

Og det er? - 

DOKTOR STOCKMANN. 

Det er den lære, som I have taget i arv fra for- 
fædrene, og som I tankeløst forkynde både vidt og bredt, 

— den lære, at almuen, hoben, massen er folkets kerne, 

— at den er folket selv, — at menigmand, at disse 
ukyndige og ufærdige i samfundet have den samme ret til 
at fordømme og godkende, til at styre og råde, som de 
enkelte åndelig fornemme personligheder. — 

Ved at læse denne Tale maa man mindes Fru 
Alvings bekendte Ord til Pastor Manders: »Jeg tror, 
vi ere gengangere alle sammen, pastor Manders. Det 
er ikke bare det, vi have arvet fra far og mor, som 
går igen i os. Det er alle slags gamle, afdøde me- 
ninger og alskens gammel, afdød tro og sligt noget. 
Det er ikke levende i os, men det sidder i os allige- 
vel, og vi kan ikke bli' det kvit.« Hvor stor en For- 
skel der end udvortes set kan være paa de gammel- 
dags Bagstrævere og den liberale Majoritet, saa ere 
de dog ifølge Ibsen-Stockmann væsentlig set af samme 
Surdejg, idet begge Parter leve paa »Gengangere«, paa 
Sandheder, der ikke længer eje nogen Livskraft, men 
ere afblegede, blodløse, som Skyggerne i Hades. Og 
som et konkret Eksempel paa en saadan genganger- 
agtig Sandhed nævner Ibsen-Stockmann den Lære, som 
forkyndes af Hovstad og »Folkebudet«, og som gaar 
ud paa, at Menigmand, Hoben, Massen er lig med 
Folkets Kerne, med Folket selv. Det er indlysende, 

at der ligger noget rigtigt til Grund for denne Ibsen- 
Stockmannske Anke mod »Folkebudet«. Selv om man 
nemlig gaar ud fra, at der i Menigmand er en god og 
sund Kerne, som fortjener at udvikles, — og selv om 
man gaar ud fra, at enhver sand Kultur maa have til 
sit Formaal saa vidt muligt at gøre Menigmand, Be- 
folkningens brede Lag delagtig i et aandeligt Livs Vel- 
signelser, — saa er det dog klart, at den, der uden 
videre gør Menigmand, Massen identisk med Folket 
selv, han gør sig skyldig i en Sandhedsfordrejelse, 
som man med et stærkt Udtryk gerne kan kalde »en 
fæl Løgn«. Men det uheldige for Ibsen-Stockmann er, 
at han aabenbart selv gør sig skyldig i Sandhedsfor- 
drejelser, der ere i alle Maader lige saa graverende 
som de Hovstadske. Jeg skal paavise dette nærmere. 
Ibsen-Stockmann fremsætter den nye og mærkelige 
Lære, at en normalt bygget Sandhed lever i Regelen 
en 17 — 18, højst 20 Aar; naar den er bleven saa 
gammel, er den paa gode Veje til at blive en Løgn og 
har ikke længer nogen aandelig Næringsværdi. Hvis 
dette skulde forholde sig rigtigt, synes det at være en 
meget sørgelig Sandhed. Det er for det første sørge- 
ligt for Menneskehedens Flertal, som ifølge Sagens 
Natur (da jo ikke alle kunne være Forpostfægtere) ere 
henviste til at leve deres Liv paa Sandheder, som ikke 
ere stort mere værd end Løgnen. Men naar man ser 
nærmere til, er det vel egentlig fuldt saa sørgeligt for 
Forpostfægterne, idet disse ulykkelige Væsener ere 
fordømte til at kæmpe for Sandheder, om hvilke de 
vide, at de inden føje Tid ville blive til Løgn; med 
andre Ord, de ere sig bevidste, at idet de synes at 
kæmpe for Sandheden, kæmpe de i Virkeligheden for 

Løgnen. Hvorledes nogen paa disse Vilkaar kan holde 

9* 

ud at være Forpostfægter, er ikke godt at forstaa. — 
Men ligger der nu ikke noget rigtigt til Grund for 
denne sindsforvirrede Ibsen-Stockmannske Lære? Det 
gor der vel nok. Sagen er jo den, at enhver ny Tanke, 
som overhovedet er noget værd, indeholder paa den 
ene Side et storre eller mindre Sandhedsmoment, som, 
netop fordi det er Sandhed, har varig og blivende Be- 
tydning; men tillige indeholder den, fordi den føres 
frem af skrøbelige, kortsynede Mennesker, noget til- 
fældigt, som hører Tiden til og er bestemt til at for- 
svinde. Nu sker det jo let, at Flertallet helst og 
hurtigst tilegner sig netop det tilfældige og daarlige 
ved den nye Tanke, det som ikke hører Sandheden 
til; og dette uheldige Forhold skyldes vel for en Del 
netop Forpostfægterne. Thi der findes jo, ikke mindst 
i vore Dage, en hel Del selvbeskikkede Forpostfægtere, 
der som sultne Ulve kaste sig over enhver ny Tanke, 
i en Fart tilegne sig det skæve, forkerte, usande, der 
klæber ved den, og derpaa saa hurtigt som muligt 
søge at skaffe denne nye »Sandhed« Indgang hos Fler- 
tallet. — Det rigtige er altsaa dette, at enhver Sand- 
hed maa kæmpe sig frem gennem al den Usandhed og 
Løgn, som den ved fejlende Menneskers Skrøbelighed 
bliver behæftet med. Men denne gamle, bekendte 
Sandhed forvansker og fordrejer nu Ibsen-Stockmann 
derhen, at en Sandhed som Regel kun lever en Snes 
Aar, hvilket simpelt hen betyder, at Sandheden er et 
Fantom, og Kampen for Sandheden et Spilfægteri. 
Denne Sandhedsfordrejelse er vistnok objektivt set lige 
saa farlig som den Hovstadske, hvad let lod sig paa- 
vise, og subjektivt set er den mere graverende, for 
saa vidt som lbsen-Stockmann i særlig Grad optræder 
som Sandhedens Ridder. 

Ibsen-Stockmanns tvetydige Forhold til Sandheden 
viser sig ogsaa i Slutningsordet. Doktoren med- 
deler sin undrende Familie, at han nu er »en af de 
stærkeste mænd i verden«, han har gjort en stor Op- 
dagelse, »sagen er den, ser I, at den stærkeste mand 
i verden, det er han, som staar mest alene«. Dette 
minder paafaldende om Udgangen af flere andre af 
Ibsens Dramer, saaledes »Deus caritatis« i »Brand«, 
»det tredje Rige« i »Kejser og Galilæer«, »det vid- 
underligste« i »Et Dukkehjem«. Her som hist har 
Digteren til Slutning forsøgt, gennem en kort, aandrig 
Antydning at give et Surrogat for den ledende 
Grundtanke, der skulde have gennemtrængt Digtets 
Helhed, men som desværre fattes; og her som hist er 
dette Surrogat af temmelig tvivlsom Værdi. Den 
»stærkeste Mand«, aandelig talt, er aabenbartden, som 
er i Pagt med Sandheden og vover at sætte Livet ind 
paa denne. En saadan vil nu næppe undgaa, i det 
mindste til en Tid, at komme til at staa alene; det er 
noget, som alle udmærkede Sandhedsvidner paa for- 
skellig Maade have erfaret. Men det, der gjorde dem 
stærke, var ikke det negative, at de stode alene, men 
det positive, Sandheden, hvis bærende Magt de i deres 
ensomme Stilling gjorde dobbelt rige Erfaringer af. 
Det at staa alene i og for sig er derimod noget tve- 
tydigt, der kan have sit Udspring fra en Pagt med 
Løgnen lige saa vel som fra en Pagt med Sandheden, 
og det er derfor ingenlunde i sig selv et Vidnesbyrd 
om »Styrke«, i ethvert Tilfælde ikke i god Forstand. 
Ibsen-Stockmann har altsaa her forvansket og fordrejet 
en god gammel Sandhed paa en saadan Maade, at det 
underordnede (det at staa alene) er gjort til det hele, 
medens det ubetinget væsentlige (det at være i Pagt 

med Sandheden) er fortiet. Det var nu ganske vist 
umuligt for Digteren at lade Stockmann slutte med 
en Ytring som denne »Den stærkeste Mand er den, 
som staar i Pagt med Sandheden.« En saadan Ytring 
vilde ikke blot lyde langt mindre aandrigt og originalt; 
men mærkeligt nok, skønt Stockmann egentlig ud- 
gives for en Sandhedsapostel, vilde dog en saadan 
Ytring aldeles ikke passe i hans Mund. Naar nemlig 
et Menneske føler sig stærkt ved Sandheden, da vil 
dette jo sige, at han har den Overbevisning, at Sand- 
heden er ualmindelig »sejglivet,« saa at om den end 
til en Tid maa ligge under, vil den dog sejre til sidst. 
Naar man derimod som Stockmann nærer den triste 
Anskuelse, at enhver Sandhed lever højst en Snes 
Aar, saa kan det aabenbart ikke nytte at søge sin 
Styrke i nogen Pagt med Sandheden. Man maa søge 
sin Styrke anden Steds, enten ved demokratisk at 
holde sig til Majoriteten, eller ved aristokratisk, 
»aandelig fornem« at staa alene, at staa »for sig 
selv.« Hvilket af de tvende, man foretrækker, er en 
Smagssag, og fra et moralsk Synspunkt er det uden 
Tvivl hip som hap. 

Dersom man vil bebrejde en meget fattig Mand, 
at han giver sig selv og sin Familie for ringe Kost, 
saa synes det billigt, at man med det samme bør 
anvise ham, hvorfra han da skal faa den bedre Kost, 
som Familien trænger til. Og naar da Ibsen-Stock- 
mann bebrejder Flertallet, at de leve paa gamle, for- 
gemte Sandheder, der ikke længer have aandelig 
Næringsværdi, saa synes det billigt, at han bør anvise 
det stakkels Flertal, hvor de bedre og solidere Sand- 
heder ere at finde. I sin Egenskab af Forpostfægter 
kender han jo nemlig saadan ne, eftersom det netop 

er Særkendet for en Forpostfægter, at han har »tilegnet 
sig de nye fremspirende sandheder.« Har da Ibsen- 
Stockmann slet ikke ydet noget i positiv Retning, som 
kunde være til Hjælp, om ikke for hele Flertallet, 
saa dog for de enkelte sandhedssøgende Sjæle, der 
maatte findes i dette? Jo, paa en vis Maade. Der 
findes virkelig udtalt en enkelt »sikker« Sandhed, som 
jeg ogsaa ovenfor har anført, og som lyder saaledes: 
»Jeg tror slet ikke, der er nogen anden sikker 
sandhed til end den, at intet samfund kan 
leve et sundt liv på slige gamle, margløse 
sandheder. » Her have vi uden Tvivl den Ibsenske 
Grundsandhed, ud fra hvilken han fører sin vældige 
Kamp mod Løgnen. Men skønt jeg ingenlunde vil 
bekæmpe denne Sandhed, saa forekommer det mig 
dog, at den har en højst betænkelig Lighed med de 
Sandheder, som doceres af Hovstad-Billing og »Folke- 
budet.« Den er nemlig, ligesom »Folkebudets« Sand- 
heder, »forskrækkelig skindmager;« den synes i fuldt 
saa høj Grad som »Folkebudets« Sandheder af mangle 
den »Næringsværdi,« der med Rette nævnes som 
Kendetegnet paa en aandelig Sandheds Værd og Gehalt; 
— og dersom de Hovstadske Flertalssandheder ere at 
ligne med »fjorgammel Spégemad,« med »harske, ulne, 
grønsaltede Skinker,« saa synes den Ibsenske Grund- 
sandhed at maatte lignes med en slet og ret Benrad, 
paa hvilken selv ikke den mest forsultne vil prøve at 
stille sin Hunger. 



Det er en stor og skøn Gerning for en Digter at 
bekæmpe Løgnen, at efterspore den i alle dens Smut- 
huller, at blotte den i al dens Ynkelighed og Intet- 

hed. Men Løgnen kan nu engang kun bekæmpes i 
Kraft af Sandheden; den drivende Kraft i enhver 
sund og ægte Kamp imod Løgnen maa være Kærlig- 
hed tilSand heden. Men nu gælder det om Kærlighed 
til Sandheden som om enhver anden Art af Kærlighed : 
det kan ikke nvtte at elske alene in abstracto, man maa 
elske in concreto. Den, der 'elsker Menneskeheden in 
abstracto, men ikke forniaar at elske noget konkret, 
levende Menneske, hans Menneskekærlighed er ikke 
aldeles ægte; og den, der elsker Sandheden in abstracto, 
men ikke elsker noget konkret, levende Sandhed, hans 
Sandhedskærlighed er ikke aldeles ægte. 

Naar man da betragter den Kamp imod Løgnen, 
som Henrik Ibsen har ført i den hele Række Digter- 
værker fra »Brand« til »En Folkefjende,« saa kommer 
man til at tænke paa Falks bekendte Tirade i »Kær- 
lighedens Komedie: 

Min krig skal føres midt i døgnets rige; — 
Jeg eller løgnen — en af os skal vige. 

Det betænkelige ved denne Ytring, — det, der 
giver den Karakter af en Frase, er jo dette, at den 
gode Falk aabenbart forveksler sig selv med 
Sandheden. Han vil gaa i Kamp imod Løgnen uden 
at tænke paa at forvisse sig om, hvor vidt han nu 
ogsaa er i Pagt med Sandheden; han vil kæmpe imod 
Løgnen, skønt han endnu ikke har nogen Sandhed at 
kæmpe for. Denne Kamp, som Falk tænkte paa at 
paatage sig, en ganske lignende Kamp er det, Ibsen 
i de nævnte Digtninge har forsøgt, en Kamp, hvor 
Modsætningen ikke er »Sandheden eller Løgnen,« men 

»Jeg eller Løgnen.«*) Derfor er denne Idealisme, 
hvor højtflyvende den end kan tage sig ud, dog i sit 
Væsen hul og falsk. En anden Sag er det, at hvad 
der hos Falk nærmest er komisk, fordi han er en 
ung Mand, om hvem man tør haabe, at han kan 
komme til bedre Erkendelse, — det bliver, naar man 
betragter Henrik Ibsens Løbebane, snarere tragisk, 
idet det viser os Billedet af en højtbegavet Aand, som 
har misforstaaet sin Livsopgave. 



) At det forholder sig saaledes, bekræftes af Henrik Jæger, 
naar han (i Festskriftet om Ibsen) gør den Bemærkning, 
at Brand i Grunden kun er en Antithese. Dette er 
fuldkommen rigtigt; men heri ligger jo netop, at der i 
Virkeligheden ikke er nogen konkret, levende Sandhed, som 
Digteren gennem Brand kæmper for. 



Den forlorne Idealisme. 



Uet, som i sit Væsen er uægte, maa nødvendigvis 
lidt før eller lidt senere aabenbare sig som saadant, 
saafremt det ellers faar Lov til at løbe Linen ud; og 
det uægte viser sig da i sin virkelige Skikkelse som 
det forlorne. Saaledes er det da ogsaa gaaet med 
den Ibsenske Idealisme. Ifølge Aandens Love maatte 
Henrik Ibsen komme til paa en tydeligere Maade at 
røbe Uægtheden af det tilsyneladende idealistiske Livs- 
syn, ud fra hvilket han førte sin Kamp. Det er dette, 
der er sket i hans tre følgende Arbejder, som vi nu 
skulle betragte. 



Vildanden. 

At dette Skuespil ikke har synderlig Værdi i 
æsthetisk Henseende, er vistnok temmelig almindeligt 
indrømmet, ogsaa af Digterens Beundrere.*) Det er 



*) En Undtagelse danner her dog en norsk Forfatterinde, 
Mathilde Schjøtt, som i det norske »Nyt Tidsskrift« III 
udtaler sig paa følgende morsomme Maade: »Naar vi have 
læst Stykket, vide vi ikke, hvad vi ere mest grebne af, 

vel en skarp, men næppe en uberettiget Dom, naar 
Kr. Randers udtaler, at »Vildanden er et uformeligt 
Hjernespøgelse, som hverken indeholder nogen ledende 
Grundtanke eller giver noget sandt og anskueligt 
Billede af den Tid og det Samfund, hvori det siges 
at foregaa.«*) Ganske vist forekommer der enkelte 
komiske Partier, saaledes navnlig den Scene, hvor 
Hjalmar Ekdal, Dagen efter den store Afsløring, vil 
forlade Hjemmet for stedse, men lidt efter lidt lader 
sig friste til at drikke en Kop Kaffe og spise noget 
Smørrebrød. Men Stemningen, der hviler over det 
hele, er for tung og trykkende til, at det komiske 
kan gøre sin rette Virkning, og man mærker ikke 
paa noget Punkt noget til den Sindets Befrielse, 
som altid er Særkendet for den ægte Komik, selv 
naar den optræder i en regelret Tragedie. Er nu 
dette Drama værdiløst som Digterværk betragtet, saa 
har det desto mere Betydning i litterær-historisk Hen- 
seende som Bidrag til Løsningen af den Ibsenske 
Digtnings Gaade, idet Ibsen her, dels frivillig og 
bevidst, dels ufrivillig og ubevidst, har kriti- 
ceret sig selv og sit hidtidige ideale Standpunkt. 

At Ibsen i Gregers Werles Person har kriti- 
ceret sit eget hidtidige Standpunkt, derom kan der 
vel næppe være Tvivl. Dette er meget klart frem- 
stillet af Henrik Jæger. Gregers vil redde sin 
Ungdomsven Hjalmar Ekdal ud af den »forgiftede 



dets stærke, næsten krasse Realisme, dets fantasifulde 
Romantik, dets skeptiske Haabløshed, dets psykologiske Dybde 
i Karaktertegningen, eller den Kunst, hvormed der af alt 
dette tilsyneladende uensartede er skabt et Mesterværk.« 
»Ny svensk Tidsskrift,« 1895, S. 444. 

Sump.- som han ved sit uheldige Ægteskab er kommen 
ind i. Han mener, at naar Hjalmar faar hele Sand- 
heden at vide med Hensyn til hans Hustrus tidligere 
Liv. saa vil dette blive Begyndelsen til en helt ny 
Livsførelse for begge Ægtefællerne. »Men i Stedet 
for at redde Hjalmar Ekdal ud af Ynkeligheden, giver 
Gregers Werles Meddelelser ham kun Anledning til 
at lægge den rigtig for Dagen, og denne Ynkelighed 
koster Datteren Hedvig Livet. Den stakkels godtroende 
Gregers har atter præsenteret den »ideale Fordring« 
i en Husmandshytte, akkurat som han i sine unge 
Dage gjorde det oppe paa Højdalsværket. Og i Hus- 
mandshytterne hører »den ideale Fordring« ikke hjemme. 
»Ta'r De løgnen fra et gennemsnitsmenneske, så ta'r 
De lykken fra ham med det samme,« siger Doktor 
Relling, og denne Replik er maaske den vægtigste og 
mest centrale Replik i hele Stykket. Den indeholder 
en Indrømmrlse fra Rellings Side: hans Theori om 
Livsløgnen gælder kun Gennemsnitsmennesker; men 
den indeholder ogsaa en mismodig Indrømmelse fra 
Forfatterens: Sandhedskravet, den ideale Fordring, 
kan ikke stilles til Hverdagsmennesker. Gennem Hand- 
lingens Udvikling giver nemlig Ibsen Relling Ret. 
Slige Stympere som Hjalmar Ekdal faar blive siddende 
i Løgnens Mudder; kun der kan de trives. Gregers 
Werles skæbnesvangre Fejltagelse er den, at han ikke 
har indset dette. Og Gregers Werles Fejltagelse har 
ogsaa været min, synes Henrik Ibsen at ville sige 
med sit Stykke. « *) 

Det kan nu være rimeligt nok, at Jæger har Ret 
i denne Betragtning af, hvad Ibsen har villet sige 



*) Henrik Jæger: »Henrik Ibsen og hans Værker,« S. 173 — 175. 

med »Vildanden.« Men naar det forholder sig saa- 
ledes, hvad ligger saa deri? Deri ligger aabenbart, 
at den Kamp, som Ibsen med »Brand« begyndte, 
Kampen for »at løfte folket og bringe det til at tænke 
stort, « at denne Kamp nu er opgivet, idet Digteren 
mismodig maa indrømme, at Slaget er tabt. — Men 
hvad er nu Aarsagen til, at Henrik Ibsen saaledes har 
tabt Slaget? Digteren selv og mange andre med ham 
ville vel mene, at Aarsagen ligger i Mængdens Dorsk- 
hed og Sløvhed, som ikke er i Stand til at fatte et 
saa højt og ædelt idealt Standpunkt. Denne Betragt- 
ning holder dog næppe Stik. Det vil nemlig ved 
nærmere Eftersyn vise sig, at Ibsen i »Vildanden« 
ikke blot har øvet en bevidst, men ogsaa en ubevidst 
Selvkritik; og gennem denne sidste har han ufrivillig 
røbet, at naar han her pludselig opgiver Ævret, saa 
er det ingenlunde, fordi hans Idealisme har været for 
høj og ædel for denne Verden, men det er tværtimod, 
fordi hans Idealisme lige fra Begyndelsen af har været 
uægte og derfor nødvendigvis engang maatte aaben- 
bare sig som saadan. Denne ufrivillige Selvkritik, 
der aldeles er bleven overset af Henrik Jæger saavel 
som af mange andre, skulle vi nu betragte lidt nærmere. 
At Gregers Werle er meget naiv og meget dum, 
naar han ikke gennemskuer Hjalmar Ekdals forlorne 
Lyrik, derom kan der fornuftigvis ikke være Tvivl, 
og det ligger sikkert ogsaa i Digterens Plan. Saaledes 
som han er tænkt af Ibsen, skal han paa den ene 
Side være komisk ved sin Naivetet, men paa den 
anden Side dog i sit Væsen en sand og ædel Person- 
lighed. Ulykken er nu, at Gregers ikke blot er bleven 
en temmelig urealistisk Abstraktion, men hvad værre 
er, at han, uden at Digteren har bemærket, er bleven 

til en slet og ret Frasemager, idet jeg ved en Frase- 

« 

mager forstaar et Menneske, der fører store og skønne 
Ord i Munden, om hvis Betydning og aandelige Ind- 
hold han selv ikke har den fjerneste Anelse. 

Gregers aabenbarer sin Ven Sandheden med 
Hensyn til hans Ægteskab for derigennem at fremkalde 
hos ham »den store tilgivelsens offerstemning; og han 
gor ham opmærksom paa, at »intet i verden kan 
lignes med det at ha' titgivelse for en fejlende og 
lofte hende op til sig i kærlighed.« Dette er nu en 
sand og skøn Tanke, som dog forresten er laant fra 
den kristne Religion. Det er som bekendt en af 
Kristendommens Hovedlærdomme, at Evnen til at til- 
give af Hjertet er en Grundbetingelse for ethvert 
sandt og lykkeligt Samliv, baade i og uden for Ægte- 
skabet. Skont altsaa Gregers Werle i øvrigt ikke 
synes at være særlig religiøst anlagt, opererer han dog 
med en af Kristendommens »ideale Fordringer«. Der 
er da Grund til at vente, at han fra sin egen person- 
lige Livserfaring kender noget til »den store tilgivelsens 
offerstemning,« som han vil fremhjælpe hos sin Ven. 
Han har aabent Øje for, at et Misforhold mellem 
Ægtefæller kan virke ødelæggende paa begges Karakter ; 
men der er jo andre Misforhold mellem Mennesker, 
som ogsaa have en meget skadelig Indflydelse, f. Eks. 
Misforhold mellem Forældre og Børn. Og nu er 
Gregers netop saa uheldig at staa i et meget beklage- 
ligt Misforhold til sin Fader, som er en daarlig Person, 
der i sin Tid har behandlet hans afdøde Moder slet. 
Det er ganske naturligt og rigtigt, at Gregers ikke 
ligefrem forsikrer Faderen om sin Tilgivelse; thi da 
Faderen er en gammel forhærdet Synder, er det næppe 
rimeligt, at han vilde sætte Pris paa Sønnens Tilgivelse. 

Men da Gregers taler saa kønt om »den store til- 
givelsens offerstemning,« saa skulde man ganske vist 
vente, at Forudsætningen for denne Tilgivelse var 
til Stede i hans egen Sjæl, i hans Forhold til Faderen. 
Og Forudsætningen for al sand Tilgivelse er Kærlig- 
hedens Bedrøvelse. Hvor der ikke er Kærlighed 
til den, som har forsyndet sig, og hvor der ikke er 
Bedrøvelse paa dens Vegne, der har forsyndet sig, 
der mangler enhver Forudsætning for sand og ægte 
Tilgivelse. Naar man nu imidlertid lægger Mærke til 
Gregers Werles Forhold til sin Fader, saa vil man 
ikke opdage nogen Gnist af denne Kærlighedens Be- 
drøvelse, men man vil finde lige det modsatte nemlig 
en isnende Kulde. Gregers søger altsaa hos sin 
Ungdomsven at fremkalde Følelser og Gerninger, 
som han i sit eget personlige Liv ikke har den 
mindste Brug for; — han opererer med en »ideal 
Fordring«, som han selv ikke har den mindste For- 
staaelse af og endnu mindre har tænkt paa at fyldest- 
gøre. Han er med andre Ord et Pragteksemplar af 
en forloren Idealist. 

Men ogsaa paa en anden Maade røber Gregers 
Werle sin fuldstændige Uvidenhed om det, han taler 
om. Den der af egen Erfaring kender noget til »den 
store tilgivelsens offerstemning,« vil vide, at dersom 
Tilgivelsen virkelig skal komme i Stand og frembringe 
et godt Forhold, saa kræves der ikke blot en For- 
udsætning hos den, der vil tilgive (nemlig Kærlig- 
hedens Bedrøvelse), men ogsaa en Forudsætning hos 
den, der skal tilgives, og denne sidste Forudsæt- 
ning er Fortrydelse og frivillig Bekendelse af 
det, der er fejlet. Dette kan oplyses ved et simpelt, 
let forstaaeligt Eksempel: En lille Dreng har en Dag 

gjort sig skyldig i en slem Streg, som han ved er 
hans Forældre højlig imod. Han fortryder det straks 
efter og ønsker at komme af med den onde Sam- 
vittighed; og da hans Moder om Aftenen siger ham 
Godnat, saa betror han hende med Taarer, hvorledes 
der er gaaet ham. Her er der aabenbart Lejlighed 
for den sande Tilgivelse. Men sæt nu, at Moderen 
kun gjennem Tredjemand fik Nys om Drengens For- 
seelse, — og sæt, at Drengen ingenlunde angrede det, 
men tværtimod under Uvilje og Trods maatte lade 
sig afnøde en Tilstaaelse; — i saa Fald vilde dog 
Moderen være noget abnormt konstrueret, om hun 
straks vilde forsikre ham om sin Tilgivelse. Selv 
om hendes Hjerte var fuldt af Kjærlighedens Be- 
drøvelse, vilde hun dog, om hun ellers havde nogen 
sund Fornuft, straks forstaa, at det ikke kunde nytte 
at udtale nogen Tilgivelse, saa længe som Barnet 
ingen Tilgivelse trængte til. I »Vildanden« gaar det 
nu til paa den sidste Maade: Gregers Werle kommer 
som Tredjemand til Hjalmar Ekdal og aabenbarer 
ham det Fejltrin, hans Hustru engang har gjort sig 
skyldig i. Hustruen Gina, føler aldeles ingen Anger 
over »disse gamle intrigerne«, som hun forlængst har 
skrevet i Glemmebogen, men hun maa under Uvilje 
og Trods lade sig afnøde en Tilstaaelse. Der er 
altsaa foreløbig ingen, der trænger til Tilgivelse; men 
ikke desto mindre mener den geniale Gregers, at den 
stakkels Hjalmar straks kan komme af med sin Til- 
givelse og »løfte den fejlende op til sig i kærlighed.« 
En værre Frasemager end denne Gregers skal vanske- 
lig kunne opdrives. Han har forsøgt at »præsentere 
den ideale fordring i husmandshytterne,« men han 
har, som man ser, aldrig forsøgt at præsentere 

har, som man ser, aldrig forsøgt at præsentere den for 
sig selv; han fører skønne Ord om Tilgivelse i Munden, men 
med Hensyn til disse Ords aandelige Indhold er han i Virke- 
ligheden lige saa uvidende som sin stakkels forkomne Ven. 
At Gregers Werle i en vis Forstand er Repræ- 
sentant for Digteren selv, derom ere vel alle enige, 
og det indrømmes da ogsaa af Ibsens varmeste Be- 
undrere; men det er da en underlig Skæbnens Ironi, 
at Digteren her imod sin Vilje er kommen til at gøre 
sin egen Repræsentant, ikke blot til en naiv og uprak- 
tisk, men til en forloren Idealist. Han er herved 
kommen til at øve en ufrivillig, men meget oplysende 
Selvkritik: Naar Gregers Werle taber Slaget, er det 
ikke blot, fordi Hjalmar Ekdal er en stakkels Pjalt; 
det er han ganske vist, men hvordan i Alverden han 
end havde været, vilde Gregers dog have tabt Slaget, 
fordi han selv er udenfor al Forstaaelse af den fra 
Kristendommen laante ideale Fordring, som han fører 
i Munden. Men dette er jo nøjagtig et Billede paa 
Ibsens egen Skæbne. Naar Ibsen har tabt Slaget og 
opgivet Haabet om at kunne »løfte folket og faa det 
til at tænke stort,« saa er det ikke blot, fordi Mængden 
er saa træg og sløv, men det er væsentlig, fordi 
Digteren lige fra Begyndelsen har manglet Forstaaelse 
af de fra Kristendommen laante ideale Fordringer, 
som han i »Brand« og »Peer Gynt« gjorde sig til Tals- 
mand for. Forskellen er kun, at medens det uægte i 
»Brand« og »PeerGynt« er skjult under et rigtstrømmende 
Væld af Poesi, saa er det i »Vildanden«, hvor Poesien 
fattes, bleven aabenbaret i sin virkelige Skikkelse 
som det forlorne.*) 

*) I en Piece af Robinson, »Realister og Idealister«, findes 
A. Schack: Ibsens Digtning. 10 

Den ufrivillige Selvkritik, som Ibsen gennem Gregers 
Werle gør sig til Genstand for, viser sig ogsaa paa 
et andet Punkt. Den gamle Grosserer Werle vil gifte 
sig med sin Husholderske, Fru Sørby, der ligesom 
han selv har en tvetydig Fortid, og hun fortæller da 
i fjerde Akt, at de gensidig have betroet hinanden de 
gamle Synder og ere blevne enige om at lade det alt 
være glemt, saa at der altsaa ikke mere er nogen 
Fortielse eller Forstillelse imellem dem. Dette giver 
stakkels Hjalmar Ekdal et Stik i Hjertet, idet det gaar 
op for ham, at ifølge Gregers' Theori bliver det nu 
netop de to daarlige Personer, gamle Werle og Fru 
Sørby, der komme til at »realisere det sande ægte- 
skab.« Han siger herom til sin Ven: 

Din far og fru Sørby indgår jo nu en ægtepagt, som 
er bygget på fuld fortrolighed, bygget på hel og ubetinget 
åbenhjærtighed fra begge sider; de stikker ingen ting under 
stol for hinanden; der er ingen fortielse bagved forholdet; 
der er forkyndt, om jeg saa maa udtrykke mig, en gen- 
sidig syndernes forladelse imellem dem. 

GREGERS. 

Nå ja, hvad så? 



blandt andet en tilsyneladende lærd og videnskabelig Af- 
handling om »Vildanden«, hvori Forfatteren udtaler, at 
Gregers Werle er »oegennyttig, ahspråksløs, varm, adel och 
med barnets enfoldiga och kyska menløshet bevarad ånnu 
vid några och trettio års alder.« Ligesom Henrik Jæger 
og mange andre har altsaa ogsaa denne Forfatter aldeles 
overset, at Gregers Werle i Virkeligheden er en slet og ret 
Frasemager. — Atter et Eksempel paa, i hvilken Grad det 
er lykkedes Ibsen at lade selv lærde Folk løbe med Lim- 
stangen. 



147 



HJALMAR. 

Ja, men så er det der jo alt sammen. Det var jo 
alt dette her vanskelige, som du selv sa' hørte til for at 
grunde det sande ægteskab. 

GREGERS. 

Men det er jo på en ganske anden måde, Hjalmar. 
Du vil da vel ikke sammenligne hverken dig eller hende 
med disse to — ? Nå du forstår mig nok. 

Som man ser, kan Gregers ikke klare den Vanske- 
lighed, som hans Ven her har opdaget, men maa 
hjælpe sig med at gaa uden om. Og der kan da 
heller ikke være Tvivl om, at Hjalmar i Virkeligheden 
har Ret. Dersom gensidig Aabenhed og Fortrolighed 
uden al Fortielse er tilstrækkelig til at grunde et 
sandt Ægteskab, saa bliver det aabenbart i dette Til- 
fælde gamle Werle og Fru Sørby, der realiserer Idea- 
let. Men herimod opponere dog den sunde Sans; 
vi have alle en instinktmæssig Fornemmelse af, at 
om end dette Ægteskab muligvis kan forløbe meget 
fredeligt og behageligt, saa har det dog intet med 
Sandheden og Idealet at gøre. Det viser sig da, at 
der maa være en eller anden Mangel ved Gregers 
Werles Sandhedstheori, og det er da heller ikke 
vanskeligt at se, hvori Fejlen stikker. Vel er det 
nemlig ganske rigtigt, at Sandhed i Betydning af 
Aabenhed, Fortrolighed uden al Fortielse er en Hoved- 
betingelse for et ægte Samliv mellem Mennesker i 
Almindelighed og mellem Ægtefæller i Særdeleshed. 
Men dette er dog kun Sandhedens negative Side; en 
saadan Fortrolighed kan paa sin Vis findes hos ganske 
prosaiske Dødbidere, der ikke have den fjerneste 

Anelse om ideale Krav. Der gives uden Tvivl Ægte- 
fæller, som aldeles intet behøve at fortie eller skjule 
for hinanden, men som heller ikke have noget at 
aabenbare hinanden, d. v. s. ikke noget, hvori der er 
aandelig Gehalt og Værdi, fordi de nemlig begge ere 
uden egentligt aandeligt Indhold. Aabenhed og For- 
trolighed i og for sig er altsaa (som Werle og Fru 
Sorby udvise) ikke i Stand til at konstituere det sande 
Ægteskab. Onsker man et saadant, kommer man til 
at spørge ogsaa om Sandhedens positive Side, d. v. 
s. det gælder om, hvad der er Indholdet af denne 
Fortrolighed og om dette Indhold har nogen Værdi. 
Men denne Sandhedens positive Side har Gregers 
Werle ingen Anelse om. Han har selv ingen Livs- 
anskuelse; der er ingen konkret, levende Sandhed, 
som han elsker, som han lever i og kæmper for, og 
som for ham giver Livet Værd. Naar det da mislykkes 
for ham, saa har det ikke sin egentlige Grund i, at 
hans Ven er en Pjalt, men det maatte i ethvert Til- 
fælde mislykkes, fordi den »Sandhed«, han fører i 
Munden, i sig selv er indholdsløs, er et tomt Ord, en 
fiks Ide. Og atter her have vi et nøjagtigt Billede af 
Henrik Ibsens egen Skæbne : Naar han har tabt Slaget 
og opgivet Haabet om at »løfte Folket«, saa er det 
ikke blot, fordi Mængden er saa sløv og dorsk, men 
det er væsentlig, fordi han selv, ligesom Gregers Werle, 
har givet sig af med at kæmpe for »Sandheden« uden 
i Virkeligheden at have nogen Sandhed at kæmpe for. 
Ifølge Henrik Jæger har Ibsen gennem »Vildanden« 
villet sige os, at det ikke kan nytte at ville hjælpe Gennem- 
snitsmennesker ud af »Livsløgnen«, og at han selv 
for saa vidt har fejlet, da han paatog sig et saadant 

Sisyfusarbejde. Det er som sagt rimeligt nok, at Ibsen 
virkelig har villet noget saadant med sit Skuespil. 
Men der er noget andet, som han næppe har villet, 
men som han ikke desto mindre har gjort. Han har 
i Gregers Werle fremstillet en Typus paa en forloren 
Idealist, og han har derigennem ufrivillig røbet det 
forlorne i sin egen Idealisme. 



Rosmensholm *) 

Det aandelige Indhold i dette Skuespil samler sig 
om tre ideale Hovedtanker. Den ene er »den stille, 
glade skyldfrihed« (S. 105, 126 og 182). Det er 
den, siger Rosmer, der »gør livet saa vidunderlig dej- 
ligt at leve«, »i den er lykken og glæden«; det var 
den, han vilde gøre levende for Menneskene omkring 
sig og derved omdanne dem til »glade adelsmenne- 
sker«; denne Skyldfrihed er Fordsætningen for ethvert 
sandt Arbejde for Menneskeheden, thi »den sag, som 
skal vinde frem til varig sejr, maa bæres af en glad 
og skyldfri mand«. Denne Tanke er nu baade skøn 
og sand, men den er ganske vist ikke original; Ibsen 
har laant den, og — mærkeligt nok — laant den di- 
rekte fra den kristne Tro. Det er netop en af 
Grundsandhederne i den kristne Tro, at i »den stille, 
glade Skyldfrihed« eller, som vi ogsaa kunne udtrykke 
det, i en god Samvittigheds Fred, der er »Lykken og 
Glæden«, det er den alene, der gør Livet skønt at 
leve; og naar man kender lidt til Livet i Menigheden, 



) I et lille Skrift »Nutidsbetragtninger« fra 1887 har jeg blandt 
andet givet en kort Kritik af »Rosmersholm«, som for 
største Delen er optaget her. 

saa kender man ogsaa positive, paaviselige Eksempler 
paa, at denne Tanke, naar den forstaas i sin rette 
Sammenhæng og tilegnes med Hjertet, kan skabe »glade 
Adelsmennesker« af Mennesker, der før vare lige det 
modsatte; og naar Kristendommen, ifølge dens Be- 
kendere, er den eneste Sag, der har Haab om at vinde 
frem til evig Sejr, saa er det jo netop, fordi den fra 
Begyndelsen er bleven baaret og endnu bæres af »en 
skyldfri Mand«. — Men denne »stille, glade Skyldfri- 
hed« har Digteren aabenbart her faaet anbragt paa en 
uheldig Maade. Han siger os ikke, hvorledes Kosmer 
overhovedet er kommen ind i denne lykkelige Sjæle- 
stemning, og det er sikkert meget klogt af Digteren, 
at han ikke siger os dette, thi det vilde vistnok falde 
vanskeligt at forklare det paa en naturlig Maade. 
Nærmest kunde det ligge at henregne Rosmer til de 
saakaldte »skønne Sjæle«, som navnlig kunne findes 
blandt ganske unge Kvinder, hos hvem alt af Naturen 
synes rent, elskeligt og harmonisk, fordi de endnu 
ikke have noget egentligt Kendskab til det onde. Hos 
saadanne er der ganske vist, relativt set, en stille, glad 
Skyldfrihed. Men det kan aabenhart ikke være denne, 
der findes hos Rosmer; thi det ejendommelige ved 
denne umiddelbare Skyldfrihed er jo det, at den efter 
sit Væsen er ubevidst; det vil aldrig falde en saa- 
dan ung Kvinde ind at tænke med Glæde paa sin 
egen Skyldfrihed eller at udtale sig derom; gør hun 
det, saa er det kun smaat bevendt baade med Glæden 
og med Skyldfriheden. Pastor Rosmer derimod ud- 
taler ligefrem, at han har »svælget i« den stille, glade 
Skyldfrihed, hvilket jo er endog et meget stærkt Ud- 
tryk for, at han har været sig sin Skyldfrihed fuldt 
bevidst. Og dette stemmer da ogsaa ganske med 

hans Alder og Udvikling; thi en Mand, som er 45Aar 
gammel, — som har været Præst, og som af indre, 
aandelige Grunde har opgivet Præstestillingen, han kan 
fornuftigvis ikke med Hensyn til Begreberne »Skyld« 
og »Skyldfrihed« være ligesaa ubevidst som en pur 
ung Pige. Heller ikke kan Rosmers Sjælstilstand være 
ligeartet med den Harmoni, der kan findes hos en 
ædel Hedning som Sokrates. Thi Sokrates opfattede 
jo Synden væsentlig som Uvidenhed; men den, der 
med Glæde svælger i Følelsen af sin Skyld frihed, 
han maa dog fornuftigvis opfatte Synden væsentlig 
som Skyld. — Lige saa lidt kan Rosmer være en 
Aandsfrænde af hin Farisæer, der stod i Templet »for 
sig selv« og bad saaledes: »Jeg takker dig, Gud, at jeg 
ikke er som de andre Mennesker ... o. s. v.« Thi 
her er vel paa en Maade Bevidsthed om Skyldfrihed, 
ja, en »Svælgen« i denne glade Følelse; men det er 
altsammen uægte, det beror paa et Selvbedrag, og det 
er aabenbart slet ikke denne Art Skyldfrihed, Pastor 
Rosmer efter Digterens Mening skal have tilegnet sig. 
— Men gives der da ikke en glad og tillige fuldt be- 
vidst Følelse af Skyldfrihed, der er ægte og sand, og 
som netop derfor gør Livet »vidunderlig dejligt at leve?« 
Jo, det gør der ganske vist. Som en Type paa denne 
Sjælstilstand kunne vi f. Eks. nævne David, der hvor 
han i den 32. Salme udbryder i følgende Ord: »Salig 
er den, hvis Overtrædelse er forladt, hvis Synd er 
skjult. Salig er det Menneske, hvem Herren ikke til- 
regner Skyld, og i hvis Aand der ikke er Svig«. Her 
have vi en Mand, som med fuld Bevidsthed lever og 
aander i den glade Følelse af Skyldfrihed, og som 
netop derved finder Livet saligt at leve. Men det er 
aabenbart heller ikke denne Art af Skyldfrihed, Pastor 

Rosmer har tilegnet sig; thi han har jo forlængst op- 
givet al Religion, og den Skyldfrihed, han har »svælget 
i«, har da selvfølgelig ikke det mindste at gøre med 
den Syndsforladelse, som David jubler over. — Men 
hvorledes skal man da tænke sig den Sjælstilstand, 
som Digteren uden nærmere Forklaring tillægger 
Pastor Rosmer? Hvad er det for en »Skyldfrihed«, 
som Rosmer ganske umotiveret viser sig i Besiddelse 
af? Det er ganske simpelt et Hjernespind, en 
psykologisk Urimelighed. En Fritænker, der som 
Pastor Rosmer »svælger i« den stille glade Skyldfrihed, 
eksisterer overhovedet ikke uden i Henrik Ibsens 
Fantasi; Digteren har skabt ham, som Tyskeren Ka- 
melen, »ud af sin Bevidstheds Indre«; han har kon- 
strueret Figuren saaledes, som den bedst kunde 
passe ind i det Skuespil, han vilde skrive; men med 
Virkeligheden har Rosmer ikke noget at gøre. Og 
Grunden til dette Uheld er den, at Ibsen i Mangel af 
bedre har laant en af Kristendommens ideale Tanker, 
og denne har han saa ganske mekanisk søgt at an- 
bringe hos en Fritænker uden at betænke, at derved 
baade Tanken og Fritænkeren nødvendigvis maatte 
blive forkvaklede. 

Den anden Hovedtanke i »Rosmersholm« er Ideen 
om et skyldfrit og rent Menneskes Evne til 
gennem Samlivet at forvandle og adle et 
andet Menneske. Rosmer er skildret som et rela- 
tivt set rent og skyldfrit Menneske, en Mand, i hvem 
der ikke er Svig. Rebekka er et Menneske med 
stærke sanselige Lidenskaber, og da hun kommer i 
Huset paa Rosmersholm, kommer der »et vildt, ube- 
tvingeligt begær« op i hende og river hende med sig 
som et »vejr fra havet«, saa at hun lidt efter lidt 

frister Rosmers Hustru, Beate, til Selvmord. Men da 
hun saa kommer til at leve sammen med den rene, 
skyldfri Mand i Stilhed og Ensomhed, saa gaar efter- 
haanden »det store omslag for sig« ; »det stygge, sanse- 
drukne begær kommer saa langt bort« fra hende, »de 
opjagede magter slaa sig stilfærdigt ned i tavshed«, og 
i deres Sted kommer »den store, forsagende kærlig- 
hed« op i hende (S. 173 — 178). Denne Tanke er og- 
saa baade skøn og sand; men heller ikke den er 
original ; Ibsen har laant den, og — mærkeligt nok — 
Iaant den direkte fra den kristne Tro. Det er en 
af Kristendommens Grundsandheder, at der e r et rent 
og skyldfrit Menneske, og naar nogen ret kommer i 
Aandssamfund med ham, saa viger baade det stygge, 
sansedrukne Begær og andre vilde Magter langt bort 
fra en saadan, og der kommer noget af den forsagende 
Kærlighed op i ham. — Ogsaa denne Tanke har nu 
Ibsen paa en ejendommelig Maade forkvaklet. Som 
det gik med Rosmers »Svælgen« i den glade Skyldfri- 
hed, saaledes gaar det ogsaa med Rebekkas »store 
forsagende Kærlighed«: det forlorne stikker her som 
hist Hovedet frem. Det er Kærligheden, som adler 
hende, siges der. Henrik Jæger gør i den Anledning 
opmærksom paa, at om der end i andre Litteraturer 
findes Sidestykker, saa »er dog »Rosmersholm« s Frem- 
stilling af Kærlighedens adlende Indflydelse fuldstændig 
ny; thi det er ikke bare Forelskelsens løftende Evne 
saadan i sin sentimentale Almindelighed, Henrik Ibsen 
fremstiller; det er Kærligheden som opdragende Magt, 
saaledes som den ytrer sig, naar to Mennesker deler 
alle sine Tanker og Følelser med hinanden«*). Dette 



*) »Henrik Ibsen og hans Værker« S. 180. 

vilde nu være meget rigtigt, dersom Ibsen virkelig i 
detto Drama havde fremstillet Kærlighedens adlende 
og opdragende Magt; men det har han jo, som enhver 
kan se, aldeles ikke gjort. Han gør slet ikke noget 
Forsøg paa at vise os, hvorledes Rebekka efterhaanden 
adles, og hendes Kærlighed skifter Karakter under det 
daglige Samliv med Rosmer. Havde han gjort noget 
saadant, og havde han gjort det godt, da vilde 
»Rosmersholm« være bleven til noget ganske andet, 
end det nu er bleven. Den Forvandling, som skal 
være foregaaet med Rebekka, faa vi aldeles ikke at 
se, men vi faa kun at høre af hendes egen Mund, at 
hun har været betagen af »et vildt, ubetvingeligt be- 
gær«, og at dette nu er veget fra hende og har gjort 
Plads for »den store, forsagende kærlighed«. Ibsen 
har altsaa ikke fremstillet os Kærlighedens forvandlende 
Evne paa en saadan Maade, at vi ved Kunstens Magt 
tvinges til at tro derpaa, men han har simpelt hen 
ladet en af Personerne fortælle, at en saadan For- 
vandling skal være foregaaet med hende. Dette er 
aabenbart to grundforskellige Ting, og at Henrik Jæger 
ganske har kunnet overse denne Forskel, er højst be- 
synderligt. Spørgsmaalet er nu, om vi ogsaa tør tro 
paa Rebekkas Forsikring. Dette turde være tvivlsomt. 
Det er meget muligt, at hun er bleven befriet for »det 
stygge, sansedrukne begær«, og det er jo altid noget; 
men naar hun mener at have tilegnet sig »den store, 
forsagende kærlighed«, saa kunde vi fornuftigvis ikke 
tro det, fordi selve Dramaet viser os lige det mod- 
satte. Hvorledes viser hun nemlig denne Kærlighed? 
Det maatte vel nærmest være derved, at hun paa 
Rosmers Opfordring er villig til for hans Skyld at 
kaste sig i Møllefossen. Men dette er dog ikke af- 

gorende ; thi som bekendt kan ogsaa den lidenskabelige 
Elskov bringe et Menneske til at dø for den elskede. 
Skal da den store, forsagende Kærlighed ikke være et 
tomt Ord, — skal der være noget, hvori den skiller 
sig fra slet og ret Elskov, saa maa det dog vel være 
dette, at den sætter et Menneske i Stand til, ikke blot 
at dø for den elskede, men til at leve uden ham 
(eller hende), — i Stand til, naar Omstændighederne 
kræve det, at opgive den elskede og dog holde Modet 
oppe og bære Livet som en ægte Kvinde eller Mand. 
Men hvad har nu Rebekka lært i denne Retning — i 
Retning af at bære Livet uden den elskede? Intet — 
absolut intet. Da det gaar op for hende, at hun ved 
sin Fortid har »stænget for sig«, og at hun for be- 
standig maa skilles fraRosmer, saa er hun »knækket«. 
Da han fortæller hende, at han har sikret hendes 
Fremtid, saa smiler hun og siger: »Hm. Min frem- 
tid« ; og da han spørger hende, hvad hun nu vil tage 
sig for deroppe nordpaa, saa siger hun ligefrem: »Bare 
se at få ende på det«; det vil med andre Ord sige, 
hun har opgivet Ævret, hun er i sin inderste Grund 
fortvivlet. Hun har derfor forholdsvis let ved at 
gaa »så gladelig« i Møllefossen; skulde hun leve, ved 
hun, at hun kun vilde »slæbe paa et fortvivlet liv« ; 
hun bringer da aldeles ikke noget Offer, eftersom 
Livet i Forvejen har tabt alt Værd for hende; tvært 
imod hjælper Rosmer hende herved til at »faa Ende 
paa det« paa en forholdsvis pæn og romantisk Maade. 
— Det ejendommelige er altsaa her, at Digteren har 
faaet »den store, forsagende Kærlighed« anbragt hos 
et Menneske, der i sin Sjæls Inderste er fortvivlet, 
det vil sige, den store, forsagende Kærlighed er bleven 
til et tomt Ord, som er berøvet al Saft og Kraft. 

Don tredje Hovedtanke i »Rosmersholm« finde vi 
i Skildringen af, hvorledes et Menneske, der aandelig 
talt har mistet Fodfæste, atter kommer til Troen. 
Rosiner er ved de sørgelige Afsløringer bleven bragt 
ganske ud af Ligevægt, har tabt Troen paa sig selv, 
paa Rebekka, paa Menneskesindets Evne til at adles, 
kort sagt paa alt; han kan ikke hjælpes til Rette, uden 
at han kan komme til at tro paa, at Rebekkas Kærlig- 
hed er stor nok til, at hun vil gaa i Døden for hans 
Skyld. Tanken er altsaa den, at et Menneske, der er 
ved at opgive alt i Haabløshed, kan ikke frelses, med 
mindre han kan komme til at se for sine Øjne en 
Kærlighed, der er stor nok, forsagende nok til at 
sætte Livet til for ham; mindre kan ikke gøre 
det. Denne Tanke er ogsaa baade skøn og sand ; men 
heller ikke den er original; Ibsen har laant den og 
— mærkeligt nok — laant den direkte fra den kristne 
Tro. Der er et Ord af Frelseren, der lyder saaledes: 
-Ligesom Moses ophøjede Slangen i Ørkenen, saaledes 
bør det Menneskens Søn at ophøjes, for at hver, som 
tror paa ham, ikke skal fortabes, men have et evigt 
Liv.<' Deri er sagt os gennem et Billede fra den 
gamle Pagt, at den kristne Tro, hvorved vi frelses, 
bestaar i dette simple, enfoldige: at faa Øje for, at 
der er et Menneske (Menneskesønnen), der har elsket 
os højt nok til at sætte Livet til for os. — Men 
ogsaa denne ideale Grundtanke har Ibsen paa den be- 
synderligste Maade forkvaklet. Vel er det nemlig skønt, 
naar et Menneske af egen Drift sætter Livet til for en 
anden, og uden Hensyn til Livsanskuelse vil enhver 
kunne forstaa, at en saadan forsagende, offervillig 
Kærlighed er vel skikket til at genoprejse den synkende 
Tro hos den, der bliver Vidne dertil eller Genstand 

derfor ; men derimod er det næppe videre skønt, naar 
et Menneske, som er ved at fortvivle, forlanger af sin 
Ven eller Veninde, om hun ikke vil være saa venlig 
at tage Livet af sig selv for dermed at vise ham et 
Billede paa den sande, forsagende Kærlighed. Og i 
»Rosmersholm« gaar det jo netop til paa denne sidste 
Maade. Det er ikke Rebekka, der paa naturlig Maade 
finder Lejlighed til at dø for ham og saaledes aaben- 
bare sin Kærligheds Ægthed, men det er Rosmer, der 
i sin Vaande finder paa, om han ikke muligvis kunde 
hjælpes ved et mærkeligt og ejendommeligt Eksperi- 
ment. Derved er det, som i sig selv er skønt og 
naturligt, forvandlet til noget uskønt og unaturligt; og 
med det samme har Digteren — vistnok imod sin 
Vilje — røbet, at Pastor Rosmer i Virkeligheden er 
en i lige Grad forskruet og aandløs Person; thi aand- 
løs maa aabenbart den være, som tror, at han kan 
hjælpes aandeligt til Rette paa en saa udvortes og 
mekanisk Maade. 

Som tidligere anført, har Ibsen udtalt, at han vel 
er Pessimist, for saa vidt som han ikke tror paa de 
menneskelige Idealers Evighed, men at han dog ogsaa 
er Optimist, for saa vidt som han »fuldt og trygt tror 
på idealernes forplantningsævne og paa deres udvik- 
lingsdygtighed.«*) Men Idealerne kunne jo dog ikke 
forplante sig i Luften; denne Proces maa foregaa 
gennem levende Mennesker, særlig vel gennem de 
fremragende Aander. »Rosmersholm« maa derfor uden 
Tvivl betragtes som et Forsøg paa at »forplante« nogle 
af de gamle Idealer, men et Forsøg, der rigtignok er 



*) Tale i Stockholm i September 1887 (i »Eorsk Forfatter- 
leksikon«). 

faldet højst uheldigt ud, idet disse Idealer, i Stedet for 
at opstaa med forynget Glans og Skønhed, tvært imod 
vise sig at være blevne forvandlede til Misfostre. 

Det mest ejendommelige ved dette Drama er da 
det forskruede, saaledes som det røber sig, naar 



noget udgiver sig for dybsindigt og gribende, medens 
det i Virkeligheden hverken er det ene eller det andet, 
fordi Digteren selv ikke har været greben af noget 
som helst. Der er nok af Jammerlighed i dette 
Skuespil, men der er ikke Gnist af noget tragisk. 
Man mærker slet ikke noget til en stor Digtersjæl, der 
dybt bevæget skildrer den Menneskeslægtens Jammer, 
som han har faaet Aand til at se og Hjerte til at 
føle dybere end vi andre dødelige Det, man mærker 
til, er en intelligent Mand, der forstaar at sætte vel- 
formede Replikker sammen til et Drama. Det er over- 
hovedet ikke Digterevnen, men væsentlig den intellek- 
tuelle Færdighed, der er i Virksomhed. Henrik Ibsen 
er ikke længer Musernes Ven; de vise ham ikke længer 
noget, som kan opflamme hans Aand, end sige da 
varme hans Hjerte. Og Forfatterens mageløse »Sindsro« 
meddeler sig derfor uvilkaarligt til Læseren, saa naar 
man i »Rosmersholm« har set Rebekka ogRosmer saa 
»gladelig« gaa i Møllefossen, saa er der næppe engang 
nogen Læserinde, der ofrer dem en Taare eller blot 
en vemodig Tanke, men man lukker Bogen saa »glade- 
lig«, kun lidt trist over, at det synes at skulle tage 
saa bedrøvelig en Ende med et saa stort Talent. Det 
eneste Menneske, der er bleven greben af denne Slut- 
ningskatastrofe, er uden Tvivl Madam Helseth; om 
hende siger nemlig Digteren selv i en Parenthes, at 
hun »skælver i knæerne, holder sig rystende i stole- 
ryggen og kan knap få ordene frem«. Digteren har 

haft en rigtig Forudføselse af, at Læseren kunde be- 
frygtes at ville tage denne Slutningsscene med altfor 
megen Fatning, og derfor har han ment det fornødent 
i en Parenthes at gøre opmærksom paa, hvor rystende 
den er. 

Endnu eet maa vi til Slutning omtale, nemlig Ul- 
rik Brendel, hvis Galgenhumor er det eneste friske 
og oplivende Moment i al den Bedrøvelighed, som 
ellers omgiver os. At denne Figur paa en vis Maade 
er lykkedes for Ibsen, kommer sikkert af, at han i 
ham — bevidst eller ubevidst — har givet os et Bil- 
lede af sin egen Forfatterpersonlighed paa det da- 
værende Stadium. Ulrik Brendel er Idealist og har 
som saadan en suveræn Ringeagt for Peder Mortens- 
gård, en Mand, som er »kapabel til at leve livet 
uden idealer«. Dette er jo Henrik Ibsen op ad Dage. 
Selv i hans bedste Tid har dog stedse den negative 
Side af Idealismen været hans Kæphest, — den der 
ytrer sig i Ringeagten, Indignationen mod den store 
Flok, som er »kapabel til at leve livet uden idealer«. 

Men Ulrik er alligevel i en mislig Stilling, idet 
han er bleven ganske læns for Idealer, hvilket uden 
Tvivl er en for en Idealist beklagelig Situation. Hvad 
der bliver af ham i denne Klemme, siger Digteren os 
ikke; men vi kunne sige os selv, at det bliver eet af 
to: enten gaar han i Møllefossen som Nr. 4, eller 
ogsaa gaar han tilbage til Mortensgård for at lære den 
store Kunst at leve Livet uden Idealer, Ibsen er i en 
ganske lignende Forlegenhed, han er som Ulrik Bren- 
del bleven »en Idealist uden Idealer«, han kan sige 
med stakkels Ulrik: »Nu er jeg læns, blank og bar.« 
Alligevel er han dog ikke stillet foran saa haardt et 
Enten — Eller som Ulrik Brendel. Ibsen er jo nemlig 

Digter; det udkræves derfor ikke, at han personlig 
gaar i Møllefossen, han kan nøjes med at lade sine 
Fantasiskabninger gaa denne bedrøvelige Vej. Dette 
er nu ganske vist fra en Side set en Bekvemmelighed 
for Digteren ; men fra en anden Side set er der dog 
herved en Mislighed, som gør, at Digteren som Idealist 
kommer til at tage sig endnu ringere ud end Ulrik. 
Ulrik Brendel siger jo nemlig tilRosmer: »Kan du yde 
mig et lån? kan du afse et ideal eller to?« Man for- 
staar nu straks, at dette kun er, hvad man kalder en 
fortvivlet Spøg; Ulrik ved meget godt, at Idealer 
ikke lade sig »laane«, han venter derfor intet og faar 
heller intet. Digteren derimod, der ikke personlig 
gaar i Møllefossen og heller ikke vil gaa til Mortens- 
gård, nødes derved til at gøre Alvor af Ul- 
riks fortvivlede Spøg og forsøge at forlænge Digter- 
eksistensen ved Hjælp af laante Idealer. »Rosmers- 
holm« er netop et saadant Forsøg. 



Fruen fna Havet. 

Medens den moralske Indignation er den be- 
vægende Kraft i Ibsens Digtning fra »Brand« til »En 
Folkefjende«, optræder den i »Vildanden« og »Rosmers- 
holm« kun i en svækket og meget afdæmpet Form, 
hvilket hænger sammen med, at den uægte Idealisme 
her har røbet sig som den forlorne. Men med »Ros- 
mersholm« forsvinder den moralske Indigna- 
tion fra Ibsens Digtning for aldrig at vise 
sig mere. Hvad er nu Aarsagen til dette mærkelige 
Særsyn? Har Verden netop paa dette Tidspunkt for- 
bedret sig saa betydeligt, at der ikke længer er nogen 
Grund til at harmes moralsk? Eller har Digteren 

faaet et lysere, mere positivt Livssyn, der giver ham 
Lyst og Evne til at skildre det gode og skønne, som 
trods al Usselheden dog endnu findes i denne Verden? 
Det første kan fornuftigvis ikke antages, og det er da 
ikke saa underligt, at enkelte Kritikere have holdt sig 
til det andet Alternativ og i »Fruen fra Havet« have 
set »en Lysning som af en ny Vaar i Digterens Sind.«*) 
Det er dog nu iøjnefaldende, at denne Vaar maa have 
været af en abnorm Beskaffenhed, idet den ikke er bleven 
efterfulgt af nogen Sommer, men tvært imod af Vinter 
og Mørke, som det aabenbarer sig i »Hedda Gabler« 
og »Bygmester Solness«. Men ganske bortset fra disse 
senere Arbejder, var der allerede straks, da »Fruen 
fra Havet« udkom, flere Kritikere, der tvivlede om 
Ægtheden af denne tilsyneladende »nye Vaar« hos 
den aldrende Digter. Saaledes udtaler P. A. Rosen- 
berg i en Anmeldelse, at der ikke er nogen Grund til 
at tro, at Ibsen nu skulde være bleven positiv; »men 
det kan paa den anden Side næppe betvivles, at han 
denne Gang har villet være positiv.«**) Denne Op- 
fattelse er sikkert rigtig, og det lader sig, saa vidt jeg 
ser, uden Vanskelighed paa vise, hvad det er, der har 
bevæget Digteren til netop paa dette Tidspunkt at gøre 
et Forsøg paa at være positiv. 

I Anledning af Adam Homos naive Ungdoms- 
glæde holder Paludan-Muller en lille Straffetale mod 
den alt fortærende Kritik og trøster da Publikum 
med, at naar engang Kritikken faar endt sit Værk, 
saa man ikke længer kan kende sort fra hvidt, men 
alting har faaet Farve af graat, 



*) Saaledes Sinding Larsen »Fruen fra Havet og Personerne 

deri«, S. 2. 

**) »Litteratur og Kritik« S. 444. 

A. Schack: Ibsens Digtning 11 

Da maa Kritikken, vil den ej ta'e Stenene, 
Til sidst sig æde Kodet selv af Benene. 

Her have vi et Billede af den Lobebane, den Ib- 
senske Kritik har gennemløbet. Fra »Brand« til »En 
Folkefjende« har den gjort det af med alt mellem 
Himmel og Jord. I »Vildanden« og »Rosmersholm« 
begynder den da nolens volens at vende sine Vaaben 
mod sig selv; i GregersWerle og Ulrik Brendel 
er den Ibsenske Kritik, halvt bevidst og halvt ubevidst, 
i Færd med »at æde sig selv Kødet af Benene«. Dig- 
teren har da uundgaaelig faaet en Følelse af, at ad 
denne Vej kunde han ikke komme videre, og naar han 
fremdeles som hidtil vilde være idealistisk Digter, var 
der intet andet for end at gøre Forsøg paa at blive 
positiv. Med et Ibsensk Udtryk kunde man sige, at 
naar Digteren her har villet være positiv, saa er det, 
fordi han »maatte ville« det. Han er tvuhgen af Nød- 
vendigheden, — ikke den gode Nødvendighed, den der 
er eet med den sande Frihed, den der tvinger en Dig- 
ter til at gribe netop denne Ide, fordi netop denne 
Ide har grebet ham. Men han er bleven tvungen af 
den slette Nødvendighed, den der tvinger os til at tage 
Konsekvenserne af tidligere Tiders Misgreb. Han er 
kommen ind i en cul de sac, hvor han aandelig talt 
løber Panden mod Muren; den moralske Indignation, 
der hidtil har baaret ham, viser sig i Ulrik Brendel 
som Karrikatur; den kan ikke mere holde ham oppe; 
han nødes da til at lade den fare og at se sig om 
efter en eller anden positiv Ide som en Redningsplanke. 
En Idealisme, der er bleven til paa denne Maade, maa 
naturligvis være af temmelig tarvelig Beskaffenhed ; og 

at dette er Tilfældet med Idealismen i »Fruen fra 
Havet«, skal jeg nu søge at vise. 

Man har opfattet dette Skuespil paa to modsatte 
Maader. Den ene Opfattelse kan man finde hos Hen- 
rik Jæger. Han udtaler, at det Ægteskab, Eliida 
har indgaaet med Doktor Wangel, har oprindelig ikke 
været noget sandt Ægteskab. Han har »købt« hende, 
fordi han ikke længer kunde bære Tomheden i sit 
Hus efter Tabet af sin første Hustru, og hun har 
> solgt« sig. »Jeg stod jo der hjælpeløs og rådløs og 
saa rent alene. Det var jo så rimeligt, at jeg slog til 

— da du kom og tilbød dig at forsørge mig for livs- 
tid,« siger hun til Wangel. »Men jeg skulde ikke ha' 
ta'et imod det alligevel! Aldrig for nogen pris skulde 
jeg ha' ta'et imod det! ikke solgt mig selv! Heller 
de fattigste vilkår i — i frivillighed — og efter eget 
valg!« Hun har derfor aldrig følt sig hjemme i hans 
Hus, og til sidst forlanger hun, at de to »skal bli* 
enige om i frivillighed at løse hinanden«, for at hun 
kan have frit Valg, »valg til begge sider«, naar den 
fremmede Mand kommer for at hente hende. Wangel 
vrider og vaander sig under det, men til sidst giver 
han dog efter og giver hende Lov til at vælge »i fuld 

— fuld — frihed « Og da hun nu staar der i Valgets 
Øjeblik — fri og ansvarlig — foregaar den store For- 
vandling med hende. Hun har kunnet se ind i det 
ukendte, har kunnet vælge det, derfor kan hun ogsaa 
forsage det, og hun vælger da at blive hos sin Mand. 
Hendes Længsel og Higen efter Havet — hendes Drag- 
ning mod den fremmede — det har været »Udtryk for 
et vaagnende og voksende Frihedskrav« i hende.*) 

*) »Henrik Ibsen og hans Værker«, S. 185 — 87. 

11* 

Som man ser, godkender Henrik Jæger Eli i das 
egen Opfattelse af Stillingen. Han mener, ganske lige- 
som Eliida selv, at Hovedfejlen ligger i den Maade, 
hvorpaa Ægteskabet er blevet til. Dengang hun gav 
Wangel sit Ja, valgte hun ikke »i Frihed og under 
Ansvar, med Valg til begge Sider«. Ægteskabet kan 
derfor ikke komme i sin rette Gænge, førend hun faar 
Lov til at vælge om igen »i fuld Frihed«. Dersom 
imidlertid dette skulde være Digterens Mening, saa er 
det klart, at Stykket i det hele bliver meningsløst. Et- 
hvert tænkende Menneske vil nemlig indrømme, at 
Ellida, da hun indlod sig i Ægteskab, stod »med Valg 
til begge Sider«. Hun havde ganske vist ikke to Mænd 
at vælge imellem, hvad fornuftigvis heller ikke kan 
være nødvendigt til den rette Valgfrihed, men hun 
havde at vælge mellem et Ja eller et Nej; hun havde 
den samme Frihed og samme Ansvar som enhver 
anden fuldvoksen Kvinde, der i fuldt tilregnelig Til- 
stand giver en Mand sit Ja. Om hun muligvis har 
valgt urigtigt og bag efter fortryder det, er et ganske 
andet Spørgsmaal, der naturligvis ikke i mindste Maade 
kan berettige hende til at skyde sig ind under, at hun 
ikke har valgt »i Frihed og under Ansvar«. Det vilde 
jo føre til en Ophævelse af al Moral, om ethvert 
Menneske, der i et vigtigt Øjeblik havde valgt forkert, 
bagefter kunde komme og sige, at han ikke havde 
valgt i Frihed og under Ansvar, og at han derfor 
maatte have Lov til at vælge om igen. Naar da Ellida 
siger til Wangel: »Vi kan aldrig komme bort fra den 
ting, at et frivilligt løfte er fuldt ud saa bindende som 
en vielse«, og dermed sigter til, at hun er bunden til 
den fremmede ved et frivilligt Løfte, men til Wangel 
kun ved en Vielse, da er dette aabenbart fuldstændig 

meningsløst. Thi det Løfte, der bandt hende til den 
fremmede, var jo netop i enhver Henseende ufrivil- 
ligt, idet hun, da hun gav det, var i en Slags hyp- 
notisk Tilstand og havde tabt den naturlige Magt over 
sin Vilje. Til sin Mand derimod var hun bunden, ikke 
blot ved en Vielse, men først og fremmest ved et fri- 
villigt Løfte, idet man dog maa gaa ud fra, at hun 
ikke var viet til ham i Søvne, men han havde først 
friet til hende, og hun havde paa naturlig og frivillig 
Maade givet ham sit Ja uden at være under nogen 
hypnotisk eller magnetisk Indflydelse; og selv om man 
derfor ganske vilde se bort fra Vielsen, maa det dog 
fornuftigvis indrømmes, at et frivilligt Løfte som det, 
der bandt hende til Wangel, maa være mere bindende 
end det ganske ufrivillige, der bandt hende til den 
fremmede. — Der er altsaa ikke Spor af fornuftig 
Grund til, at Eliida skulde have Lov til at vælge om 
igen; og saafremt det da skulde have været Ibsens 
Mening at vise, hvorledes »et vaagnende og voksende 
Frihedskrav« inden for Ægteskabet 'undertiden kan 
nødvendiggøre, at de to løse hinanden, og der fore- 
gaar et helt nyt Valg, — da maa det siges, at han 
har løst Opgaven paa en højst uheldig Maade, idet 
det hele opløser sig i Meningsløshed. 

Men en ganske anden Opfattelse af dette Skuespil 
er fremsat af Sinding Larsen,*) og den har det 
ubestridelige Fortrin, at den er godkendt af Digte- 
ren selv som den rette; den bør da billigvis lægges 
til Grund for Bedømmelsen af Stykket. Her hedder 
det om El li da saaledes (S. 27—28): »Eliida er hallu- 
cineret, hun lider under en Mani, inden hvis Omraade 



*) »Fruen fra Havet og Personerne deri«. Kristiania 1889. 

hun har mistet al Vilje og Dømmekraft, og skønt hun 
selv har en bestemt Fornemmelse af sin Tilstand, ser 
hun sig ude af Stand iil at arbejde sig ud af den. 
Faa intet Punkt viser hendes Sindsforvirring sig stær- 
kere end netop der, hvor Afgørelsen ligger: i Anskuel- 
sen af hendes Forhold paa den ene Side til »den 
fremmede Mand«, paa den anden Side til Wangel. 
Medens den første dtog hende til sig ved en ubegribelig, 
uimodstaaelig aandelig Tvang til Trods for hendes af- 
gjorte Utilbøjelighed, ja Modvilje, sluttede hun sig til 
den sidste »frivilligt«, »med Valg til begge Sider«, 
»under eget Ansvar«. Men desuagtet staar netop det 
modsatte for hende som en Sandhed, hun ikke kan 
komme fra: at der var Frivillighed i hendes Valg af 
den fremmede, derimod ikke i hendes Indtrædelse i 
Ægteskab med Wangel. Det var netop, da hun følte 
sig fri for den Tvang, »den fremmedes« dæmoniske 
Herredømme havde lagt paa hende, at hun tog imod 
Wangels Bejlen, medens det endnu havde hindret 
hende fra at kunne give Arnholm et gunstigt Svar. 
Nu føler hun Ægteskabet som et Baand, der binder 
hendes Frihed lige over for »den fremmede«, — deraf 
kommer Forvirringen.« 

Ifølge denne Opfattelse stammer Vanskeligheden 
aldeles ikke fra Ægteskabets Indgaaelse, men den 
stammer ganske simpelt fra, at Eliida er sindsforvirret. 
Hendes Higen efter Havet, hendes Dragning mod den 
fremmede er ingenlunde et »Udtryk for et vaagnende 
og voksende Frihedskrav«, men er simpelthen et Ud- 
tryk for, at hun er bleven betagen af en fiks Ide, 
nemlig den, at hun er bunden til den fremmede ved 
et frivilligt Løfte og til Wangel kun ved et ufrivilligt, 
medens det i Virkeligheden forholder sig lige omvendt. 

Det har altsaa ikke været Ibsens Mening at debattere 
det Spørgsmaal, om ikke et Ægteskab i visse Tilfælde 
maa begynde om igen ved »et nyt Valg«, men han 
har slet og ret villet vise, hvorledes en sindssyg Kvinde 
paa ganske ejendommelig Maade bliver helbredet. 
Men hvad er da Stykkets egentlige Mening, dets væsent- 
lige Indhold, dets Ide? Ogsaa paa dette Spørgsmaal 
giver Sinding Larsen authentisk Svar: Stykkets Thema 
er Ægteskabet. Ifølge Ibsen er »et Ægteskab trods 
alle ydre Former og alle Samlivets Baand aldrig noget 
sandt Ægteskab, saa længe det for nogen Del hviler 
paa Egoisme«. Nu er Wangel vel en svag Karakter, 
men han har det store Fortrin, at han nærer en »dyb, 
fordringsløs, selvopofrende, ubetinget Kærlighed« til 
sin Hustru; han er med andre Ord »den første Ægte- 
mand hos Ibsen, som ikke er Egoist*, og netop derfor 
»har Forfatteren ogsaa her kunnet sætte et Punktum, 
hvor man er bleven vant til at finde et Spørgsmaals- 
tegn«. Det skønne i Skuespillet er da det, at Eliida 
— i Modsætning til Nora — oplever »det vidunderlige«, 
idet hendes Mand af Kærlighed til hende fornægter sig 
selv og opgiver alt sit eget.*) 

Dette vilde nu være meget smukt, hvis det blot 
var rigtigt. Men Ulykken er, at i det virkelige fore- 
liggende Skuespil ser man ikke synderligt til den »dybe, 
selvopofrende Kærlighed«, som ifølge Digterens Mening 
skulde være der, medens man derimod ser temmelig 
meget til den Egoisme, som ifølge Digterens Mening 
ikke skulde være der. Det kan her bemærkes, at Ego- 
ismen hos de svage Karakterer som Regel ytrer sig i 
en mindre frastødende Form end hos de stærke, idet 



*) »Fruen fra Havet og Personerne deri«, S. 30 og 53 — 55. 

den ofte vil være mildnet af en vis naturlig Godmodig- 
hed og Elskværdighed, hvilken dog selvfølgelig ikke 
forandrer dens egentlige Væsen. Naar man har dette 
in mente, vil man let se, at Egoismen hos Doktoren 
er endogsaa meget stærkt fremtrædende. Da Ellida 
og Døtrene ikke af sig selv komme i god Forstaaelse, 
gør han intet Forsøg paa at afhjælpe dette Misforhold, 
prøver ikke paa at skaffe Hustruen den Plads i Huset, 
der tilkommer hende, og heller ikke paa at skaffe 
Hilde den Moder, hun længes efter, men nøjes med 
at dele sig ligelig mellem de to Partier. Da Ellidas 
Sindsforvirring begynder at vise sig, gør han ikke 
noget alvorligt Forsøg paa at komme under Vejr med, 
hvad der egentlig fattes hende, skønt dette uden Tvivl 
vilde være faldet ham temmelig let, da hun ingenlunde 
er nogen indesluttet Natur. Og hvad der er det værste: 
da han, som Sinding Larsen rigtigt bemærker, er »af 
de svage Naturer, som kun trives i Solskin, som selv 
maa være glad og maa have glade Ansigter omkring 
sig«, — saa kan han ikke finde sig i den Plage, som 
hendes nervøse Tilstand volder baade hende selv og 
ham, og føjer hende derfor stadig i Benyttelsen af 
Morfin, skønt han som Læge ved, hvor ødelæggende 
dette Middel er for hende baade aandeligt og legem- 
ligt. Kort sagt, man kan med eet Ord karakterisere hans 
Optræden saaledes, at han gaar uden om alle 
Vanskelighederne, hvilket netop er det nøjagtige 
Udtryk for en svag og godmodig Naturs Egoisme. 
Derimod mærker man ikke det mindste til den virkelig 
dybe og selvopofrende Kærlighed, som gaar løs paa 
Vanskelighederne, som tager Kampen op imod dem, 
og som da ogsaa er forberedt paa at finde stg i de 
Lidelser, som dermed nødvendigvis følger. 

Men, kunde man spørge, faa vi da ikke den dybe 
og ubetingede Kærlighed at se i det afgørende Øjeblik, 
da Eliida for sidste Gang mødes med den fremmede? 
— Ja lad os betragte denne Scene lidt nøjere. Efter 
at Wangel har truet den fremmede med at lade ham 
arrestere, siger 

ELLIDA 
(i stigende oprør). 

Wangel! Lad mig sige dig det, — sige det, så at 
han hører på det! Vel kan du holde mig tilbage her! 
Det har Du jo magt og midler til! Og det vil du jo også 
gøre! Men mit sind, — alle mine tanker, — alle mine 
dragende længsler og begær, — dem kan du ikke binde ! 
De vil hige og jage — ud i det ukendte, — som jeg var 
skabt for — og som du har lukket for mig! 

WANGEL 
(i stille smerte). 

Jeg ser det vel, Ellida! Skridt for skridt glider du 
fra mig. Kravet på det grænseløse og endeløse — og på 
det uopnåelige — det vil drive dit sind helt ind i natte- 
mørket til slut. 

ELLIDA. 

o 

A ja, ja, — jeg føler det — som sorte, lydløse vinger 
over mig! 

WANGEL. 

Did skal det ikke komme. Der er ingen anden red- 
ning mulig for dig. Jeg øjner i alle fald ingen anden. Og 
derfor — derfor så 1 ar jeg — handelen nu straks gå om 
igen. Nu kan du altså vælge din vej — i fuld — fuld 
frihed. 

Denne Wangels Handlemaade maa naturligvis for- 
klares i Sammenhæng med hans hele Karakter, saaledes 



170 

som vi lære den at kende i Skuespillet. Abstrakt set 
kunde man tænke, at det muligvis var Klogskab, 
der havde tilskyndet ham, idet han som kyndig Læge 
og fin Psykolog havde indset, at Eliida kun ad denne 
Vej kunde reddes fra Sindsforvirring; men denne For- 
klaring maa aabenbart forkastes, efterdi Doktoren hid- 
til ikke i mindste Maade har givet Prøver paa Klog- 
skab eller psykologisk Sans. Grundtrækket i hans 
Karakter er Svaghed, godmodig Elskværdighed 
og Mangel paa Handlekraft; og netop herudfra 
lader hans Optræden ved denne Lejlighed sig fuldt ud 
forklare. Han har kun to Ting at vælge imellem; 
enten maa han holde Eliida tilbage med Magt, eller 
han maa give hende den fulde Frihed, hun kræver. 
Vælger han det første, er der al Rimelighed for, at 
hun vil blive fuldstændig sindssyg, og han ved af læn- 
gere Tids Erfaring, at han selv næppe vil have nogen 
Evne til at raade Bod paa denne Ulykke. Der er da 
intet andet for end at vælge den anden Udvej, som 
da ogsaa stemmer allerbedst med hans Natur, idet det 
er den, der kræver mindst Handling. At han gør 
det med Bedrøvelse, er ganske naturligt, da han jo er 
en brav og elskværdig Mand, der paa sin skrøbelige 
og lunkne Maade virkelig holder noget af sin Hustru. 
Men at ville gøre denne Wangels Handling til et Ud- 
tryk for »den dybe, selvopofrende, ubetingede Kærlig- 
hed«, det er aabenbart saa absurd, som det vel er 
muligt. Naar Digteren lader Wangels Optræden her 
frembringe saa lykkelige Virkninger, saa er dette ingen- 
lunde et Udslag af den poetiske eller psykologiske Nødven- 
dighed men simpelt hen et Udslag af Digterens subjektive 
Vilkaarlighed. Der er næppe nogen Læser, som ved denne 
Scene har faaet et levende Indtryk af at være Vidne 

til »det vidunderlige«, som dog Digteren netop har 
tilsigtet at fremstille. Tvært imod faar man et 
ubehageligt Indtryk af det forskruede. Man lægge 
blot Mærke til de Replikker, der veksles, umiddelbart 
efter at Wangel har givet Ellida sin Frihed: 

ELLIDA. 
(stirrer en stund som mållos på ham). 

Er det sandt, sandt, — hvad du siger! Mener 

du det — af dit inderste hjerte! 

WANGEL. 

Ja af hele mit inderste, våndefulde hjerte mener 
jeg det. 

ELLIDA. 

Og kan du det også! Kan du la' det ske! 

WANGEL. 

Ja, det kan jeg. Jeg kan det, fordi jeg elsker dig 
så højt. 

ELLIDA. 

(sagte og bævende). 

Så nær — og så inderligt — skulde jeg være kommen 
ind til dig. 

Ethvert Menneske med noget Øre til at skelne 
imellem den ægte og den uægte Klang i Digtekunsten, 
vil dog vistnok ved at læse dette føle sig betagen af 
den inderlige Flovhed, der paanøder sig os, naar vi 
se eller høre noget, der prætenderer at være gribende 
eller rørende, men som ganske slaar klik. 

Ibsen har altsaa her ifølge sin egen Tilstaaelse 
haft til Hensigt at fremstille den dybe, ubetingede 
Kærlighed, hvorved en Ægtemand i en vanskelig 

Situation redder sin Hustru og deres Ægteskab, eller 
med andre Ord, han har villet være positiv. Men 
Udførelsen røber, at denne Positivitet ikke er vokset 
op i ham paa naturlig Maade; den Ide, han har grebet, 
er han ikke i mindste Maade greben af; den er ikke 
funden, som den sande Digter finder den skjulte 
Skat, men den er i allerhøjeste Grad søgt. Digtet 
hører da aabenbart under samme Kategori som de to 
foregaaende, nemlig den forlorne Idealisme. 

Et Fortrin har dog dette Drama som alt, hvad 
Ibsen skriver: Det er meget godt sat sammen. Alt 
hvad der kan udrettes ved Hjælp af Refleksion eller 
dramatisk Teknik, er fortræffeligt. Men disse Færdig- 
heder ere nu engang ikke i Stand til at skabe Digter- 
værker, hvor Aanden mangler. 



Den selvtilfredse Skepticisme. 

(»Hedda Gabler« og »Bygmester Solness«), 



I »Kongsemnernes« fjerde Akt finde vi følgende 
berømte Ordskifte mellem Kong Skule og Skjalden 
Jatgejr: 

KONG SKULE. 

Så det er sorgens gave, som skalden trænger? 

JATGEJR. 

Jeg trængte sorgen; der kan være andre, som trænger 
troen eller glæden — eller tvivlen. 

KONG SKULE. 

Tvivlen også? 

JATGEJR. 

Ja, men da må den tvivlende være stærk og frisk. 

KONG SKULE. 

Og hvem kalder du en ufrisk tvivler? 

JATGEJR. 

Den, som tvivler på sin egen tvivl. 



174 

KONG SKULE, 
(langsomt). 

Dot tykkes mig at være døden. 

JATGEJR. 

Dot er værre; det er tusmørket. 

Hvad der gælder om »Kongsemnerne« i Almindelig- 
hed, gælder ganske særligt om denne Scene, nemlig 
at den er skreven ud af Ibsens eget Liv. Han vidste 
af Erfaring, at der ikke blot er en frisk, men ogsaa 
en ufrisk Tvivl. Den friske Tvivler er den ungdomme- 
lige Tvivler, som med Ungdomsmod og Ungdomsfrisk- 
hed angriber en gammel Livsanskuelse og gamle Livs- 
former, fordi han mener, at de ikke længer kunne 
bære Udviklingen, og at Sandheden maa søges ad 
andre Veje; og det, der gør ham frisk, er naturligvis 
ikke Tvivlen om det gamle, men Troen paa det nye, 
som er i Frembrud. Naar der saaledes i Halvfjerdserne 
til at begynde med var noget frisk og stærkt ved det 
Angreb, som blev rettet mod den gamle Religion og 
Moral, saa laa dette i, at de unge Tvivlere havde en 
meget fast og meget barnlig Tro paa, at nu var det 
fundet, som skulde lose Livets Gaade, nemlig den 
frie Tanke. Og naar Bjørnsons Angreb paa Kristen- 
dommen, uagtet de hvert Øjeblik røbe hans mærkelige, 
naive Uvidenhed, dog have øvet og endnu øve en 
betydelig Virkning, saa beror dette paa, at de til 
Udgangspunkt have hans faste Tro paa det nye, der 
skal frelse Verden, nemlig Udviklingslæren og dens 
Moral. En f r i s k Tvivl findes overhovedet kun der, hvor 
Tvivlen om det gamle hænger uløseligt sammen med 
Troen paa det nye. — Den ufriske Tvivl derimod, 

den egentlige Skepsis, er den Aandsretning, som an- 
griber det gamle uden at have noget nyt og bedre at 
sætte i Stedet, som altsaa overhovedet har opgivet at 
finde Mening i Tilværelsen, eller hvad der er det 
samme — som er uden Idealer. Denne Aandsretning 
optræder, saa vidt jeg kan se, væsentlig i to Former, 
en ædlere og en ringere. Den første er den tragiske 
Skepticisme, hvis Særkende er, at man vel har 
opgivet at finde Mening i Tilværelsen, men samtidig 
dog føler dette som en trykkende Tomhed, som et 
Savn, der kræver at stilles. Noget af dette vil man 
jævnlig kunne finde i Heines Digtning, om l\vilken 
Poul Møller rigtigt bemærker, at »hans foregivne Hen- 
rykkelse over den isolerede Sanseverdens Tilstrækkelig- 
hed for et sundt Menneskes Fordringer idelig afbrydes 
ved en hemmelig Vemods Udbrud«. *) Den anden og 
ringere Form for den ufriske Tvivl er, hvad man 
kunde kalde den selvtilfredse Skepticisme, hvis 
Særkende er, at man ikke blot har opgivet Haabet 
om at finde Mening i Tilværelsen, men tillige mistet 
Trangen til at finde denne Mening, — at man ikke 
blot har givet Afkald paa alle Idealer, men i Grunden 
befinder sig ret vel ved at undvære dem. Denne 
selvtilfredse Skepticisme er som bekendt den herskende 
Aandsretning i en stor Del af den moderne Litteratur, 
baade hos franske Naturalister og hos nordiske Realister. 
Den er de dekadente Digteres saa vel som de dekadente 
Kritikeres Livsanskuelse. For denne Betragtning er 



*) Se saaledes Digtet »Fragen« i »Buch der Lieder,« hvor man 
midt igennem Trodsen dog mærker et levende Hjertes Trang 
til og Suk efter at finde en Losning af Livets »ældgamle 
Gaade.« 

Kunsten ikke til for Livets Skyld, men Livet for 
Kunstens Skyld; Livet er »en Illusion, som er til for 
at beskrives.« Det er nu øjensynligt, at Ibsen allerede 
tidligt har haft en Tendens imod denne Aandsretning. 
G. Brandes skriver meget træffende om ham: »Det 
blev en Drift hos ham overalt at prøve det, der 
syntes ægte, og uden megen Forundring at overbevise 
sig om dets Falskhed. Det blev en Lidenskab hos 
ham med Fingeren at banke paa alt det, der saa ud 
som Malm, og en Art smertelig Tilfredsstillelse at 
høre den Klang af det hule, der paa engang saarede 

hans Øre og bekræftede hans Anelse;« »efter- 

haanden blev en storartet, ideel eller moralsk Mistænk- 
somhed hans Muse.« — — »Der har øjensynligt i 
Ibsens begyndende Mandsalder udviklet sig hos ham 
Menneskeforagt.«*) Ibsen var imidlertid et saa dybt 
anlagt Menneske, at han ikke kunde undgaa at blive 
opmærksom paa det »ufriske« i denne Aandsretning. 
Det er dette, der aabenbarer sig gennem > Kongs- 
emnerne.« Men i Stedet for nu at søge og finde 
Lægemidlet herimod, lader han sig nøje med et Palliativ, 
— i Stedet for at slaa sig igennem til en virkelig 
Livsanskuelse, gaar han »udenom« som Peer Gynt, 
idet han lader sig nøje med at laane nogle religiøse 
og sædelige Idealer, hvorved han skaffer sig en til- 



*) »Det moderne Gennembruds Mænd,« S. 78 — 84. Man sammen- 
ligne hermed følgende Ord af Flaubert: »Jeg dissekerer det 
menneskelige Sjæleliv uden Ophør; det morer mig; og naar 
jeg endelig har opdaget Raaddenskaben i noget, som man 
ansaa for rent, naar jeg har fundet Betændelsen netop paa 
de skønne Steder, da løfter jeg Hovedet og ler.« Se Chr. 
Collin »Kunsten og Moralen,« S. 125. 

syneladende fast Grund, ud fra hvilken han kan føre 
den Polemik mod alt og alle, som er hans Liv. Men 
det falske i denne Alliance maatte selvfølgelig til sidst 
blive aabenbart; og det nye i »Hedda Gabler« og 
»Bygmester Solness« er nu dette, at den selvtilfredse 
Skepticisme, som allerede længe har behersket Ibsens 
Digtning, her optræder ganske utilsløret og uden 
det Skin af Idealitet, hvorunder han hidtil med større 
eller mindre Held har søgt at skjule den. 



Hedda Gabler 
hører ikke til de Skuespil af Ibsen, som have været 
mest beundrede. Dog er der i det mindste een Kritiker, 
der ogsaa her viser sig som en begejstret Tilbeder, 
nemlig Henrik Jæger. Jeg skal omtale Jægers Op- 
fattelse lidt udførligere, fordi den er et af de mærke- 
ligste Vidnesbyrd om, hvilhen Begrebsforvirring Ibsen 
har været i Stand til at frembringe ogsaa hos Æsthetikere 
af Profession. 

I »Hedda Gabler,« som i saa mange andre af 
Ibsens Dramer, er der en betydningsfuld Begivenhed, 
der gaar forud for Stykkets Begyndelse, og som man 
under dettes Gang faar Underretning om. Hedda og 
Ejlert Løvborg have i deres Ungdom været en Slags 
fortrolige »Kammerater.« Han kom stadig i hendes 
Faders Hus, og medens den gamle General studerede 
Aviserne, sad de to unge i Sofaen med et illustreret 
Blad foran sig og førte en mildest talt slibrig Konver- 
sation, hvorunder han betroede hende sine natlige 
Æventyr, hvorledes han havde »raset døgn efter døgn,« 
medens hun æggede ham med »omsvøbsfulde« og dog 
temmelig »frejdige« Spørgsmaal. Men da der saa en 

A. Schack : Ibsens Digtning. 12 

skønne Dag blev »overhængende fare for, at der vilde 
komme virkelighed ind i forholdet,« — med andre 
Ord, da Lovborg gjorde Mine til at behandle Hedda, 
som han plejede at behandle de andre »Damer« af 
sit Bekendtskab, saa brød hun Forholdet; hun truede 
først med at skyde ham, men da hun dog ikke turde, 
nøjedes hun med at vise ham bort. For enhver ikke 
ganske forskruet Tankegang er det nu klart, at den 
Kamp, Hedda Gabler her førte, ingenlunde var en 
Kamp mellem Elskov og Dyd, men mellem lav, raffi- 
neret Sanselighed paa den ene Side og Frygten 
for Skandalen paa den anden Side. Naar nu den 
sidste sejrer, saa maa det ganske vist indrømmes, at 
denne Sejr ikke har noget Værd i sædelig Henseende; 
men paa den anden Side vilde det dog være rent ud 
absurd at ville anse det for en Sejr i aandelig Hen- 
seende, hvis hun omvendt havde ladet den lave Sanse- 
lighed, hvoraf hun var betagen, overmande hendes 
Frygt for Skandalen. Men Henrik Jæger viger dog 
ikke tilbage for denne Absurditet. Han skriver nemlig 
i Anledning af dette Optrin for ramme Alvor følgende: 
»Den Aften var det skæbnesvangre Øjeblik i hendes 
Liv; her var Daaden, som hun drømte om, men hun 
øvede den ikke; her var Friheden, som hun beundrede, 
men hun greb den ikke; her var Modet, som hun saa 
op til , men hun vidste det ikke ; her var Livsindholdet, 
som hun savnede, men hun valgte det ikke. I snever- 
synet og selvødelæggende Egoisme foretrak hun »Kred- 
sen,« Tvangstrøjen, Konveniensen og — Kedsomheden. 
Det var Valgets Øjeblik i hendes Liv, da to Menneske- 
skæbner — hendes og hans — var lagt i hendes 
Haand, og saa valgte hun galt, valgte som Dame i 
Stedet for som Kvinde, som General Gablers Datter i 

Stedet for som Ejlert Løvborgs »frejdige Kammerat.*«*) 
I hvilken Grad maa H. Jægers hele Tankegang ikke 
være bleven forvirret af Ibsen, for at han har kunnet 
tænke og nedskrive noget saadant! Jeg skal som 
Modsætning kun anføre, at G. Brandes, som dog ellers 
ikke plejer at være snerpet, i Anledning af dette Tids- 
punkt i Hedda Gablers Liv taler om »den lave Nys- 
gerrighed og Skamløshed, som i hendes tidlige Ung- 
dom bringer hende i et saa modbydeligt Fortroligheds- 
forhold til hendes mandlige »Kammerat,« at hun lader 
ham fortælle hende om sine vulgære natlige Æventyr »**) 
Ethvert Menneske, der ikke har tabt al Dømmekraft, 
vil jo give Brandes Ret i, at dette Fortrolighedsforhold 
virkelig var »modbydeligt« og vidnede om en sørgelig 
»Skamløshed« hos den unge Pige. Men er der da 
Gnist af sund Fornuft i med Jæger at mene, at Hedda 
Gabler vilde have vundet »Friheden, hun drømte om,« 
og fundet »Livsindholdet, hun savnede,« hvis hun blot 
havde været mere konsekvent i sin Skamløshed og 
havde ladet det modbydelige Fortrolighedsforhold ende 
med, at Løvborg fik sin Vilje? 

Henrik Jæger indrømmer naturligvis, at Hedda 
Gabler er »forkrøblet i sin Udvikling og forvokset i 
sin Stræben,« men han mener dog, at hun i Grunden 
er en »storstilet, rigt udrustet Kvindeskikkelse,« en 
»tragisk Personlighed;« og efter at have skitseret 
hendes Udvikling slutter han med følgende Ord : »Gennem 
Analysen af Hovedfiguren ere vi naaede til at skimte 
Konturerne af et Ibsensk Idedrama bag de knappe 
og jævne Replikker: Kærligheden kontra Egenkærlig- 



*) Henrik Ibsens og hans Værker.« S. 194. 
**) »Flensborg Avis« 1891, No. 48— 49 (efter »Berliner Tageblatt«). 

heden, Personlighedskravet kontra Konveniensaaget og 
den ideale Skonhedslængsel kontra Virkelighedens 
Usselhed og Styggedom.« For den, der erindrer 
* Hedda Gabler« og ikke er ganske hypnotiseret af 
Ibsen, vil det uden Tvivl være meget forbavsende at 
høre, at den Kamp, der føres i hendes Indre, er en 
Kamp af »Kærligheden kontra Egenkærligheden« o. s. v., 
og at Stykket derigennem viser sig at være et »Ide- 
drama.« Det er derfor værd at lægge Mærke til, at 
endogsaa H. Jæger her maa indrømme, at han kun 
»skimter Konturerne« af dette Idedrama. Naar nemlig 
en saa fanatisk Ibsen-Tilbeder som Jæger ikke engang 
kan se Omridsene af dette Idedrama, men kun 
skimte dem, saa kan man trøstig gaa ud fra, at der 
her aldeles ikke findes noget Idedrama undtagen i 
den velvillige Kritikers Fantasi. I Modsætning til 
Henrik Jæger gøre atter G. Brandes Ord (i den før 
nævnte Artikel) et velgørende Indtryk af sund Fornuft. 
Han skriver nemlig følgende: »Det er Skade, at denne 
Hedda ikke er mere interessant 1 Og hun er simpelthen 
derfor uinteressant, fordi hun er et lavt, dumt, om 
end ogsaa paa sin Maade stolt Væsen; — — fra 
Begyndelsen af har hun raa og lave Instikter, den raa 
Misundelse, der gør, at hun som Barn ikke kan taale 
at se en anden Piges smukke og yppige Haar; — — 
hun er magtbegærlig paa en saa jammerlig Maade, 
at hun forfører den forhen forfaldne Ejlert Løvborg 
til at drikke paany, kun for føle sit Herredømme over 
en Menneskesjæl, og hun er paa en lige saa elendig 
Maade skinsyg nok til at tilintegøre det Værk, som 
han har skrevet under et Venskabsforhold med en 
anden Kvinde, skønt denne gode Kvindesjæls eneste 
Betydning for ham var den at helbrede ham for 

Flasken.« Det berettigede i denne Dom er selvindlysende. 
Men er der da Gnist af sund Fornuft i at ville gøre 
den Kamp, som de slette Lidenskaber føre med hver- 
andre i dette »lave og dumme Væsen,« til en Kamp 
af »Kærligheden kontra Egenkjærligheden, Personlig- 
hedskravet kontra Konveniensaaget og den ideale 
Skønhedslængsel kontra Virkelighedens Usselhed og 
Styggedom?« Hvad specielt »den ideale Skønheds- 
længsel« angaar, som Jæger mener at have opdaget 
hos Hedda, saa bemærker Brandes derom træffende: 
»Den Lidenskab for Skønhed, smuk Opførsel o. s. v., 
som hun har til fælles med den vakre Spidsborger, 
Helmer, i »Et Dukkehjem,« er næsten ikke mere til- 
talende hos hende end hos ham.« Og naar endelig 
Jæger anser Hedda Gabler for »en tragisk Personlig- 
hed«, saa bemærker i Modsætning hertil Brandes 
atter meget træffende: »Hvilket dybere Indtryk kan 
det gøre paa os, at denne Kvinde gaar bort fra Livets 
Skueplads! Vi modtage Budskabet om hendes Død 
med kold Beklagelse.« Men det plejer jo ellers ikke 
at være et Særkende paa det ægte tragiske, at det 
kun fremkalder »kold Beklagelse.« 

Men hvad er da egentlig dette Drama for noget? 
Det er med det mest korrekte Udtryk en Skandal- 
historie, der som saadan altid vil vække Interesse 
hos en stor Del af Publikum i alle Lande. Den lider 
rigtignok af flere indre Usandsynligheder (som ogsaa 
Brandes har paavist); men den har til Gengæld to for 
en Skandalhistorie væsentlige Fortrin, nemlig for det 
første, at Hovedpersonen har et let Anstrøg af det 
dæmoniske, og for det andet, at den er fortalt med 
al den Virtuositet, Ibsen gennem mangeaarig Øvelse 
som Dramatiker har erhvervet sig. Ideer er der der- 

imod ingen af i dette Skuespil, da det viste sig at 
være en Misforstaaelse, naar H. Jæger mente at kunne 
»skimte Omridsene« af en saadan; og Hjerte eller 
Folelse er der heller intet af. At dette sidste er 
rigtigt, kan blandt andet skønnes af, at Brandes, som 
dog ellers ikke stiller sentimentale Fordringer i denne 
Retning, slutter sin Artikel med den karakteristiske 
Ytring, at Ibsen i dette Skuespil »kun staar paa sit 
Hojdepunkt somden beregnende Kunstner, ikke 
som den følende Digter. Skønt Brandes i den 
ofte nævnte Anmeldelse tydeligt nok har vist, at 
»Hedda Gabler« med Hensyn til Indhold er et temmelig 
forfejlet Arbejde, saa er dog Tonen i Artiklen i det 
hele velvillig, og han benytter Lejligheden til at frem- 
hæve (hvad han vel har Ret i), at der »maaske aldrig 
er bleven skrevet saa fuldkomment konstruerede Skue- 
spil som Ibsens.« Denne Velvilje hænger uden Tvivl 
sammen med, at Brandes' Livsanskuelse væsentlig er 
den samme som Ibsens, nemlig den selvtilfredse 
Skepticisme. For denne Aandsretning kan det nok 
tilgives, at en Digtning i Henseende til aandeligt Ind- 
hold har liden eller ingen Værdi, naar det blot er 
serveret paa en elegant og talentfuld Maade. 

Det er da ikke saa underligt, at Nordmændene 
have følt sig ilde berørte ved den Skildring, Ibsen 
her har givet af sine Landsmænd, og det er ikke med 
Urette, de beklage sig over, at han med sine Dramer 
stiller de hjemlige Forhold i et falsk Lys og bringer 
Norge »i evropæisk Vanrygte.«*) De kunne, om de 
ville, uden at gøre Digteren Uret, besvare den Kritik, 



') Se saaledes N.Hertzberg: »Er Ibsens Kvinde-Typer norske?< 

han her har givet af norske Forhold, med Heines Ord 
i Digtet »Unvollkommenheit:« 

Du bist, verehrter Dichier, du sogar 

Nicht fehlerfrei, nicht alier Mangel baar. 

Du schaust uns an, du fragst uns, was dir fehle? — 

— Ein Busen, und im Busen eine Seele. 



Bygmester Solness. 

Som bekendt har dette Skuespil givet Anledning 
til en Række forskellige Forklaringer og Fortolkninger. 
Det er dog ikke, fordi det indeholder mange nye 
Tanker og Ideer, da det tvært imod er ganske blottet 
for saadanne. Men Hovedpersonerne ere saa abnorme 
og saa uvirkelige, og Stykkets Helhed derved saa 
dunkelt, at det synes umuligt at opfatte det som en 
ganske ligefrem Virkelighedsdigtning i Lighed med 
»Hedda Gabler;« og de fleste Kritikere og Anmeldere 
have derfor været enige om, at Hovedpersonerne og 
Hovedbegivenhederne i Stykket maatte være Symboler 
paa Personer eller Partier i Nutiden. Derimod har 
man haft mere ondt ved at blive enig om, hvorledes 
denne Symbolik skal forklares, En mener saaledes, 
at Bygmester Solness skal være Repræsentant for det 
norske Højre, en anden tænker tvært imod paa Venstre- 
partiet, en tredje paa Bjørnstjerne Bjørnson, en fjerde 
paa Ibsen selv o. s. v. Jeg ser nu ikke rettere, end 
at Anmelderne have været altfor hurtige til at slutte 
fra Dunkelheden, som faktisk er til Stede, til en bag- 
ved liggende Dybsindighed. De have overset, at Dunkel- 
heden i en Digtning kan hidrøre fra to ganske mod- 
satte Aarsager. Den kan hidrøre fra Tankerigdom, 

fra Aandsdybde, idet Digteren ikke altid kan finde det 
adækvate Udtryk for den Strøm af Tanker og Stem- 
ninger, der vælde op fra et dybt bevæget Hjerte.*) 
Men den kan ogsaa hidrøre fra Tanketomhed, fra 
Aandsfattigdom. Digteren har i Virkeligheden ikke 
noget paa Hjerte; der er intet, han føler særlig Trang 
til at meddele sin Samtid; der er intet Ideal, som har 
betaget hans Sjæl, ingen Tanke eller Ide, han føler 
sig kaldet til at træde i Skranken for; men paa den 
anden Side maa han dog af gammel Vane digte, da 
det nu engang er hans Livsgerning, og ligeledes ønsker 
han ret naturligt at bevare det Ry for Dybsindighed, 
som han engang har erhvervet sig. I dette Tilfælde 
blive Symbolerne kun et Surrogat for de manglende 
Tanker, og Dunkelheden bliver af samme Art som 
Dunkelheden i de gamle Mysterier, hvor den inderste 
Helligdom var et tomt Rum. For den, der nu er 
bleven klar over Udviklingsgangen i Ibsens Digtning, 
vil det være indlysende, at Dunkelheden i »Rygmester 
Solness« er af sidstnævnte Art. Kritikerne ville for- 
gæves søge at udfinde den dybere Mening af dette 
Drama, ja Ibsen selv vil ikke kunne sige os, hvad 
Meningen er, af den naturlige Grund, at der i Virkelig- 
heden ikke er nogen dybere Mening deri. Saa hvis 
man endelig vil hævde, at Digteren har villet noget 
med dette Skuespil, saa maa man udtrykke det 
saaledes, at han har villet »under Dybsindighedens 
Maske skjule sine Tankers uudgrundelige Tomhed.« 

Den eneste fornuftige Fremgangsmaade over for 
et Arbejde som »Rygmester Solness« er da sikkert 



*) Saaledes ofte hos Gruntvig. Man tænke f. Eks. paa »Nyt- 
aarsmorgen.« 

den, at opgive alle de haabløse Grublerier over, hvad 
Digteren muligvis kan have ment, og nøjes med at 
undersøge, hvad han faktisk og rent objektivt set har 
sagt igennem dette Drama. Stykkets Indhold er jo 
paa en vis Maade Moralen Det omhandler paa den 
ene Side den gammeldags (og forresten ogsaa moderne) 
Moral, i hvilken Pligt og Samvittighed spille en Hoved- 
rolle, og paa den anden Side den Afart af Moralen, som 
man har givet Navn af Rovdyrsmoralen. Fru Solness 
er Repræsentant for den første Retning. Hun er en 
forknyt og aandelig forkrøblet Skikkelse, hvis væsent- 
lige Særpræg er Ynkelighed, og som navnlig udmærker 
sig ved jævnligt paa en klynkende Maade at tale om sin 
Pligt: »Bare simpel pligt, slet ikke andet « — »Jeg 
ved jo så godt, at det var min pligt; men jeg kan 
det ikke alligevel.« Hilde Wangel er Repræsentant 
for den anden Retning. Hun er ingenlunde ynkelig, 
men tvært imod til Overmaal fri og frank og frejdig. 
Hun taler ikke om sin Pligt, men tilstaar aabent, at 
hun »kan ikke udstå det stygge, fæle ordet,« og mener, 
at det »høres så koldt og spidst og stikkende, pligt — 
pligt — pligt.« Han siger spottende til Solness: »De 
har jo Deres pligter mod hende; lev for de pligterne.« 
Hun har, som hun selv tilstaar, »en robust samvittig* 
hed« og beundrer de gamle Vikinger, hvis Samvittig- 
hed tillod dem at plyndre, brænde, slaa Mænd ihjel, 
fange Kvinder og handle imod dem »som de værste 
trold,« og som saa straks bagefter kunde æde og 
drikke og være »glade som barneunger « Hendes 
Ideal er »en rigtig frodig, struttende, sund samvittig- 
hed, så en turde det, en helst vilde.« Men denne 
»struttende, sunde« Samvittighed er, som man ser, 
kun et naivt-paradoks Udtryk for den fuldstændige 

Frihecj for al Samvittighed. -— Den vigtigste Del af 
Stykket er nu Samtalerne mellem Hilde og Bygmesteren, 
i hvilke hun soger at indpode ham sin Livsanskuelse 
og endelig bevæger ham til som »fri Bygmester« med 
en robust Samvittighed at stige op med Kransen i 
Taarnet, hvorfra han saa falder ned og slaar sig 
ihjel. 

Naar man nu ikke grubler over Digterens skjulte 
Hensigter, men simpelthen spørger om, hvad han her 
faktisk har sagt os, saa synes man nok at maatte 
kunne blive enig herom, da det ligger temmelig klart 
for Dagen: Paa den ene Side haaner han den Moral, 
i hvilken Pligt og Samvittighed høre hjemme, idet han 
gennem Fru Solness fremstiller den som noget ynkeligt 
og aandelig forkrøblet, der mangler al Levedygtighed. 
Paa den anden Side viser han, at Rovdyrsmoralen 
dog heller ikke fører til noget, idet det tager en 
Ende med Forskrækkelse for Bygmesteren. Ibsen er 
ikke naiv nok til med nogle ungdommelige moderne 
Forfattere at mene, at Menneskeslægten skulde kunne 
frelses gennem den usminkede Raahed, som man har 
givet Navn af Rovdyrsmoralen. Og ligesom han der- 
for ikke giver noget Haab om, at Frelsen skulde 
komme gennem dygtigere Repræsentanter for Pligt- 
moralen end Fru Solness, saaledes antyder han heller 
ikke noget Haab om, at Frelsen skulde komme gennem 
mere normale Repræsentanter for Rovdyrsmoralen 
end Hilde og Solness. — Den Livsbetragtning, der 
altsaa ligger for os i dette Drama, er den, der har 
sin Grundtype hos Æsthetikeren i første Del af »Enten — 
Eller.« Det hedder der i det bekendte »exstatiske 
Foredrag« (S. 25): »Gift dig, du vil fortryde det; gift 
dig ikke, du vil ogsaa fortryde det; enten du gifter 

dig, eller du ikke gifter dig, du fortryder begge Dele« 
o. s. v/ Ganske paa lignende Maade siger Ibsen til os 
i »Bygmester Solness« : Lev for Pligterne, du vil for- 
tryde det, thi det er Ynkelighed; blæs ad Pligt og 
Samvittighed, du vil ogsaa fortryde det, thi det tager 
en Ende med Forskrækkelse; hvad enten du lever for 
Pligt og Samvittighed, eller du blæser ad dem, du for- 
tryder begge Dele. Men dette er netop den selvtil- 
fredse Skepticisme i sin mest akute Form. 

Det er, som før bemærket, ørkesløst at søge efter 
et eller andet Problem i »Bygmester Solness«, fordi 
der faktisk intet er. Men en anden Sag er det, at 
Ibsen her, ligesom ofte tidligere, er kommen til ufor- 
varende at røbe noget af sit Livs Hemmelighed. 
Solness har benyttet Ragnars Dygtighed til at svinge 
sig selv i Vejret; han har taget hans Tegninger og 
brugt dem til at skabe sig selv et Navn som Byg- 
mester Men der er ingen Velsignelse derved. Han 
siger til Hilde om alt, hvad han har virket og bygget: 
»Alt det må jeg gå her og veje op. Betale for. Ikke 
med Penge. Men med menneskelykke. Og ikke med 
min egen lykke alene. Men med andres også. Ja, ja, 
ser De det, Hilde! Den pris har min kunstnerplads 
kostet mig — og andre«. Ingen, som har fulgt Henrik 
Ibsen paa hans Digtervej, vil kunne læse disse Ord 
uden at komme til at tænke paa deres Forfatter. 
Dengang Ibsen havde skrevet sit bedste Værk, »Kongs- 
emnerne«, var han endnu en forholdsvis ubekendt 
norsk Digter. Først da han i »Brand« og»PeerGynt« 
begyndte at operere med nogle af Kristendommens 
Grundsandheder, blev han en berømt Mand. Og nu 
staar han paa Ærens Tinde. Hans Bøger læses i alle 
Lande. Han forkynder selv paa Omslaget af »Byg- 

mester Solness«, at der samtioig med Originaludgaven 
udkommer en engelsk, en tysk og en fransk Udgave, 
og noget senere vil følge Oversættelser paa Russisk, 
Hollandsk, Ungarsk, Bøhmisk og Polsk. Det er en 
Plads, som næppe nogen anden nordisk Digter har 
naaet. Men hvad har ikke denne hans Kunstner- 
plads kostet ham! Med hvilken Sum af Lykke for 
sig selv og for andre har han ikke maattet betale 
den! Man forstaar, at der i den gamle Digters Hjerte 
kan opkomme et uvilkaarligt Suk efter »en robust 
Samvittighed«. Medens man nemlig i den tragiske 
Skepticisme af og til træffer et dæmpet Suk efter en 
god Samvittighed, saa er det et Særkende for den 
selvtilfredse Skepticisme, at den ikke driver det videre 
end til et Suk efter en robust Samvittighed; og dette 
Suk er netop et af de »Tegn til Forstening«, som 
Ibsen i »På Vidderne« har sunget om — I »Bygmester 
Solness« se vi saaledes en Fuldbyrdelse af det Ord, 
Poul Møller for mange Aar siden udtalte: »Nihilismen 
optræder, derved at dens Tungemaal bliver forvendt, 
som sin egen ufrivillige Anklager og baner Vejen for 
den positive Verdensanskuelses Restitution«*). 



*■ »Efterladte Skrifter* IL, S. 221 



Et Tilbagefald. 



Lille Eyolf. 

-Dette Skuespil udmærker sig, ligesom alle Ibsens 
senere Arbejder, ved, at der over Stykkets Hovedper- 
soner og Hovedbegivenheder er noget i høj Grad 
kunstlet og unaturligt: Et Barn, som bliver glemt paa 
et Bord af letsindige og sanselige Forældre, saa at 
det falder ned og slaar sig til Krøbling, — en Moder, 
som er lidenskabeligt skinsyg paa sit eget lille Barn, 
— en Kvinde, som i enAarrække har elsket sin gifte 
Broder med en inderlig og naturlig Søsterkærlighed, 
og som, da det opdages, at han ikke er hendes Broder, 
pludselig føler sig saa forelsket i ham, at hun, for at 
redde Situationen, maa rejse bort for stedse og gifte 
sig med en Mand, som hun ellers ikke vilde have, — 
alt dette er ganske vist ret mærkelige Fund, men 
vidner dog ikke egentlig om nogen frisk Fantasi. 
Det mærkeligste ved dette Stykke er imidlertid den 
Omstændighed, at Ibsen her endnu engang har faaet 
et Tilbagefald til det positive. For saa vidt 
svarer det til »Fruen fra Havet«, om end Positiviteten 
her viser sig i en saa fortyndet Form, at, saa vidt jeg 

ved, ingen i »Lille Eyolf« har fundet nogen »Lysning 
som af en ny Vaar i Digterens Sind« . — Ægtefællerne 
Allmers og Rita have ved deres egen Letsindighed 
forskyldt, at deres lille Søn er bleven Krøbling; og da 
han senere hen bliver lokket ud i Fjorden af H otte- 
jomfruen og selvfølgelig drukner, saa staar det for dem 
som en retfærdig Gengældelse for det brødefulde i 
deres Forhold. Ifølge deres antecedentia var der nu 
ikke det mindste i Vejen for, at de ligesom Rosmer 
og Rebekka kunde gaa sammen i Møllefossen, især da 
de, ligesom hine tvende, ikke have »nogen Dommer 
over« sig og for saa vidt altsaa havde Grund til selv 
at holde Justits. Digteren forbarmer sig imidlertid 
over dem. Han lader dem begge være bange for at 
dø; og de maa da finde en modus vivendi. Denne 
finde de, idet det gaar op for Rita, at hun kan være 
noget for de fattige Børn ved Stranden og saaledes 
fylde sit Liv med noget, »som kunde ligne en Slags 
Kærlighed«. Allmers, som har tænkt paa at forlade 
hende, gaar ind herpaa, og de begynde saa med hin- 
anden en »tung arbejdsdag«, hvor de dog haabe paa, 
at der engang imellem »vil falde søndagsstilhed over 
dem«, og hvor de ville trøste sig med at se opad 
»imod tinderne, imod stjernerne og imod den store 
stilhed«. 

Det er nu ikke saa underligt, at Ibsen atter her 
gør et Forsøg paa at være positiv. Fra een Side set 
er det saa at sige en Naturnødvendighed, idet en 
Digter som han vanskeligt i Længden vil kunne bevare 
sit Verdensry, naar det bliver aabenbart, at han rent 
mangler positive Tanker. Fra en anden Side set er 
det en Nemesis, en retfærdig Gengældelse: Han har 
paa en saa ejendommelig Maade misbrugt de kristelige 

Grundtanker, at disse nu hævne sig ved ikke at ville 
slippe ham, men atter og atter blande sig ind i hans 
Digtning paa en saadan Maade, at de røbe hans Aands 
Fattigdom. For den, der nemlig med lidt Eftertanke 
gennemlæser den sidste Scene i »Lille Eyolf«, vil det 
snart blive klart, at det positive her i endnu højere 
Grad end Nihilismen i >Gedda Gabler« og »Bygmester 
Solness« aabenbarer Digterens Tanketomhed og aande- 
lige Impotens. Jeg skal i Korthed paavise dette. 

Da Allmers gør Rita opmærksom paa, at hun er 
i høj Grad uskikket til det Hverv, hun tænker at paa- 
tage sig: at ofre sig for de fattige Børn, saa benægter 
hun ikke denne Kendsgerning, mensvarer: »Så får jeg 
opdrage mig til det; oplære mig; opøve mig.« Hun 
vil med andre Ord øve sig i dét, man med et godt 
gammelt Ord plejer at kalde Selvfornægtelse; og 
hun mener, at selv om hun ikke i Øjeblikket egentlig 
drives af Kærlighed, saa kan hun dog maaske naa til, 
at det bliver saaledes. Nu er det jo bekendt, at Be- 
grebet Selvfornægtelse paa en ejendommelig Maade og 
med en ejendommelig Kraft er sat ind i Verden af 
Kristendommen, og at Kristendommen ligeledes hævder 
en nøje Sammenhæng og Vekselvirkning mellem Kær- 
lighed og Selvfornægtelse. Vi have altsaa her et Træk 
af den samme Skæbnens Ironi, som forfølger Ibsen i 
alle hans senere Arbejder: at hvergang hans ulykke- 
lige fritænkerske Helte eller Heltinder ere saa heldige 
at finde en god og sund Tanke til Trøst i deres 
Elendighed, saa have de ufravigeligt laant den fra den 
af dem forkastede Kristendom. — Men dette er dog 
ikke det mærkeligste ved denne Scene. Kristendommen 
lærer som bekendt, at Selvfornægtelsen og den dermed 
sammenhængende lutrede Kærlighed ikke vokser op 

ganske af sig selv af Hjertets Naturgrund; der maa 
ske en ny Fodsel, en aandelig Opstandelse, en Over- 
gang til et hojere Liv. Qgsaa dette Stadium har nu 
Digteren ladet de to Ægtefæller gennemgaa. Ordene 
lyde saaledes (S. 165—166): 

RITA. 

A, for dit sind er jeg ikke — ikke sådan — for- 
tærende dejlig længer. 

ALLMERS. 

Forvandlingens lov kunde kanske holde os sammen 
alligevel. 

RITA 

(nikker langsomt). 

Der er forvandling i mig nu. Det føler jeg så pine- 
fuldt. 

ALLMERS. 

Pinefuldt? 

RITA. 

Ja, for der er som en slags fødsel i det også. 

ALLMERS. 

Det er det. Eller en opstandelse. Overgang til et 
højere liv. 

RITA 

(ser forsagt hen for sig). 

Ja, — med forlis af hele, hele livets lykke. 

ALLMERS. 

Det forlis, det er just vindingen, det. 

For at forstaa disse Ord vil det være praktisk at 
begynde med at spørge, hvad egentlig All mer s mener 
med sine Udtalelser her. Denne Udtalelse af en af de 

dybeste Livssandheder kommer hos ham saa uventet 
og saa forbløffende, at man allerførst kunde fristes 
til at tro, at han optræder som Ironiker og staar og 
gør Nar af sin stakkels Kone. Men denne Forklaring 
maa dog forkastes, da den aldeles ikke stemmer med 
det efterfølgende og lige saa lidt med Allmers Karak- 
ter i det hele. Man kunde saa spørge, om han da 
taler for ramme Alvor, med Hjertets Forstaaelse, som 
en Mand, der netop nu har begyndt at erfare hos sig 
Selv den Overgang til et højere Liv, hvorved »Forliset 
viser sig som Vindingen«. Men heller ikke dette er 
muligt; thi snart efter taler han for Alvor om at for- 
lade Hustru og Hjem for stedste, og da hun beder ham 
om at blive og leve Livet med hende, svarer han: 
»Leve livet, ja! Og ikke ha' noget at fylde livet med. 
Øde og tomhed altsammen. Hvorhen jeg så ser.« 
Men en Mand, der selv har begyndt at erfare det 
højere Liv, der kommer som en aandelig Opstandelse 
efter en stor Ulykke, han kan jo umuligt tale om »Øde 
og Tomhed alle Vegne« og i det hele være Haabløs- 
hedens Bytte, som Allmers er det. Endelig kunde man 
spørge, om ikke Allmers' dybsindige Ord bør tages 
som en Floskel, han har opsnappet og nu faar an- 
bragt paa et passende Sted, saa at han altsaa efter 
Digterens Mening optræder som ufrivillig Komiker. 
Men heller ikke denne Forklaring er mulig; thi Ibsen 
er i »Lille Eyolf« og særlig i denne sidste Scene saa 
absolut »Alvorsmand«, at al Komik og enhver uskyldig 
Spøg er banlyst fra hans Enemærker. — Men hvad i 
al Verden er da Meningen med de nævnte dybsindige 
Ord? Ja, lige saa umuligt som det er at finde For- 
klaringen, naar man betragter dette Skuespil isoleret, 
lige saa let er det at finde den, naar man kender 

Å. Schack: Ibsens Digtning. 13 

Ibsens Digtning i Sammenhæng. Digteren vil ikke 
have de to ulykkelige Ægtefæller af med Livet. Han 
maa da finde en levedygtig Tanke, til hvilken de 
kunne klynge sig som den skibbrudne til den frelsende 
Planke. Men da han saa ikke selv ejer nogen saa- 
dan, lader han sig nøje med en Reminiscens fra 
»Brand«. I Slutningen af »Brand«s fjerde Akt læse 
vi den skønne Scene, hvor Brand tvinger Agnes til 
at ofre alle Minderne om sin Dreng, men hvor det 
saa til sidst ogsaa gaar op for ham, at han selv skal 
miste Agnes; og den slutter da med de berømte Ord: 

Sjæl vær trofast til det sidste! 
Sejrens sejr er alt at miste. 
Tabets alt din vinding skabte; — 
Evigt ejes kun det tabte! 

I disse Ord udtaler Brand en af Kristendommens 
Grundtanker, den samme som Jesus oftere udtaler i 
den Sætning, at »hvo, som mister sit Liv, skal finde 
det«. Denne Tanke er her grebet med en Digters 
Fantasi og udtalt i kunstnerisk skønne Ord. Og en- 
hver kan se, at det er den selvsamme Tanke, vi gen- 
finde i »Lille Eyolf«, naar Rita taler om, at hun føler 
det saa »pinefuldt som en slags fødsel«, og Allmers 
forbedrer det til »en opstandelse; overgang til et nyt 
liv«, og trøster hende over Forliset af hele Livets 
Lykke med, at »det forlis, det er just vindingen, 
det«. Men hvad der i Brands Mund er ophøjet og 
skønt, det er i Allmers' Mund parodisk. Og enhver, 
der ikke er altfor naiv, vil ved at læse det anførte 
Sted i »Lille Evolf«, faa en Fornemmelse af en For- 

tf ' 

fatter, som under et fortvivlet Forsøg paa at være 
positiv kommer til at parodiere sig selv. Tanken om 

at »Forliset af hele Livets Lykke er Vindingen«, — 
at »Sejrens Sejr er alt at miste«, — denne Tanke 
hænger hos Brand religiøst sammen med Udødelig- 
hedstroen og moralsk med et dybt anlagt asketisk 
Gemyt. Allmers derimod har religiøst ingen Tro paa 
et evigt Liv, og moralsk har han til Dato vist sig som 
en egoistisk Stymper. Endogsaa Ibsen selv vil derfor 
vistnok indrømme, at denne Tanke i Allmers' Mund 
mangler enhver fornuftig Mening. Men naar da Ibsen 
for at faa en positiv Slutning paa sit Drama, har 
maattet gribe til en saadan Reminiscens, da er dette 
et mærkeligt Vidnesbyrd om, i hvilken Grad han efter- 
haanden er bleven blottet for selvstændige Tanker om 
aandelige Ting. 



13* 



SLUTNING. 



1 Begyndelsen af denne Afhandling fremsatte jeg 
den Paastand, at Ibsen ikke har udviklet sig »sædeligt 
som Aand«, og at denne Mangel ved hans Personlig- 
hedsudvikling netop er Aarsagen til det forfejlede i 
hans Digtning som Helhed. Det vil af Fremstillingen 
være bleven klart, at det virkelig forholder sig saa- 
ledes. Dengang Ibsen skrev »Kongsemnerne«, havde 
han sin Besøgelsestid. Gennem dette Mesterværk blev 
det gjort klart for alle, og da først og fremmest for 
Digteren selv, at ligesom den sande og store Konge 
betragter sin Kongegerning som et Middel til at 
fremme Folkets Fred og Lykke, saaledes maa den sande 
og store Digter væsentlig betragte sin Kunst som et 
Middel, hvorved han kan levendegøre og forklare for 
sit Folk de Sandheder, som have grebet hans Aand 
og tændt Ild i hans Hjerte. Men Ulykken var, at paa 
dette store Vendepuukt i Livet svigtede Henrik Ibsen 
sig selv. Det lykkedes ham ikke at vinde en person- 
lig Overbevisning om Livets Mening, en virkelig Livs- 
anskuelse, saa at han — i Lighed med Håkon — 
vidste, hvad han vilde, vidste, hvortil han skulde og 



197 

maatte bruge sin digteriske Kongemagt; men han 
nøjedes med — i Lighed med Skule — at vinde Digter- 
kronen ved anden Steds fra at laane enkelte store 
Ideer, som han ikke selv havde forstaaet eller person- 
lig tilegnet sig. Med andre Ord, det sædelige Gennem- 
brud i hans Aandsudvikhng, der gennem »Kongs- 
emnerne« var lagt ham ganske nær, det udeblev. 
Men en saadan skæbnesvanger Begivenhed i en frem- 
ragende Digters Liv kunde naturligvis ikke blive uden 
Følger for hans Digtning. Det maatte med voksende 
Klarhed vige sig, at de Idealer, han syntes at kæmpe 
for, vare ikke hans egne og havde aldrig været det. 
Den Livssandhed nemlig, som et Menneske har levet 
sig til, den slipper han aldrig, da den er bleven en 
umistelig Del af hans eget indre Væsen. Den Livs- 
sandhed derimod, som han kun har grebet gennem 
Fantasien og benyttet i sin Digtning, den kan han 
meget vel senere hen slippe, ja endog fatte Lede til. 
Og naar det da gennem Gregers Werle og Ulrik 
B ren del viser sig, at Ibsen har begyndt at fatte Lede 
til og at spotte den »ideale Fordring«, som han i 
»Brand« og »Peer Gynt« kæmpede for, saa er dette 
en naturlig Følge af og tillige et sikkert Kendetegn 
paa, at den aldrig har været Kød og Blod i ham, at 
den aldrig har grebet hans Hjerte med AandensMagt; 
thi i saa Fald vilde den aldrig have sluppet ham og 
han ikke den. 

At den Idealitetens Ild, der flammede hos Henrik 
Ibsen i tidligere Dage, nu væsentlig er udslukt, det 
har G. Brandes — uden vel egentlig at ville det — 
meget slaaende paa vist i »Det moderne Gennembruds 
Mænd«, S. 140— -141. Han gør her den Bemærkning, 
at Ibsens »tekniske Mesterskab i de senere Aar er 



198 

steget fra Værk til Værk«; og han fortsætter derefter""* 
paa følgende Maade: »Denne stadige Fremskriden be- 
ror paa Ibsens kunstneriske Alvor, hans samvittigheds- 
fulde Flid Han arbejder yderst langsomt, omskriver 
atter og atter sit Værk, til det foreligger i Skønskrift 
uden en eneste Rettelse, hver Side glat og fast som 
en Marmorplade, paa hvilken Tidens Tand ikke kan 
bide. Denne stadige Stigen i Fuldkommenhed beror 
nøjere paa, at Ibsen kun er Digter, aldrig har villet 
være andet end Digter. Der kan vel synes at være 
noget koldt og slukt hos en Forfatter, hvem ingen 
ydre Anledning nogen Sinde henriver til at give sit 
Ord med i Laget, hvem intet, der sker, kan oprøre 
eller begejstre til et Udbrud. De eneste Bladartikler, 
Ibsen i de sidste 15 Aar har skrevet, har rimeligvis 
været et Par Stykker, der drejede sig om hans Rettig- 
heder over for Forlæggere eller om hans Retløshed 
over for fremmede Oversætteres Plyndringer — altsaa 
om hans personlige og private Interesser — ; men det 
bør ikke glemmes, at denne kolde Tilbageholdenhed 
har tilladt ham at holde sig Mesterskabet i sin Kunst 
ufravendt for Oje som sin fikse Ide, sit aldrig af Syne 
tabte Ideal — og han har naaet det. Man kan vanske- 
ligt tænke sig en skarpere Modsætning end den mellem 
denne Digter, der sidder ensom, til alle Sider afsluttet 
mod Omverdenen, nede i Syden og uden nogen som 
helst Adspredthed fra sit Kald udformer og tilfiler 
kunstneriske Mesterværker, og saa hans store Kalds- 
broder i Norden . . .« 

Naar det her hedder: »der kan vel synes at 
være noget koldt og slukt . . .«, saa venter man uvil- 
kaarlig en Indvending fra Forfatterens Side, en Paa- 
visning af, at dette kolde og slukte, som synes at 

være der, dog i Virkeligheden ikke er der. Denne Ind- 
vending udebliver imidlertid ; Brandes indrømmer, hvad 
da ogsaa er unægteligt, at det kolde og slukte virkelig 
er til Stede; men han trøster os da med, at »denne 
kolde Tilbageholdenhed har tilladt Ibsen at holde sig 
Mesterskabet i sin Kunst ufravendt for Øje som sin 
fikse Ide, sit aldrig af Syne tabte Ideal«. Man vil let 
se, at Brandes har Ret heri, — at der virkelig er en 
Aarsagsforbindelse mellem disse to Ting: paa den ene 
Side det kolde og slukte hos Digteren, og paa den 
anden Side . den Ihærdighed, hvormed han anvender al 
sin Kraft paa det fra Værk til Værk stigende »tekniske 
Mesterskab«, der er blevet hans egentlige Ideal og saa 
at sige hans »fikse Ide«. Den Digter nemlig, hvis Sjæl 
er levende og varm, og hvis Hjerte brænder for de 
Idealer, han gennem sin Digtning vil vise sit Folk og 
sin Samtid, — for ham kan ifølge Sagens Natur det 
tekniske Mesterskab kun blive et Middel, om end et 
meget vigtigt Middel, medens selve Maalet er noget 
andet og større. Den Digter derimod, hos hvem Be- 
gejstringens Ild er udslukt, og hvis Hjerte ikke mere 
brænder for noget, — som med andre Ord ikke længer 
har noget virkeligt Ideal — for ham maa ifølge Sagens 
Natur selve det teknisk-kunstneriske Mesterskab blive 
det eneste Ideal, eller rettere Surrogatet for deldealer, 
han har mistet eller aldrig har ejet. Han har mistet 
det, som er Kernen i al sand Digtning, og sidder til- 
bage med Skallerne, den tekniske Færdighed, og han 
maa da, hvis han overhovedet fremdeles vil digte, se 
at gøre det mest mulige ud af disse Skaller. Han har 
ikke længer noget at sige sit Folk eller at sige Verden, 
hans Digtning har ikke længer noget virkeligt Aands- 
indhold ; han maa da nøjes med at gribe et vilkaarligt 

eller tilfældigt Indhold, hvoraf han saa soger at »ud- 
forme og tilfile kunstneriske Mesterværker«. 

Brandes har for saa vidt altsaa Ret i den oven- 
anførte Karakteristik af Ibsens senere Digtning. Men 
det mærkelige er, at han for Alvor mener, at virkelige 
»Mesterværker« lade sig »udforme og tilfile« paa den 
ovenangivne Maade, og han mangler Øje for, at det 
»kolde og slukte« hos en Digter — Mangelen paa 
levende Medfølelse med, hvad der rører sig i 
Menneskehjerterne — nødvendigvis maa virke som en 
Kræftskade paa hans Digtning. Dette hænger natur- 
ligvis sammen med Brandes' hele æsthetiske Grund- 
syn, og dette Grundsyn skal jeg her ikke komme 
nærmere ind paa, men som en Modsætning kun an- 
føre et Par Ord af Poul Møller: »Dersom Kunstneren 
har bragt det til en saa fuldkommen Ironi, at alt uden 
for ham selv og hans Kunst, eller hans Kunst og ham 
selv, er ham fuldkommen ligegyldigt, da er det vist 
ogsaa forbi med hans Kunst; den sande Digter maa 
først og fremmest være et sandt Menneske. En ab- 
strakt Kunstner, der uden for sin Kunst ikke har nogen 
alvorlig Vilje, ingen alvorlig Overbevisning, er ikke 
nogen ægte Kunstner«*). I disse Ord fældes der, som 
man ser, en temmelig skarp Dom over ikke faa af de 
senere Tiders berømte Digternavne og deriblandt og- 
saa over Henrik Ibsen; ja, hvis det ikke var umuligt 
paa Grund af Tiden, kunde man fristes til at tro, at 
Poul Møller ganske særligt havde haft Ibsen i Kikkerten; 
thi Ibsens senere Værker bære jo i høj Grad Præget 
af en Digter, for hvem alt uden for hans Kunst (og 
ham selv) synes at være ligegyldigt ; og hvis man med 



e ) »Recension af Extremerne« i »Efterladte Skrifter« II, S. 140 

et kort Udtryk vil karakterisere den Digterpersonlig- 
hed, der træder os i Møde i disse Værker, saa kan 
det vist næppe gøres bedre end med denne Sætning: 
»en abstrakt Kunstner, der uden for sin Kunst ikke 
har nogen alvorlig Vilje*), ingen alvorlig Overbevis- 
ning«. Men dette vil med andre Ord sige, at Ibsen 
for det at være Kunstner har forsømt det at være 
Menneske, eller hvad der er det samme: han har ikke 
udviklet sig sædeligt som Aand«. Om en saadan fælder 
nu Poul Møller den Dom, at han ikke er nogen »ægte 
Kunstner«, fordi »den sande Digter maa først 
og fremmest være et sandt Menneske«. Denne 
Sætning er nu maaske ikke i høj Kurs for Øjeblikket, 
allermindst blandt Digtere og Æsthetikere; men dette 
bør dog ikke forknytte nogen, som er vant til at tænke 
selv. Thi for det første er der dog enkelte glædelige 
Tegn paa, at netop denne Opfattelse er i Færd med 
at arbejde sig frem; og for det andet — hvad der er 
det væsentligste — Poul Møllers Sætning hører ikke 
til de Ibsen-Stockmannske Sandheder, hvis Levetid er 
17 — 18, allerhøjst 20 Aar; den hører tvært imod til 
de underlig sejglivede Sandheder, som kunne taale at 
være glemte og begravne i en Menneskealder eller 
flere, og da staa op igen i forynget og forklaret 
Skikkelse. Og alt efter som denne Sandhed kommer 
til sin Ret, vil det ogsaa blive erkendt, ikke blot at 
Ibsens Digtervirksomhed fra »Brand og Peer Gynt« til 



*) Smlgn. Ibsens vemodig-profetiske Ord i »På Vidderne«: 

»Hvorfor har hos ham jeg tøvet? 
Tidt jeg gad fra ham mig skille; 
nu jeg tror, han har mig røvet 
selve evnen til at ville«. 

»Lille Eyolf« har været en langsom, sikker Tilbage- 
gang-, men ogsaa hvorfor den har været det og 
maatte blive det. 

Naar man, efter at have studeret Ibsens Digtning 
i Sammenhæng, atter læser »På Vidderne«, faar dette 
mærkelige Digt en underlig Virkelighedsbetydning. Det 
viser sig som en halvt vemodig og halvt trodsig Profeti 
om Digterens senere Livsskæbne. Det kolde og 
slukte, som er det væsentligste Særkende ved hans 
senere Digtning, — den Pagt med Døden, han her 
synes at have indgaaet — og den fattige Trøst, 
han soger i det »kunstneriske Mesterskab«, — alt 
dette har han ligesom forudanet, da han i »På Vidderne« 
skrev : 

Den sidste styrkende saft jeg drak, 
ej længer på vidden jeg fryser; 
mit sejl gik under, mit livstræ knak; — 
men se, hvor smukt hendes røde stak 
mellem birkestammerne lyser. 

ærmerende Piece er nærmest at betragte som 
en Efterskrift til Forfatterens Bog om ? Udviklings- 
gangen i Henrik Ibsens Digtning«. Anledningen til 
dens Fremkomst er dels »John Gabriel Borkman*, dels 
de Indvendinger, som fra forskellig Side ere fremsatte 
mod min Betragtning af Ibsen. 

A. 8. 



John Gabriel Borkman. 

1. Det dramatiske i Stykket. 

Ibsens nye Skuespil er nu bleven læst og anmeldt 
Verden over, og i det mindste her i Norden ere de fleste 
naturligvis komne til det Resultat, at det er et stort 
Mesterværk. »Det vil lyde ud over Evropa som en 
Seers vældige Ord«, siger Poul Levin i »Politiken«, og 
en Anmelder i »Hejmdal« udtrykker sig paa følgende 
begejstrede Maade: »Som Kunstværk staar dette mæg- 
tige Drama alt for højt til, at en smaalig Diskussion 
kan rejses i samme Nu, det er læst. En af de ypperste 
Aander i Norden taler gennem dets rungende Replikker, 
og Nordens største Digter har med vjohn Gabriel Rork- 
man« paany vist Verden, at han er en af Fyrsterne 
med Magt og Ære i Kunstens dybe og uudtømmelige 
Rige, hvis Skatte han løfter med Herskerhaand«. Og 
i »Verdens Gang« skriver G. Rrandes, at »som hun 
(Fru Wil ton) er hver eneste af de optrædende Per- 
soner henstillet for alle Tider med monumental Sikker- 
hed«, hvorved der synes at tilsikres den nye Digtning 
Udødelighed, for saa vidt som da denne kan sikres 
gennem en Anmeldelse. — Under disse Omstændigheder 
kunde det synes betænkeligt at angribe det trods sin 
Ungdom allerede verdensberømte Drama. Dog have 



nogle enkelte vovet dette. Saaledes en »Arbejder« i 
den norske »Socialdemokraten«, der blandt andet 
skriver følgende: >Af Handling er der kun dette, saa 
vidt jeg forstaar, at nogle gamle, havarerede Eksisten- 
ser komme sammen til Opgør af et Mellemværende, 
som er alt for gammelt til, at Opgøret kan fængsle 
umiddelbart. Det kan i det højeste kun vække Vemod. 
Vi have jo ikke været Vidne til de skæbnesvangre For- 
viklinger eller Livskampen, hvor Kræfter brødes og gik 
til Grunde. Digteren burde, synes mig, ikke ladet saa 
vigtige Ting foregaa bag vor Ryg. At ville lure sig 
til vor Følelse ved at skyde slige Genveje er en alt- 
for letvindt Vej til Maalet. Ialfald faar Digteren mig 
ikke med paa den Galej.« Og væsentlig i samme Ret- 
ning som den norske Arbejder har en dansk Æsthetiker 
udtalt sig, nemlig Vilh. Møller i Martsheftet af »Til- 
skueren«. Til disse tvende misfornøjede vilde nær- 
værende Forfatter slutte sig, idet jeg begynder med at 
undersøge det dramatiske i Stykket. 

Ifølge Skuespillets Tittel synes det, at John Gabriel 
Borkman maa være Hovedpersonen, og det er han for 
saa vidt ogsaa, som Stykket væsentligt drejer sig om 
ham og slutter med hans Død. Nu er der i Borkmans 
Liv to Begivenheder, som egne sig til dramatisk Be- 
handling. Den ene er den Episode, da han svigtede 
sin Ungdomselskede, Ella Rentheim, og solgte sin Sjæl 
for at vinde Magt og Ære; men om denne Episode 
handler Stykket ikke. Thi vel faa vi at vide, at Bork- 
man skal have elsket Ella Rentheim, og at han i det 
afgørende Øjeblik opgav hende for en Bankdirektør- 
post; men vi faa ikke at se, hvorledes det er gaaet 
til, det er ikke fremstillet for os; og dette er, som 
enhver kan se, to grundforskellige Ting. Dersom en 



stor Digter med Genialitetens Magt og Midler havde 
fremstillet for os paa den ene Side Borkmans dybe 
og inderlige Kærlighed til Ella, og paa den anden Side, 
hvorledes denne Kærlighed efterhaanden blev over- 
vældet af Magtsygen ogÆresygen, indtil han i det af- 
gørende Øjeblik svigtede, — da vilde vi have haft en 
dramatisk Konflikt af stor Virkning. Men saaledes 
som Sagen foreligger i Ibsens Skuespil, kunne vi ikke 
danne os nogen begrundet Mening om, hvorvidt Bork- 
mans Kærlighed til Ella overhovedet har været af den 
Beskaffenhed, at det var værd at skrive et Drama om 
den. At han har ladet hendes Penge urørte, medens 
han ellers brugte hele Bankens Indhold, — det beviser 
jo ikke ret meget; thi det kunde jo for saa vidt gerne 
have været af klog Beregning, fordi han indsaa, at 
det dog var godt, om een i Familien reddede sin For- 
mue, hvis det skulde gaa helt galt. Jeg paastaar ingen- 
lunde, at det var klog Beregning fra Borkmans Side; 
jeg paastaar kun, at vi kunne ikke vide noget derom; 
thi at han selv mener, det var af Kærlighed til Ella, 
betyder selvfølgelig ikke noget, da han aabenbart efter- 
haanden har mistet al Selverkendelse. — Det vil saa- 
ledes vistnok indrømmes af ethvert fornuftigt Menneske, 
at Stykket som Drama betragtet handler ikke om 
Konflikten mellem Borkmans Kærlighed til Ella og 
hans umættelige Magtsyge. 

Den anden Episode i Borkmans Liv, som i og for 
sig kunde have egnet sig til dramatisk Behandling, er 
det Tidspunkt, da han opgav sin personlige Hæderlig- 
hed og begyndte at tage af Bankens Midler for at 
fremme sine vidtrækkende Planer og derigennem — 
som han indbildte sig — Folkets Velstand og Lykke. 
Dersom Digteren havde vist os, paa den ene Side, at 

Borkman var en virkelig fremragende Mand med et 
varmt Hjerte for Folkets Velfærd, og paa den anden 
Side at han, som saa mange store Mænd, sammen- 
blandede og forvekslede Iveren for Folkets Lykke og 
Iveren for sin egen Magtstilling, saa at han i det af- 
gørende Øjeblik glemte, at Folkets Vel ikke kan frem- 
mes ved smudsige Midler — saa vilde der have fore- 
ligget en virkelig dramatisk Konflikt. Men Digteren 
har som bekendt ikke gjort noget Forsøg paa at frem- 
stille dette for os. Han lader Borkman selv fortælle, 
at han egentlig er et Geni, et Undtagelsesmenneske, 
og at han i Virkeligheden altid har handlet ud fra de 
reneste og ædleste Bevæggrunde. Men lige saa rime- 
ligt som det er, at han selv tror dette, da han, som 
før bemærket, mangler al Selverkendelse, lige saa 
urimeligt er det at forlange, at Læseren skulde tro 
det, eftersom det ikke støttes af nogetsomhelst und- 
tagen den stakkels Mands eget Vidnesbyrd. Og naar 
derfor flere Anmeldere uden videre have indrulleret 
Borkman blandt Genierne, saa er dette vistnok kun et 
Bevis for, at ogsaa Anmeldere kunne være tankeløse. 
Ethvert fornuftigt Menneske vil derfor sikkert indrømme, 
at Stykket som Drama betragtet heller ikke har noget 
at gøre med den her antydede Konflikt, om hvis reelle 
Beskaffenhed i Borkmans Liv vi ikke kunne danne os 
nogensomhelst begrundet Mening. 

Men hvad pr da egentlig det dramatiske Indhold 
i Borkmans Liv, det, som ifølge Digterens Intention 
tillige skulde være Skuespillets væsentlige Indhold? 
Ja, hvis man vil være fornuftig og ærlig, nødes man 
nok til at indrømme: der er intet, absolut intet. 
Og hvad mere er, der kan intet være af den naturlige 
Grund, at Borkman, da Stykket begynder, er, som den 

norske Arbejder siger, >en havareret Eksistens«, der 
er ganske umulig som Hovedperson i en dramatisk 
Konflikt, og som kun vækker en Slags Interesse hos 
os ved den ejendommelige Form for Højhedsvanvid, 
han er betagen af. Ganske vist dør han i Slutningen 
af 4de Akt; men det, at et Menneske dør, er jo ikke 
i og for sig en dramatisk Begivenhed, og allermindst 
kan Borkmans Død være det, eftersom han forlængst 
er i enhver Henseende færdig med Livet, aandeligt og 
sjæleligt, saa at det vil være en sundt tænkende Læser 
ganske ligegyldigt, om han dør en naturlig Død eller 
dør som Selvmorder, eller endelig vender tilbage til 
sit Bur for at fortsætte sin triste Vandring henover 
Gulvet. 

Men har da Ibsen slet ikke forstaaet, at hans 
Skuespil havde faaet et ganske anderledes dybt og rigt 
Indhold, dersom han i Steden for blot at fortælle os, 
at Borkman engang har elsket Ella, havde fremstillet 
denne deres Kærlighed for os i levende dramatisk 
Handling? Jo, naturligvis har Ibsen meget godt for- 
staaet dette. 1 modsat Fald vilde han have været 
mere uvidende end de fleste om dramatisk Kunst, og 
en saadan Uvidenhed vil næppe nogen mistænke ham 
for. Men naar han utvivlsomt godt har vidst, hvad 
der var det bedste, hvorfor har han da ikke gjort det? 
Ja, det har vel nok sine gode Grunde, og den, der 
kender Ibsens Digtning i Sammenhæng, vil ikke have 
vanskeligt ved at se Aarsagen. Det synes nemlig at 
fremgaa af Ibsens senere Digtning, at de Strenge, som 
maa sættes i Bevægelse i en Digters Sjæl, dersom han 
skal kunne fremstille en saadan tragisk Konflikt, — 
at disse Strenge ere hos Ibsen forlængst blevne for- 
stemte og ubrugelige. Naar han derfor har nøjedes 

med at meddele os denne Hovedkatastrofe i Bork- 
mans Liv i Steden for at fremstille den for os, hvad 
jo vilde have været Opgaven for den egentlig drama- 
tiske Kunst, — saa er denne mærkelige Nøjsomhed 
ingenlunde Resultatet af et frivilligt Valg (og det vilde 
jo ogsaa have været et ubegribelig dumt Valg), men 
det er et ganske ufrivilligt testimonium paupertatis. 

En og anden kunde nu komme med den nærlig- 
gende Indvending, at det egentlig dramatiske i Stykket 
er slet ikke John Gabriel Borkmans Liv og Levnet, 
nien derimod den Kamp, der af de tre Kvinder, Mode- 
ren, Søsteren og Fru Wilton, føres om Sønnen, Erhart 
Borkman. Dette er for saa vidt fuldstændig rigtigt. 
Det er for at faa Erhart tilbage, at Ella Rentheim 
overhovedet viser sig i den gamle Gaard; det er om 
ham, hun forhandler med Søsteren i første Akt og 
med Svogeren i anden Akt; og det er Kampen om 
ham i tredje Akt, som er det eneste Spor af »Hand- 
ling«, der overhovedet findes i Stykket. Men dersom 
vi gaa ud fra, at denne Kamp er Stykkets egentlige 
dramatiske Indhold, saa viser det hele sig endnu mere 
grelt som et mærkeligt Misfoster af et Drama. For 
det første se vi nemlig da det besynderlige, at den 
Person, som har givet Skuespillet Navn, og som ogsaa 
ellers synes at være Hovedpersonen, har ikke det 
mindste med Stykkets dramatiske Indhold at gøre, idet 
jo gamle Borkman i Virkeligheden ikke har den mindste 
Interesse for den Kamp, der føres om Sønnen, og 
først rent tilfældigt i det yderste Øjeblik gør et halvt 
komisk Forsøg paa at være med. Dernæst finde vi 
det lige saa besynderlige, at der. efterat Kampen er 
forbi, og Dramaet altsaa til Ende, er tilføjet endnu 
en fjerde Akt. der heller ikke har det mindste med 

Stykkets dramatiske Indhold at gøre. Men hvad der 
er det værste er, at selve denne Kamp om Sønnen 
Erhart er, som Vilh. Møller i den ovennævnte Artikel 
bemærker, »en Kamp om mindre end Kejserens Skæg«, 
idet intet levende Menneske kunde falde paa at inter- 
essere sig det allermindste for denne unge Fyr, hvis 
eneste Ejendommelighed synes at være en vis »Leve- 
lyst«, som oven i Købet ytrer sig paa en højst for- 
ceret og forskruet Maade. Og dertil kommer, at man 
paa Forhaand ikke nærer mindste Tvivl om »Kampen«s 
Udfald, idet enhver Læser, der kender lidt til Ibsen, 
allerede inden Kampen begynder, er ganske paa det 
rene med, at Erhart vil følge med Fru Wilton. Naar 
derfor en begejstret Anmelder skriver: »I tredje Akt 
strammes Knuden; aandeløst følger man det mægtige 
Slag, hvori Gunhild, Ella og John Gabriel kæmpe om 

Erhart, der med Ilbud er hentet fra Hinkels « 

saa er dette et af de mange mærkelige Vidnesbyrd 
om, hvorledes Ibsen formaar at forvirre den sunde 
Sans hos ellers normale Mennesker. Thi et »mægtigt 
Slag«, hvor det, der kæmpes om, intet er værd, og 
hvor man i Forvejen kender Kampens Udfald, — en 
saadan Begivenhed burde dog et normalt Menneske 
kunne overvære uden at tabe Vejret. Og naar G. 
Brandes skriver, at »gennem Stykket farer det drama- 
tiske Stormpust«, saa er dette uden Tvivl en lapsus 
lingvæ. Thi naar, som i nærværende Skuespil, selve 
Hovedpersonen er ude af Stand til nogensomhelst 
Handling, og naar det dramatiske Indhold, som findes, 
(Kampen om Erhart), er uden nogensomhelst Værdi, — 
saa synes det dog indlysende, at det »Stormpust«, der 
muligvis »farer gennem Stykket«, kan i ethvert Tilfælde 
ikke være dramatisk. 

1 Parenthes skal jeg her anføre endnu et Eksempel 
paa, hvilke Meningsløsheder selv en talentfuld Kritiker 
kan bringe til Torvs, naar Talen er om Ibsen. G. 
Brandes skriver i den førnævnte Artikel (»Verdens 
Gang«, 19. December 1896), at »Forholdet mellem For- 
ældre og Børn, særlig mellem Fader og Søn, har tid- 
ligt og stærkt sysselsat Ibsen«. Som Eksempler næv- 
ner han Konsul Bernick og Allmers i »Lille Eyolf«, 
der i Grunden »aldrig har ejet« sit eget Barn. »Men« 
— hedder det saa videre — »medens dette i de tid- 
ligere Skuespil udelukkende fremstilledes som For- 
ældrenes Fejl, er Forholdet her langt anderledes og 
dybere opfattet.« Enhver Læser vil naturligvis heraf 
slutte, at Ibsen vel i »Samfundets Støtter« og >Lille 
Eyolf« har givet Bidrag til Belysning af Forholdet mel 
lem Forældre og Børn, men at han dog her, hvor 
Forholdet er »langt dybere opfattet«, har givet langt 
mere betydningsfulde Bidrag til Forstaaelsen af dette 
vigtige Livsforhold. Hvorledes hænger det nu i Virke- 
ligheden sammen hermed? Digteren viser os i tredje 
Akt, hvorledes begge Forældrene og Sønnen staa ganske 
egoistisk og altsaa uforstaaende over for hverandre. 
Dersom han nu havde ladet os se, paa hvilken Maade 
dette ulykkelige Misforhold var opstaaet, ved hvilke 
Misgreb i Forældrenes Opdragelse eller i Sønnens Ud- 
vikling man var naaet til dette døde Punkt, — saa 
kunde vi jo muligvis have faaet et og andet Bidrag 
til en bedre Forstaaelse af Forholdet mellem Forældre 
og Børn. Men Ibsen gør ikke det mindste Tilløb til 
at vise os noget saadant. Vi faa intet andet at se 
end det nøgne, tørre Faktum, at Forældrene og Sønnen 
ere ganske fremmede for hinanden, og dette er jo ikke 
særlig lærerigt. Den simple, ligefremme Sandhed er 

altsaa den, at der i »John Gabriel Borkman« ikke er 
Gnist eller Spor af nogensomhelst Opfattelse af 
Forholdet mellem Forældre og Børn. Og naar da 
Brandes taler om en > dybere« Opfattelse, som skulde 
være der, saa er dette slet ikke andet end Ord, der 
ere løbne den ærede Anmelder af Pennen, uden at 
han dermed har forbundet nogen egentlig Tanke eller 
Mening. 



2. Det tragiske i Stykket. 

Som bekendt er den Anke ofte bleven rettet mod 
Ibsens senere Skuespil, at de, til Trods for deres 
unægtelige og iøjnefaldende Bedrøvelighed, dog ikke 
ere virkelig tragiske. Denne Anke afvises naturligvis 
af Digterens Beundrere som ganske ubeføjet. Saaledes 
skriver Henrik Jæger: »Heldigvis er det ikke den ud- 
levede Kathederæsthetik, som er Kunstens og Digt- 
ningens Lovgiver. Selv give de sig sine Love, og selv 

ophæve de dem for at lade dem afløse af nye. 

Sandheden er simpelthen den, at det tragiske ligesaa 
lidt som det skønne, det ophøjede og andre æsthetiske 
Begreber er noget fast, en Gang for alle afsluttet Be- 
greb. Nye Tider give det nyt Indhold og nyt Omfang; 
det undergaar Forandringer med Menneskeslægtens 
Følelser, Tænkemaade og Livsvilkaar. — Rosmers og 
Rebekkas Kærlighedstragedie er ikke mindre gribende, 
fordi om den ender i Møllefossen og ikke — som 
Romeos og Julies — i Familien Capulettis Gravkapel.«*) 

Dette er for saa vidt rigtigt nok. Naar et Men- 
neske med en sund Sjæl bliver bevæget ved at læse 



*) Henrik Jæger: »Henrik Ibsen og hans Værker« S. 211— -212. 

om Romeos og Julies Død, medens han kun føler en 
vis ubestemmelig Flovhed ved at læse om Rosmers og 
Rebekkas Gang til Møllefossen, — saa kommer dette 
naturligvis ikke af, at det første handler om gamle 
Dage, medens det sidste er et Nutidsdrama, men det 
hidrører fra andre og dybere Aarsager. Ligeledes er 
det i al Almindelighed sandt nok, at Opfattelsen af 
det tragiske skifter med Tiderne, og at Digterne, navn- 
lig da de store iblandt dem, have en Hovedindflydelse 
i den Retning. Og da nu Ibsen er en betydelig Digter, 
saa er der abstrakt set en Mulighed for, at det tragiske 
netop gennem ham kan være indtraadt i en ny Fase. 
saa at vi altsaa ikke bør dømme hans Skuespil efter 
vor nedarvede Opfattelse af det tragiske, men tvært 
imod bør rette vor Opfattelse efter hans Digtning. 
Men Spørgsmaalet er nu, om der til denne abstrakte 
Mulighed svarer nogen konkret Virkelighed? Dette 
Spørgsmaal vilde jeg efter min Lægmandsforstand be- 
svare benægtende, og jeg kan let sige hvorfor. 

Opfattelsen af det tragiske forandres med de 
skiftende Tider; derom ere vi enige. Men der maa 
dog vel midt i dette foranderlige være noget blivende, 
tooget principielt, som er uforanderligt; thi er dette 
ikke Tilfældet, saa er jo det tragiske slet ikke mere 
det tragiske, men er blevet til noget ganske andet. 
Ligesom der i det komiske, skønt det opfattes meget 
forskelligt i de forskellige Lande og til de forskellige 
Tider, dog er noget fælles tilgrundliggende, som findes 
altid og alle Vegne, saaledes maa vel det samme være 
Tilfældet med det tragiske. Naar man da spørger, 
hvad der er det blivende og uforanderlige, som maa 
være alle Vegne, hvor det tragiske skal være, saa vil 
jeg henvise til G. Brandes, som i »Æsthetiske Studier« 

udtaler følgende (S. 4): »Det tragiske er en Art af det 
store eller ophøjede, og dog er det tragiskes sande 
Sfære netop det stores eller ophøjedes Lidelse, Kamp 
og Undergang. Er det tragiske nu alligevel selv en 
Form af det ophøjede, da maa dette overleve sit eget 
Fald, det ophøjedes Undergang maa selv være ophøjet.« 
Det forekommer mig, at Brandes her paa en kort og 
klar Maade har udtrykt, hvad der er det principielle 
i det tragiskes Begreb. Men gaa vi ud derfra, saa 
synes det indlysende, at »John Gabriel Borkman« har 
ikke nogetsomhelst med det tragiske at gøre. I Bork- 
mans Liv vil man forgæves lede efter noget stort eller 
ophøjet. Hvad skulde det vel være? Hans Kærlighed 
til Ella? Ja, den ægte Kærlighed mellem Mand og 
Kvinde er sikkert i og for sig noget stort; men vi 
vide jo slet ikke noget om Beskaffenheden af Bork- 
mans Kærlighed; og det, at en gammel Mand engang 
har elsket en Kvinde, som han svigtede for en Bank- 
direktørpost, det kan dog ikke godt give os noget Ind- 
tryk af det ophøjede. Eller skulde det være hans 
Genialitet eller hans Iver for Folkets Lykke? Men vi 
vide jo slet ikke, om denne Genialitet eller denne Iver 
nogen Side har eksisteret anden Steds end i hans egen 
Indbildning. Og da det ophøjede mangler, saa kan 
der jo ikke godt være Tale om dets Kamp og Under- 
gang; ja der er overhovedet slet ikke Tale om Kamp 
og Undergang i Borkmans Liv, eftersom han er ude 
af Stand til at føre nogen Kamp, og eftersom hans 
Død kun betegner hans Undergang i rent udvortes, 
fysisk Henseende, idet han aandeligt forlængst er gaaet 
under. Og da der slet ikke er Tale om det ophøjede 
og dets Undergang, saa vil det aabenbart være menings- 
løst her at spørge, om nu ogsaa »det ophøjedes Under- 

gang selv er ophøjet.« — En anden Sag er det, at 
sidste Akt muligvis ved Hjælp af dygtige Skuespillere 
og smukke Dekorationer kan gøre en vis Virkning paa 
Scenen. Saaledes skriver en Anmelder, der har set 
Stykket i Berlin, at »da Tæppet faldt, sad Folk rundt 
om og tørrede Øjnene.« Men et grædende Publikum, 
»som ved ej rigtig selv, hvorfor det græder,« beviser 
jo ikke meget med Hensyn til Ægtheden af det tragiske 
i et Drama. 

En og anden kunde her maaske indvende, at 
Brandes har fejlet i den ovennævnte Definition af det 
tragiskes Begreb, og at altsaa ogsaa jeg har fejlet, idet 
jeg har gjort den til Udgangspunkt, — at der er en 
anden og sandere Definition af Begrebet, ifølge hvilken 
Ibsens Dramer vise sig at være virkelig tragiske, ja 
maaske endog vise sig som en højere Form for det 
tragiske end den, vi hidtil have kendt. Nu, hvis denne 
Indvending har noget paa sig, da er der jo her en 
smuk Opgave for Ibsens Beundrere, ikke mindst for 
G. Brandes. Naar han i sine unge Dage har bragt os 
i Vilderede ved en urigtig Definition af det tragiske og 
derved forledet os til at miskende Ibsens Digtning, 
hvorfor vil han da ikke nu bringe os paa ret Køl ved 
at give os en bedre Forklaring af Begrebet og derved 
fremme Forstaaelsen af den berømte Digters Værker? 
Thi dersom Publikum efterhaanden bliver klar over, 
at »John Gabriel Borkman« er et Drama, i hvilket det 
dramatiske mangler — og en Tragedie, i hvilken det 
tragiske mangler, saa vil det dog vanskelig kunne fast- 
holde Troen paa, at Stykket alligevel er et Mesterværk, 
som vil staa gennem Tiderne. 

3. Aanden i Stykket. 

Herom skriver Brandes i den før omtalte Anftiel- 
delse: »Stykkets Aand røber noksom, at dets Digter 
ikke længer er nogen ung Mand. Dets Aand er Vis- 
dommens, den strenge Visdoms og den forklarede 
Mildheds Aand. Det udmunder i den store Overbæren- 
hed med menneskelig Fejlen, som klinger harmonisk 
sammen med den strenge Dom over Hjerternes Haard- 
hed, — en dyb Medlidenhed, der ikke har opgivet en 
eneste Fordring.« . Denne Dom om Skuespillet har vel 
nok forundret enkelte tænkende Læsere; thi medens 
de fleste uden Tvivl have lagt Mærke til de strenge 
Domme hos Ibsen, er der vel nok mangen en, som 
hidtil ikke har opdaget den »forklarede Mildhed« hos 
denne Forfatter. Hvis nu imidlertid Brandes skulde 
have Ret, saa indeholder hans Dom aabenbart den 
højeste Ros over Stykket. Thi det gaar vel i Digte- 
kunsten som i Musikken: jo dybere Disharmonien, 
desto skønnere Resultatet, naar den dog opløses i 
Harmoni; og dersom altsaa i »John Gabriel Borkman* 
de strenge Domme over Hjerternes Haardhed »klinge 
harmonisk sammen« med den forklarede Mildhed i 
Digterens Aand og den dybe Medlidenhed med men- 
neskelig Fejlen, — saa er Stykket, til Trods for alle 
Fejl, dog maaske alligevel et Mesterværk. Skade er 
det kun, at Brandes ikke har gjort det mindste Forsøg 
paa at begrunde den gunstige Dom, han her har 
fældet over Skuespillet. Hvis man altsaa ikke tør be- 
tragte ham som en ufejlbar Autoritet, maa man selv 
undersøge dens Paalidelighed. Her viser det sig nu 
straks, at det umiddelbare Indtryk, man faar af Stykket 
som Helhed, ingenlunde synes at bekræfte Brandes' 

2 

Opfattelse. Martensen citerer et Steds et lille Vers af 
Jakob Bohme, der lyder saaledes: 

Licht und Liebe sich entzunden, 
Wo sich Streng' und Milde finden; 
Zorn und Finsternisz entbrennen, 
Wo sich Streng 1 und Milde trennen. 

• 

Dette Vers udtaler jo i en smuk Form en gammel 
velkendt Sandhed. Og dersom nu Ibsens Drama viser 
os Strengheden og Mildheden i lykkelig Forening (som 
Brandes mener), saa maatte man vente, at det vilde 
give os et Helhedsindtryk af »Lys og Kærlighed«. Men 
i Virkeligheden er snarere det stik modsatte Tilfældet: 
man vil, naar man lukker Bogen, nærmest have et 
Totalindtryk af »Vrede og Mørke«. Og det synes da 
lidt underligt, at den harmoniske Enhed af den strenge 
Alvor og den forklarede Mildhed her skulde frembringe 
en Virkning, som er lige modsat den, man var beret- 
tiget til at vente. Jeg skal da forsøge at vise, at 
Brandes' ovennævnte Dom ikke blot er henstillet uden 
Motivering, men er i enhver Henseende umotiveret, 
er i Virkeligheden (sit venia verbo) kun en Frase. 

Ved Ordet Medlidenhed kan man jo tænke paa 
den umiddelbare og uvilkaarlige Følelse af Medynk 
med andres Sorg eller Lidelse, — altsaa paa en Stem- 
ning, som vækkes let hos nogle Mennesker og vanske- 
ligt hos andre. Men denne Form af Medlidenhed kan 
Brandes ikke have tænkt paa med de ovenanførte Ord. 
Naar det siges, at Aanden i en Digtning er den for- 
klarede Mildhed og den dybe Medlidenhed, saa maa 
derved aabenbart tænkes paa Medlidenheden som en 
Frugt af en aandelig og moralsk Udvikling, som en 
blivende Egenskab i Sjælen, der paa en ejendommelig 

Maade har givet Digterens Karakter sit Præg og er 
bleven bestemmende for hans Betragtning af Livet og 
Menneskene. Denne sande og dybe Medlidenhed i en 
Digtersjæl kan nu aabenbare sig i hans Digtning paa 
to Maader, direkte eller indirekte. Den aabenbarer 
sig direkte, naar han gør en af de fremstillede Per- 
soner til Repræsentant for denne Grundstemning (uden 
at vedkommende just derfor behøver i alle andre Hen- 
seender at repræsentere Digterens Meninger). Paa 
denne direkte Maade har nu Ibsen næppe givet sin 
Medlidenhed til Kende i »John Gabriel Borkman«. 
Skulde nogen af Personerne kunne tænkes at være 
Repræsentant for den dybe Medlidenhed, saa maatte 
det naturligvis være Ella Rentheim. Enkelte An- 
meldere have da ogsaa opfattet Ella som en Slags 
Ideal skikkelse, der »virker lysende, befriende og ren- 
sende i alt det Uhygge og Mørke, der omringer det 
Borkmanske Hjem.« Nu er det sandt nok, at midt i 
den Død og det Mørke, der ellers omgiver os, virker 
Ellas Skikkelse relativt set som et Lyspunkt; men ikke 
desto mindre er det indlysende, at Digteren umuligt 
kan have tænkt sig hende som Repræsentant for den 
dybe Medlidenhed i hans Livsbetragtning, thi dertil er 
hun aabenbart i enhver Henseende uskikket. Det, som 
driver hende tilbage til den gamle Gaard, er ingen- 
lunde Medlidenhed med hendes ulykkelige Tvillingsøster 
og Svoger, men den Omstændighed, at hun bærer paa 
en dødelig Sygdom, og hun vil da gerne have Erhart 
Borkman hos sig i sin sidste Tid, da han er det eneste 
Menneske, hun bryder sig om; det er altsaa nærmest 
Medlidenhed med hende selv, der er den drivende 
Kraft. Og ligeledes i hendes senere Optræden er der 
flere Træk, som ikke egentlig tyde paa nogen »for- 

2* 

klaret Mildhed i Livsbetragtningen, saaledes f. Eks. 
dette, at hun beslutter sig til ikke at hente Hjælp til 
den syge Borkman, da han hellere maa dø med det 
samme. Men det er dog unødvendigt her at gaa ind 
paa Enkeltheder; thi det aldeles afgørende er jo den 
Kendsgerning, at da hun i sin Ungdom havde den store 
Hjertesorg, saa gav denne ikke Stødet til en aandelig 
Udvikling, hvorved hun naaede til en virkelig sand og 
dyb Medlidenhed i sin Livsbetragtning, men den gjorde 
hende tvært imod haard og ubarmhjertig, saa at 
hun ikke brød sig om at give et fattigt Barn lidt Mad, 
og saa at hun kan klage over, at Borkman har gjort 
det »ørkentomt og ørkengoldt« indeni hende. Det synes 
dog selvindlysende, at en Kvinde, som gennem en dyb 
Sorg var naaet til en virkelig forklaret Mildhed i sin 
Betragtning af Livet, hun vilde ikke falde paa at fable 
om, at man havde »myrdet Kærlighedslivet« i hende. 
Men det er vistnok heller ikke Brandes' Mening, 
at Ella Rentheim skulde være Repræsentant for den 
dybe Medlidenhed i Digterens Sjæl. Han vil sikkert 
henvise til, at denne jo meget godt kan give sig til 
Kende ad indirekte Vej ved den hele Maade, hvorpaa 
Personerne betragtes og behandles. Dette er nu i sin 
Almindelighed rigtigt nok; men Spørgsmaalet er, om 
det ogsaa gælder for »John Gabriel Borkmans« Ved- 
kommende ; og dette er der Grund til at betvivle. Den 
dybe Medlidenhed i en Digtersjæl maa nemlig, hvor 
den virkelig er til Stede, blandt andet vise sig i Evnen 
til midt i de strenge Domme at finde alle Undskyl d- 
ningsgrundene, saa at vi nødes til, ikke blot at 
dømme det lave og usle hos Personerne, men ogsaa 
at gribe i vor egen Barm og tænke paa, hvorledes det 
vilde være gaaet os i en saadan vanskelig Situation. 

Hvad har du Ibsen gjort i saa Henseende med Hensyn 
til Hovedpersonen, den gamle Borkman? Aabenbart 
aldeles intet. Og han har for saa vidt heller ikke 
kunnet gøre noget. Thi for at gøre noget i den 
Retning maatte han nødvendigvis have vist os den 
Kamp, der i sin Tid stod i Borkmans Sjæl mellem 
Kærligheden til Ella og den grimme Magtsyge, og hvor- 
ledes det gik til, at den sidste fik Overhaand over den 
første. Men idet han har sparet sig selv for Ulejlig- 
heden med at vise os dette, saa har han med det 
samme udelukket sig fra Muligheden af at give Luft 
for den dybe Medlidenhed, som Brandes er saa elsk- 
værdig at tillægge ham. Og den forklarede Mildhed i 
en Digtersjæl maa, hvor den virkelig er til Stede, 
blandt andet vise sig i, at han midt i Undergangen 
lader os skimte en Straale af Haab. Men ogsaa i 
denne Henseende lader Ibsen os her i Stikken. En og 
anden vil maaske finde et Lyspunkt i den Omstændig- 
hed, at de to Tvillingsøstre til sidst række hinanden 
Haanden. Nu. det er jo meget pænt af de to gamle 
Mennesker; men da Manden er død, og Sønnen har 
svigtet dem begge, og der altsaa faktisk ikke er mere 
at strides om, saa har dette Træk dog ikke ret meget 
at betyde. Mere mærkeligt og betydningsfuldt er det, 
at Digteren gentagne Gange lader dem begge betegne 
sig selv som > Skygger«, et Udtryk Læseren maa er- 
kende for aldeles korrekt. »En død og to Skygger«, 
det er Stykkets Facit, og Digteren har herved meget 
træffende udtrykt den Tanke, at det Skyggerige, som 
de gamle Grækere tænkte sig i Hades, og som var 
Haabløshedens Rige, det er for de to Søstres Ved- 
kommende allerede begyndt paa denne Side af Graven. 
Det er altsaa ikke lykkedes Ibsen at give noget 

positivt Udtryk for den dybe Medlidenhed og den for- 
klarede Mildhed, som Brandes mener at have fundet 
i Stykket. Derimod vil man finde flere Steder, som 
bestemt pege i modsat Retning og overtyde os om, at 
den dybe Medlidenhed etc. kan ikke være den Grund- 
stemning, hvorudfra Stykket er skrevet. Jeg skal pege 
paa et Par enkelte saadanne. Den Gang Fru Borkman 
ondskabsfuldt spørger Fru Wilton, om hun nu ogsaa 
handler rigtig klogt i at tage den unge Frida Foldal 
med, svarer denne: »Mændene ere saa ubestandige, 
Fru Borkman. Og Kvinderne ligervis. Naar Erhart 
er færdig med mig, — og jeg med ham, — saa er 
det godt for os begge, at han, Stakkel, har nogen at 
falde tilbage paa.« Brandes er meget henrykt over 
dette Svar og udtaler i den Anledning, at »det er 
umuligt at karakterisere en Skikkelse fyldigere i en 
hel Roman, end det her er sket i en halv Snes korte 
Replikker.« Dette skal jeg lade staa hen; men man 
maå ved at læse Fru Wiltons ovennævnte Replik undre 
sig over, at Digteren ikke synes at have haft den rin- 
geste Medlidenhed med de tre Mennesker, som drage 
ud i Verden og skulle rigtig til at »leve« under saa 
bedrøvelige Auspicier. Hvis nogen vil indvende, at 
Fru Wilton og Hr. Erhart egentlig ikke ere Medliden- 
hed værd, saa kan dette maaske lade sig høre. Det 
samme gælder derimod ikke om den lille uskyldige 
Frida. Men hvis Digteren har haft en dyb Medliden- 
hed med dette unge Barns sørgelige Skæbne, saa har 
han virkelig gemt den godt. — Det andet Punkt, jeg 
vil pege paa, er Samtalen i Begyndelsen af fjerde Akt 
mellem Borkman og hans stakkels gamle Ven, Foldal, 
som ganske naivt glæder sig over, at hans Datter skal 
ud at rejse i saa udmærket Selskab, medens Borkman, 



23 



uden at han aner det, staar og gør Nar af ham. At 
gamle Foldai her staar som en komisk Figur, er jo 
utvivlsomt; men der er i denne Scene ikke noget Spor 
af den Humor, der ellers hænger saa nøje sammen 
med den forklarede Mildhed i Livsbetragtningen; det 
hele er fortalt med en mephistofelisk Satire, en i ud- 
præget Forstand bitter Spot. Der er derfor næppe 
nogen Læser, som vil smile over gamle Foldai i denne 
Situation; dertil mangler i alt for høj Grad det be- 
friende Element, som giver den sunde Komik sin 
poetiske Berettigelse. Derimod har man en instinkt- 
mæssig og rigtig Fornemmelse af, at den Aand, hvori 
denne Scene er tænkt og skreven, det er i hvert Fald 
ikke den forklarede Mildheds Aand. 

Men hvorledes hænger det nu sammen med »den 
strenge Visdom«, som Brandes ligeledes mener at have 
fundet i Stykket? Ja, hvis man overhovedet vil finde 
nogen Visdom deri, saa maa man aabenbart med 
»Socialdemokraten« s Anmelder opfatte det som en 
Illustration til det gamle kristne Ord: »hvad gavnede 
det et Menneske, om han vandt den hele Verden, men 
tog Skade paa sin Sjæl«. At dette Ord indeholder en 
dyb og streng Visdom, er jeg ganske enig i; og at 
Stykket, lidt overfladisk set, kunde synes at være en 
Illustration til dette Ord, er ligeledes rigtigt. Men her- 
ved er dog at mærke, at hos ham, som oprindelig ud- 
talte hint gamle Ord, hos ham hang den strenge Vis- 
dom uadskillelig sammen med en vidunderlig dyb 
Medlidenhed, med en i udmærket Forstand forklaret 
Mildhed; og netop derfor kunde han ikke blot tale 
om, hvorledes et Menneske »tager Skade paa sin Sjæl,« 
»taber sin Sjæl,« men ogsaa om, hvorledes et Menne- 

ske »vinder sin Sjæl.« Disse to Ting hænge nemlig, 
som man let vil se. uløselig sammen. Den strenge 
Visdom, der taler alvorligt om. hvorledes et Menneske 
kan tabe sin Sjæl. maa til sit Udgangspunkt have Be- 
vidstheden om. at et Menneske ogsaa kan vinde sin 
Sjæl. Kan et Menneske overhovedet ikke vinde sin 
Sjæl. saa kan han naturligvis heller ikke tabe den; 
det alvorlige ved Tabet maa staa i Forhold til det al- 
vorlige ved Vindingen: er der ikke noget væsentligt 
at vinde, saa er der heller ikke noget væsentligt at 
tabe; og kan en Digter ikke sige os noget om, hvor- 
ledes et Menneske vinder sin Sjæl, saa kan han heller 
ikke sige os noget sandt og paalideligt om, hvorledes 
et Menneske taber sin Sjæl. Hvis jeg derfor har Ret 
i det ovenfor udviklede, at »den dybe Medlidenhed og 
den forklarede Mildhed« ikke findes i Ibsens Stvkke, 
men kun i Brandes' Anmeldelse, saa vil man forstaa, 
at det ogsaa maa være smaat med »Visdommen«. Det 
vil sikkert vise sig, at den norske »Arbejder« har Ret, 
naar han skriver om Borkmans Levnet: »Eksemplet 
vil næppe afskrække, dertil er det altfor naivt.« Det 
er derfor meget fornuftigt af Brandes, at han ikke har 
gjort noget Forsøg paa nærmere at præcisere Indholdet 
af den Visdom, han mener at have fundet i Stykket. 
Hvis nu endelig nogen vil spørge, hvad jeg da 
selv mener er Aanden i Stykket, saa vil jeg svare, at 
det jo ikke er mig, der har paastaaet, at der over- 
hovedet er nogen Aand deri. Digtets Grundfejl er 
efter min Overbevisning netop den, at Aanden mangler. 
Dette kan, om man vil, ogsaa udtrykkes saaledes, at 
Stykkets Aand er Skepticismen, — ikke den ungdom- 
melige Skepticisme, der med frejdigt Mod gaar løs paa 

gamle Livsformer, — ikke heller den tragiske Skep- 
ticisme, gennem hvilken der lyder et halvt bevidst Suk 
efter at finde Mening i Tilværelsen; men den selvtil- 
fredse Skepticisme, hvis Særkende er, at man har 
fundet sig til Rette med Døden og saa for 
Resten frister Livet ved at digte om Døden. 



Udgangspunktet for Bedømmelsen af 

Ibsens Digtning. 



1 de nordiske Lande er der tre Mænd, som have 
skrevet større Værker om Ibsens Digtning, nemlig 
Vasenius, Henrik Jæger og G. Brandes. Hos 
dem alle tre finde vi den Mærkelighed, at de, ved 
Siden af mange gode og forstandige Bemærkninger, af 
og til fremkomme med ganske besynderlige Urimelig- 
heder og Meningsløsheder, og det vel at mærke ikke 
blot angaaende enkelte Biting, men netop med Hensyn 
til det centrale i Sagen, den egentlige Grundmening i 
denne Digtning. — Vasenius ender sit større Værk 
om Ibsen med et »slutord«, hvori han søger at paa- 
vise det centrale i Digterens Livsbetragtning. Den 
Verdensanskuelse, der gennemtrænger hele denne Digt- 
ning er Udviklingslæren; Ibsen er enig med 
Naturalisterne i, at Mennesket er i høj Grad afhængig 
af Forholdenes Magt ; men han skiller sig fra dem ved 
den stærke Følelse af Ansvar. Ved Indførelsen af 
denne Faktor nærmer han sig Idealisterne; men fra 
disse skiller han sig atter ved den Vægt, han lægger 
paa, at Idealitetens Kraft og Værd maa »prøves i 
Livet«. »Brand med sin stårka kånsla af sin pligt år 
for mangen en idealisk gestalt; — men som vi sett 

fyller Brand icke det Ibsenska idealets matt; ty detta 
ideal innebår något vida rikare an Brands idé.« 

»Genom denna sin uppfattning af idealet undgår 
Ibsen åfven idealisternes ensidighed att, for att gora 
idealmenniskan komplett, hoja henne upp ofver verk- 
ligheten och all mensklig skroplighet. Det samma 
synes åfven deraf att det ideal Ibsen hyllar: en men- 
niska som lårt sig att lefva och lefva for andra, på 
sitt sat fylles åfven af dem, hvilke eljes synas oss 
simpla, inskrånkta, prosaiska: Styver og Stråmand, 
Aslaksen och Aune, Fru Linde och Krogstad, ja till 
och med manden med det afhuggna fingret i »Peer 
Gvnt«.« 

»Dessa sistnåmnda figurer visa ochså falskheten 
af det ofta uttalade påståendet att Ibsens diktning 
skulle sakna »forsoning«. Tvårtom: just forsonligheten 
år ett utmårkande drag hos Ibsen.« 

Denne Udtalelse er aabenbart vel skikket til at 
bringe Læseren i stor Vilderede med Hensyn til Be- 
skaffenheden af Ibsens Ideal, idet dette er et saa- 
dant, som paa sin Vis naas af Mænd som Styver, 
Straamand, Aslaksen o. s. v. Hvad er nemlig det ejen- 
dommelige ved Styver og Straamand, saaledes som de 
ere fremstillede for os i »Kærlighedens Komedie?« 
Det er ikke det, at de ere jævnt begavede Mennesker, 
eller at de have visse større eller mindre Skrøbelig- 
heder, — begge disse Ting kunne jo meget vel forenes 
med en ideal Karakter, — men det er det, at de ere 
Filistre, der netop mangle ethvert ideelt 
Indhold. Straamand er en meget brav og skikkelig 
Ægtemand, men er dog saa blank for aandeligt Begreb, 
at naar der er Tale om at »bringe Ofre«, kan han 
kun tænke paa Højtidsofret, og naar der er Tale om 

et Menneskes »Kald«, tænker han paa et Sognekald. 
Ifølge Vasenius er Ibsens Ideal altsaa et saadant, som 
kan naas af Mennesker, hvis Særkende netop er, at 
de mangle al Idealitet. Et saa forunderligt Ideal 
har vist aldrig nogen anden Digter haft. Og vi høre 
endvidere, at netop disse Figurer (Styver og Straamand) 
ere et Bevis for, at Ibsens Digtning ikke, som man 
har paastaaet, mangler »Forsoning«, at tvært imod 
Forsonligheden er et fremtrædende Træk hos Ibsen. 
Ja, man kan paa en Maade ikke nægte det; hvis vir- 
kelig en Digter er villig til at anerkende Styver og 
Straamand som en Slags Idealskikkelser,, saa vilde det 
være en Skam at forlange større Forsonlighed af ham. 
Og endvidere, Vasenius vil vist blive nødt til at ind- 
rømme, at hvad der gælder om Styver og Straamand, 
det maa ogsaa kunne siges om Fogden og Prov- 
sten i »Brand«; der er ingensomhelst Grund til at 
tro, at de to sidste med Hensyn til idealt Aandsind- 
hold skulde staa under de to første; og vi komme da 
til det virkelig »vidunderlige« Resultat, at medens 
Brand staar langt under det Ibsenske Ideal (se oven- 
for), saa er dette Ideal paa en vis Maade naaet af 
Fogden og Provsten. Enhver vil kunne se, at hvor 
absurd dette end lyder, er det dog ikke andet, end 
hvad der ganske ligefrem og umiddelbart ligger i Va- 
senius' ovenanførte Ord. 

Ovenstaaende er ingenlunde det eneste, men et 
af de mærkeligste Vidnesbyrd om, at der i Vasenius' 
Opfattelse af Ibsen maa være en eller anden Grund- 
fejl til Stede, — at han ikke kan have fundet Nøglen 
til den rette Forstaaelse. Havde han fundet den, vilde 
det have været ham umuligt at indvikle sig i saadanne 
Urimeligheder som den her paapegede. 

Henrik Jægers Forvirring med Hensyn til Ibsens 
-Digtning røber sig Gang efter Gang paa den naiveste 
TOaade. Jeg skal her kun pege paa et enkelt Hoved- 
punkt. Efterat have gennemgaaet Indholdet af »Gen- 
gangere«, fortsætter han paa følgende Maade : »Henrik 
Ibsen anser det for sit Kald at spørge, og han har 
iremsat baade mange og store Spørgsmaal i sine Dage. 
Men aldrig har han spurgt saa dristigt og saa vidt- 
rækkende, saa dybt og saa omfattende som i »Gen- 
gangere«. I Egenskab af det fuldstændigste og mest 
gennemførte Udtryk for hans Grundanskuelse staar 
dette »Familiedrama« som et af vort Aarhundredes 
mærkeligste Arbejder.«*) 

Det er nu sikkert en meget passende Opgave for 
en Digter at spørge, og netop at spørge »dristigt, 
dybt og omfattende.« Dog bør man uden Tvivl lægge 
mere Vægt paa »Dybden« end paa »Dristigheden«; thi 
ogsaa en Nar kan jo spørge dristigt, naar han spørger 
om mere, end 10 vise kunne svare paa; men en Nar 
plejer ikke at spørge dybt, med mindre han optræder 
som skjult Vismand, hvad jo af og til kan hænde. 
Naar nu en Digter spørger dybt og alvorligt, saa tør 
man vel ikke forlange, at han skulde lægge Læseren 
Svaret i Munden, men ganske vist bør man vente, at 
tænkende Læsere kunne forstaa, hvad der egentlig 
spørges om, og faa en Anelse om Spørgsmaal ets Be- 
tydning og Alvor. Det mærkelige ved »Gengangere« 
er imidlertid, at ingen — hverken blandt lærde eller 
ulærde — hidtil har kunnet finde, hvad det er for 
dybe og alvorlige Spørgsmaal, Ibsen her har villet 
lægge os paa Sinde. Og det allermærkeligste er, at 



*) »Henrik Ibsen og hans Værker«. S. 161. 

Digteren selv har erklæret, at han i dette Skuespil 
slet ikke har spurgt om noget. Han siger nemlig i 
det bekendte Brev til Schandorph, at han her kan har 
villet vise os »et Stykke Virkelighed«, og at Digteren 
er »absolut fraværende«. Men heri ligger aabenbart 
at det ikke har været hans Mening at spørge om 
nogetsomhelst. Thi hvor der virkelig spørges dybt, 
omfattende og alvorligt, der maa det ske paa en af to 
Maader: Enten har Digteren selv Klarhed over Sagen, 
har fundet Svaret og søger nu ad indirekte Vej at 
formaa Læseren til at søge og finde det samme Svar. 
Eller han har ingen Klarhed, har ikke fundet Svaret, 
men søger det med sin Sjæls fulde Alvor og vil nu 
gennem sit Digt formaa Læseren til at forstaa Spørgs- 
maalets Betydning og sammen med ham at søge efter 
Løsningen. Men i intet af disse Tilfælde kan Digteren 
være »absolut fraværende«, han maa paa en eller 
anden Maade være aandelig nærværende som den, der 
er personlig interesseret i Sagen. Er han »absolut 
fraværende«, saa betyder dette netop, at han intet al- 
vorligt har at spørge om. Det er derfor meget beteg- 
nende, at Henrik Jæger nøjes med den naivtbegejstrede 
Forsikring, at Ibsen aldrig har spurgt saa dristigt og 
dybt som her, men giver os ingensomhelst Besked 
om, hvad da dette foregivne dybsindige Spørgsmaal 
gaar ud paa, — af den naturlige Grund, at han er 
lige saa uvidende derom som alle andre. Den samme 
Begrebsforvirring hos Jæger faar et næsten klassisk 
Udtryk ved Paastanden om, at »Gengangere« er »det 
fuldstændigste og mest gennemførte Udtryk for Ibsens 
Grundanskuelse«. Som enhver let kan overbevise sig 
om, er der i dette Drama ikke Spor af nogensomhelst 
Grundanskuelse af Menneskelivet, og hverken Jæger 

eller nogen anden har hidtil forsøgt ud fra dette 
Skuespil at paavise denne Grundanskuelses Beskaffen- 
hed.*) 

Brandes har som bekendt givet mange ypperlige 
Bidrag til Forstaaelsen af Ibsens Skuespil i det enkelte; 
og han har ligeledes gjort mange fortræffelige Bemærk- 
ninger om Ibsens Digterpersonlighed i Almindelighed. 
Ikke desto mindre vil man forgæves hos ham søge 
nogen Hjælp til Forstaaelse af denne Digters aandelige 
Væsen og Sammenhængen i hans Digtning, idet det 
viser sig, at Brandes med Hensyn til dette Hovedpunkt 
er i samme Vilderede som Vasenius og Jæger. Jeg 
har i Indledningen til mit Skrift om Ibsen paavist, at 
Brandes i »Det moderne Gennembruds Mænd« snart 



*) I Fortalen til sit sidste Værk om Ibsen meddeler Jæger, at 
Digteren selv har staaet ham bi ved Udarbejdelsen »blandt 
andet ved at gennemlæse Korrekturen, for at mulige Mis- 
forstaaelser og Fejltagelser kunde undgaas.« Det kunde da 
synes underligt, at Ibsen ikke har gjort Jæger opmærksom 
paa, at han i »Gengangere« er absolut »fraværende«, og at 
man altsaa ikke i dette Værk maa søge efter hans Grund- 
anskuelse. Det er dog ikke saa uforklarligt. Naar nemlig en 
berømt Digter lider af den Skavank at mangle en Grund- 
anskuelse af Verden og Menneskelivet, og naar ikke desto min- 
dre velvillige Kritikere ere saa elskværdige at tillægge ham en 
saadan, og oven i Købet en meget dybsindig og ideal, saa er det 
vel ikke rigtigt, men dog menneskeligt og undskyldeligt, at 
han ikke opponerer, men indkasserer den ufortjente Ros. 
Muligt er det vel ogsaa, at Ibsen selv efterhaanden kan 
have faaet en ubestemt Fornemmelse af, at han dog vist, 
trods alt, maa have en Grundanskuelse af Menneskelivet. 
Det er jo nemlig en almindelig menneskelig Skrøbelighed, 
som ogsaa berømte Digtere kunne ligge under for, at vi 
efterhaanden tro virkelig at besidde de Fortrin, som vore 
Venner med stor Ihærdighed tillægge os. 

meget fortræffelig udvikler, at Ibsens Livsanskuelse er 
moralsk, og snart lige saa fortræffelig udvikler, at Ibsens 
Livsanskuelse ikke er moralsk, men, underligt nok, er han 
ikke bleven sig denne Modsigelse bevidst, og har altsaa 
heller ikke søgt at komme efter Aarsagen. Jeg skal 
nu i Anledning af »John Gabriel Borkman« søge at 
vise, at Brandes ogsaa paa anden Maade røber den 
Forvirring, han befinder sig i, med Hensyn til Opfat- 
telsen af det centrale hos Ibsen. I »Det moderne 
Gennembruds Mænd« S. 79 skriver Brandes om Ibsen: 
»Efterhaanden blev en storartet, ideel eller moralsk 
Histænksomhed hans Muse. Den inspirerede ham 
til stedse dristigere Undersøgelser. Intet imponerede 
eller skræmmede ham, hverken hvad der saa ud som 
idyllisk Lykke i Familielivet, eller hvad der lignede 
dogmatisk Sikkerhed i Samfundslivet. Og alt som 
Undersøgelserne bleve dristigere, fik han selv større 
Uforfærdethed til at meddele, bekendtgøre, udraabe 
Besultatet. Det blev hans Hovedglæde som Aand at 
forurolige, at ærgre alle dem, der havde Interesse af 
at dække over Skaderne med besmykkende Omskriv- 
ninger.« Denne Karakteristik er vistnok meget træf- 
fende; den udtaler saa klart som muligt, at Ibsen ikke 
blot er polemisk anlagt, men at han efter sit Væsen 
er en polemisk Aand, en negativ Aand. Men det er 
let at se, at dette umuligt lader sig forlige med Bran- 
des' seneste Udtalelse i Anledning af »John Gabriel 
Borkman«, at den Aand, der møder os i dette Drama, 
er den strenge Visdom, der klinger harmonisk sammen 
med den forklarede Mildhed og den dybe Medlidenhed. 
En Digter, hvis Væsen er den forklarede Mildhed, kan 
ganske vist meget godt være en polemisk anlagt Na- 
tur og som saadan føle sig kaldet til at blotte Ska- 

derne i den enkeltes og i Samfundets Liv; men det 
er utænkeligt, at dette negative Arbejde skulde være 
hans »Hovedglæde som Aand«; hgr han sin Ho- 
vedglæde i dette negative, saa er dermed eo ipso be- 
vist, at hans Væsen ikke er præget af den forklarede 
Mildhed. Og en Digter, hvis Aand er den dybe Med- 
lidenheds Aand, han kan ganske vist godt være skarp 
og mistænksom over for det smaalige og usle, der 
ofte skjuler sig under en skøn Overflade; men Mis- 
tænksomheden kan umulig være hans Muse, d. v. s. 
den inspirerende Kraft i hans Digtergerning. Dersom 
Mistænksomheden indtager denne Hovedstilling, saa er 
dette et sikkert Vidnesbyrd om, at hans Aand ikke er 
præget af den sande og dybe Medlidenhed. En og 
anden kunde komme med den nærliggende Indvending, 
at der jo ligger en Aarrække mellem »Det moderne 
Gennembruds Mænd« og »John Gabriel Borkman«, og 
at der altsaa i den Tid meget godt kan være fore- 
foregaaet et fuldstændigt Omslag i Ibsens Livsanskuelse. 
Det er ganske rigtigt; den Mulighed foreligger. Men 
hvis det var Brandes' Mening, at en saadan gennem- 
gribende Forvandling havde fundet Sted, saa vilde han 
fornuftigvis have gjort en lille Bemærkning derom; 
ellers maatte han da være en meget daarlig Kritiker. 
Men nogen saadan Bemærkning finde vi ikke. Bran- 
des lever aabenbart i den naive Tro, at den selv- 
samme Ibsen, der bærer Præget af den forklarede 
Mildhed, dog samtidig har sin Hoved gi æde som 
Aand i at forurolige og ærgre alle dem, der ville 
dække over Skaderne, — at den selvsamme Ibsen, der 
bærer Præget af den dybe Medlidenhed med menne- 
skelig Fejlen, dog samtidig har Mistænksomheden 
til sin Muse, d. v. s. til den inspirerende Kraft i sin 

Digtergerning. Men dette er, som man ser, en aaben- 
bar og iøjnefaldende Begrebsforvirring. 

Hvad er nu Aarsagen til, at tre Mænd, der ikke 
blot ere Æsthetikere af Profession, men som tillige 
hver paa sin Vis ere intelligente Mænd, ikke desto 
mindre kunne, rent ud sagt, forvrøvle sig saa besyn- 
derligt med Hensyn til Ibsens Digtning? Det kunde 
synes gaadefuldt, men Gaaden er dog ikke saa van- 
skelig at løse. — Imod det Skrift, som nærværende 
Forfatter i 1896 udgav om Ibsens Digtning, er der fra 
flere Sider rettet den Anke, at det betragter den store 
Digters Værk fra et ensidig moralsk Synspunkt. Dette 
er paa en vis Maade rigtigt nok; Bogen gør ikke i 
mindste Maade Fordring paa at være alsidig. Men 
hertil er nu for det første at bemærke, at Digtekunsten 
jo ikke eksisterer for sig selv som indespærret i et 
Aflukke, uden Vekselvirkning med de andre Sider af 
Livet; viser den Tendenser i den Retning, saa er det 
et sikkert Tegn paa en Udartning. Det følger da af 
sig selv, at en stor Digters Arbejde maa kunne be 
tragtes, ikke blot fra et æsthetisk, men ogsaa fra et 
moralsk, et religiøst eller et socialt Synspunkt; og 
enhver af disse Betragtninger har sin Berettigelse, saa- 
fremt den da ellers er sand. Men dernæst, hvad der 
her er mere betydningsfuldt, er den Omstændighed, at 
der er visse Ejendommeligheder ved Ibsens Digter- 
gerning, som gøre det umuligt at finde Sammenhængen, 
Udviklingsgangen i denne Digtning ud fra et væsentlig 
æsthetisk Synspunkt. Det er jo nemlig en Kendsger- 
ning, at i en lang Række af Ibsens bedste Værker er 
den moralske Indignation den bærende Kraft og 
det egentlig ideelle Indhold. Deraf synes man nu be- 
rettiget til at slutte, at Ibsen ogsaa maa sidde inde 

med en moralsk Livs- og Verdensanskuelse. Thi ganske 
vist kan man ikke uden videre slutte, at enhver Borger, 
der harmes moralsk over et enkelt socialt Fænomen, 
ogsaa eo ipso har en gennemført moralsk Verdens- 
anskuelse; men naar en Digter i en Række betydnings- 
fulde Værker tager hele Menneskelivet — Familielivet, 
det individuelle og det sociale Liv — under Behand- 
ling og gør det paa en saadan Maade, at den moralske 
Indignation er den bærende Kraft i det hele, — saa 
synes man unægtelig berettiget til at gaa ud fra, at 
en moralsk Verdensanskuelse maa ligge til Grund for 
det hele Arbejde, da det ellers bliver temmelig menings- 
løst. Og ligeledes synes det indlysende, at man ikke 
til fulde vil forstaa de enkelte Arbejder og aldeles ikke 
forstaa Sammenhængen, Udviklingsgangen i det hele 
saa længe, som man ikke har nogenlunde klart Rede 
paa denne Digterens Verdensanskuelse. Men nu er 
det, trods alle Forskelligheder, et Fællesmærke hos 
Vasenius, Jæger og Brandes, at det paa den ene 
Side ikke er lykkedes dem at finde Ibsens moralske 
Verdensanskuelse, medens de paa den anden Side dog 
gaa ud fra, at han har en saadan; og i dette Misfor- 
hold ligger uden Tvivl Aarsagen til den Forvirring, 
de røbe paa de mest centrale Punkter. Thi at skulle 
paapege Dybhederne i en Digters Værker i Overens- 
stemmelse med hans Verdensanskuelse, naar man ikke 
er saa heldig at kende denne sidste, det er aabenbart 
et meget vanskeligt og meget utaknemmeligt Arbejde. 
Dersom da Vanskeligheden ved Forstaaelsen af 
Ibsens Digtning har ligget i, at man ikke har kunnet 
finde den moralske Verdensanskuelse, som man med 
en vis Ret maatte forudsætte, han sad inde med, saa 
er der aabenbart nogen Grund til at prøve en anden 

Udvej. Der er jo nemlig den Mulighed, at Ibsen over- 
hovedet aldrig har haft nogen moralsk Livs- eller 
Verdensanskuelse, men kun mere eller mindre bevidst 
eller ubevidst har givet sig Udseende af at eje en saa- 
dan, fordi han trængte til et ideelt Udgangspunkt for 
den Polemik, der er hans Liv og hans egentlige Styrke. 
Det er denne Udvej, jeg har forsøgt i mit Skrift om 
Ibsen. Den Kritik, jeg der har underkastet Ibsens 
Digtning, er, som man let ser, ikke moralsk i direkte 
Forstand. Jeg har ikke opstillet et eller andet Moral- 
system og saa maalt Ibsens Værker med dettes Alen; 
men jeg har søgt at vise, at den hele Digtning lider 
af en indre Usandhed, og at netop denne er Hoved- 
grunden til den Dunkelhed og Forvirring, der hersker 
paa saa mange Punkter. Ogsaa denne Dom er natur- 
ligvis paa sin Vis af moralsk Art ; men det er en mo- 
ralsk Dom, som formentlig baade Kristne og Ikke 
kristne ville bøje sig for, saafremt den maatte findes 
berettiget; thi at Usandhed er af det onde, derom ere 
vel alle tænkende Mennesker enige uden Hensyn til 
religiøst Standpunkt. Dersom nu Tiden skulde vise, 
at min Opfattelse i Hovedsagen er den rette, — at 
Ibsen virkelig altid har manglet »ideel Tro og Over- 
bevisning«, saa er det klart, at Udgangspunktet 
for en virkelig Bedømmelse af hans Digtning som Hel- 
hed altid maa blive Paavisningen af, hvorledes det er 
lykkedes ham i en lang Aarrække at dupere en stor 
Del af den dannede Verden og give sig Udseende af 
at være en udpræget Alvorsmand, der dømmer Verden 
og Menneskene ud fra en dyb, alvorlig Livs- og Verdens- 
anskuelse. Men om min Opfattelse er den rette, det 
maa naturligvis foreløbig bedømmes efter, hvorvidt 
der ud fra denne falder mere Lys og Klarhed end hid- 

til saavel over de enkelte Værker som særlig over 
Sammenhængen i den hele Digtning. En kritisk 
Vurdering af Ibsens Digtning som Helhed vil aldrig 
kunne gennemføres, med mindre det lykkes enten at 
finde Digterens moralske Verdensanskuelse eller at 
vise, at han ingen har. Den første Vej har hidtil vist 
sig ufremkommelig; den sidste er det, nærværende 
Forfatter har slaaet ind paa; om det er den rette, vil 
nu Fremtiden vise. 



Henrik Ibsens Digterry. 



J\.t Ibsen er bleven en verdensberømt Digter, er 
ganske naturligt og selvfølgeligt. I vore Dage, da det 
aandelige Samkvem mellem Nationerne er saa levende, 
og da Oversættelseslitteraturen blomstrer, hører der jo 
ikke saa meget til for at blive berømt; og det kan 
næppe betvivles, at Ibsen i Vuggegave har faaet et 
betydelig større Fond af Genialitet end mangen anden 
Forfatter, der for Øjeblikket maa kaldes verdensberømt, 
for saa vidt som hans Navn kendes og hans Værker 
læses rundt om i de civiliserede Lande. Men der er 
en ganske særegen Ejendommelighed ved Ibsens Ver- 
densry, nemlig den, at da hans Berømmelse ret trængte 
igennem i Udlandet (hvilket saa vidt jeg ved var med 
»Et Dukkehjem«), var han allerede langt inde paaden 
Afvej, ad hvilken han senere har fortsat, og alt efter 
som hans Digtning fra »Vildanden« nedefter blev 
væsentlig indholdsløs og værdiløs, er ikke desto mindre 
hans Berømmelse stegen fra Værk til Værk; thi det 
er særlig netop disse sidste Værker, som ere blevne 
ventede med Spænding og grebne, læste og anmeldte 
med Begejstring rundt om i Evropa. Ganske vist har 
det vel nok hjulpet noget paa Ibsens Ry, at han i en 
Aarrække har boet i Tyskland, og at han er en prak- 

tisk Mand, der selv har besørget Oversættelser af sine 
Skuespil, hvilke i de senere Aar endog ere udkomne 
samtidig med Originalen. Men det er klart, at disse 
ydre Forhold ikke ere tilstrækkelige til at forklare den 
»Lykke«, Ibsen har gjort i de senere Aar, men den 
maa hænge sammen med visse indre Egenskaber ved 
hans Dramer. Heraf have nu en Del svage Sjæle ment 
at maatte drage den Slutning, at disse Værker til 
Trods for alle Mangler og al Dunkelhed, dog maatte 
indeholde noget stort og ægte, idet man har anset det 
for utænkeligt, at Skuespil, der i Grunden vare tem- 
melig værdiløse, kunde vække en saadan Opsigt Verden 
over. Denne Slutning er dog vist noget overfladisk; 
der har jo før været Værker, som til en Tid have vakt 
stor Opsigt og ere blevne meget berømte uden at for- 
tjene at være det, og det lader sig sikkert uden 
Vanskelighed paavise, at noget lignende er Tilfældet 
med en stor Del af Ibsens Digtning. 

G. Brandes gør i »Det moderne Gennembruds 
Mænd« S. 137 opmærksom paa, at Ibsen, der begyndte 
i den romantiske Periode, efterhaanden er bleven mere 
moderne og til sidst »den moderneste af de moderne«. 
Dette er nu efter Brandes' Mening »hans uvisnelige 
Ære og vil give hans Værker varigt Liv; thi det mo- 
derne er ikke det døgnagtige, men selve Livets Flamme, 
Livsgnisten, Idésjælen i en Tidsalder.« Det er nu uden 
Tvivl rigtigt, at Ibsen efterhaanden er bleven den mo- 
derneste af de moderne, og ligeledes, at man ved 
»moderne« i god Forstand ikke skal forstaa det blot 
døgnagtige, men det særlig karakteristiske ved en Tids- 
alder, det som Brandes kalder »Livsgnisten« i den. 
Men det er aabenbart forhastet, naar Brandes uden 
videre slutter, at Ibsens unægtelige Modernitet nød- 

vendigvis maa give hans Navn uvisnelig Ære og hans 
Værker varigt Liv. Det forholder sig nemlig med Tids- 
aldre som med de enkelte Mennesker: det, som det 
enkelte Menneske lever paa og lever for, det, som 
man kan kalde Livsgnisten i ham, er hos de forskjel- 
lige af meget forskelligt Værd ; og ganske paa lignende 
Maade har det sig med de forskellige Tidsaldre. 
Brandes synes at betragte det som givet, at netop det 
moderne i Ibsens Tidsalder vil beholde sin Livskraft 
til alle Tider. Men selvfølgelig er dette slet ikke saa- 
dan uden videre givet. Snarere kan det vistnok paa- 
vises, at netop det moderne i Ibsens Tidsalder, det 
som har bidraget væsentligt til at skabe hans Berøm- 
melse i de senere Aar, mangler egentligt Livsindhold 
og eo ipso ikke er egnet til at sikre hans Værker 
varigt Liv. Der er jo nemlig to Ting, der særkender 
den æsthetiske Litteratur i vor Tidsalder. Det ene er 
den formelle tekniske Færdighed. I den Hen- 
seende er man vel naaet videre end de fleste andre 
Tider; og her er atter Henrik Ibsen en af de første; 
thi det er vel nok rigtigt, hvad der ofte er sagt om 
ham, at han er uovertruffen i Retning af dramatisk 
Teknik. Det andet er den kritiske, polemiske 
Aand, der dristigt og uden Pietet gaar løs paa alt 
det nedarvede; og ogsaa paa dette Punkt er Ibsen 
som bekendt blandt de første. Men det er jo ikke 
ganske sikkert, at enhver Tidsalder vil have den samme 
Smag som vor for disse to Egenskaber, den tekniske 
Færdighed og den polemiske Dristighed. Det kunde 
tænkes, at en ny Tid vil slutte sig til G. Brandes, naar 
han i sine unge Dage udtaler, netop med Henblik paa 
Ibsen, at »en blot nedbrydende Aand er ikke en poe- 

tisk«,*) og at den nye Tid derfor vil give Chr. Collin 
Ret, naar han siger om vor Tids Digtere, at de, netop 
paa Grund af deres Svaghed for det polemiske, ikke 
have frembragt nogen virkelig stj^jfjptunst. — Der er 
imidlertid ved Ibsens Digtning endnu en Egenskab, som 
har bidraget meget væsentligt til at forhøje hans Ry 
i Nutiden, men som sikkert vil bidrage lige saa væsent- 
ligt til at formindske det i Fremtiden. Det er den 
ejendommelige Maade, hvorpaa han, ogsaa i sine senere 
Værker, har benyttet Kristendommens religiøse og 
sædelige Idealer. Saaledes i »Vildanden«, »Rosmers- 
holm«, »Lille Eyolf« og for saa vidt ogsaa i »John 
Gabriel Borkman« ; thi de, som have ment at finde et 
ideelt Indhold i dette Drama, have jo fundet det i den 
gamle kristne Sætning: »{Ivad gavnede det et Men- 
neske ...... Det er derved lykkedes Digteren at med- 
dele disse Værker et vist Skær af Dybsindighed og 
Idealitet. Og selv i en polemisk Tid kunne Menne- 
skene jo vanskelig leve af den polemiske Dristighed 
alene; det er derfor i Øjeblikket en stor Fordel for 
en Digter, naar han kan skaffe sig Ry for at være en 
dybsindig Aand med store »Udsyn mod det, der ven- 
tes,« en Profet, der ikke blot er Bodsprædikant, men 
som »forkynder Foryngelsens Komme med begejstret 
Tro« (Henrik Jæger). Men naar den Tid kommer, 
(som maaske ikke er saa fjern), da det bliver aaben- 
bart, at Dybsindigheden i disse Værker var forloren 
og Idealiteten kun et skuffende Skin, da er det rime- 
ligt og retfærdigt, at Digterens Berømmelse vil synke 
i lignende Forhold, som den hidtil er steget.**) 

*> »Æsthetiske Studier«, S. 241. 
**i Allerede nu ere mange dannede af meget forskellig Aands- 
retning fuldkommen paa det rene med Værdiløsheden af 

Ogsaa fra en anden Side skal jeg søge at belyse 
det her omhandlede Spørgsmaal: Ibsens Digterry i 
Forhold navnlig til hans senere Digtning. I Anled- 
ning af Oehlenschlågers »Dina« kommer Heiberg 
ind paa en Redegjørelse for den Rolle, som »det in- 
teressante- spiller i den nyere Digtekunst, og ytrer 
desangaaende følgende: »Allerede ovenfor har jeg lej- 
lighedsvis bemærket, at det interessante er et Begreb, 
som tilhører den nvere Kunst. At kalde Homer eller 
Æschylus interessante, vilde næsten være lige saa 
latterligt som at betegne Thorvaldsens Arbejder med 
samme Navn: det grandiøse, det sublime og lignende 
Kategorier ere derimod her de gældende. 1 den nu- 
værende æsthetiske Dannelse har det interessante faaet 
et vist Nobilitets-Præg, der mangen Gang ubevidst an- 
tyder, at man i sine Kunstfordringer vil acquiescere i 
denne Bestemmelse. Mange dannede, især saadanne, 
for hvilke Walter Scott, Bulwer, Scribe og Victor 
Hugo frembyder den højest mulige poetiske Nydelse, 
blive næsten vrede, naar man spørger dem, om de 
have moret sig ved denne eller hin udmærkede Fore- 
stilling i Theatret. »Moret mig?« svare de med For- 
agt. »Nej, det var en Forestilling, som i høj Grad 
interesserede mig.« De vide ikke, at det mor- 
somme, ligesom paa den anden Side det sublime, det 
opløftende refererer sig til en umiddelbar Sindsstem- 



Ibsens senere Digtning. Men de fleste Æsthetikere og Kri- 
tikere holde endnu fast ved den gamle Tro. nogle fordi de 
i det hele sympathisere med den Ibsenske Nihilisme, andre 
fordi de endnu ikke have opdaget denne Nihilisme, og atter 
andre fordi de. ligesom den gamle Embedsmand i »Kejse- 
rens nye Klæder«, frygte for at blive ansete for dumme og 
uduelige til deres Embede. 

ning, og derfor langt mere betegner Kunstens Resul- 
tat end det interessante, hvori der endnu er indeholdt 
saa meget af Refleksionen. Det interessante kan lige- 
saa vel bero paa prosaiske som paa poetiske Inter- 
esser, thi der er meget interessant uden for Poesien, 
hvorimod det morsomme saavel som det opløftende 
altid i sidste Instans beror paa et poetisk Element. 
En Digter, om hvem der ikke kan siges andet, end at 
han er interessant, kan rigtignok netop derved udøve 
en betydelig Virkning paa et meget stort Publikum, 
men denne Virkning ' vil, til Trods for sin Størrelse, 
dog være forbigaaende. — — Det moderne Drama 
vil, ihvor lidet det end er muligt at forudbestemme 
dets Beskaffenhed i Detaillen, dog upaatvivlelig blive 
et saadant, hvori det interessante kommer til en Vær- 
dighed, som det ikke har haft i de ældre, gedigne 
Værker, da hidtil kun underordnede Poeter have frem- 
bragt det i abstrakt Ensidighed, medens de dog i al 
deres Miskendelse af Poesiens Ideal, have haft den 
Fortjeneste at ane den Vej, ad hvilke det moderne 
Drama maa bevæge sig for at realisere sin Eksistens. 
Thi andet end Vejen kan det interessante ikke blive; 
Maalet vil altid være det ophøjede, det morsomme 
eller lignende umiddelbare Resultater, hvori det inter- 
essante maa ophæve sin Refleksion.«*) 

Som man let ser, passe disse Heibergs Bemærk- 
ninger i mange Maader bedre i Nutiden, end da de 
bleve nedskrevne. Hans Profeti om det moderne 
Drama er virkelig gaaet i Opfyldelse, idet det inter- 
essante her er kommen til en Værdighed, som det ikke 
havde i tidligere Tider. Hermed hænger det aaben- 



*) »Intelligensblade«, 9. Bind, S. 95—97. 



